(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΔ΄

Παρασκευή 14 Δεκεμβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν μαθητές από 6ο Δημοτικό Σχολείο Αγίας Παρασκευής, το 3ο Γενικό Λύκειο Χαλανδρίου, το 2ο Γυμνάσιο Ναυπλίου, το Γυμνάσιο Φιλιατρών Μεσσηνίας και το 2ο Γυμνάσιο Αμαλιάδας, σελ.   
2. Ανακοινώνεται ότι η Διακομματική Κοινοβουλευτική Επιτροπή για το Δημογραφικό καταθέτει την έκθεσή της, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Συζήτηση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2019», σελ.   
   
ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.  
ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΕΤΤΑΣ Δ. , σελ.  
ΒΟΥΛΤΕΨΗ Σ. , σελ.  
ΓΕΩΡΓΙΑΔΗΣ Μ. , σελ.  
ΘΕΛΕΡΙΤΗ Μ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΡΕΜΑΣΤΙΝΟΣ Δ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΗΤΑΡΑΚΗΣ Π. , σελ.  
ΜΠΑΡΚΑΣ Κ. , σελ.  
ΤΖΟΥΦΗ Μ. , σελ.  
ΦΩΤΗΛΑΣ Ι. , σελ.  
  
Β. Επί του σχεδίου νόμου του Υπουργείου Οικονομικών:  
ΑΘΑΝΑΣΙΟΥ Α. , σελ.  
ΑΪΒΑΤΙΔΗΣ Ι. , σελ.  
ΒΑΡΔΑΚΗΣ Σ. , σελ.  
ΒΑΣΙΛΕΙΑΔΗΣ Γ. , σελ.  
ΒΟΥΛΤΕΨΗ Σ. , σελ.  
ΒΟΥΤΣΗΣ Ν. , σελ.  
ΓΕΩΡΓΑΝΤΑΣ Γ. , σελ.  
ΓΚΙΟΥΛΕΚΑΣ Κ. , σελ.  
ΔΕΔΕΣ Ι. , σελ.  
ΔΗΜΑΡΑΣ Γ. , σελ.  
ΖΟΡΜΠΑ Μ. , σελ.  
ΘΕΛΕΡΙΤΗ Μ. , σελ.  
ΚΑΛΑΦΑΤΗΣ Σ. , σελ.  
ΚΑΡΑΓΚΟΥΝΗΣ Κ. , σελ.  
ΚΑΡΑΜΑΝΛΗ Ά. , σελ.  
ΚΑΣΑΠΙΔΗΣ Γ. , σελ.  
ΚΕΦΑΛΟΓΙΑΝΝΗ Ό. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.  
ΚΟΝΣΟΛΑΣ Ε. , σελ.  
ΚΡΕΜΑΣΤΙΝΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΝΩΛΑΚΟΥ Δ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΠΑΡΚΑΣ Κ. , σελ.  
ΞΕΝΟΓΙΑΝΝΑΚΟΠΟΥΛΟΥ Μ. , σελ.  
ΠΑΠΑΘΕΟΔΩΡΟΥ Θ. , σελ.  
ΠΑΠΑΝΑΤΣΙΟΥ Α. , σελ.  
ΣΑΡΑΚΙΩΤΗΣ Ι. , σελ.  
ΣΤΑΜΑΤΑΚΗ Ε. , σελ.  
ΣΤΕΡΓΙΟΥ Κ. , σελ.  
ΤΕΛΙΓΙΟΡΙΔΟΥ Ο. , σελ.  
ΤΖΟΥΦΗ Μ. , σελ.  
ΤΟΣΚΑΣ Ν. , σελ.  
ΤΣΙΡΚΑΣ Β. , σελ.  
ΦΟΡΤΣΑΚΗΣ Θ. , σελ.  
ΦΩΤΗΛΑΣ Ι. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
ΨΥΧΟΓΙΟΣ Γ. , σελ.  
  
ΠΑΡΕΜΒΑΣΕΙΣ:  
ΒΕΣΥΡΟΠΟΥΛΟΣ Α. , σελ.  
ΔΡΙΤΣΑΣ Θ. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΜΠΑΡΚΑΣ Κ. , σελ.  
ΣΕΒΑΣΤΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΜΔ΄

Παρασκευή 14 Δεκεμβρίου 2018

Αθήνα, σήμερα στις 14 Δεκεμβρίου 2018, ημέρα Παρασκευή και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2019».

Συνεχίζουμε με τον κατάλογο των ομιλητών.

Τον λόγο έχει ο συνάδελφος από την Κοινοβουλευτική Ομάδα του ΣΥΡΙΖΑ κ. Αθανάσιος Αθανασίου.

Ορίστε, κύριε συνάδελφε, έχετε τον λόγο για επτά λεπτά.

**ΑΘΑΝΑΣΙΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Σύμφωνα με παλαιότερη έρευνα γαλλικής επιθεώρησης, η ελληνική επαρχία εμφάνιζε τον μικρότερο βαθμό επαρχιωτισμού. «Ο Έλληνας δουλεύει σκληρά στο χωράφι για να στείλει το παιδί του να σπουδάσει γεωπονική στο Μονπελιέ, οικονομικά στο Λονδίνο, δημοσιογραφία στο Γουλβερχάμπτον», έγραφε χαρακτηριστικά η επιθεώρηση -το θυμάμαι- που ήταν στη «L’ EXPRESS».

Χθες, όμως, τουλάχιστον ορισμένοι Βουλευτές της Νέας Δημοκρατίας επιχείρησαν να το διαψεύσουν αυτό. Επιχείρησαν να ψηφοθηρήσουν, επιδεικνύοντας έναν απερίγραπτο επαρχιωτισμό.

Η ελληνική επαρχία είναι πανέμορφη, αλλά ο επαρχιωτισμός είναι άσχημος. Είναι και επικίνδυνος, διότι δεν σε αφήνει να δεις πέρα από το χωριό σου. Να δεις τι; Κάτι που υπαινίχθηκε ο Πιέρ Μοσκοβισί, αλλά δεν βρήκε κατανόηση.

Αυτός ο προϋπολογισμός είναι εθνικός. Ωστόσο, δεν αποτελεί αποκλειστικά ελληνικό γεγονός. Αν ορισμένες πηγές των Βρυξελλών είναι έγκυρες, τότε μπορούμε να πούμε ότι αυτός ο προϋπολογισμός αποτελεί προπάντων ευρωπαϊκό γεγονός. Φιλοδοξεί να αποτελέσει προηγούμενο, οιονεί δεδικασμένο, ένα είδος προτύπου και για άλλες χώρες, όχι βεβαίως σε σχέση με δεδομένα όπως το πλεόνασμά του -δεν είναι όλοι τόσο χρεωμένοι όσο εμείς-, αλλά ως προς την ιθύνουσα γραμμή του.

Και ποια είναι η ιθύνουσα, η κεντρική γραμμή του; Η μεσότητα, κύριοι συνάδελφοι. Ναι, εφαρμόζει κατ’ αρχάς, ψηλαφητά, εφαρμόζει συγκρατημένα, αλλά εφαρμόζει επιτέλους αυτή την αρχή, τη μεσότητα.

Πού βρίσκεται η μεσότητα; Προσφεύγω πάλι στον Μοσκοβισί. Προσέξτε τον συμπλεκτικό σύνδεσμο «και». Ο Επίτροπος θεωρεί αυτόν τον προϋπολογισμό ως «μια απόδειξη ότι μπορείς να έχεις την ίδια στιγμή και μεταρρυθμίσεις, που να σε οδηγούν σε βιώσιμα δημόσια οικονομικά και να έχεις κοινωνικό πρόγραμμα και να επιστρέφεις στην ανάπτυξη. Μπορείς ταυτόχρονα να δημιουργείς θέσεις απασχόλησης και να μειώνεις τις ανισότητες». Πρόκειται γι’ αυτό που ο Γιώργος Χουλιαράκης χαρακτήρισε ο δρόμος ανάμεσα, «ο δρόμος μεταξύ», δηλαδή ο δρόμος μεταξύ δημοσιονομικής ισορροπίας και επέκτασης.

Αν δείτε τώρα εν ευρεία εννοία αυτό τον δρόμο, αυτή την ιθύνουσα γραμμή, αυτού του είδους τη μεσότητα να εφαρμόζεται αναλογικά και στην περίπτωση της Γαλλίας και στην περίπτωση της Ιταλίας, ορισμένοι θα εκπλαγείτε. Η δική σας συνταγή, κύριοι της Αξιωματικής Αντιπολίτευσης, συνταγή του Ευρωπαϊκού Λαϊκού Κόμματος, διέλυσε την Ευρώπη. Η συνταγή ΣΥΡΙΖΑ - Μοσκοβισί μπορεί να τη διασώσει.

Ποιοι ακριβώς θα εκπλαγούν; Εκείνοι που μέσα στο πάθος τους για πάση θυσία επιστροφή στην εξουσία αποφάσισαν να μην μετρούν πια τα λόγια τους.

Η οικονομία και οι προϋπολογισμοί της κρίνονται σε πολλά επίπεδα, κρίνονται όταν φθάνουν στις αγορές, κρίνονται και όταν καταλήγουν στο κορμί σου. Σε έναν προϋπολογισμό μπορεί να υπάρχουν κωδικοί – μαχαιριές και κωδικοί – φάρμακα παυσίλυπα.

Η επιστημονική ανάλυση έχει και εδώ μεγάλη σημασία, όχι όμως όταν περιφρονεί τον απλό, καθημερινό άνθρωπο. Όταν λέμε επιστήμη, εννοούμε κύκλωση αντιθέσεων, δεν εννοούμε τον κάθε επιστήμονα. Δεν εννοούμε απλώς την κατοχή πτυχίων -και πολλών πτυχίων μάλιστα- διότι όπως γράφει στο «MERE CHRISTIANITY» ένας μεγάλος διανοητής, ο C.S. Lewis: «Δεν υπάρχει καμμία αντίθεση στο να πεις «ο Τζον είναι ηλίθιος και διδάκτωρ πανεπιστημίου»». Στα μάτια μου, μάτια ενός επίμονου ερασιτέχνη -θυμηθείτε τον Τζον, που προανέφερα και μην περιφρονείτε τους επίμονους ερασιτέχνες- ο προϋπολογισμός αυτός εμφανίζει επιπλέον τρία χαρακτηριστικά:

Πρώτον, τον σφραγίζει η σφραγίδα εκείνη που δεν χρησιμοποιήθηκε τόσο έντονα εδώ και οκτώ χρόνια: η σφραγίδα της κοινωνικής ευαισθησίας.

Κάνει κακό η κοινωνική ευαισθησία; Δεν είναι ηθικού χαρακτήρα το ερώτημα. Στυγνά, ωμά, ψυχρά, επιστημονικά ρωτώ: Η κοινωνική ευαισθησία κάνει κακό στη σημερινή ελληνική οικονομία;

Απάντηση: «Τα κοινωνικά μέτρα θα συμβάλουν στην αύξηση του ΑΕΠ». Ποιος το είπε; Ο ίδιος, ο μη ιδιαιτέρως αγαπητός στη Νέα Δημοκρατία κ. Μοσκοβισί. Νομίζετε ότι ο κ. Μοσκοβισί μετρά χωρίς να τον βλέπουν στο Βερολίνο; Nein, leider nicht.

Ακούσατε τι είπε ο άνθρωπος; «Τα κοινωνικά μέτρα θα συμβάλουν στην αύξηση του ΑΕΠ». Τι επιπλέον θα του «σέρνατε», αν δεν είχε αποσύρει την υποψηφιότητά του από τις ευρωεκλογές, κύριε Μηταράκη; Με ποιον είστε, με τον Έλληνα ή με το λιοντάρι; Προσέξτε! Το λιοντάρι ψηφίζει, αλλά ψηφίζει εκείνον που θα τον καταβροχθίσει.

Δεύτερον, αυτός ο προϋπολογισμός έχει προνοήσει για το τι θα πουν οι αγορές, οι αναπόφευκτες αγορές. Τούτο δηλώνει περίτρανα ότι αυτή η Κυβέρνηση είναι κυβέρνηση ρεαλισμού. Σε μια χώρα που έχει ακριβώς υπερπλεόνασμα συναισθήματος και τρομακτικό έλλειμμα ρεαλισμού, τούτο αποτελεί ευλογία.

Τρίτον, αυτός ο προϋπολογισμός δεν είναι προϋπολογισμός ευτυχίας ούτε χρυσών κουταλιών. Με σεβασμό στα 4,3 εκατομμύρια ΑΦΜ που χρωστούν στο δημόσιο, με σεβασμό στους λιγότερους, αισθητά λιγότερους, αλλά ακόμα απαράδεκτα πολλούς ανέργους μας, με σεβασμό στα υπερχρεωμένα νοικοκυριά οφείλουμε να δηλώσουμε ότι οι πρώτες μεγάλες μάχες κερδήθηκαν και ότι, με ορισμένες προϋποθέσεις, θα κερδηθούν και όσες απομένουν.

Άλλοι επιλέγουν να συνομιλούν δημιουργικά και άλλοι καταστροφικά. Δημιουργικά μιλούν εκείνοι που φροντίζουν ώστε το κράτος να πληρώνει τις μισές ασφαλιστικές εισφορές των νέων μέχρι 25 ετών. Δημιουργικά μιλούν όσοι εξετάζουν αν μπορεί να εφαρμοστεί και στην Ελλάδα το κυπριακό πρόγραμμα «ΕΣΤΙΑ», που προβλέπει πληρωμή από το κράτος του 1/3 της μηνιαίας δόσης των στεγαστικών δανείων. Δημιουργικά μιλούν όσοι προσπαθούν να συμπεριλάβουν όσο το δυνατόν περισσότερους στις εκατόν είκοσι δόσεις.

Καταστροφικά μιλούν όσοι τα βλέπουν όλα μαύρα, πενθώντας έτσι για την έξοδο της πατρίδας τους από το Πρόγραμμα Δημοσιονομικής Προσαρμογής. Καταστροφικά μιλούν όσοι κατηγορούν ακόμη και τους ομοϊδεάτες τους στο Ευρωπαϊκό Λαϊκό Κόμμα ότι συνάπτουν ανίερες συμμαχίες.

Σας δυσαρεστούν πολύ. Σας δυσαρεστούν οι δηλώσεις Μοσκοβισί, οι δηλώσεις Γιούνγκερ, οι δηλώσεις Σολτς, οι δηλώσεις Πάιατ. Σας δυσαρεστούν ακόμα και οι ανακοινώσεις του Γουίλμπορ Ρος σχετικά με την απόσυρση της συμμετοχής του από ναυτιλιακή εταιρεία. Πότε θα καταλάβετε ότι είστε απομονωμένοι;

Εκείνο που πονά είναι ότι ο ΣΥΡΙΖΑ μπορεί, ο ΣΥΡΙΖΑ τα καταφέρνει και ότι τούτο αναγνωρίζεται διεθνώς. Αυτό το μήνυμα προσπαθείτε να θολώσετε. Σας εύχομαι «καλή επιτυχία» στις δημοσκοπικές σας προσπάθειες. Ως εκεί. Ο ελληνικός λαός αντιλαμβάνεται ποιοι περιγράφουν σωστά την πραγματικότητα και ποιοι μπορούν να κάνουν κάτι ριζοσπαστικά για να τη βελτιώσουν. Ο λαός κρίνει. Και στις δημοκρατίες και ο λαός έχει ευθύνη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αθανασίου.

Τον λόγο έχει ο κ. Παπαθεοδώρου εκ μέρους της Δημοκρατικής Συμπαράταξης. Αμέσως μετά είναι ο κ. Τόσκας και μετά θα πάρει τον λόγο ο Υφυπουργός Πολιτισμού και Αθλητισμού κ. Βασιλειάδης.

Κύριε Παπαθεοδώρου, έχετε τον λόγο για επτά λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρία και κύριοι Υπουργοί, κύριοι συνάδελφοι, θα ξεκινούσα με μια παρατήρηση ότι τα έδρανα της Βουλής είναι άδεια. Από τη στιγμή όμως που ο Πρόεδρος της Βουλής είναι εδώ, νομίζω ότι παρέλκει οποιαδήποτε τέτοιου είδους παρατήρηση.

Ακούσαμε πάρα πολλά τις τελευταίες μέρες για τον προϋπολογισμό του 2019. Το ποτήρι δεν είναι ούτε μισοάδειο ούτε μισογεμάτο. Θα πρέπει να δούμε ποιο ποτήρι διαλέγουμε κάθε φορά για να προσδιορίσουμε.

Είναι ο τελευταίος προϋπολογισμός αυτής της Κυβέρνησης. Είναι ταυτόχρονα ο προϋπολογισμός που επιδιώκει να εξυπηρετήσει την ψευδαίσθηση της εξόδου της χώρας από τα μνημόνια και της ελευθερίας διαχείρισης, δήθεν, ενός διαθέσιμου δημοσιονομικού χώρου.

Είναι ένας προϋπολογισμός δημοσιονομικά μνημονιακός γιατί ακολουθεί τις δεσμεύσεις του μνημονίου. Είναι επίσης αντιαναπτυξιακός, είναι κοινωνικά άδικος σε πάρα πολλές από τις πτυχές του και είναι φορολογικά εξοντωτικός. Βασικά του χαρακτηριστικά, κύριοι συνάδελφοι, είναι η αναδιανομή της φτώχειας και η ακύρωση κάθε προοπτικής σοβαρής ανάπτυξης και παραγωγής νέου πλούτου.

Οι περισσότεροι από τους πολίτες -για να βλέπουμε το πραγματικό ποτήρι- αντιμετωπίζουν ένα ευρύ φάσμα ανεργίας. Οι άνεργοι σήμερα είναι ένα εκατομμύριο, σύμφωνα με τα επίσημα στοιχεία. Ταυτόχρονα, σκεφτείτε ότι τριακόσιες έως πεντακόσιες χιλιάδες είναι αυτοί οι οποίοι βρίσκονται στο εξωτερικό. Για τους πολίτες, επομένως, δεν παρουσιάζει τίποτα το ελπιδοφόρο, ενώ αντίθετα στις βασικές επιλογές της Κυβέρνησης είναι η φτωχοποίηση των πολλών και η οικονομική καταρράκωση της μεσαίας τάξης.

Το προσχέδιο του προϋπολογισμού του 2019 συνεχίζει μια φοροκεντρική πολιτική, μια φοροκεντρική προσαρμογή για την επίτευξη του στόχου ως προς ένα πρωτογενές πλεόνασμα που θα διαμορφωθεί στο 3,6% του ΑΕΠ, δηλαδή σε 6,9 δισεκατομμύρια ευρώ. Εμείς για άλλη μια φορά εκφράζουμε την απόλυτη αντίθεσή μας για την επίμονη επιδίωξη υψηλότερων των δεσμεύσεων της χώρας πρωτογενών πλεονασμάτων που προφανώς συνεπάγεται υπερβολική λιτότητα, η οποία επηρεάζει αρνητικά την ανάπτυξη, επηρεάζει όμως αρνητικά και τη ζωή των πολιτών μέσα από την υπερφορολόγηση. Όπως έχω πει συχνά, αν είχαν μείνει αυτά τα χρήματα, το υπερπλεόνασμα το οποίο παίρνει το κράτος από την τσέπη του Έλληνα φορολογούμενου, ο καθένας και η καθεμιά θα ήξερε τι να τα κάνει καλύτερα.

Η κυβερνητική πλειοψηφία επιδιώκει τη συστηματική φορολογική αφαίμαξη των πολιτών. Αν και η Ελλάδα βρίσκεται στον πυθμένα της ευρωζώνης -12% σε σχέση με τις επενδύσεις τόσο στο δημόσιο όσο και στον ιδιωτικό τομέα- η Κυβέρνηση ΣΥΡΙΖΑ - ΑΝΕΛ φροντίζει να επιβεβαιώσει την εμμονή στη σκληρή λιτότητα και να μετατρέπει πλέον τη δυσοίωνη αυτή πραγματικότητα τα τελευταία χρόνια σε δημοσιονομικό καθεστώς. Έτσι, η κατά κεφαλήν κατανάλωση στην Ελλάδα από το 79% του κοινοτικού όρου το 2015 υποχώρησε στο 77% το 2016, στο 75% το 2017, αναδεικνύοντας τις περιορισμένες δυνατότητες διάθεσης εισοδημάτων πέραν των απολύτως αναγκαίων. Αυτή είναι η πραγματικότητα της φτωχοποίησης. Η Κυβέρνηση με την αδιέξοδη πολιτική της φτώχυνε τον κόσμο παραπέρα από όσο η κρίση τον είχε φτωχύνει.

Οι περικοπές δαπανών προκύπτουν κατά κύριο λόγο από νέες περικοπές για το 2019 που αφορούν το Πρόγραμμα Δημοσίων Επενδύσεων, το οποίο μειώνεται κατά 550 εκατομμύρια ευρώ σε σχέση με το μεσοπρόθεσμο, σε μια συστηματική προσπάθεια για να βγουν τα νούμερα που εξυπηρετούν τις κυβερνητικές επιλογές της Κυβέρνησης για την αναδιανομή της φτώχειας. Έχω την απορία ειλικρινά πώς αντιλαμβάνεται η Κυβέρνηση και πώς εννοεί την ανάπτυξη. Με μείωση των δημόσιων επενδύσεων; Με ψαλίδισμα των επενδυτικών κεφαλαίων; Εάν πράγματι έχει τέτοιες ιδέες, θεωρώ πως πριν ακόμα αρχίσει έχει τελειώσει ακόμα κι αυτή η ατροφική ανάπτυξη του 2% που προβλέπει η Ευρωπαϊκή Επιτροπή για τον επόμενο χρόνο. Η συνεχής επιδίωξη πρωτογενών πλεονασμάτων πάνω από τα συμφωνημένα επίπεδα του 3,5% του ΑΕΠ θα συμπιέσει τον ιδιωτικό τομέα, τις επιχειρήσεις και τα νοικοκυριά. Έτσι παράγεται η φτώχεια. Και έτσι μεγαλώνει και βαθαίνει η φτώχεια. Η Κυβέρνηση με υπεροψία και αλαζονεία φαίνεται να το αγνοεί ή, το χειρότερο σήμερα, να το υιοθετεί.

Περαιτέρω μειωμένες κατά 523 εκατομμύρια ευρώ θα είναι το 2019 και οι παροχές του δημοσίου σε εργαζόμενους, με ό,τι σημαίνει αυτό για την αγοραστική δύναμη της μικρομεσαίας τάξης. Συγκεκριμένα, θα ανέλθουν στα 12,9 δισεκατομμύρια ευρώ από 13,5 δισεκατομμύρια το 2018. Ο προϋπολογισμός αποτυπώνει για μια ακόμη φορά τη φιλοσοφία που υιοθετεί η Κυβέρνηση στο επίπεδο των συντάξεων όπου, παρά τη διατήρηση της προσωπικής διαφοράς, συνεχίζεται η περικοπή των συντάξεων των νέων συνταξιούχων, των επικουρικών συντάξεων, του ΕΚΑΣ, των συντάξεων χηρείας. Το 2019 συνολικά η συνταξιοδοτική δαπάνη προϋπολογίζεται σε 275 εκατομμύρια ευρώ λιγότερα από το 2018. Έτσι παράγεται η φτώχεια των συνταξιούχων.

Η αδικία εις βάρος των αδυνάτων αποτυπώνεται, λοιπόν, περίτρανα και στον δήθεν κοινωνικό μεταμνημονιακό προϋπολογισμό. Στο σχέδιο του 2019 σε σχέση με το 2018 εκτός από τη μείωση στη συνταξιοδοτική δαπάνη διαπιστώνουμε ότι η φαρμακευτική δαπάνη, η δαπάνη για τις παροχές ασθένειας του ΕΟΠΥΥ, αλλά και τα επιδόματα ανεργίας του ΟΑΕΔ ψαλιδίζονται κατά 470 εκατομμύρια σε σχέση με πέρσι. Σε επίπεδο χρηματοδότησης και εμπιστοσύνης στην οικονομία το τραπεζικό σύστημα σήμερα μετράει ακόμα 30 δισεκατομμύρια λιγότερες καταθέσεις νοικοκυριών και επιχειρήσεων από τα τέλη του 2014, ποσά που εκτός από την πολύτιμη πηγή για τη χρηματοδότηση των επενδύσεων μέσω του τραπεζικού συστήματος αποτελούν και τον σημαντικότερο δείκτη εμπιστοσύνης των πολιτών και των αγορών προς τις προοπτικές της ελληνικής οικονομίας.

Στον αντίποδα, αυξημένα αναμένονται τα έσοδα από τον ΦΠΑ, τον φόρο εισοδήματος φυσικών προσώπων. Οι εισπράξεις από τον φόρο εισοδήματος φυσικών προσώπων ανέρχονται στα 11,1 δισεκατομμύρια ευρώ από 10,9 του 2018. Κι εδώ η αύξηση βγαίνει από το εισόδημα, την ίδια στιγμή που ο συντονιστής του Γραφείου του Προϋπολογισμού δηλώνει ότι η Ελλάδα είναι πρωταθλήτρια στην φορολόγηση αν υπολογιστούν οι αυξήσεις το 2016, το 2017 σε ΦΠΑ, ειδικό φόρο κατανάλωσης. Ταυτόχρονα συνεχίζει η οικονομία στην κατηφορική οδό της ανορθόδοξης αναζήτησης των δημοσιονομικών εσόδων.

(Στο σημείο αυτό κτυπάει το κουδούνι λήξης του χρόνου του κυρίου Βουλευτή)

Ούτε ένα λεπτό δεν θα χρειαστώ, κύριε Πρόεδρε. Την ανοχή σας, παρακαλώ.

Η ζημιά που έχει υποστεί η χώρα κατά την τελευταία τετραετία της διακυβέρνησής σας είναι τεράστια. Η δικαιοσύνη, η παιδεία, η υγεία, η κοινωνική πρόνοια έχουν αρνητικό πρόσημο σ’ αυτόν τον προϋπολογισμό. Τα μεγέθη επιβεβαιώνουν την παραμονή της χώρας σε κατάσταση ύφεσης, αβεβαιότητας, συνεχών περικοπών στα διαθέσιμα εισοδήματα των πολιτών. Έτσι παράγεται η φτωχοποίηση. Πρόκειται για έναν οικονομικά αναποτελεσματικό, κοινωνικά άδικο προϋπολογισμό. Οι πολίτες θα συνεχίσουν να δέχονται μειώσεις σε μισθούς και συντάξεις και φοροεπιδρομές.

Φαίνεται ότι όλα αυτά τελικά δεν παράγουν κανένα όφελος για τον πολίτη. Με τη μείωση της αγοραστικής δύναμης και την αφαίμαξη των εισοδημάτων τους είναι προφανές ότι η Κυβέρνηση αγνοεί ότι η έξοδος από την κρίση περνάει από διαρθρωτικές αλλαγές αλλά πάνω απ’ όλα από την παραγωγή νέου πλούτου από τις επενδύσεις, από την τόνωση της κατανάλωσης.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, ολοκληρώστε παρακαλώ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ολοκλήρωσα, κύριε Πρόεδρε. Μια φράση μόνο.

Σήμερα, το χρέος για τα νοικοκυριά φτάνει στο 65% του ΑΕΠ, κάτι που σημαίνει πάνω από 100 δισεκατομμύρια ευρώ. Η παραοικονομία καλπάζει, οι τράπεζες κινδυνεύουν να εξαϋλωθούν και η χώρα δεν μπορεί να βγει για δανεισμό. Αυτή είναι η πολιτική την οποία ακολουθείτε. Και γι’ αυτούς τους λόγους εμείς θα καταψηφίσουμε τον προϋπολογισμό.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαθεοδώρου.

Τον λόγο έχει ο κ. Τόσκας από την Κοινοβουλευτική Ομάδα του ΣΥΡΙΖΑ, για επτά λεπτά.

**ΝΙΚΟΛΑΟΣ ΤΟΣΚΑΣ:** Ευχαριστώ, κύριε Πρόεδρε.

Κυρίες και κύριοι, πρώτα θα ήθελα να κάνω ορισμένα διευκρινιστικά σχόλια.

Θα ήθελα να εκφράσω τη λύπη μου και, αν θέλετε, την αγανάκτησή μου για όσα είπε ο Πρόεδρος του κόμματος της Αξιωματικής Αντιπολίτευσης πριν από λίγες μέρες. Ξέρετε ότι είμαι μετρημένος στα λόγια μου και προσέχω τι λέω. Όμως να εκτοξεύονται κατηγορίες, ότι υπάρχουν εδώ προδότες που δεν δίστασαν να κάνουν συναλλαγές σε εθνικά θέματα, είναι πέρα από τις συνήθεις αλληλοκατηγορίες που ανταλλάσσονται σ’ αυτόν τον χώρο. Μπορεί κάποιοι στο όνομα ενός πρόσκαιρου οφέλους και επιρροής σε ορισμένες περιοχές να εξάπτουν τα πάθη, αλλά με καιροσκοπισμό παραβλέπουν ότι αν δεν βρεθεί λύση στο μακεδονικό, υπάρχει κίνδυνος μελλοντικά να δούμε «Μεγάλη Αλβανία» και «Μεγάλη Βουλγαρία» και ταυτόχρονη επιρροή της Τουρκίας στα βόρεια σύνορά μας. Και δείτε την αστάθεια που υπάρχει όχι μόνο στην περιοχή μας αλλά και στην Κεντρική Ευρώπη. Τα πολιτικά προβλήματα παραμένουν άλυτα όταν μεταμφιέζονται σε πολιτισμικά, έλεγε ο Γκράμσι.

Γιατί υποστηρίζω το σημερινό σχέδιο του προϋπολογισμού; Για πρώτη φορά μετά από πολλά χρόνια είναι ορατά τα σημάδια της ανάκαμψης. Μπορεί αυτή η ανάπτυξη να είναι και βιώσιμη και δίκαιη. Επιστρέφουμε σε ρυθμούς ανάπτυξης πάνω από το 2% παρ’ ότι είμαστε υποχρεωμένοι να έχουμε υψηλά πλεονάσματα της τάξης του 3,5%. Έχουμε αποκτήσει την εμπιστοσύνη των αγορών, μειώνουμε σημαντικά την ανεργία και προστατεύουμε τους πιο αδύνατους και ευάλωτους.

Το ασφαλιστικό σύστημα, αυτό που η Νέα Δημοκρατία θέλει να διαλύσει υπέρ των ιδιωτικών συμφερόντων, έγινε βιώσιμο. Έγινε ένα ταμείο πλεονασματικό. Το νέο παραγωγικό μοντέλο της χώρας βασίζεται στις εξαγωγές, στην καινοτομία και στους σύγχρονους τρόπους παραγωγής. Η ανάκτηση της αυτοδυναμίας της χώρας, η αναπτυξιακή πορεία, το εθνικό αναπτυξιακό σχέδιο, οι προοδευτικές μεταρρυθμίσεις, η διαμόρφωση νέων όρων προς όφελος των πολλών είναι η απάντηση σ’ αυτούς που προέβλεπαν ότι τίποτα δεν θα άλλαζε με το τέλος των μνημονίων.

Όμως εγείρονται ορισμένα ερωτήματα. Τι προτείνει η Νέα Δημοκρατία και δυστυχώς ένα μέρος της Κεντροαριστεράς σε ό,τι αφορά στην παραγωγική δομή της χώρας, τη διάθεση των δαπανών, τις κοινωνικές δαπάνες, τη διανομή των πόρων; Είναι τυχαίες οι επιλογές της Νέας Δημοκρατίας ή αποτελούν αντιγραφή παλιών συνταγών της εποχής Θάτσερ;

Γιατί αναφέρθηκε από στέλεχος της Νέας Δημοκρατίας το όνομα του δικτάτορα της Χιλής του Πινοσέτ; Γιατί υπάρχει τέτοια εμμονή της Νέας Δημοκρατίας, αλλά και μέρους της Κεντροαριστεράς σε επιλογές που συστήνουν μεγαλύτερη καταστολή; Η Νέα Δημοκρατία και οι πιστοί ακόλουθοί της έχουν εμμονικές αντιλήψεις ή όλα αυτά αποτελούν συγκεκριμένες συνταγές που αποσκοπούν στο σπάσιμο της ραχοκοκαλιάς των εργαζομένων και όχι δεν είναι απλώς οικονομικές συνταγές;

Τι θα παρουσίαζε η Νέα Δημοκρατία σ’ έναν υποτιθέμενο προϋπολογισμό, με βάση πάντοτε τις διακηρύξεις των στελεχών της;

Πρώτον, ο κρατικός σχεδιασμός και ο έλεγχος θα θεωρούνταν άρνηση της ελευθερίας.

Δεύτερον, τα συλλογικά αγαθά, νερό, ρεύμα, παιδεία, υγεία, θα θεωρούνταν εμπόρευμα προς απαλλοτρίωση ή αλλιώς, εμπόδιο στην ανάπτυξη.

Τρίτον, η ελευθερία της αγοράς είναι το υπέρτατο αγαθό και συνδεδεμένο μόνο με την ατομικότητα και την επιχειρηματική πρωτοβουλία, χωρίς φυσικά δεσμεύσεις και ελέγχους.

Τέταρτον, θα δίνονταν περισσότερα δικαιώματα και ελευθερίες σε εκείνους, των οποίων το εισόδημα, ο ελεύθερος χρόνος και η ασφάλεια δεν χρειάζονται εγγύηση.

Πέμπτον, η χρηματοδότηση των δήμων και περιφερειών θα μειωνόταν, με αποτέλεσμα να υποχρεωθούν αυτοί σε επιβολή επιπλέον φόρων στους δημότες.

Έκτον, θα γίνονταν εκτεταμένες ιδιωτικοποιήσεις και πλειστηριασμοί ακόμη και πρώτων κατοικιών.

Έβδομον, η πρόσβαση σε βασικές ανθρώπινες ανάγκες θα καθοριζόταν από τις ανάγκες της αγοράς και τη δυνατότητα κάποιου να πληρώνει.

Όγδοον, θα γίνονταν κανόνες η αυξημένη εργασιακή ανασφάλεια, οι χαμηλότεροι μισθοί και η απώλεια επιδομάτων και εργασιακής προστασίας.

Ένατον, θα μεταφερόταν όλη η ευθύνη για την ευημερία στο άτομο.

Δέκατον, το κράτος θα αποσυρόταν από την κοινωνική πρόνοια και από τους τομείς υγείας, εκπαίδευσης και κοινωνικών υπηρεσιών, που κάποτε ήταν θεμελιώδεις για τον εμπεδωμένο φιλελευθερισμό, με αποτέλεσμα όλο και μεγαλύτερα τμήματα του πληθυσμού να εκτίθενται στη φτώχεια.

Εντέκατον, σε τέτοιες συνθήκες η Νέα Δημοκρατία προαναγγέλλει αυταρχισμό και καταστολή στο όνομα του νόμου και της τάξης, γιατί πώς αλλιώς θα εφαρμόζονταν αυτά τα μέτρα; Αυτά θα γίνονταν και ας προσπαθεί να τα κρύψει η Νέα Δημοκρατία.

Το προσχέδιο του κρατικού προϋπολογισμού για το έτος 2019 σηματοδοτεί την επανένταξη της χώρας στο διεθνές οικονομικό σύστημα και εγκαινιάζει τη σταδιακή στροφή της δημοσιονομικής πολιτικής, από την πολυετή προσαρμογή στη λελογισμένη επέκταση. Έχει σαν στόχο την ενίσχυση του διαθέσιμου εισοδήματος των νοικοκυριών, την υποστήριξη της βιώσιμης ανάπτυξης και την αντιμετώπιση με τρόπο στοχευμένο χρονίων ελλειμμάτων στον τομέα της κοινωνικής προστασίας.

Ενδεικτικά, κοινωνικές παρεμβάσεις, όπως το πρόγραμμα «Βοήθεια στο Σπίτι» η ειδική αγωγή, η επιδότηση ενοικίου, η μείωση ασφαλιστικών εισφορών, η επιδότηση ασφαλιστικών εισφορών των νέων, η μείωση του ΕΝΦΙΑ, είναι χαρακτηριστικά δείγματα της πολιτικής κάτω από τα νέα δεδομένα, γιατί μέσα σ’ αυτά τα τέσσερα χρόνια της διακυβέρνησης βγήκαμε από το μνημόνιο, μειώθηκε η ανεργία, χτίζεται το κοινωνικό κράτος, επιστρέψαμε στην ανάπτυξη, η χώρα ανάκτησε την εμπιστοσύνη, έγινε βιώσιμο το ασφαλιστικό, ρυθμίστηκαν βασικά θέματα της οικονομίας.

Δεν είμαστε όλοι ίδιοι. Δεν είναι όλα τα προγράμματα ίδια. Δεν είναι οι προϋπολογισμοί όλων των κυβερνήσεων μονότονες επαναλήψεις τεχνοκρατικών προτάσεων. Σε δύσκολους καιρούς εμείς δείχνουμε τον προσανατολισμό μας. Εμείς προτάσσουμε το κοινωνικό κράτος και την ανάπτυξη. Προσπαθούμε να στήσουμε στα πόδια τους πάλι τα νοικοκυριά και τους πολίτες πρώτα της μεσαίας τάξης και τα φτωχότερα στρώματα. Δεν μπορούμε να αποκαταστήσουμε πλήρως τις απώλειες των μνημονίων, αλλά κάνουμε μια καλή αρχή και είμαστε ταξικά μεροληπτικοί υπέρ των ασθενέστερων τάξεων. Δεν το κρύβουμε.

Η πολιτική της Νέας Δημοκρατίας δεν είναι απλώς νεοφιλελεύθερη, είναι στο απώτατο άκρο του νεοφιλελευθερισμού, εκεί που υπάρχει εμμονική προσήλωση σε ανεδαφικές και αντικοινωνικές φυσικά αρχές.

Δεν ήταν τυχαία η αναφορά στο ασφαλιστικό του καθεστώτος Πινοσέτ. Στη δικτατορική Χιλή της δεκαετίας του 1970 έγιναν τα πρώτα πειράματα. Εκεί πήγαν οι θεωρητικοί του νεοφιλελευθερισμού Χάγιεκ και Φρίντμαν, για να δώσουν κατευθύνσεις.

Ο πολύπαθος ελληνικός λαός είναι σίγουρο ότι θα αρνηθεί τέτοια πειράματα στον τόπο του. Οι φτωχοί άνθρωποι δεν είναι ελεύθεροι. Παντού η κοινωνική δικαιοσύνη έχει καταστεί σαφής στόχος και όχι ένα απόμακρο ιδανικό. Η πρωταρχική υποχρέωση του κράτους και της κοινωνίας των πολιτών είναι να χρησιμοποιήσει τις εξουσίες και να κατανείμει τους πόρους, για να εξαλείψει τη φτώχεια και την πείνα και να παράσχει ασφάλεια εισοδήματος, ασφάλεια έναντι των μεγάλων κινδύνων. Αυτά δεν ήταν λόγια του Μαρξ, αλλά του Αμερικανού Προέδρου Ρούσβελτ στο ετήσιο μήνυμά του στο Κογκρέσο το 1935.

Χωρίς κοινωνία δεν υπάρχουν άτομα. Ας το καταλάβουν καλά όσοι φαντάζονται «θατσερικές» πολιτικές στην Ελλάδα. Εμείς, δεν υποσχόμαστε θαύματα. Κάνουμε, όμως, βήματα σταθερά και σίγουρα σε κατεύθυνση διαμετρικά αντίθετη από τον νεοφιλελευθερισμό της Νέας Δημοκρατίας και χωρίς να δημιουργούμε δημοκρατικό έλλειμμα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τόσκα.

Τον λόγο έχει ο Υφυπουργός Πολιτισμού και Αθλητισμού κ. Γεώργιος Βασιλειάδης.

Ορίστε, κύριε Υπουργέ, έχετε τον λόγο για επτά λεπτά, με σχετική ανοχή.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κυρίες και κύριοι Βουλευτές, συζητάμε αυτές τις ημέρες τον πρώτο προϋπολογισμό με τη χώρα εκτός επιτροπείας, τον πρώτο προϋπολογισμό που σχεδιάστηκε, αποφασίστηκε και θα εκτελεστεί αποκλειστικά από τις ελληνικές δομές, αποκλειστικά από την ελληνική Κυβέρνηση για πρώτη φορά μετά από μια οκταετία.

Είναι ο πρώτος προϋπολογισμός που μπορούμε με σύνεση να σχεδιάσουμε την επόμενη μέρα της χώρας, να αποκαταστήσουμε κοινωνικές αδικίες, να αφήσουμε στο παρελθόν τον εργασιακό μεσαίωνα, φτιάχνοντας τον καινούργιο δρόμο μιας νέας εργασιακής πραγματικότητας και κανονικότητας.

Για πρώτη φορά είναι ένας προϋπολογισμός που δεν παίρνει αλλά δίνει, με στοχευμένες παρεμβάσεις στις πλέον τρωθείσες από την κρίση κοινωνικές τάξεις. Για πρώτη φορά μετά από οχτώ χρόνια σε κρατικό προϋπολογισμό βλέπουμε μειώσεις στον άδικο φόρο του ΕΝΦΙΑ στοχευμένες για τις πιο αδύναμες κοινωνικές τάξεις, μειώσεις των ασφαλιστικών εισφορών για τους ελεύθερους επαγγελματίες, μειώσεις στη φορολογία των επιχειρήσεων και ταυτόχρονα επιδοτήσεις στοχευμένες για τις πιο ευάλωτες ομάδες του πληθυσμού, επιδότηση ενοικίου για τους νέους ανθρώπους, νέες δίκαιες μορφές οικογενειακών επιδομάτων, παρεμβάσεις που αγκαλιάζουν το μεγαλύτερο μέρος της ελληνικής κοινωνίας.

Η ανεργία βαίνει συνεχώς μειούμενη, ενώ η οικονομία κάθε τρίμηνο δείχνει πως ξεπερνάμε με σταθερά βήματα την κρίση. Με όλα αυτά έχουμε καταφέρει να κερδίσουμε την κοινωνία και να την κρατήσουμε όρθια, ακόμα και με τη δημιουργία μόνιμων δομών κοινωνικής προστασίας, με δημιουργία μηχανισμών για τους πιο ευάλωτους της κοινωνίας, με στήριξη των δομών της δημόσιας υγείας και παιδείας, μια στήριξη μόνιμη και στέρεη, για να μη ζήσουμε ποτέ ξανά όσα τραγικά ζήσαμε τα πρώτα χρόνια της κρίσης. Έχουμε ένα ασφαλιστικό σύστημα που μετά την τραγική διαχείριση δεκαετιών και το εγκληματικό PSI είναι πλέον δημόσιο και βιώσιμο, αφήνοντας τους θαυμαστές των μοντέλων Πινοσέτ στη μοναχικότητά τους και χωρίς αφήγημα.

Στο ίδιο πλαίσιο και με τους ίδιους στόχους κινηθήκαμε όλα αυτά τα χρόνια και στη Γενική Γραμματεία Αθλητισμού. Καταφέραμε σε δύσκολα δημοσιονομικά χρόνια να έχουμε συνεχείς αυξήσεις στις μεταβιβαστικές δαπάνες, με χρηστή διαχείριση, ορθολογισμό, διαφάνεια, στοχευμένες δράσεις, αλλά και με όραμα για την επόμενη μέρα καταφέραμε να καταστήσουμε βιώσιμες τις εθνικές αθλητικές εγκαταστάσεις.

Τα στοιχεία μιλούν από μόνα τους. Από 10 εκατομμύρια ευρώ που ήταν η χρηματοδότηση του 2015, φθάνουμε στο 2018, τη χρονιά που μας φεύγει, στα 12,5 εκατομμύρια ευρώ και μέσα σε αυτά, ακόμα 2 εκατομμύρια ευρώ ληξιπρόθεσμες οφειλές που μαζί με άλλες είχαμε κληρονομήσει από το δραματικό παρελθόν. Είχαμε αύξηση κατά 20% μέσα σε αυτά τα χρόνια, μέσα σε αυτούς τους πιεσμένους προϋπολογισμούς, ενώ την ίδια στιγμή, όπως είπα ξανά, καλύψαμε το σύνολο των ληξιπρόθεσμων οφειλών όχι μόνο προς τα στάδια, αλλά και προς τους αθλητές, τα λεγόμενα «πριμ». Μιλάμε γι’ αυτούς με τους οποίους έτρεχαν όλοι να βγάλουν φωτογραφίες, όταν έρχονταν με τα μετάλλια και μας έκαναν περήφανους και μετά ξεχνούσαμε να τους δώσουμε τη δική μας συμβολή, το δικό μας κομμάτι, την αναγνώριση της πολιτείας μέσω του χρηματικού επάθλου.

Και φτάσαμε στο σημείο σήμερα, μετά και την τελευταία δόση των 2,8 εκατομμυρίων ευρώ που εκταμιεύσαμε την προηγούμενη εβδομάδα, να μη χρωστάμε σε κανέναν αθλητή ούτε ένα ευρώ, για να μπορούμε να τους κοιτάζουμε στα μάτια και να τους λέμε πραγματικά «ευχαριστώ».

Ταυτόχρονα, με στοχευμένες παρεμβάσεις στο σύνολο της επικράτειας μέσα από το Πρόγραμμα Δημοσίων Επενδύσεων ανασταίνουμε παρατημένες εγκαταστάσεις, κυρίες και κύριοι Βουλευτές. Αυτές οι παρεμβάσεις είναι μακριά και έξω από τις φαραωνικές λογικές του παρελθόντος, αλλά και από τις πελατειακές λογικές του παρελθόντος που χώριζαν τη χώρα σε Πράσινους και Βένετους, δημιουργώντας παιδιά και αποπαίδια, περιφέρειες ξεχασμένες και περιφέρειες γεμάτες έργα.

Διακόσια είκοσι ένα έργα σε αυτή την τετραετία σε όλη την επικράτεια ύψους 30 εκατομμυρίων ευρώ, χωρίς σε αυτά να συμπεριλάβουμε έργα άνω των 5 εκατομμυρίων ευρώ στις εθνικές αθλητικές εγκαταστάσεις, για να ακολουθήσουν τα ευρωπαϊκά πρότυπα -σε άλλη λογική οι παρεμβάσεις-, δημιουργώντας νέες, μικρές, ζωντανές κοινότητες, κάνοντας παρεμβάσεις στα σχολεία. Και μέσα σε αυτές τις παρεμβάσεις δεν υπολογίζουμε αυτές που από κοινού κάνανε με το Υπουργείο Παιδείας, για τις αυλές σχολείων, με το Υπουργείο Νησιωτικής Πολιτικής και με όλα τα Υπουργεία που συνεργαζόμαστε, για να έχουμε τη μεγιστοποίηση στην απόδοση, τη μεγιστοποίηση στην εξασφάλιση πόρων, τη μεγιστοποίηση στις παρεμβάσεις και στον πληθυσμό που αγγίζουμε.

Σε αντιδιαστολή για το πώς βλέπατε και συνεχίζετε να βλέπετε το κράτος ως λάφυρο, διαβάζουμε το χθεσινό περιστατικό για τις εκλογές της ΕΠΣ Κυκλάδων, με μια από τις δύο παρατάξεις, με εξέχον στέλεχός σας να προεδρεύει ή να εκπροσωπεί, να υπόσχεται δημόσια έργα για να πάρει ψήφους και να αλλάξετε τα πληρεξούσια. Έτσι αντιμετωπίζατε το κράτος και αυτό επαγγέλλεστε. Ο κόσμος δεν το ξεχνάει και, δόξα τω θεώ, με τις συμπεριφορές σας του το κάνετε κάθε μέρα ακόμα πιο σαφές.

Στο ίδιο πλαίσιο, αναγνωρίζοντας και στηρίζοντας το ευρωπαϊκό αθλητικό οικοδόμημα, έχουμε καταφέρει από το 2015 έως σήμερα να αυξήσουμε τις επιχορηγήσεις στις εθνικές ομοσπονδίες από 16 εκατομμύρια ευρώ το 2016 που ήταν ολυμπιακή χρονιά, σε 20 εκατομμύρια ευρώ, φέτος, το 2018, ενώ για το 2019 προβλέπεται μια μεσοσταθμική, περαιτέρω αύξηση, της τάξεως του 10%. Αναγνωρίζοντας ταυτόχρονα τη μεγάλη ανάγκη στήριξης, ιδίως των νέων αθλητών, -γιατί πραγματικά χρειαζόμαστε περισσότερα χρήματα και με σύνεση και με σοβαρό σχεδιασμό θα φτάσουμε σε αυτά που απαιτούνται- θεσμοθετήσαμε -και τις επόμενες ημέρες θα ανακοινωθούν- αθλητικές υποτροφίες ύψους 4.200 ευρώ τον χρόνο για νέους αθλητές και αθλήτριες έως είκοσι δύο ετών οι οποίοι έχουν μεγάλες επιδόσεις και δεν έχουν βρει χορηγούς.

Την ίδια στιγμή, πέρα από τις εξοφλήσεις των πριμ που κάναμε, προχωρήσαμε στην αποκατάσταση της αδικίας με τους διακριθέντες αθλητές και τους διορισμούς που είχαν παγώσει όλα αυτά τα χρόνια. Για τους αθλητές-μαθητές υπήρξε πρόνοια για τις απουσίες τους, για ενισχυτική διδασκαλία των παιδιών αυτών, που κατά τα άλλα το κράτος έβγαζε -το ξαναλέω- φωτογραφίες και λέγαμε μεγάλα λόγια περηφάνιας. Έτσι αποδεικνύεται η περηφάνεια, με αυτές τις παρεμβάσεις, βοηθώντας τους να είναι και καλοί μαθητές και καλοί αθλητές. Θεσπίσαμε, με αυτά τα νούμερα, σε αυτή την κρίση, το μάθημα της κολύμβησης στα δημόσια σχολεία της χώρας. Τα παιδιά της Γ΄ Δημοτικού των δημόσιων σχολείων αυτής της χώρας, αυτών των δομών, μαθαίνουν κολύμβηση, δωρεάν, μέσα από τις δράσεις του Υπουργείου Παιδείας και της Γενικής Γραμματείας Αθλητισμού. Και όλα αυτά τα κάναμε –και αυτό είναι το πιο σημαντικό- διαχειριζόμενοι τα προηγούμενα χρόνια σχεδόν τον ίδιο προϋπολογισμό, όμως με μια μεγάλη διαφορά σε σχέση με το παρελθόν: χρηστή διαχείριση, χρηστή διαχείριση, χρηστή διαχείριση και όραμα για μια Ελλάδα που αξίζει στους Έλληνες, διασφαλίζοντας ταυτόχρονα και τους εργαζόμενους στα σταδιακές και στις εθνικές ομοσπονδίες. Το αμέσως επόμενο διάστημα αποκαθιστούμε χρόνιες αδικίες ανθρώπων ταλαιπωρημένων από ένα πελατειακό κράτος, το κράτος που είχατε δημιουργήσει.

Κλείνοντας, κυρίες και κύριοι Βουλευτές, μετά από ένα δύσκολο μονοπάτι, αποτέλεσμα συσσωρευμένης κακοδιαχείρισης τριάντα ετών, νεοφιλελεύθερων εμμονών και αλαζονείας, καταφέρνουμε να αλλάξουμε σελίδα. Ανακτούμε δικαιώματα, αποκαθιστούμε αδικίες, σχεδιάζουμε την Ελλάδα του αύριο με κοινωνική δικαιοσύνη, με κοινωνική συνοχή, με επίκεντρο και μοναδικό επίκεντρο τον άνθρωπο και τις ανάγκες του.

Σας ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει η κ. Βούλτεψη, από την Κοινοβουλευτική Ομάδα της Νέας Δημοκρατίας, για επτά λεπτά.

**ΣΟΦΙΑ ΒΟΥΛΤΕΨΗ:** Ευχαριστώ πολύ, κύριε Πρόεδρε.

Ζητάτε αυτές τις μέρες επιμόνως, κύριοι και κυρίες συνάδελφοι της Κυβέρνησης, αποδείξεις για τη δημόσια από του Βήματος αυτού καταγγελία του Προέδρου της Νέας Δημοκρατίας Κυριάκου Μητσοτάκη περί της συναλλαγής με αντάλλαγμα τη Μακεδονία. Η απάντηση βρίσκεται στη διεξαγόμενη συζήτηση επί του προϋπολογισμού, στη διάρκεια της οποίας αποκαλύπτεται η πραγματική κατάσταση της οικονομίας.

Από τις 21 Αυγούστου, της δήθεν καθαρής εξόδου, έχουμε ζήσει πέντε κραχ στις τραπεζικές μετοχές. Έχει εξανεμιστεί η ανακεφαλαιοποίηση των τραπεζών. Από κείνη τη μέρα το επιτόκιο του δεκαετούς ομολόγου έχει πάρει την ανιούσα και βρισκόμαστε προφανώς εκτός αγορών. Είχαμε μείωση καταθέσεων τον Οκτώβριο. Ανακοινώθηκε εμπορικό έλλειμμα σχεδόν 40% τον Σεπτέμβριο θηριώδες. Ανακοινώθηκε μείωση κατά 23,2% των επενδύσεων για το τρίτο τρίμηνο αυτού του έτους. Τα ληξιπρόθεσμα χρέη των πολιτών προς το δημόσιο ξεπέρασαν τα 130 δισεκατομμύρια. Έχουμε εισαγόμενο πληθωρισμό, αρνητική χρηματοδότηση επιχειρήσεων, οικονομική ελευθερία επιπέδου Βενεζουέλας και επιχειρηματικότητα επιπέδου Μογγολίας. Έχουμε, τέλος, φορολογία που έχει αυξηθεί κατά τέσσερις μονάδες από το 2014 επί του ΑΕΠ.

Δεν τα γνωρίζουν όλα αυτά οι δανειστές; Δεν τα γνωρίζει ο κύριος Μοσκοβισί που δυσφορεί; Και, βέβαια, τα γνωρίζουν. Όμως, σας χειροκροτούν. Για ποιο λόγο; Έχετε απάντηση; Πώς τα βρίσκουν όλα καλά και ωραία, όταν γνωρίζουν ότι και τα υπερπλεονάσματα οφείλονται στη φορολογία και στη μείωση των δημοσίων επενδύσεων; Γιατί είναι τόσο ευχαριστημένοι οι δανειστές; Προφανώς, γιατί έχουν πάρει ό,τι ζητούσαν και δεν πήραν από καμμία άλλη ελληνική κυβέρνηση, όπως υπερταμείο, μεταναστευτικό και, βέβαια, το πετράδι του στέμματος, τη Μακεδονία.

Επομένως η κατάσταση της οικονομίας και η ανοχή των δανειστών είναι η πρώτη απόδειξη συναλλαγής.

Δεύτερη απόδειξη είναι η διαφορετική αντιμετώπιση των Ευρωπαίων. Επί κυβέρνησης Σαμαρά, ενώ παραδέχονταν ότι η οικονομία πήγαινε καλά, έβρισκαν διάφορες προφάσεις για να μην κλείνουν ποτέ καμμία αξιολόγηση, πότε ότι δεν απολύθηκαν όλοι οι καθηγητές των ΕΠΑΛ, πότε οι καθαρίστριες, πότε οι σχολικοί τροχονόμοι. Αυτές ήταν οι δεσμεύσεις. Έπρεπε να δώσουν τη μάχη για να ταυτιστεί ο Σαμαράς και ο Μητσοτάκης, βέβαια, ως αρμόδιος Υπουργός με το ανάλγητο και να εξιδανικευθεί ο κ Τσίπρας.

Η έκθεση της Κομισιόν τώρα λέει ότι δεν έχετε ολοκληρώσει καμμία από τις δεκαέξι δεσμεύσεις. Για ποιο λόγο, λοιπόν, έβρισκαν σ’ εμάς προβλήματα στις δεσμεύσεις και σ’ εσάς τίποτα; Για ποιο λόγο τότε έλεγαν ότι υπάρχει πρόβλημα εν όψει των δικαστικών αποφάσεων για τις περικοπές και τώρα που τις έχουνε τις περικοπές, τις αποφάσεις των δικαστηρίων, σας λένε «μπράβο»; Για ποιο λόγο, όταν βρισκόμασταν εμείς στην Κυβέρνηση, δεν ολοκλήρωναν ποτέ, αν δεν έφευγε και η τελευταία καθαρίστρια και ο τελευταίος σχολικός τροχονόμος; Για ποιο λόγο, λοιπόν, πίεζαν;

Τρίτη απόδειξη. Με τους ίδιους ανθρώπους –ακούστε- διαπραγματευόμασταν και εμείς και ξέρουμε ότι δεν υπήρχε περίπτωση να ψηφιστεί κάτι, ένα μέτρο, και μετά να ξεψηφιστεί. Δεν θα γινόταν ούτε μια στο εκατομμύριο. Με τον «ΣΥΡΙΖΑΝΕΛ» αυτό γίνεται. Ψηφίζετε, κάτι πετυχαίνουν, ξεψηφίζετε.

Υπάρχει λογική κατάσταση σε όλα αυτά; Καμμία εξήγηση. Απλά βάζουν ένα μέτρο, το κρατάνε στην «καβάντζα» και όταν πετυχαίνουν αυτό που θέλουν, πάνε και το βγάζουν οι δανειστές. Βάζουν και βγάζουν τα μέτρα με την μεγαλύτερη ευκολία που θα μπορούσαμε να φανταστούμε. Επί Σαμαρά μόνο έβαζαν. Μόλις ολοκληρώναμε όλες τις δεσμεύσεις, εμφανίζονταν με νέο κατάλογο απαιτήσεων. Ήταν μια διαρκής πίεση, που αποδεικνύει ότι πίεζαν, γιατί ήθελαν να πετύχουν κάτι άλλο. Και αν λέγαμε μία λέξη που δεν τους άρεσε, σήκωναν τον κόσμο στο ποδάρι. Εσάς σας αφήνουν να λέτε ό,τι θέλετε.

Τέταρτη απόδειξη είναι η ίδια η συμφωνία. Έχει δοθεί όνομα, ταυτότητα, γλώσσα, αυτοπροσδιορισμός, πρόσβαση στη θάλασσα, ό,τι ζητούσαν πάντα οι Σκοπιανοί. Είναι ζήτημα χρόνου η διεκδίκηση καθιέρωσης μακεδονικής μειονότητας στη Μακεδονία μας. Και δεν συμβαίνει τίποτα. Τα βρίσκει η Κυβέρνηση όλα ωραία. Οι δανειστές αφαιρούν μέτρα και σας χειροκροτούν.

Πέμπτη απόδειξη είναι οι δήθεν συνταγματικές αλλαγές. Ξέρετε ότι παραβιάζεται ήδη η ήδη επονείδιστη συμφωνία που έχετε εσείς υπογράψει. Έχει μείνει το όνομα «Μακεδονία» σ’ ένα άρθρο. Έχει διατηρηθεί η Διακήρυξη της ASNOM, η επιτομή του αλυτρωτισμού όσον αφορά στο μακεδονισμό.

Στο άρθρο 49 λέει ψέματα ο κ. Τσίπρας ότι μετέφεραν το δικό μας 108 περί προστασίας του αποδήμου Ελληνισμού, διότι αυτοί αναφέρουν ότι μεριμνούν για τη διασπορά του μακεδονικού λαού και των άλλων κοινοτήτων.

Ποιες είναι αυτές οι άλλες κοινότητες και το δέχεσθε και δεν λέει τίποτα ο κ. Τσίπρας και υποστηρίζει το αντίθετο; Αυτή η πρεμούρα του κ. Τσίπρα προς τι; Γιατί τέτοια επιμονή, λοιπόν; Γιατί, προφανώς, έχει αναλάβει κάποια δέσμευση.

Και υπάρχει και μια έκτη απόδειξη με την οποία θα ολοκληρώσω, κύριε Πρόεδρε. Επί κυβέρνησης Σαμαρά οι Σκοπιανοί διαμαρτύρονταν στους Ευρωπαίους ότι δεν έχουν συνομιλητή στην Αθήνα διότι οι θέσεις Σαμαρά ήταν από πάντα γνωστές. Έπρεπε, λοιπόν, να φύγει ο Σαμαράς για να βρουν οι Σκοπιανοί συνομιλητή.

Και καταθέτω τις αποδείξεις στα Πρακτικά. Είναι τα τηλεγραφήματα από το Γραφείο Τύπου του Γραφείου Σύνδεσης της Ελλάδας στα Σκόπια που είχαν φτάσει τότε, 16 Ιουλίου στο γραφείο μου ως αρμόδιου Υπουργού.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 15 Ιουλίου είχε γίνει η συνάντηση του Ντουμπρόβνικ με επίσημη προσκεκλημένη την κ. Μέρκελ. Εκεί η κ. Μέρκελ είχε πει ότι το ανεπίλυτο πρόβλημα της ονομασίας και της ταυτότητας της Μακεδονίας συνιστά βάρος για όλους, δηλαδή από τον Ιούλιο του 2014 η κ. Μέρκελ μιλούσε ξαφνικά για ταυτότητα, το οποίο για εμάς ήταν ήδη από τότε και πάντα από όλες τις κυβερνήσεις πρωτοφανές.

Ο Ιβάνοφ, ο Σκοπιανός Πρόεδρος είχε δηλώσει ότι εξέθεσε -λέει- την κατάστασή τους στην κ. Μέρκελ και της είπαν ότι δεν έχουν με ποιον να συνομιλήσουν, ότι στην άλλη πλευρά, δηλαδή στην Ελλάδα, δηλαδή στον Σαμαρά, δεν έχουν εταίρο για να συνομιλήσουν και να βρεθεί μια λύση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ μισό δευτερόλεπτο για να ολοκληρώσω.

Από εκείνη τη συνάντηση στο Ντουμπρόβνικ, κυρίες και κύριοι συνάδελφοι, είχαν τελειώσει όλα. Δεν έκλεινε η αξιολόγηση, δεν έβρισκαν κάθε φορά κάτι άλλο να ζητούν, πρόσθεταν, δημιουργούσαν…

**ΧΡΗΣΤΟΣ ΜΑΝΤΑΣ:** Α, γι’ αυτό δεν έγινε η αξιολόγηση.

**ΣΟΦΙΑ ΒΟΥΛΤΕΨΗ:** Ναι, ακριβώς γι’ αυτό δεν έγινε, γιατί η κ. Μέρκελ, σας είπα, μίλησε για ταυτότητα σε ανύποπτο χρόνο που εσείς και εμείς δεν είχαμε ξανακούσει κάτι τέτοιο.

**ΧΡΗΣΤΟΣ ΜΑΝΤΑΣ:** Άσε τώρα αυτά. Γι’ αυτό δεν έγινε η αξιολόγηση.

**ΣΟΦΙΑ ΒΟΥΛΤΕΨΗ:** Βεβαίως, προφανώς. Δεν υπάρχει αμφιβολία.

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ.

**ΣΟΦΙΑ ΒΟΥΛΤΕΨΗ:** Βεβαίως, προφανώς. Τι, για τον σχολικό τροχονόμο δεν έγινε η αξιολόγηση; Εσείς έχετε προσλάβει εκατό Πετσίτηδες. Δεν κατάλαβα! Εσάς, πώς σας αφήνουν να πηγαίνει ο Πετσίτης και να εισπράττει από παντού;

(Θόρυβος στην Αίθουσα)

**ΚΩΝΣΤΑΝΤΙΝΟΣ ΜΠΑΡΚΑΣ:** Πες το…

**ΣΟΦΙΑ ΒΟΥΛΤΕΨΗ:** Έλα τώρα!

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κύριοι συνάδελφοι.

**ΣΟΦΙΑ ΒΟΥΛΤΕΨΗ:** Κύριε Πρόεδρε, θα χρειαστώ ένα δευτερόλεπτο για να ολοκληρώσω.

**ΧΡΗΣΤΟΣ ΜΑΝΤΑΣ:** Α, γι’ αυτό δεν έγινε η αξιολόγηση.

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριε Μαντά, σας παρακαλώ.

**ΣΟΦΙΑ ΒΟΥΛΤΕΨΗ:** Ναι, βεβαίως, δεν έγινε. Εσείς είστε πολύ καλοί, τους τα κάνετε όλα και σας αξιολογούν μια χαρά και σας χειροκροτούν με την οικονομία στα τάρταρα. Προφανώς!

Ενοχλείσθε! Θα τα πληρώσετε όλα αυτά, θα έλθει η ώρα που θα τα πληρώσετε όταν θα έλθει το "Ουράνιο Τόξο" και θα σας ζητάει μειονότητα, που τη ζητάει ήδη.

**ΚΩΝΣΤΑΝΤΙΝΟΣ ΜΠΑΡΚΑΣ:** Πες το…

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κυρία Βούλτεψη. Μην απαντάτε και ολοκληρώστε, σας παρακαλώ.

**ΣΟΦΙΑ ΒΟΥΛΤΕΨΗ:** Μετά από όλα αυτά, οι Σκοπιανοί βρήκαν και συνομιλητή και λύση σε βάρος, βέβαια, των εθνικών μας συμφερόντων. Μη ζητάτε, λοιπόν, αποδείξεις. Εμείς δεν βάλαμε καμμία κρυφή κάμερα να δούμε τι έλεγε ο Τσίπρας με τη Μέρκελ και με τον Μοσκοβισί που ξαφνικά έχει δυσφορία. Όμως, γνωρίζουμε πώς πίεζαν εμάς. Και εμείς διαπραγματευτήκαμε μαζί τους και ξέραμε ότι πάντα, καταλαβαίναμε ότι πάντα κάτι άλλο από αυτό που λένε εννοούν, διότι δεν μπορεί να μην έκλειναν την αξιολόγηση για τις καθαρίστριες. Αυτό ήταν το πρόβλημα της ελληνικής οικονομίας για τον κ. Μοσκοβισί τότε;

**ΠΡΟΕΔΡΕΥΩΝ (Μάριος Γεωργιάδης):** Κυρία συνάδελφε, σας παρακαλώ, ολοκληρώστε.

**ΣΟΦΙΑ ΒΟΥΛΤΕΨΗ:** Αυτές είναι οι αποδείξεις. Και μη ζητάτε αποδείξεις. Οι αποδείξεις είναι στα έργα και τις ημέρες σας!

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Βούλτεψη.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Πρόεδρε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κυρία Βούλτεψη, εν τη ρύμη του λόγου σας είπατε ότι είναι θέμα χρόνου ίδρυσης μακεδονικής μειονότητας στην Ελλάδα. Θα παρακαλούσα -εάν μεν επιμένετε, έχει γραφτεί στα Πρακτικά- αν δεν επιμένετε και θέλετε να ανασκευάσετε, να το κάνετε, διότι αντιλαμβάνεσθε -και είστε πολύ έμπειρη- ότι είναι σοβαρό ζήτημα.

**ΣΟΦΙΑ ΒΟΥΛΤΕΨΗ:** Κύριε Πρόεδρε, μπορώ να απαντήσω;

**ΠΡΟΕΔΡΕΥΩΝ (Μάριος Γεωργιάδης):** Κυρία Βούλτεψη, έχετε τον λόγο.

**ΣΟΦΙΑ ΒΟΥΛΤΕΨΗ:** Είπα ότι είναι ζήτημα χρόνου η διεκδίκηση και καθιέρωση. Αυτό έχω πει και δεν το παίρνω πίσω, διότι ξέρετε πολύ καλά ότι στις 11 Νοεμβρίου έγινε συνέδριο στο Ξινό Νερό Φλώρινας του "Ουράνιου Τόξου", όπου δήλωσαν ότι «διεκδικούμε μακεδονική μειονότητα και διδασκαλία μακεδονικής γλώσσας στα ελληνικά σχολεία».

(Θόρυβος στην Αίθουσα)

Και θα είστε υπεύθυνοι εσείς γι’ αυτό.

**ΠΡΟΕΔΡΕΥΩΝ (Μάριος Γεωργιάδης):** Εντάξει. Καταγράφηκε στα Πρακτικά.

**ΧΡΗΣΤΟΣ ΜΑΝΤΑΣ:** Κύριε Πρόεδρε, θα ήθελα τον λόγο ως Κοινοβουλευτικός Εκπρόσωπος.

**ΘΕΟΔΩΡΟΣ ΔΡΙΤΣΑΣ:** Πρώτη φορά έγιναν αυτά τα συνέδρια; Πενήντα χρόνια γίνονται.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, μη φωνάζετε.

Ηρεμήστε όλοι, σας παρακαλώ.

Ορίστε, κύριε Μαντά, τι θέλετε;

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** …(δεν ακούστηκε)

**ΝΟΤΗΣ ΜΗΤΑΡΑΚΗΣ:** Η κυρία είναι Πρόεδρος εδώ;

**ΠΡΟΕΔΡΕΥΩΝ (Μάριος Γεωργιάδης):** Κύριε Μηταράκη, δεν έχει τον λόγο. Η Υφυπουργός θα ανέβει στο Βήμα και θα τα πει.

**ΝΟΤΗΣ ΜΗΤΑΡΑΚΗΣ:** Μας κάνει υποδείξεις.

**ΠΡΟΕΔΡΕΥΩΝ (Μάριος Γεωργιάδης):** Η Υφυπουργός σε λίγο θα ανέβει στο Βήμα και ό,τι θέλει θα το πει. Μην εξάπτεσθε.

Ορίστε, κύριε Μαντά, έχετε τον λόγο.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Να ακουστούν οι υπόλοιποι συνάδελφοι. Αυτό είπα.

**ΠΡΟΕΔΡΕΥΩΝ (Μάριος Γεωργιάδης):** Κυρία Υφυπουργέ, θα έρθετε στο Βήμα. Σας παρακαλώ.

Ορίστε, κύριε Μαντά.

**ΧΡΗΣΤΟΣ ΜΑΝΤΑΣ:** Για μισό δευτερόλεπτο, κύριε Πρόεδρε.

Το να κάνουμε πολιτική αντιπαράθεση με επιχειρήματα πάνω στον προϋπολογισμό νομίζω ότι είναι αυτονόητο και όλες και όλοι προσπαθούμε να το κάνουμε. Όμως, το να ακούγονται μέσα στην Αίθουσα -εγώ δεν θέλω να κάνω χαρακτηρισμούς, θα τοποθετηθώ πολιτικά στην ομιλία μου- τέτοια επικίνδυνα πράγματα, όπως αυτά που είπε η κ. Βούλτεψη, οφείλουμε…

**ΠΡΟΕΔΡΕΥΩΝ (Μάριος Γεωργιάδης):** Κύριε Μαντά, συγγνώμη που σας διακόπτω.

**ΣΟΦΙΑ ΒΟΥΛΤΕΨΗ:** Τι λέει ο κ. Μαντάς;

**ΠΡΟΕΔΡΕΥΩΝ (Μάριος Γεωργιάδης):** Κυρία Βούλτεψη, αφήστε με να προεδρεύσω.

Κύριε Μαντά, τοποθετήθηκε ο Πρόεδρος της Βουλής κ. Βούτσης. Δεν χρειάζεται να μιλήσετε και εσείς γι’ αυτό το θέμα. Τοποθετήθηκε γι’ αυτό. Το είπε.

**ΣΟΦΙΑ ΒΟΥΛΤΕΨΗ:** Αυτοί είναι επικίνδυνοι!

**ΠΡΟΕΔΡΕΥΩΝ (Μάριος Γεωργιάδης):** Κυρία Βούλτεψη, σας παρακαλώ!

Απάντησε και η κ. Βούλτεψη, καταγράφηκε η άρνησή της. Καταλαβαίνουμε…

**ΣΟΦΙΑ ΒΟΥΛΤΕΨΗ:** Επικίνδυνοι είναι αυτοί!

**ΧΡΗΣΤΟΣ ΜΑΝΤΑΣ:** Θέλω να το τονίσω. Έχω το δικαίωμα, όπως χθες, ο κ. Δένδιας…

**ΠΡΟΕΔΡΕΥΩΝ (Μάριος Γεωργιάδης):** Έχει γνώση ο κ. Δένδιας.

**ΧΡΗΣΤΟΣ ΜΑΝΤΑΣ:** Με συγχωρείτε πολύ. Όπως χθες και ο κ. Δένδιας, ως Κοινοβουλευτικός Εκπρόσωπος, έκανε για μισό δευτερόλεπτο παρέμβαση, θέλω να με αφήσετε να ολοκληρώσω για μισό δευτερόλεπτο.

**ΠΡΟΕΔΡΕΥΩΝ (Μάριος Γεωργιάδης):** Κύριε Μαντά, παρακαλώ να ολοκληρώσετε στα επόμενα είκοσι δευτερόλεπτα.

**ΧΡΗΣΤΟΣ ΜΑΝΤΑΣ:** Επισημαίνω, λοιπόν, ότι στο ελληνικό Κοινοβούλιο τέτοιες απόψεις και θέσεις, οι οποίες δυστυχώς διατυπώνονται από στελέχη της Νέας Δημοκρατίας και συγκεκριμένα, από την προηγούμενη ομιλούσα, νομίζω ότι δεν συμβάλλουν σε καμμία περίπτωση σ’ αυτόν τον ψύχραιμο διάλογο που πρέπει να γίνει για τα εθνικά ζητήματα. Τελεία.

**ΠΡΟΕΔΡΕΥΩΝ (Μάριος Γεωργιάδης):** Καταγράφτηκε, κύριε Μαντά. Είναι κατανοητό. Γι’ αυτόν τον λόγο έκανε παρέμβαση και ο Πρόεδρος της Βουλής. Δεν χρειαζόταν να το επεκτείνουμε παραπάνω. Καταγράφονται στα Πρακτικά.

**ΧΡΗΣΤΟΣ ΜΑΝΤΑΣ:** Κάνετε λάθος. Ο Πρόεδρος της Βουλής είναι Πρόεδρος της Βουλής. Εγώ μιλώ θεσμικά.

**ΣΟΦΙΑ ΒΟΥΛΤΕΨΗ:** Ισχυρίζεται ο κύριος συνάδελφος ότι λέω επικίνδυνα πράγματα.

**ΠΡΟΕΔΡΕΥΩΝ (Μάριος Γεωργιάδης):** Κυρία Βούλτεψη, τελειώνει η συζήτηση εδώ. Έχουν καταγραφεί όλες οι απόψεις. Να συνεχίσουμε, παρακαλώ, με τη διαδικασία. Για να ετοιμάζεστε…

**ΣΟΦΙΑ ΒΟΥΛΤΕΨΗ:** Ο αυτοπροσδιορισμός τι είναι;

**ΠΡΟΕΔΡΕΥΩΝ (Μάριος Γεωργιάδης):** Κύρια Βούλτεψη, σας παρακαλώ. Τοποθετηθήκατε. Έχει γίνει η σχετική…

**ΧΡΗΣΤΟΣ ΜΑΝΤΑΣ:** Δεν έχει ιδέα τι είναι το Διεθνές Δίκαιο.

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, λήγει η συζήτηση.

Τον λόγο έχει ο κ. Βαρδάκης.

(Θόρυβος στην Αίθουσα)

Κύριε Μαντά, σας παρακαλώ πολύ! Αν θέλετε περάστε και οι δύο έξω να συνεχίσετε τη συζήτηση. Τοποθετηθήκατε αμφότεροι.

Για να ετοιμάζονται όλοι οι συνάδελφοι, ο κ. Βαρδάκης είναι στο Βήμα ήδη, ακολουθεί ο κ. Αϊβατίδης, ο κ. Φορτσάκης και μετά ακολουθεί η Υφυπουργός κ. Τζούφη.

Έχετε τον λόγο για επτά λεπτά, κύριε συνάδελφε.

**ΣΩΚΡΑΤΗΣ ΒΑΡΔΑΚΗΣ:** Να ζητήσετε να παραιτηθεί και ο Μοσκοβισί και ο Σεντένο και η Μέρκελ, γιατί υποστηρίζουν τη χώρα μας. Αυτά είπε η κ. Βούλτεψη. Πιστεύω να καταλάβατε γιατί μιλούσαμε τόσον καιρό για «τρόικα εσωτερικού» και «τρόικα εξωτερικού».

Κυρίες και κύριοι συνάδελφοι, ακούσαμε τον εισηγητή της Νέας Δημοκρατίας να λέει ότι οι προηγούμενοι προϋπολογισμοί της Κυβέρνησης ΣΥΡΙΖΑ - ΑΝΕΛ ήταν προϋπολογισμοί της αυταπάτης, των ιδεοληψιών και ότι ο νέος προϋπολογισμός είναι νεομνημονιακός και αντιαναπτυξιακός. Οι συνάδελφοι του ΚΙΝΑΛ μίλησαν για «πέτσινο» προϋπολογισμό και μάλιστα, καταθέτουν και δικές τους προτάσεις. Άλλοι πάλι είπαν ότι η ανεργία μειώθηκε, γιατί υπερισχύουν οι ελαστικές μορφές απασχόλησης. Αλήθεια; Και ο πλεονασματικός ΕΦΚΑ; Πώς δημιουργήθηκε το συγκεκριμένο πλεόνασμα;

Η αλήθεια είναι ότι η γύμνια σας είναι μεγάλη. Δεν μιλάτε καθόλου για τον προϋπολογισμό αυτές τις μέρες, αλλά αρθρώνετε ακόμα αντιπολιτευτικό λόγο με θέματα του προγράμματος της Θεσσαλονίκης και αυτό δηλώνει την αδυναμία. Μάλλον έχετε μείνει και από λάστιχο και από ρεζέρβα.

Έτσι, μας αναγκάζετε και εμάς να θυμίσουμε τα πεπραγμένα σας, αν και τα ξέρει πλέον ο ελληνικός λαός. Γι’ αυτό άλλωστε σας τιμώρησε και θα σας τιμωρήσει ξανά, γιατί όχι μόνο δεν παραδειγματιστήκατε από τα λάθη σας, αλλά τα επαναλαμβάνετε.

Επί των ημερών σας, κυρίες και κύριοι συνάδελφοι της Αντιπολίτευσης, ήταν κανόνας οι ελαστικές μορφές απασχόλησης. Ας τα πάρουμε όμως με τη σειρά: Φτάσατε την ανεργία στο 28%, ναι ή όχι; Μειώσατε σε ένα βράδυ τον κατώτατο μισθό, ναι ή όχι; Θεσμοθετήσατε τον υποκατώτατο μισθό -ό,τι πιο αισχρό-, ναι ή όχι; Καταργήσατε τις συλλογικές διαπραγματεύσεις, ναι ή όχι; Επιβάλατε τον ΕΝΦΙΑ, ναι ή όχι;

Να σας θυμίσω τι λέγατε για τον ΕΝΦΙΑ; Αντώνης Σαμαράς: «Σωστός ο ΕΝΦΙΑ, αλλά κάνουμε λάθος επικοινωνιακά». Ο εμπνευστής Ευάγγελος Βενιζέλος ανακοινώνει το χαράτσι και έρχεται ο Αντώνης Σαμαράς και το μετατρέπει σε ΕΝΦΙΑ.

Ακούστε, αυτοί που κουνάτε το δάκτυλο σήμερα. Ο Άδωνις Γεωργιάδης στις 23 Σεπτεμβρίου του 2013 είπε: «Ο ΕΝΦΙΑ είναι δίκαιος φόρος και πρέπει να υπάρχει για πάντα. Οι Έλληνες δεν πληρώνουν αρκετούς φόρους. Εάν θέλουμε να γίνουμε κανονικό κράτος, πρέπει να έχουμε φόρους».

Μιλτιάδης Βαρβιτσιώτης: «Όποιος δεν έχει να πληρώσει τον ΕΝΦΙΑ να πουλήσει το σπίτι του».

Ιωάννης Στουρνάρας: «Ο ΕΝΦΙΑ είναι προοδευτικός φόρος, μία από τις σημαντικότερες μεταρρυθμίσεις που κάνουμε».

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, δώστε μου μισό λεπτό για να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και ένας συνοδός εκπαιδευτικός από το 6ο Δημοτικό Σχολείο Αγίας Παρασκευής.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίστε, κύριε συνάδελφε, συγγνώμη για τη διακοπή.

**ΣΩΚΡΑΤΗΣ ΒΑΡΔΑΚΗΣ:** Ποιες προοπτικές δημιουργήσατε για την ανάπτυξη του πρωτογενή τομέα; Μόνο πρόστιμα, 3 δισεκατομμύρια πρόστιμα από παράνομες επιδοτήσεις που πήγαιναν σε «ημετέρους». Απολύσατε δημοτικούς αστυνομικούς, σχολικούς φύλακες, εκπαιδευτικούς, ναι ή όχι; Διαλύσατε τα νοσοκομεία και στέλνετε στον Καιάδα τους ανασφάλιστους συμπολίτες μας χρεώνοντάς τους με εκατομμύρια ευρώ. Υπεύθυνες δηλώσεις υπέγραφαν για να πάρουν εξιτήριο και τους χρεώνατε τα νοσήλια. Καταντήσατε ελλειμματικό τον ΕΦΚΑ κατά 1 δισεκατομμύριο με τετρακόσιες χιλιάδες αδιεκπεραίωτες συντάξεις. Καταργήσατε την Εργατική Εστία, τον ΟΕΚ, μοναδικούς οργανισμούς κοινής ωφέλειας. Κλείσατε την Αγροτική Τράπεζα, το μοναδικό αποκούμπι των αγροτών. Κόψατε το 50% του ταμείου ανεργίας και απαξιώσατε τον κάθε άνεργο.

Δεν θα μιλήσω για τα ομόλογα, το Χρηματιστήριο, το PSI, την καταλήστευση των ασφαλιστικών ταμείων. Θα σας πω μόνο τι κάνατε εσείς και αυτό είχε σχέση με αυτά που είπε η κ. Βούλτεψη προηγουμένως: κάνατε θεσμό τη διαπλοκή, την ανομία και τη διαφθορά.

Ο ΣΥΡΙΖΑ έκλεισε τις μονάδες παραγωγής και τα εργοστάσια; Ο ΣΥΡΙΖΑ αποβιομηχάνισε τη χώρα; Σας θυμίζουν τίποτα ο ν.3845, ο ν.4002, ο ν.3986, ο ν.4024, ο ν.4046, ο ν.4093; Ήταν οι δικοί σας νόμοι που κατακρεούργησαν μισθούς και συντάξεις και δώρα και επιδόματα. Αυτά είναι τα έργα σας. Δεν έμεινε να κάνετε τίποτε άλλο και έτσι δημιουργήσατε τις συνθήκες χρεοκοπίας και εξαθλίωσης του ελληνικού λαού. Και έρχεστε σήμερα να πλειοδοτείτε 5 δισεκατομμύρια η Νέα Δημοκρατία, άλλα τόσα το ΚΙΝΑΛ και γίνατε όλοι φιλοεργατικοί, όταν μέχρι προχθές ο Αρχηγός σας κ. Μητσοτάκης έλεγε ότι οι συλλογικές διαπραγματεύσεις είναι ιδεοληψία του ΣΥΡΙΖΑ.

Και διερωτάται εδώ ο κάθε Έλληνας πολίτης γιατί, αφού ήσασταν έτοιμοι το 2014 να βγείτε από τα μνημόνια, να βγείτε στις αγορές, δεν εφαρμόσατε όλα αυτά τα ωραία που μας λέτε σήμερα, όλες αυτές τις προτάσεις που κάνετε σήμερα γιατί δεν τις εφαρμόζατε το 2014. Φταίει ο ΣΥΡΙΖΑ, μάλλον. Εγώ να σας αναγνωρίσω ότι είστε μέτριοι ως καλοί, αλλά στις εκθέσεις ιδεών, μέχρι εκεί.

Ας πάμε τώρα στη χειρότερη Κυβέρνηση όλων των εποχών, όπως εσείς λέτε. Την 1-1-2019 αύξηση του κατώτατου μισθού. Κατάργηση του υποκατώτατου μισθού. Επαναφορά των συλλογικών διαπραγματεύσεων και του ΟΜΕΔ. Στη δικαιοσύνη όλοι όσοι έβαλαν το δάκτυλο στο μέλι. Δώσαμε 570 εκατομμύρια στα νοσοκομεία το 2017, όταν εσείς το 2014 δίνατε 140 εκατομμύρια. Πλήρης ιατροφαρμακευτική κάλυψη όλων των ανασφάλιστων. Μείωση του ΕΝΦΙΑ. Προσλήψεις στην εκπαίδευση. Επαναπρόσληψη σχολικών φυλάκων και δημοτικών αστυνομικών. Μονιμοποίηση των εργαζομένων στο «Βοήθεια στο Σπίτι», που επαναλαμβάνω επί δεκατριάμισι χρόνια τους είχατε σε ομηρία και προχθές διαδηλώνατε στο Υπουργείο Εσωτερικών πλάι-πλάι με αυτούς τους ανθρώπους.

Μονιμοποίηση πυροσβεστών, χρηματοδοτήσεις σε περιφέρειες και δήμους, δημιουργώντας προοπτικές ανάπτυξης, μείωση της ανεργίας του 18%, ενεργοποίηση ελεγκτικών μηχανισμών. Πρώτη η χώρα μας σε απορρόφηση κονδυλίων ΕΣΠΑ. Οι συντάξεις δεν περικόπτονται ούτε 1 ευρώ. Κατάργηση του φόρου στο κρασί, κατάργηση του φόρου επιτηδεύματος στους αγρότες, μείωση φόρου εισοδήματος, αύξηση συντάξεων σε εξακόσιες χιλιάδες συνταξιούχους από 1ης Ιανουαρίου του 2019, επιδότηση ενοικίου 710 εκατομμύρια κοινωνικό μέρισμα, 1 δισεκατομμύριο περίπου μέτρα ελάφρυνσης.

Πάνω από όλα παραδίνουμε στον ελληνικό λαό ένα βιώσιμο ασφαλιστικό σύστημα, 850 εκατομμύρια το 2019 για το κοινωνικό εισόδημα αλληλεγγύης, υλοποιούμε έντεκα προγράμματα από το Υπουργείο Εργασίας για την καταπολέμηση της ανεργίας, 632 εκατομμύρια ευρώ. Ειδικό πρόγραμμα απασχόλησης πεντέμισι χιλιάδων ανέργων, ηλικίας είκοσι δύο έως είκοσι εννέα ετών περίπου, 90 εκατομμυρίων ευρώ. Πρόγραμμα επιχορήγησης επιχειρήσεων για την απασχόληση έξι χιλιάδων νέων τριτοβάθμιας εκπαίδευσης. Άλλα δύο προγράμματα είκοσι έξι χιλιάδων νέων ανέργων, 90 εκατομμυρίων και 46 εκατομμυρίων ευρώ.

Όπως καταλαβαίνετε, αγαπητοί συνάδελφοι της Αντιπολίτευσης, είμαστε δύο διαφορετικοί κόσμο. Σε τρία χρόνια μπορέσαμε και οικοδομήσαμε ό,τι σχεδόν εσείς αποδομήσατε δεκαπέντε χρόνια. Σε τρία χρόνια καταφέραμε να επαναφέρουμε τη χαμένη αξιοπρέπεια του Έλληνα εργαζόμενου. Δεν θριαμβολογούμε. Χρειάζεται ακόμα πολλή δουλειά, γιατί οι πολιτικές που εφαρμόσατε τα προηγούμενα χρόνια ήταν ολοκληρωτικά καταστροφικές. Όσο πιο γρήγορα καταλάβετε ότι η χώρα αμετάκλητα πλέον έχει γυρίσει σελίδα, τόσο το καλύτερο για όλους.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Βαρδάκη.

Τον λόγο έχει για επτά λεπτά ο κ. Αϊβατίδης εκ μέρους της Χρυσής Αυγής.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Για τη Χρυσή Αυγή ο νεομπολσεβικισμός που εκφράζεται από τον ΣΥΡΙΖΑ, με τις γνωστές επιμιξίες ΠΑΣΟΚ, και ο νεοφιλελευθερισμός ο οποίος εκφράζεται από τη Νέα Δημοκρατία, είναι συγκοινωνούντα δοχεία, άλλως είναι οι δύο όψεις του ιδίου διεθνιστικού νομίσματος.

Προς επιβεβαίωση αυτού θα θυμίσω ότι στις 5 Μαΐου του τρέχοντος έτους, ο Πρόεδρος της Ευρωπαϊκής Επιτροπής Ζαν - Κλοντ Γιούνκερ εκφώνησε έναν πύρινο λόγο και ύμνησε τον Καρλ Μαρξ στο Τρίερ του πάλαι ποτέ Βασιλείου της Πρωσίας, στη Γερμανία και πιστεύουμε ακράδαντα -και υπάρχουν στοιχεία γι’ αυτό- ότι μεταχειρίζεται ευνοϊκά την Κυβέρνηση ΣΥΡΙΖΑ - ΑΝΕΛ.

Θα αναφερθώ σε κάποια στοιχεία από την εισηγητική έκθεση για τον προϋπολογισμό του κ. Τσακαλώτου. Στη σελίδα 17 κάνει λόγο για ενισχυμένη εποπτεία. Άρα τα περί εξόδου από τα μνημόνια είναι προδήλως ψευδεπίγραφα. Υπάρχει ενισχυμένη εποπτεία, όχι απλή εποπτεία.

Στη σελίδα 31 γίνεται μια πρόβλεψη για πραγματικό ΑΕΠ και αύξηση 2,5%. Φαίνεται, λοιπόν, ο προϋπολογισμός ως αναπτυξιακός, όμως είναι κίβδηλος υπ’ αυτή την έννοια, διότι στηρίζεται σε άκρατη υπερφορολόγηση.

Προς επιβεβαίωση αυτού, στη σελίδα 43 όσον αφορά στην ανάλυση των εσόδων σημειώνεται για τον φόρο εισοδήματος: «Από τον παρακρατούμενο φόρο εισοδήματος στα φυσικά πρόσωπα και ιδίως από την παρακράτηση του φόρου λόγω καταβολής του εφάπαξ χρηματικού ποσού σε διάφορες κατηγορίες δικαιούχων ειδικών μισθολογίων έχουμε την αύξηση του εισοδήματος».

Φαίνεται, λοιπόν, κι εδώ η υποκριτική στάση της Κυβέρνησης όσον αφορά στα αναδρομικά, αφού εισπράττει και δεν αποδίδει καν ένα ποσό λόγω παρακράτησης φόρου.

Στη σελίδα 45 επιβεβαιώνεται αυτό. «Οι φόροι ως πρόβλεψη για το 2019 θα είναι 2,5 δισεκατομμύρια ευρώ περισσότεροι από το 2017 και 1 δισεκατομμύριο περισσότεροι από την εκτίμηση για το τρέχον έτος».

Όσον αφορά τους φορείς κοινωνικής ασφάλισης, ενώ η Κυβέρνηση προέβη σε αυτή την ενέργεια να μην κάνει την περαιτέρω περικοπή στις συντάξεις, φαίνεται, όμως, στη σελίδα 91, στον σχετικό πίνακα, ότι όσον αφορά στις συντάξεις, ως έξοδα των φορέων κοινωνικής ασφάλισης, η πρόβλεψη για το 2019 είναι πως θα είναι μειωμένες. Άρα, λοιπόν, το συνολικό ποσό που θα δοθεί ως συντάξεις το 2019 θα είναι μειωμένο.

Επίσης, μειωμένοι και οι πόροι για τους ΟΤΑ, δηλαδή τα χρήματα που θα δοθούν στους ΟΤΑ θα είναι μειωμένα κατά τουλάχιστον 600 εκατομμύρια ευρώ.

Έρχομαι τώρα σ’ ένα κρίσιμο σημείο, αυτό που αφορά στο χρέος της γενικής κυβέρνησης. Στη σελίδα 116 αναφέρεται το εξής: «Το 2019 το χρέος της γενικής κυβέρνησης προβλέπεται ότι θα διαμορφωθεί στα 323,5 δισεκατομμύρια ευρώ ή 167,8% ως ποσοστό του ΑΕΠ, παρουσιάζοντας μια μείωση κατά 12,6 ποσοστιαίες μονάδες έναντι του 2018».

Ανέτρεξα στο σχετικό έγγραφο της Ευρωπαϊκής Επιτροπής. Η Ευρωπαϊκή Επιτροπή και ο Ζαν - Κλοντ Γιουνκέρ, ο οποίος ενέκρινε τον προϋπολογισμό σας -επαναλαμβάνω, στην εκτίμηση για το φθινόπωρο- αναφέρει ότι η πρόβλεψη για το έτος 2019, όσον αφορά στον λόγο αυτόν, δηλαδή στο επί τοις εκατό του χρέους της γενικής κυβέρνησης σε σχέση με το ΑΕΠ, θα είναι 174,9 και όχι 167,8.

Ψεύδεστε, λοιπόν. Θα πρέπει αυτό το πράγμα να διορθωθεί, δεν αληθεύει και απορώ πώς ο Γιουνκέρ ενέκρινε αυτόν τον προϋπολογισμό.

Το συγκεκριμένο στοιχείο νομίζω ότι είναι κρίσιμο. Καταθέτω στα Πρακτικά το σχετικό έγγραφο της Ευρωπαϊκής Επιτροπής, δηλαδή την εκτίμηση του φθινοπώρου τού τρέχοντος έτους, που περιγράφει ότι αυτό που εσείς λέτε για τη δήθεν μείωση κατά 12,6% σ’ αυτό το κλάσμα είναι κάτι που είναι απολύτως ψευδές.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα πρέπει, λοιπόν, να πάρετε θέση, άσχετα βέβαια με το αν ως υπερδημοκράτες κάποιοι από εσάς δεν απαντάτε καν σε ερωτήματα ή ζητήματα που θέτουν οι Βουλευτές της Χρυσής Αυγής, όμως να ξέρετε ότι η κρίση του ελληνικού λαού είναι αμείλικτη και θα σας τιμωρήσει για τα ψέματά σας αργά ή γρήγορα. Εγώ πιστεύω γρήγορα.

Κλείνοντας θα πω ότι η Κυβέρνηση ακολουθεί μια πολύ συγκεκριμένη και απλή πρακτική. Αφού, λοιπόν, υποκλέπτει μέσω υπερφορολόγησης, άμεσης και έμμεσης, το εισόδημα του πολίτη, αποδίδει στη συνέχεια με μια στάγδην διαδικασία παροχές, επιχειρώντας να παραπλανήσει τον πολίτη. Όμως, ο καλά ενημερωμένος πολίτης δεν υπάρχει περίπτωση να παραπλανηθεί.

Κύριε Πρόεδρε, επειδή έγινε και μία αναφορά για το θέμα του ονόματος των Σκοπίων, θα σας πω το εξής: Η Κυβέρνηση, κύριοι συνάδελφοι, κύριε Πρόεδρε, είναι έτοιμη να δώσει το ιερό όνομα της Μακεδονίας σε περίπου μισό εκατομμύριο αυτοπροσδιοριζόμενους Αλβανούς και ογδόντα χιλιάδες αυτοπροσδιοριζόμενους Τούρκους στο κρατίδιο των Σκοπίων. Προσέξτε, είναι ιστορικό λάθος. Θα σας βαρύνει.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ τον κ. Αϊβατίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθητές και μαθήτριες και πέντε συνοδοί εκπαιδευτικοί από το 3ο Γενικό Λύκειο Χαλανδρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Φορτσάκης για επτά λεπτά.

**ΘΕΟΔΩΡΟΣ ΦΟΡΤΣΑΚΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα για τον προϋπολογισμό του 2019, πρόκειται, όπως το ξέρουμε όλοι, για τον τέταρτο προϋπολογισμό που εκπονεί η Κυβέρνηση και τον πρώτο με τόσο έντονο προεκλογικό άρωμα. Είναι ένας προϋπολογισμός αντιαναπτυξιακός, ένας προϋπολογισμός σκληρής λιτότητας, με εξαίρεση τις ελάχιστες επικοινωνιακές παροχές εν όψει των εκλογών.

Η Κυβέρνηση επιλέγει και πάλι το μικροκομματικό της όφελος. Επιλέγει τις επικοινωνιακές παροχές αντί για την ανάπτυξη. Δίνει επιδόματα αντί να δώσει δουλειές. Διογκώνει το κομματικό κράτος και εξαλείφει κάθε ψήγμα αξιοκρατίας. Και εξακολουθεί την καταστροφική πολιτική της. Δυστυχώς για μία ακόμα φορά η συνταγή είναι ίδια: φόροι, αδικαιολόγητα υψηλά πρωτογενή πλεονάσματα, εσωτερική στάση πληρωμών.

Η Κυβέρνηση, αφού πρώτα στέρησε πολλά από πολλούς, έρχεται τώρα να δώσει ελάχιστα σε λίγους. Έχει λάβει μέτρα λιτότητας 9,5 δισεκατομμύρια, έχει στερήσει 500 εκατομμύρια από το Πρόγραμμα Δημοσίων Επενδύσεων και δίνει πίσω μόλις 1 δισεκατομμύριο. Οι όποιες ελαφρύνσεις και παροχές είναι αποσπασματικές, είναι κοινωνικά άδικες. Η μεσαία τάξη εξακολουθεί να βρίσκεται στο στόχαστρο.

Όσο είναι στην εξουσία η Κυβέρνηση πραγματοποίησε δεκαεπτά περικοπές συντάξεων και είκοσι εννιά αυξήσεις φόρων. Φτωχοποίησε την ελληνική κοινωνία, διέλυσε -κυριολεκτικά- τη μεσαία τάξη και, όμως, κομπάζει σήμερα ότι δήθεν έσωσε την προσωπική διαφορά των συνταξιούχων και ότι δήθεν μείωσε φόρους και εισφορές, φόρους και εισφορές που επέβαλε η ίδια και που η Νέα Δημοκρατία, όπως το ξέρουμε όλοι, καταψήφισε.

Η Κυβέρνηση θεωρεί επιτυχία της τη μείωση των ασφαλιστικών εισφορών αποκλειστικά και μόνο για τους ελεύθερους επαγγελματίες, τις οποίες εισφορές, θυμίζω, προηγουμένως μόνη της είχε αυξήσει. Θεωρεί, επίσης, επιτυχία της τη μείωση της φορολόγησης των επιχειρήσεων. Το ότι αυτή η φορολόγηση θα διαμορφωθεί το 2021 στα επίπεδα που την παρέλαβε το 2015, δεν φαίνεται να την απασχολεί ούτε και το ότι η ίδια, μόνη της, είχε προηγουμένως αυξήσει τους φόρους των επιχειρήσεων. Είναι εμφανές ότι η Κυβέρνηση δεν μπορεί πια να πείσει ούτε τον εαυτό της.

Κυρίες κύριοι συνάδελφοι, οι "ΣΥΡΙΖΑΝΕΛ" έχουν δεσμεύσει τη χώρα μας με ασήκωτα πλεονάσματα μέχρι το 2022 και με βαρύτατες υποχρεώσεις μέχρι το 2060 Ακόμα και τα ιστορικά μας μνημεία έχουν μπει ενέχυρο και οι πολίτες έχουν έρθει σε απόγνωση. Οι ληξιπρόθεσμες οφειλές των πολιτών έχουν ξεπεράσει τα 103 δισεκατομμύρια ευρώ. Πάνω από 4,3 εκατομμύρια συμπολίτες μας χρωστούν αυτή τη στιγμή στην εφορία και ο αριθμός αυτός, δυστυχώς, συνεχώς αυξάνεται.

Τα καθαρά έσοδα του 2019 είναι κατά τον προϋπολογισμό αυξημένα σε σχέση με το 2018 στα 53,8 δισεκατομμύρια, έναντι 53,6 δισεκατομμυρίων το 2018. Η αύξηση των εσόδων επιτυγχάνεται πρωτίστως με την αύξηση των φόρων. Προστίθεται ένα ακόμα δισεκατομμύριο ευρώ στους ήδη υπέρογκους φόρους. Το είπα ήδη: Είκοσι εννέα νέοι φόροι έχουν επιβληθεί από την Κυβέρνηση.

Οι δαπάνες του 2019 είναι μειωμένες κατά 1,3 δισεκατομμύριο σε σχέση με το 2018 αλλά, δυστυχώς, η μείωση αυτή επιτυγχάνεται με μαχαίρι στο Πρόγραμμα Δημοσίων Επενδύσεων. Το ταμειακό υπόλοιπο αυξάνεται με μειώσεις στις επιστροφές φόρων. Οι δημόσιες επενδύσεις κατρακυλούν το 2017 στο χαμηλότερο ύψος της τελευταίας δεκαετίας. Η συνολική υστέρησή τους μέχρι σήμερα ανέρχεται στο δυσθεώρητο ποσό των 2,6 δισεκατομμυρίων ευρώ.

Τώρα, έρχεται η Κυβέρνηση και τις μειώνει κι άλλο, κατά 550 εκατομμύρια ευρώ, σε σχέση με το προσχέδιο του προϋπολογισμού του 2019 και το μεσοπρόθεσμο. Πρόκειται για δραματική περικοπή που στερεί τη χώρα από ανάπτυξη.

Το πρωτογενές πλεόνασμα το 2019 θα διαμορφωθεί κατά τον κρατικό προϋπολογισμό στο 3,6% του ΑΕΠ ή σε 6,9 δισεκατομμύρια. Η καταστροφική για τη χώρα δημοσιονομική πολιτική των υπερπλεονασμάτων δυστυχώς συνεχίζεται. Το σχέδιο του κρατικού προϋπολογισμού προβλέπει ρυθμό ανάπτυξης 2,1% για το 2018 και 2,5% για το 2019. Είναι ο στόχος αυτός εφικτός; Ούτε κατά διάνοια. Η Κυβέρνηση έχει αποτύχει επί τετραετίας σε όλες της τις προβλέψεις για την ανάπτυξη. Η Ελλάδα έχει απωλέσει δυνητικό πλούτο 31 δισεκατομμυρίων ευρώ καθ’ όλη τη διάρκεια της διακυβέρνησης ΣΥΡΙΖΑ – ΑΝΕΛ.

Για να επιτευχθεί ο φετινός ρυθμός ανάπτυξης το Υπουργείο Οικονομικών προβλέπει αύξηση των επενδύσεων κατά 11,9%. Το ίδιο, όμως, προέβλεπε και για το 2018, στοχεύοντας σε αύξηση 11,4%, αλλά πέτυχε το πενιχρό 0,8%. Οι προβλέψεις για το 2019 είναι δυστυχώς δυσοίωνες και αυτό διότι η ανταγωνιστικότητα της οικονομίας μας υποχωρεί. Οι επενδύσεις έχουν παραλύσει. Η μακροχρόνια ανεργία παραμένει. Παραμένουν τα capital controls. Οι καταθέσεις δεν επιστρέφουν στις τράπεζες. Το ιδιωτικό χρέος εκτοξεύεται. Την ίδια στιγμή οι ληξιπρόθεσμες υποχρεώσεις του δημοσίου φτάνουν τα 2,6 δισεκατομμύρια. Δεν υπάρχει καμμία προοπτική να εξοφλήσει το κράτος τις υποχρεώσεις του.

Οι μεταρρυθμίσεις έχουν βαλτώσει. Το κλίμα εμπιστοσύνης προς την Ελλάδα δεν έχει αποκατασταθεί. Η χώρα βρίσκεται ουσιαστικά εκτός αγορών. Αν η Κυβέρνηση δεν είχε χάσει την αξιοπιστία της, η χώρα θα έχει ενταχθεί στο πρόγραμμα ποσοτικής χαλάρωσης και το επιτόκιο δανεισμού θα ήταν χαμηλότερο. Δυστυχώς αυτό δεν έγινε. Βρισκόμαστε σε καθεστώς ενισχυμένης εποπτείας, πρωτόγνωρο για τα ευρωπαϊκά δεδομένα. Είναι, λοιπόν, απίθανο να τονωθούν με τις συνθήκες αυτές οι επενδύσεις και η ανάπτυξη της οικονομίας.

Κυρίες κύριοι συνάδελφοι, ο προϋπολογισμός του 2019 είναι στην ουσία του ένας προϋπολογισμός μνημονιακός και όχι μεταμνημονιακός. Είναι ένας αμιγώς στερητικός προϋπολογισμός, ένας προϋπολογισμός με ελάχιστα δώρα επικοινωνιακά.

Οι πολίτες, όμως, ξέρουν την αλήθεια. Γνωρίζουν ότι φως στο τούνελ θα δουν μόνο αν εφαρμοστεί ένα συνεκτικό, ρεαλιστικό σχέδιο για την επόμενη μέρα της οικονομίας, ένα σχέδιο με γνώμονα τη μείωση της φορολογίας και των ασφαλιστικών εισφορών για όλους, την πραγματοποίηση διαρθρωτικών μεταρρυθμίσεων, τη δημιουργία ποιοτικών θέσεων απασχόλησης, την ενίσχυση της ρευστότητας στην πραγματική οικονομία και την επίτευξη υψηλής και διατηρήσιμης ανάπτυξης. Οι πολίτες πιστεύουν ότι μπορούμε καλύτερα. Με τη Νέα Δημοκρατία στην επόμενη κυβέρνηση θα το καταφέρουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Φορτσάκη.

Τον λόγο έχει η Υφυπουργός Παιδείας, Έρευνας και Θρησκευμάτων κ. Τζούφη για επτά λεπτά με σχετική ανοχή.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κυρίες και κύριοι συνάδελφοι, πράγματι μετά από οκτώ χρόνια μνημονιακού χειμώνα, αυτό το προσχέδιο του κρατικού προϋπολογισμού που συζητούμε, κατά τη γνώμη μας, σηματοδοτεί την έναρξη της επιστροφής στην κανονικότητα, σκιαγραφώντας την αποκατάσταση της αξιοπιστίας και την επανένταξη της χώρας στο σύνηθες διεθνές πλαίσιο. Νομίζω εξ ου και ο εθνικιστικός πυρετός της Νέας Δημοκρατίας, επειδή βρίσκεται σε πλήρες στρατηγικό αδιέξοδο.

Ο προϋπολογισμός αυτός σηματοδοτεί την απομάκρυνση από τις πολιτικές της σκληρής λιτότητας, δίνοντας βαθμιαία και με τρόπο κοινωνικά δίκαιο, χώρο στην ενίσχυση του διαθέσιμου εισοδήματος των νοικοκυριών, στην υποστήριξη της βιώσιμης ανάπτυξης και βέβαια εμβληματικά στην περαιτέρω ανασυγκρότηση του κατεδαφισμένου κοινωνικού κράτους και του συστήματος κοινωνικής προστασίας.

Πιο ειδικά, η εκπαίδευση στη χώρα μας στους μνημονιακούς χρόνους δέχτηκε πολύ σοβαρό πλήγμα, καθώς η μείωση των εισοδημάτων των πολιτών μέχρι 50% αλλά και των κρατικών δαπανών κατά 34% επέδρασε σε μια σειρά καταστάσεων που οδήγησαν σε παιδική φτώχεια, υλική αποστέρηση και συνακόλουθα επηρέασαν και τις επιδόσεις του μαθητικού πληθυσμού.

Η διάθεση λιγότερων πόρων και η μείωση των δαπανών στα σχολεία συνέβαλε, λοιπόν, στην ένταση των ανισοτήτων. Παράλληλα ελαττώθηκε η δυνατότητα να υπάρξουν νέες σχολικές μονάδες, να συντηρηθούν οι υπάρχουσες, οι μισθοί των εκπαιδευτικών μειώθηκαν και -το πιο σημαντικό- οι προσλήψεις μόνιμου προσωπικού εκπαιδευτικών και άλλων ειδικών πάγωσαν για δέκα χρόνια, ενώ παράλληλα περισσότεροι από τριάντα χιλιάδες εκπαιδευτικοί συνταξιοδοτήθηκαν.

Από την επιθετική αυτή πολιτική δεν γλίτωσαν ούτε τα πανεπιστήμια και τα ερευνητικά κέντρα που υποχρηματοδοτήθηκαν και υπονομεύθηκαν έναντι ενός νεοφιλελεύθερου ιδεολογήματος περί ιδιωτικοποίησης, οδηγώντας κυρίως μετά την αποφοίτησή τους χιλιάδες νέους σε φυγή στις χώρες του εξωτερικού, αφού δεν υπήρχαν θέσεις αντίστοιχες των προσόντων τους.

Για την Κυβέρνησή μας η ουσιαστική στήριξη του κοινωνικού κράτους γενικά, αλλά και της δημόσιας και δωρεάν εκπαίδευσης ειδικά, αποτελεί προτεραιότητα. Έτσι, λοιπόν, από το 2015, που με την εντολή του ελληνικού λαού αναλάβαμε τη διοίκηση της χώρας, καταβάλαμε κάθε δυνατή προσπάθεια για την αντιστροφή της κατάστασης, την κανονικοποίηση μιας σειράς χρόνιων στρεβλώσεων, τη σταθεροποίηση του εκπαιδευτικού συστήματος στο σύνολό του, αλλά και την κατά το δυνατόν ανάπτυξή του με γνώμονα πάντα την απρόσκοπτη πρόσβαση όλων στη γνώση και στη μόρφωση.

Η συνεχής, λοιπόν, μείωση των εκπαιδευτικών δαπανών που ξεκίνησε το 2011 σταμάτησε με τον προϋπολογισμό του 2016. Στη συνέχεια, στον επόμενο προϋπολογισμό του 2017, οι δημόσιες δαπάνες αυξήθηκαν περίπου στο 2,85% επί του Ακαθάριστου Εθνικού Προϊόντος, που βεβαίως απέχει του ευρωπαϊκού μέσου όρου, που είναι το 4,7% του ΑΕΠ, αλλά κυρίως ανατράπηκε η αρνητική πρόβλεψη του μεσοπρόθεσμου 2014 - 2018 της προηγούμενης κυβέρνησης, η οποία προέβλεπε για την τρέχουσα χρονιά, κυρίες και κύριοι συνάδελφοι, μόνο το 1,9% του ΑΕΠ για όλη την εκπαίδευση.

Κάνοντας, λοιπόν, προτεραιότητά μας την ποσοτική και ποιοτική ανάπτυξη του αγαθού της παρεχόμενης εκπαίδευσης, το 2018 είχαμε αύξηση κατά 3,6% και κατά το 2019 προβλέπεται ποσό σημαντικό 5,5 δισεκατομμύρια, εκ των οποίων τα 4,9 προέρχονται από τον εθνικό προϋπολογισμό και τα 565 εκατομμύρια από το Πρόγραμμα Δημοσίων Επενδύσεων, δηλαδή αύξηση και ενίσχυση κατά 4,2% σε σχέση με τον προϋπολογισμό του 2018.

Και αυτή είναι και η απάντηση προς τον κ. Παπαθεοδώρου. Καταθέτω διάγραμμα, το οποίο δείχνει ακριβώς αυτή τη μεταβολή των δαπανών στον χώρο της εκπαίδευσης.

(Στο σημείο αυτό η Υφυπουργός κ. Μερόπη Τζούφη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιπρόσθετα, τα πανεπιστήμια ενισχύθηκαν με έκτακτες επιχορηγήσεις και τα ενιαιοποιούμενα και με επιπρόσθετες επιχορηγήσεις, όπως είναι το Πανεπιστήμιο Ιωαννίνων, το ΤΕΙ Ηπείρου, το Ιόνιο Πανεπιστήμιο και το ΤΕΙ Ιονίων Νήσων. Εξασφαλίστηκαν επιπλέον 20 εκατομμύρια ευρώ για το ΙΝΕΔΙΒΙΜ, για να καλυφθούν δαπάνες σίτισης και καθαριότητας και πολλαπλές άλλες ανάγκες που έχουν τα πανεπιστήμια, ενώ διπλασιάστηκε η δημόσια δαπάνη για την έρευνα και την καινοτομία με καίρια συνεισφορά πρόσθετων πόρων 240 εκατομμυρίων ευρώ από το ΕΛΙΔΕΚ για τη στήριξη νέων επιστημόνων και την ενίσχυση της έρευνας στα ΑΕΙ και στα ερευνητικά κέντρα.

Επιπλέον, ιδιαίτερα σημαντική ήταν και η στοχευμένη χρήση άλλων χρηματοδοτικών εργαλείων, όπως του ΕΣΠΑ, για την ανάπτυξη άλλων προγραμμάτων ύψους πολλών εκατομμυρίων ευρώ.

Και πιο ειδικά, για την ειδική αγωγή και εκπαίδευση, που ανήκει και στις αρμοδιότητες που μου ανατέθηκαν, πράγματι οι μαθητές με αναπηρία και ειδικές εκπαιδευτικές ανάγκες έχουν τη δυνατότητα και την υποχρέωση να φοιτούν μέσα στην εκπαιδευτική διαδικασία, βεβαίως αντιμετωπίζοντας μια σειρά από σοβαρά κοινωνικά στερεότυπα, ανισότητες και πραγματικές δυσκολίες, όχι μόνο μέσα στο σχολείο αλλά και σε όλες τις διαστάσεις της ζωής τους.

Τι κάναμε γι’ αυτούς; Ιδρύσαμε τα τελευταία τρία χρόνια πεντακόσια εβδομήντα νέα τμήματα ένταξης, αγγίζοντας συνολικά τα τρεις χιλιάδες επτακόσια δέκα. Το σύνολο των μαθητών με αναπηρία και ειδικές εκπαιδευτικές ανάγκες που σήμερα φοιτούν στα γενικά σχολεία είναι περίπου ενενήντα πέντε χιλιάδες και αυτό είναι μια διαρκής αυξητική τάση τα τελευταία χρόνια. Φαίνεται δηλαδή ότι το σχολειό είναι καταφυγή, πέφτει η σχολική διαρροή και μάλιστα το ποσό που εμφανίζεται είναι στο 6%, όταν ο μέσος ευρωπαϊκός στόχος για το 2020 ήταν το 10%.

Ένα μέρος αυτών των παιδιών, περίπου έντεκα χιλιάδες μαθητές, φοιτούν σε ειδικές μονάδες σχολικής αγωγής. Ιδρύσαμε και τριάντα έξι μονάδες τέτοιες το τελευταίο χρονικό διάστημα σε σύνολο τετρακοσίων πενήντα με πολλαπλά προβλήματα που βελτιώθηκαν για την ασφαλή μεταφορά τους, ενώ εξακολουθούν να υπάρχουν σε πολύ σημαντικό ποσοστό των σχολείων, σε ένα 60% με 70%, σοβαρά προβλήματα προσβασιμότητας.

Για να αντιμετωπιστούν, όμως, αυτές οι ανάγκες στα σχολεία τα οποία ήταν υποστελεχωμένα -διότι το μόνιμο προσωπικό ήταν μόνο τρεισήμισι χιλιάδες άτομα- αυξήσαμε πολύ σημαντικά το στελεχικό δυναμικό, τόσο σε εκπαιδευτικό όσο και ειδικό και βοηθητικό προσωπικό.

Τη φετινή χρονιά οι προσλήψεις είναι σε αριθμό ρεκόρ, αγγίζουν τις δεκαέξι χιλιάδες, περίπου πάνω από το 50% -και καταθέτω σχετικό πίνακα- για να καλυφθεί το σύνολο σχεδόν των αιτημάτων που υπάρχουν σε πολλές ειδικότητες, την παράλληλη στήριξη, τους σχολικούς νοσηλευτές, το ειδικό προσωπικό. Μάλιστα, οι περισσότερες προσλήψεις έγιναν από την έναρξη της σχολικής χρονιάς, γεγονός που αναδεικνύεται και αναγνωρίζεται από τον εκπαιδευτικό κόσμο και την κοινωνία.

(Στο σημείο αυτό η Υφυπουργός κ. Μερόπη Τζούφη καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει η εξαγγελία του Πρωθυπουργού -και περιλαμβάνεται και στο προσχέδιο του προϋπολογισμού- για πρόσληψη τεσσάρων χιλιάδων πεντακοσίων εκπαιδευτικών μέσα στο 2019 και αναμένεται και περαιτέρω ενίσχυση που θα προκύψει από τη δεδομένη για την Κυβέρνησή μας επαναφορά του κανόνα «ένας προς έναν», που η «ευαίσθητη» Νέα Δημοκρατία επιμένει να επανέλθει στο «ένας προς πέντε».

Έχουμε προχωρήσει και σε μια σειρά πολύ σημαντικών μεταρρυθμίσεων βελτίωσης του ποιοτικού κομματιού της ειδικής εκπαίδευσης -που δεν επαρκεί ο χρόνος για να τις διαβάσω- ενώ προγραμματίζουμε και άλλου τύπου μεταρρυθμιστικά πράγματα πιο σημαντικά, όπως την πρώιμη παρέμβαση στην υποχρεωτική δίχρονη προσχολική εκπαίδευση, αλλά και τη διαμόρφωση νέων δομών μεταγυμνασιακής υποστήριξης ατόμων με σοβαρές αναπηρίες σε συνεργασία με άλλα Υπουργεία, με την παροχή από το Υπουργείο μας εξειδικευμένου προσωπικού και προγραμμάτων σπουδών στο πλαίσιο της διά βίου μάθησης.

Η επαγγελματική εκπαίδευση είναι ένας κλάδος διαχρονικά απαξιωμένος, πράγμα στο οποίο συνέβαλε κρίσιμα η κατάργηση δεκάδων ειδικοτήτων και η διαθεσιμότητα εκπαιδευτικών το καλοκαίρι του 2013, όταν στην ηγεσία του Υπουργείου Διοικητικής Μεταρρύθμισης βρισκόταν ο σημερινός Αρχηγός της Νέας Δημοκρατίας.

Όμως από το 2016 εφαρμόζεται το στρατηγικό σχέδιο αναβάθμισης της επαγγελματικής εκπαίδευσης με καινούργια προγράμματα, όπως είναι για παράδειγμα η νέα αρχή στα ΕΠΑΛ -με ενισχυτική διδασκαλία, με στελέχωση, με ψυχολόγους, με υλοποίηση χρηματοδοτούμενων σχεδίων δράσης- οι διέξοδοι που δίνονται στα παιδιά που είναι απόφοιτοι του επαγγελματικού λυκείου με βελτιωμένο ποσοστό εισαγωγής στην τριτοβάθμια εκπαίδευση, με νεοϊδρυόμενα διετή τμήματα επαγγελματικής εκπαίδευσης στα πανεπιστήμια και στα ΤΕΙ και με δυνατότητα συμμετοχής στον νέο θεσμό του προαιρετικού μεταλυκειακού έτους-τάξης μαθητείας, αποκτώντας επαγγελματικά δικαιώματα επιπέδου «5».

Αυτή η νέα αρχιτεκτονική, οι στοχευμένες παρεμβάσεις, η χρηματοδότηση από εθνικούς και άλλους πόρους, αυτός ο καινούργιος στρατηγικός σχεδιασμός αποτυπώνεται για αυτόν τον κλάδο στις θετικές εντυπώσεις της πλατιάς κοινωνικής πλειοψηφίας αλλά και της εκπαιδευτικής κοινότητας που το έχει αγκαλιάσει και το στηρίζει.

Αποτυπώνεται και στην αύξηση των ποσοστών του μαθητικού δυναμικού. Έχουμε αύξηση 6,5% στα ημερήσια ΕΠΑΛ, 13% στα εσπερινά ΕΠΑΛ και 33% στη μαθητεία για το τρέχον έτος.

Αποτυπώνεται και στον διπλασιασμό του αριθμού των αναπληρωτών εκπαιδευτικών που κινείται ανοδικά. Βεβαίως και εξακολουθούν να υπάρχουν προβλήματα, όπως υπάρχουν και πολλαπλές δράσεις σε εξέλιξη για την αλλαγή των προγραμμάτων σπουδών, τη συγγραφή νέου εκπαιδευτικού υλικού, την αναβάθμιση εργαστηριακού εξοπλισμού και άλλα.

Το Υπουργείο μας έχει και την ευθύνη της ελληνόγλωσσης εκπαίδευσης. Εκεί φέτος καταφέραμε να συμβάλουμε στην έγκαιρη κάλυψη των εκπαιδευτικών και διοικητικών κενών, κάνοντας άρση ορισμένων αντικινήτρων και καταφέρνοντας να στελεχώσουμε αυτές τις μονάδες περίπου στο 75%, ενώ υπήρξε θετική μεταβολή και στον προϋπολογισμό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

**ΠΡΟΕΔΡΕΥΩΝ (Μάριος Γεωργιάδης):** Κυρία Υπουργέ, αν θέλετε, συντομεύετε.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Κύριε Πρόεδρε, θα χρειαστώ ακόμα ένα λεπτό.

Αυτό δείχνει την έμπρακτη στήριξη του Υπουργείου στην εκπαίδευση των Ελληνοπαίδων που βρίσκονται στο εξωτερικό είτε αποτελούν μέλη των κοινοτήτων των ομογενών είτε είναι παιδιά νεομεταναστών, που αναγκάστηκαν να φύγουν στο εξωτερικό λόγω της σοβαρής κοινωνικής και οικονομικής κρίσης που ξέσπασε στη χώρα μας.

Καταλήγοντας, η συζήτηση για το προσχέδιο του προϋπολογισμού απαιτεί την αποτύπωση αριθμών και ποσοτικών δεδομένων και προσπάθησα να δώσω κάποια από αυτά.

Η αγωνία μας για την αναστροφή της μνημονιακής πραγματικότητας μάς αναγκάζει συχνά να μιλάμε με νούμερα και δείκτες. Βασικό μας μέλημα είναι να σταθεροποιήσουμε το εκπαιδευτικό σύνολο στο σύνολό του, να το αποκαταστήσουμε και να αρχίσουμε πια να συζητούμε για τις ποιότητες της εκπαίδευσης, που μπορούν, βεβαίως, να ευδοκιμήσουν μόνο υπό το πρίσμα της δημόσιας και δωρεάν εκπαίδευσης για όλες και για όλους.

Σε αυτή την κατεύθυνση είμαστε σε διαρκή διάλογο με την εκπαιδευτική κοινότητα, με νομοθετικό έργο, με αύξηση των κονδυλίων και, βεβαίως, με συνέχιση των δράσεων, με συνεργασία και προγραμματικό πλαίσιο και με όλα τα άλλα Υπουργεία, αλλά πρωτίστως με την εκπαιδευτική κοινότητα, τις τοπικές αρχές και την ίδια την κοινωνία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την Υπουργό.

Κυρίες και κύριοι συνάδελφοι, έχω την τιμή να σας ανακοινώσω ότι η διακομματική κοινοβουλευτική επιτροπή για το δημογραφικό καταθέτει την έκθεσή της.

Η σχετική έκθεση θα καταχωριστεί στα Πρακτικά της σημερινής συνεδρίασης.

Η προαναφερθείσα έκθεση βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών.

Επίσης, κύριοι συνάδελφοι, θα ήθελα να σας ενημερώσω ότι σε συνεννόηση με το Προεδρείο, δεν θα επιτρέπεται πλέον καμμιά αλλαγή από τις Κοινοβουλευτικές Ομάδες, όσον αφορά τη σειρά και το πότε θα μιλήσουν οι Βουλευτές. Εάν δεν βρίσκονται εδώ, την ώρα που εκφωνείται το όνομά τους με βάση τον ανανεωμένο κατάλογο που υπάρχει αυτή τη στιγμή, δεν θα έχουν…

**ΚΩΝΣΤΑΝΤΙΝΟΣ ΜΠΑΡΚΑΣ:** Για ποιον λόγο συμβαίνει αυτό;

**ΠΡΟΕΔΡΕΥΩΝ (Μάριος Γεωργιάδης):** Είναι απόφαση του Προεδρείου. Ήταν ορισμένο μέχρι εχθές να υπάρχουν οι σχετικές αλλαγές. Καινούργιες αλλαγές ενημερώθηκα από το Προεδρείο ότι δεν θα υπάρχουν.

**ΔΗΜΗΤΡΙΟΣ ΒΕΤΤΑΣ:** Είναι μικρές οι αλλαγές, είναι λίγα τα άτομα. Δεν νομίζω να υπάρχει ζήτημα.

**ΠΡΟΕΔΡΕΥΩΝ (Μάριος Γεωργιάδης):** Θα φανεί. Αν είναι για πέντε άτομα θα το συζητήσουμε, αλλά να ξέρετε ότι…

**ΔΗΜΗΤΡΙΟΣ ΒΕΤΤΑΣ:** Ας προχωρήσουμε τώρα. Στο τέλος να το δούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Λοβέρδο, πείτε μου.

**ΑΝΔΡΕΑΣ ΛΟΒΕΡΔΟΣ:** Να προχωρήσουμε στον κατάλογο. Εγώ καταλαβαίνω τι λέει το Προεδρείο αλλά καταλαβαίνω και την Αίθουσα. Σας παρακαλώ πάρα πολύ, επειδή είναι παράλογα αυστηρή αυτή η επιλογή, να το ξαναδούμε. Ας προχωρήσουμε τώρα και ας το δούμε στη συνέχεια. Πάντως…

**ΠΡΟΕΔΡΕΥΩΝ (Μάριος Γεωργιάδης):** Αυτό που θα κάνουμε από την πλευρά μας, είναι να μην εκφωνούνται οι συνάδελφοι. Εάν, όμως, στο τέλος της ημέρας μαζευτούν δεκαπέντε, είκοσι συνάδελφοι, καταλαβαίνετε ότι δεν θα μπορέσουν να συγχωνευτούν όλοι. Κανονικά σήμερα θα έπρεπε να έχουμε ολοκληρώσει και τον δέκατο κύκλο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, το κατανοώ. Τι θα γίνει αν συσσωρευτούν όλοι τη Δευτέρα; Η αντικατάσταση όμως λύνει το πρόβλημα.

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, βλέπετε ότι εξαντλούμε τα όρια της ανοχής και όλοι δεν είναι στον χρόνο τους. Μιλάνε όλοι οι συνάδελφοι πάνω από οκτώ με εννέα λεπτά. Δεν θέλουμε να κάνουμε παρατηρήσεις, γιατί καταλαβαίνουμε ότι δεν είναι και ωραίο και φρόνιμο από την πλευρά μας, αλλά θα φτάσουμε στο σημείο στα επτά λεπτά να κλείνουμε το μικρόφωνο, για να μπορέσουν να μιλήσουν όλοι. Κανονικά θα έπρεπε να έχει ολοκληρωθεί και ο δέκατος κύκλος μέχρι το τέλος της σημερινής συνεδρίασης και με το ζόρι θα φτάσουμε να ολοκληρώσουμε τον ένατο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, η συζήτηση έχει πάει πολύ καλά. Έχετε δίκιο σε αυτό που λέτε. Τι λέω τώρα εγώ γι’ αυτό; Επειδή το Προεδρείο έχει δίκιο να φοβάται ότι εάν κάποιοι δεν έρχονται και μετά ζητούν να μιλήσουν τη Δευτέρα, δεν θα το προλαβαίνουμε. Σωστό.

**ΠΡΟΕΔΡΕΥΩΝ (Μάριος Γεωργιάδης):** Γι’ αυτόν τον λόγο είπα ότι δεν θα εκφωνούνται για μη διαγράφονται μέσω της εκφώνησης.

**ΑΝΔΡΕΑΣ ΛΟΒΕΡΔΟΣ:** Αφήστε με να τελειώσω. Εμείς είμαστε σύμφωνοι και να διαγράφονται εν τέλει, εκτός εάν αντικατασταθούν. Αν γίνεται αντικατάσταση από τα ίδια τα κόμματα, δηλαδή ο ένας αντί του άλλου, είναι υπερβολικό να λέτε όχι.

**ΠΡΟΕΔΡΕΥΩΝ (Μάριος Γεωργιάδης):** Εντάξει θα το συζητήσουμε και κατά τη διάρκεια της διαδικασίας. Τουλάχιστον όσο μπορείτε να παρακαλέσω για άλλη μία φορά να είστε εντός του χρόνου σας.

Τον λόγο έχει η κ. Μανωλάκου από το Κομμουνιστικό Κόμμα Ελλάδας, για επτά λεπτά.

**ΔΙΑΜΑΝΤΩ ΜΑΝΩΛΑΚΟΥ:** Ο προϋπολογισμός δείχνει τα κρατικά έσοδα και έξοδα της επόμενης χρονιάς. Καταλαβαίνει κανείς αν θα ζήσει καλύτερα ή χειρότερα.

Ρωτάμε λοιπόν. Εξασφαλίζεις έναν άνθρωπο λαϊκής οικογένειας με μόνιμη και σταθερή δουλειά και αξιοπρεπή μισθό, για να μπορεί να την ζήσει; Εξασφαλίζεις στα παιδιά του μόρφωση καλύτερη από τη δική του, χωρίς να χρειάζεται να πληρώνει γι’ αυτή; Θα έχει υγεία, ασφάλιση δημόσια και δωρεάν, χωρίς αγωνία, αν τύχει και αρρωστήσει κανείς, να μην έχει χρέη και να κοιμάται ήσυχος τα βράδια; Θα πηγαίνει διακοπές; Θα απολαμβάνει τον πολιτισμό, τον αθλητισμό; Θα ζει σε ένα ανθρώπινο περιβάλλον;

Γιατί ο λαός δεν μπορεί να απολαμβάνει αυτά τα στοιχειώδη, που δεν του τα εξασφαλίζει, βεβαίως, ούτε αυτός ο προϋπολογισμός ούτε οι προηγούμενοι; Γιατί ο καπιταλιστικός τρόπος παραγωγής ισοπεδώνει τις ανθρώπινες ανάγκες, για να αυγατίζει τα κέρδη του. Αυτό καθρεφτίζεται και στον σημερινό προϋπολογισμό και αφορά τα πάντα, όπως και την παιδεία, όσο ωραιοποιημένα και αν ήθελε να μας τα δώσει η κυρία Υπουργός.

Τα κενά είναι πολλά. Έχει περάσει το πρώτο τρίμηνο και μέχρι το τέλος της χρονιάς υπολογίζονται σε είκοσι επτά χιλιάδες. Κλείνουν τμήματα των ΕΠΑΛ. Είναι σε κινητοποιήσεις παιδιά και γονείς μαζί. Έχουν συνταξιοδοτηθεί πάνω από τριάντα πέντε χιλιάδες και στην πρωτοβάθμια και στη δευτεροβάθμια εκπαίδευση και, βέβαια, ούτε από τον προϋπολογισμό αναπληρώνονται, παρ’ όλες τις μικροαυξήσεις που υπάρχουν, και σε καμμιά περίπτωση δεν αφορά μόνιμη και σταθερή δουλειά. Για την ειδική αγωγή ας μη μιλήσουμε. Τεράστια τα κενά. Κόλαση και για τα παιδιά και για τους παιδαγωγούς. Ας είμαστε ειλικρινείς και ας είστε γενναίοι.

Τα έσοδα, λοιπόν, του προϋπολογισμού δεν προέρχονται από τη φορολόγηση των μεγαλομετόχων των επιχειρηματικών ομίλων, δηλαδή των πλουσίων. Αυτοί έχουν τις περισσότερες φοροαπαλλαγές. Γι’ αυτό η συμβολή τους είναι μόλις το 6%. Αυτό ίσχυε πάντα και με τις προηγούμενες κυβερνήσεις της Νέας Δημοκρατίας και του ΠΑΣΟΚ, το ίδιο ισχύει και με τον ΣΥΡΙΖΑ.

Τα περισσότερα έσοδα είναι από την άγρια φορολόγηση της εργατικής τάξης και των λαϊκών στρωμάτων και ταυτόχρονα εξοικονομείτε πόρους από τη μείωση δαπανών, που είναι για τις ανάγκες της λαϊκής οικογένειας. Γι’ αυτό χιλιάδες μικρά παιδιά δεν θα βρουν πάλι θέση το 2019 σε παιδικό σταθμό, αφού κόψατε τις δαπάνες για τη δημιουργία νέων.

Όμως έσοδα έχετε και τα προγραμματίζετε και μέσα από τις διάφορες μορφές ιδιωτικοποιήσεων σε στρατηγικούς τομείς, υπονομεύοντας την άμυνα και ασφάλεια της χώρας -και εσείς και οι προηγούμενοι- από τηλεπικοινωνίες, ενέργεια, αεροδρόμια, λιμάνια κ. ο. κ..

Μάλιστα αυτές οι ιδιωτικοποιήσεις καλύπτονταi από τον νόμο προστασίας ξένων κεφαλαίων, όπου απαλλάσσονται φορολογικά, απαγορεύεται η απαλλοτρίωσή τους, επιτρέπεται η χρησιμοποίηση αλλοδαπού δυναμικού και άλλα προκλητικά προνόμια. Είναι ο νόμος του 1953 προσαρμοσμένος στο άρθρο 107 του Συντάγματος, που το ΚΚΕ προτείνει την κατάργησή του, αλλά εσείς κάνετε ότι δεν ακούτε όλοι σας.

Έτσι είναι. Δίνετε τον πλούτο της χώρας στα σαγόνια των επιχειρηματικών ομίλων, της Ευρωπαϊκής Ένωσης και του ΝΑΤΟ και καταδικάζετε την πλειοψηφία του λαού σε φτώχεια και δυστυχία.

Στον προϋπολογισμό παρουσιάζονται τα περιουσιακά στοιχεία του ελληνικού δημοσίου και τις αποκρατικοποιήσεις. Αναφέρεστε σε ένα φιλόδοξο πρόγραμμα και έναν οικονομικό εξορθολογισμό, που θα εξασφαλίζουν διαρκή οικονομική ανάπτυξη της χώρας, όπως λέτε, με σύγχρονο όραμα και ισχυρές αξίες. Αυτά αφορούν το κεφάλαιο και όχι τον λαό.

Περιλαμβάνετε, λοιπόν, από τα «ΕΛΛΗΝΙΚΑ ΠΕΤΡΕΛΑΙΑ», μέχρι τη ΔΕΣΦΑ, την ΕΥΔΑΠ, ΕΥΔΑΘ και λιμάνια, με πρώτο και καλύτερο αυτό της Αλεξανδρούπολης, αφού τα μετατρέπετε με γρήγορους ρυθμούς σε βάση εφόρμησης των ΗΠΑ και του ΝΑΤΟ. Ουσιαστικά τα μετατρέπετε σε βάση υποδοχής και συναρμολόγησης νατοϊκών ελικοπτέρων και ίσως και ηλεκτρονικής επιτήρησης της Μαύρης Θάλασσας και των Στενών του Βοσπόρου.

Είναι τα επικίνδυνα σχέδια των ΗΠΑ στα Βαλκάνια, που δίνουν έμφαση στον στρατιωτικό έλεγχο των θαλασσίων στενών και στην ένταξη στο ΝΑΤΟ των κρατών που παίζουν ρόλο στη μεταφορά ενέργειας και εμπορευμάτων από την Ασία στην Ευρώπη.

Η Κυβέρνηση πρωταγωνιστεί σε αυτούς τους επικίνδυνους ατλαντικούς σχεδιασμούς, προκειμένου να αναδείξει την Ελλάδα ως πύλη εισόδου των κινέζικων εμπορευμάτων στην Ευρωπαϊκή Ένωση και από την άλλη να συμβάλλει στον έλεγχο συγκεκριμένων θαλάσσιων και σιδηροδρομικών δρόμων από ΗΠΑ και ΝΑΤΟ. Για αυτό δίνετε έμφαση και στις ιδιωτικοποιήσεις, που ψηφίζετε όλοι μαζί, στα λιμάνια Πειραιά, Θεσσαλονίκης, Αλεξανδρούπολης. Τις συνέπειες σε μισθωτούς, εργάτες και αυτοαπασχολούμενους τις ζούμε στον Πειραιά.

Πώς πέτυχε πέρυσι η «COSCO» την καλύτερη επίδοση κερδοφορίας κατά την τελευταία δεκαετία; Την πέτυχε με την εντατικοποίηση της εργασίας των εργαζομένων, που δουλεύουν ακόμα και συνεχόμενα δωδεκάωρα χωρίς κατοχυρωμένο ρεπό, με ατομικές συμβάσεις, μέσα σε επικίνδυνες συνθήκες εργασίας, σε συνθήκες ψυχολογικής πίεσης και επαγγελματικού στρες. Την πέτυχε, γιατί η Κυβέρνηση ΣΥΡΙΖΑ, με τη βοήθεια της Νέας Δημοκρατίας και του ΠΑΣΟΚ, ψήφισε τον Φλεβάρη του 2017 νόμο, που εμφάνιζε τους λιμενεργάτες ως ανειδίκευτους αλλά και άλλους αντεργατικούς νόμους.

Ναι υπάρχουν σύγχρονες γερανογέφυρες, επιχειρηματικά ναυτιλιακά cluster, μεγάλη αύξηση κερδών των ομίλων. Την ίδια στιγμή, όμως, επιδεινώνεται η κατάσταση των λαϊκών στρωμάτων, αποδεικνύοντας ότι υπάρχουν οι εκμεταλλευτές και οι εκμεταλλευόμενοι. Και εσείς όλοι καμαρώνετε ότι αναβαθμίζεται το λιμάνι και αναδεικνύεται η χώρα σε κόμβο μεταφοράς εμπορευμάτων και ενέργειας με γεωπολιτική αναβάθμιση της χώρας σε βάρος των δικαιωμάτων και της ζωής του λαού. Ταυτόχρονα οξύνεται ο οικονομικός και πολιτικός ανταγωνισμός μεταξύ ΗΠΑ, Κίνας και Ευρωπαϊκής Ένωσης και περιπλέκονται τα ζητήματα που προσπαθεί να επιλύσει η Κυβέρνηση, για να υπηρετήσει τα συμφέροντα της άρχουσας τάξης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συνεπώς δίκαιη ανάπτυξη ή κανονικότητα ή φιλολαϊκός προϋπολογισμός με οφέλη για όλους, δεν υπάρχει. Λέτε συνειδητά ψέματα. Ούτε υπάρχει θαυματουργός δρόμος που να διασφαλίζει ταυτόχρονα τα συμφέροντα των θυμάτων της καπιταλιστικής εκμετάλλευσης με τους εκμεταλλευτές τους. Εξάλλου μνημονιακές πολιτικές εφαρμόζονται σε όλες τις χώρες της Ευρωπαϊκής Ένωσης, διότι είναι πολιτική στήριξης της κερδοφορίας του μονοπωλιακού κεφαλαίου.

Μαχητική, λοιπόν, πρέπει να είναι και η απάντηση από τους λαούς και από τον ελληνικό λαό, για να βγουν μπροστά οι εργατικές λαϊκές ανάγκες. Λύση; Η οργάνωση και ο αγώνας και μαζική συμμετοχή στα πανελλαδικά συλλαλητήρια της Τρίτης 18 Δεκεμβρίου.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε πολύ την κ. Μανωλάκου.

Τον λόγο έχει εκ μέρους της Νέας Δημοκρατίας ο κ. Καραγκούνης και αμέσως μετά η Υφυπουργός κ. Τελιγιορίδου.

Ορίστε, κύριε συνάδελφε, έχετε τον λόγο για επτά λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Μια πάγια, διαχρονική σχεδόν, κριτική που ασκείται για τον τρόπο που ασχολούμαστε με τον προϋπολογισμό στην Ελλάδα, είναι ότι κάνουμε προϋπολογισμούς, όπως άλλωστε κάθε χώρα στον κόσμο, αλλά δυστυχώς, κύριοι συνάδελφοι, δεν κάνουμε απολογισμούς. Ο προϋπολογισμός χωρίς έναν απολογισμό και χωρίς μηχανισμούς για την τήρησή του αποτελεί ευχολόγιο. Και είναι οι διαρκείς αστοχίες του εκάστοτε προϋπολογισμού, που όχι μόνο υπονομεύουν την ορθή άσκηση της οικονομικής πολιτικής αλλά και την ίδια τη λειτουργία του κράτους.

Άρα για εμένα -και το έχω ξαναπεί- το πρώτιστο δεν είναι τι λέει ο προϋπολογισμός, αλλά αν αυτός τηρείται. Και στην περίπτωσή μας που δεν είναι απλώς ένας ακόμη προϋπολογισμός, αλλά ο προεκλογικός προϋπολογισμός του ΣΥΡΙΖΑ, είναι κατ’ ακριβολογία -για να θυμηθώ μια παλιά μου έκφραση- ο προϋπολογισμός του παραμυθά. Και επειδή ο συγκεκριμένος παραμυθάς θα πάει σπίτι του, με αυτή την έννοια στην παρούσα φάση μπορεί να λέει ό,τι θέλει. Αν υπάρχουν δύο χαρακτηριστικά της οικονομικής πολιτικής του ΣΥΡΙΖΑ, είναι αφ’ ενός η εικονικότητα και αφ’ ετέρου η ανευθυνότητα. Ειδικά το τελευταίο τρέφεται από τη συνειδητοποίηση ότι του χρόνου τέτοια εποχή, την ευθύνη του προϋπολογισμού και της διαχείρισης του χάους που θα έχει αφήσει πίσω του ο ΣΥΡΙΖΑ, θα την έχουν άλλοι. Και, βεβαίως, θα τη διοικούν άλλοι.

Είναι ένας προϋπολογισμός εικονικής πραγματικότητας, γιατί παρουσιάζεται από την Κυβέρνηση ως υγιής και ισοσκελισμένος. Μόνο που η αλήθεια είναι ότι αυτό οφείλεται, κυρίως, στη φοροληστεία και, βεβαίως, κύριε Υπουργέ των Οικονομικών, στη φτωχοποίηση. Και όποιος, πραγματικά, γνωρίζει τι συμβαίνει στην ελληνική οικονομία, σίγουρα γελάει με τα όσα λένε τα κυβερνητικά στελέχη για την κατάσταση της οικονομίας.

Αντί απαντήσεως, λοιπόν, στην εικονικότητα των όσων προβάλλει αυτός ο προϋπολογισμός-Πινόκιο, θα πω αυτά που λέει ο κάθε πολίτης, ο κάθε Έλληνας που δεν ανήκει στην τάξη των βολεμένων της Κυβέρνησης, της «πρώτη φορά Αριστεράς». Η Ελλάδα μέσα στα χρόνια της κρίσης έχει απωλέσει το 25% του ΑΕΠ της, δηλαδή έχει υποστεί καταστροφή μεγαλύτερη από αυτή των Ηνωμένων Πολιτειών στη μεγάλη κρίση του 1929. Τα κρατικά έσοδα και τα περίφημα πλεονάσματα προέρχονται από τον φορομπηχτισμό, τη φοροληστεία και από την εισπρακτική τρομοκρατία με τα εκατομμύρια των αυθαίρετων κατασχέσεων ακόμα και για μερικές εκατοντάδες ευρώ και με τους φορολογικούς ελέγχους-παρωδία που όσο μπορούν συνεχίζουν το έργο τους, παρά τις δικαστικές αποφάσεις που επιθυμούν να κάνουν την Ελλάδα ένα σοβαρό κράτος φορολογικής δικαιοσύνης.

Το 1/4 σχεδόν του πληθυσμού παραμένει άνεργο. Η δε ανεργία των νέων εξακολουθεί να είναι πάνω από 50% και μισό εκατομμύριο ικανά και ταλαντούχα νέα παιδιά έχουν ξενιτευτεί στο εξωτερικό, γιατί πολύ απλά, κυρίες και κύριοι συνάδελφοι, δεν αντέχουν να ζουν στη χώρα του παραμυθά.

Σε αυτή τη χώρα άλλωστε ο παραμυθάς που θα καταργούσε τον ΕΝΦΙΑ και θα έσκιζε το μνημόνιο, τα διατήρησε όλα στο ακέραιο. Κι αν όπως λέει τελειώσαμε με τα μνημόνια, το λέει, προφανώς, γιατί τα εφάρμοσε πλήρως, τα πάντα, κάθε γραμμή του μνημονίου. Δεν έχετε κάτι άλλο να κάνετε. Φτώχεια, ακρίβεια, συντάξεις πείνας, κατασχέσεις, κατάρρευση της μικρομεσαίας επιχειρηματικότητας και, τελικά, ραγδαία συρρίκνωση της μεσαίας τάξης.

Την ίδια ώρα η Ελλάδα μόνη στον κόσμο εξακολουθεί να εφαρμόζει κεφαλαιακούς ελέγχους. Και, φυσικά, οι τράπεζες που σε κάθε οικονομία αποτελούν τον μοχλό της ανάπτυξης, στην πραγματικότητα δεν ασκούν τραπεζικό έργο, αλλά απλώς λειτουργούν ως μηχανισμός υποβοήθησης της είσπραξης φόρων. Αυτή είναι, κύριε Υπουργέ των Οικονομικών, η Ελλάδα του ΣΥΡΙΖΑ και αυτή είναι η δική σας οικονομία.

Όπως είπα, εκτός από την εικονικότητα, το άλλο χαρακτηριστικό της οικονομικής πολιτικής του ΣΥΡΙΖΑ είναι η ανευθυνότητα. Διότι όπως είπα και πριν, οι κυβερνώντες γνωρίζουν ότι σε μερικούς μήνες όχι απλώς θα πάνε σπίτι τους, αλλά εφεξής το διαχρονικό, πολιτικό σύνθημα της χώρας μετά απ’ αυτή την τετραετία θα είναι «ο λαός δεν ξεχνά τι σημαίνει Αριστερά». Που λέει ο λόγος, βεβαίως, Αριστερά, γιατί τι Αριστερά είναι αυτή που κάνει όλα τα χατίρια του κ. Σόιμπλε; Οπότε για να συνεχίσω τη σκέψη μου, δίπλα στην εικονική πραγματικότητα έχουμε γνωρίσει και την παροχολογία ΣΥΡΙΖΑ.

Τώρα τα θυμηθήκατε. Λίγο πριν τις εκλογές. Όσα κάνατε για τέσσερα σχεδόν χρόνια, τα ακριβώς αντίθετα δηλαδή, τώρα λέτε ότι θα τα λύσετε. Εσείς που εφαρμόσατε ασφαλιστικές εισφορές ληστείας με τον νόμο Κατρούγκαλου, τώρα λέτε ότι θα τις μειώσετε, γιατί είναι άδικες. Αν είναι άδικες γιατί τις νομοθετήσατε, κυρίες και κύριοι συνάδελφοι του ΣΥΡΙΖΑ;

Εσείς που κάνατε πάλι με τον νόμο Κατρούγκαλου τις συντάξεις χηρείας να μην αρκούν ούτε για τη ΔΕΗ ενός μηνός, τώρα λέτε ότι καταφέρατε να μη μειώσετε τις συντάξεις. Και τα λέτε και σοβαρά. Εσείς που φορολογήσατε οτιδήποτε κινείται, τώρα λέτε ότι θα φροντίσετε για να ανασταλεί η μείωση του αφορολογήτου.

Προφανώς δεν έχετε καταλάβει ότι είστε προσωρινά φιλοξενούμενοι στην εξουσία και ότι όταν σύντομα θα σας γίνει έξωση, τον λογαριασμό, βεβαίως, θα πληρώσει άλλος. Όμως λέτε «δεν βαριέσαι, ας υποσχεθούμε τώρα τα πάντα, μπας και ο ιδιοκτήτης μάς κρατήσει μέσα. Εμείς για τέσσερα χρόνια κάναμε ακριβώς τα αντίθετα». Γι’ αυτό άλλωστε η παροχολογία και η παροχοκρατία του ΣΥΡΙΖΑ εξηγείται κυνικά -το γράφουν άλλωστε όλα τα διεθνή μέσα- ως απόπειρα να παραμείνετε όσο γίνεται περισσότερο στην εξουσία. Και το παραδέχεστε ανοιχτά εσείς τα ίδια τα στελέχη του ΣΥΡΙΖΑ. Εδώ φτάσαμε δυστυχώς.

Κι αν, όπως είπα στην αρχή, μεγαλύτερη σημασία για τον κάθε προϋπολογισμό έχει ο απολογισμός του, μπορεί σε αυτή ακριβώς τη χρονική συγκυρία που ζούμε, κυρίες και κύριοι συνάδελφοι, να μην έχει τελικά τόσο μεγάλη σημασία. Γιατί όσο εικονικός και ανεύθυνος μπορεί να είναι ο δικός σας προϋπολογισμός, το γεγονός που παραμένει, είναι ότι σε λίγους μήνες θα έρθει η ώρα της αλήθειας, που είναι αναπόφευκτη σε κάθε δημοκρατία, δηλαδή η ώρα των εκλογών. Σε αυτές τις εκλογές ο λαός θα αφήσει πίσω τον διχαστικό και μυθομανή λαϊκισμό του ΣΥΡΙΖΑ και θα ξεκινήσει μια πορεία πραγματικής ανόρθωσης της οικονομίας χωρίς εικονικότητες, χωρίς ανευθυνότητες, αλλά μια συμφωνία αλήθειας με τις παραγωγικές δυνάμεις του τόπου όπως την ονομάζουμε εμείς.

Θα είναι, βεβαίως, η ώρα της Νέας Δημοκρατίας, θα είναι η ώρα του Κυριάκου Μητσοτάκη, και σε μερικούς μήνες από τώρα όλα αυτά που σήμερα συζητάμε, κύριε Υπουργέ των Οικονομικών, θα αποτελούν μια κωμικοτραγική ανάμνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καραγκούνη.

Τον λόγο έχει ζητήσει η Υφυπουργός Αγροτικής Ανάπτυξης και Τροφίμων κ. Τελιγιορίδου.

Κυρία Υπουργέ, έχετε τον λόγο για επτά λεπτά, με σχετική ανοχή και παρακαλώ να μην εξαντλήσετε και εσείς τα όρια.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Θα προσπαθήσω, κύριε Πρόεδρε. Σας ευχαριστώ.

Κυρίες και κύριοι συνάδελφοι, η Βουλή σήμερα συζητά τον πρώτο προϋπολογισμό της μεταμνημονιακής εποχής και επειδή, πράγματι, εάν θέλουμε αυτή η συζήτηση να είναι ειλικρινής, δεν πρέπει να λέμε παραμύθια και να παραμυθιάζουμε τον κόσμο που μας ακούει, πρέπει να πούμε την αλήθεια.

Θυμόμαστε, λοιπόν, ότι για να φθάσουμε σήμερα εδώ, για οκτώ χρόνια η κοινωνία πέρασε μια πολύ μεγάλη δοκιμασία, μια δοκιμασία και μια περιπέτεια που ξεκίνησαν με ευθύνη των παλιών κυβερνήσεων από την έλλειψη στρατηγικού σχεδιασμού για την οικονομική ανάπτυξη, από τη λεηλασία της παραγωγικής βάσης, από την αδιαφορία για τα πλατιά λαϊκά στρώματα, από την αδιαφορία για το μέλλον της νέας γενιάς, από την αναλγησία για την ποιότητα ζωής των ηλικιωμένων μας, από τα φαινόμενα της διαφθοράς, της διαπλοκής και εν τέλει της υποτίμησης της ίδιας μας της δημοκρατίας.

Στα οκτώ προηγούμενα χρόνια δεν συρρικνώθηκαν απλώς τα εισοδήματα, συρρικνώθηκαν τα όνειρα, οι ελπίδες και περιορίστηκαν οι ορίζοντες του ελληνικού λαού για μια αξιοπρεπή ζωή. Θα περίμενα, λοιπόν, σήμερα εδώ γι’ αυτή την κατάσταση, απ’ όσους, πράγματι, δεν θέλουν τα παραμύθια, από τους εκπροσώπους του παλιού πολιτικού συστήματος που μας οδήγησαν σ’ αυτή την περιπέτεια, να κάνουν την αυτοκριτική τους. Αυτό δεν γίνεται.

Και πώς απευθύνεσαι στον ελληνικό λαό και του ζητάς να σε εμπιστευτεί, όταν δεν αναγνωρίζεις τα λάθη σου και όταν είσαι αμετανόητος; Αντί, λοιπόν, να αναγνωρίσουν την ευθύνη τους, υπονομεύουν συνειδητά τη θετική προοπτική που ανοίγεται σήμερα μπροστά μας για την κοινωνία και την πατρίδα με μόνο στόχο και σκοπό την επιστροφή τους στην εξουσία.

Φτάσαμε, μάλιστα, στο σημείο, να ακουστεί σ’ αυτή την Αίθουσα πριν από λίγα εικοσιτετράωρα αλλά και από συναδέλφους της Αξιωματικής Αντιπολίτευσης πριν από λίγο, η φοβερή καταγγελία και προς τον Πρωθυπουργό και προς την Κυβέρνησή μας ότι τάχα ανταλλάξαμε τη μη περικοπή των συντάξεων με τη Μακεδονία. Αυτοί που παρακαλούσαν σε μυστικές συναντήσεις τον Ζάεφ, να περιμένει την αλλαγή της κυβέρνησης στην Ελλάδα, για να διαπραγματευτούν οι ίδιοι, αυτοί που παρακαλούσαν τον Μοσκοβισί και τη Μέρκελ, να προχωρήσουν στη μείωση των συντάξεων και να μην επιτρέψουν στην Κυβέρνηση την αναστολή της μείωσης των συντάξεων, αυτοί που πίεζαν με κάθε τρόπο, να μην προχωρήσει η χώρα μπροστά, κατηγορούν ότι ανταλλάξαμε τη Μακεδονία με τη μη περικοπή των συντάξεων. Μας κατηγορούν, δηλαδή, για μια άθλια συναλλαγή, σαν αυτές μάλλον που γνωρίζουν πολύ καλά πώς γίνονται και κρίνουν σήμερα εξ ιδίων τα αλλότρια. Και είναι τόσο μεγάλο το ατόπημα του κ. Μητσοτάκη και της Νέας Δημοκρατίας, που ειλικρινά πιστεύω ότι επειδή ο ελληνικός λαός έχει κρίση και αντίληψη, δεν χρειάζεται επιπλέον σχολιασμό.

Το μόνο που προτείνουν σήμερα για τον τόπο είναι εκλογές, με την ανεδαφική ελπίδα πως θα τις κερδίσουν.

Ευτυχώς για τον τόπο η ευχή του Αρχηγού της Νέας Δημοκρατίας και των στελεχών της Αξιωματικής Αντιπολίτευσης θα πραγματοποιηθεί το 2019, και θα σας δοθεί η ευκαιρία να δοκιμαστείτε όχι σε μια εκλογική αναμέτρηση αλλά σε πολλές στις αυτοδιοικητικές, στις ευρωεκλογές, στις εθνικές εκλογές και μετά από τα δυσμενή για εσάς αποτελέσματα, τελικά και στις εσωκομματικές σας εκλογές για να εκλέξετε νέο Αρχηγό της Αξιωματικής Αντιπολίτευσης.

Απέναντι στην ευθύνη που δεχόμαστε από το καταδικασμένο παρελθόν, εμείς προχωράμε με αποφασιστικότητα στην επόμενη ημέρα. Και αυτός ο προϋπολογισμός είναι προσανατολισμένος στην επόμενη μέρα. Είναι ο πρώτος προϋπολογισμός που επιτρέπει τη χάραξη μιας πιο αυτόνομης πολιτικής. Αποτελεί τη γέφυρα, που πρέπει και μπορεί να αποτελέσει το πέρασμα από την εποχή των μνημονίων στην επανεκκίνηση της αναπτυξιακής πορείας. Αυτό σημαίνει αλλαγή υποδείγματος, που υπαγορεύουν οι εθνικές ανάγκες και όχι οι μικροκομματικές σκοπιμότητες.

Η μεγέθυνση της οικονομίας είναι πλέον ένα αδιαμφισβήτητο γεγονός, που βεβαιώνουν όλοι οι σχετικοί δείκτες και αυτό μας δίνει τη δυνατότητα να ισχυροποιήσουμε τη θέση της χώρας μας στα Βαλκάνια, στη Μεσόγειο και στην Ευρώπη και να την ισχυροποιήθουμε όχι μόνο οικονομικά αλλά και γεωπολιτικά. Χάσαμε δεκαετίες, αγνοώντας αυτή την ιδιαίτερη γεωπολιτική μας θέση. Η ελληνική γεωργία, η βιοτεχνία, το εμπόριο αλλά και η βιομηχανία για χρόνια εγκλωβίστηκαν στη φιλοσοφία ενός «αθηνοκεντρικού» σχεδιασμού, που αγνοούσε την περιφερειακή συζήτηση και κατέληξε να βλάψει ακόμα και την ίδια την πρωτεύουσα και να ακυρώσει τη δυνατότητα διείσδυσης της χώρας μας στις αγορές των γειτονικών χωρών.

Αυτό σήμερα αλλάζει. Οφείλουμε, ιδιαίτερα, η αγροτική παραγωγή να αφήσει πίσω το παλιό παραδοσιακό μοντέλο και να εκφράσει μια νέα δυναμική, να εκφράσει το ξαναζωντάνεμα της υπαίθρου με νέες μορφές παραγωγικής δραστηριότητας, με ενίσχυση των συνεταιριστικών σχημάτων, με καινοτόμες πρωτοβουλίες. Με αξιοποίηση των νέων τεχνολογιών και με την ευφυή γεωργία μπορεί να γίνει η αγροτική παραγωγή ο βασικός πυλώνας ανάπτυξης στη νέα εποχή.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υφυπουργού)

Μισό λεπτό, κύριε Πρόεδρε.

Προχωράμε στη μείωση των ασφαλιστικών εισφορών των αγροτών, στην κατάργηση του τέλους επιτηδεύματος, στην κατάργηση του ειδικού φόρου κατανάλωσης για το κρασί, στη στήριξη αναπτυξιακών έργων μέσω του ΕΣΠΑ και του Προγράμματος Δημοσίων Επενδύσεων που αυξάνεται κατά 120 εκατομμύρια ευρώ.

Συνολικά προχωράμε σε μέτρα που βοηθούν στην ανασυγκρότηση του αγροτικού τομέα, ώστε να γίνει ανταγωνιστικός και περισσότερο εξωστρεφής. Στην κατεύθυνση αυτή έχουμε ενεργοποιήσει ήδη το 83% της δημόσιας δαπάνης του Προγράμματος Αγροτικής Ανάπτυξης. Πραγματοποιήθηκαν τριάντα μία νέες προκηρύξεις ύψους 3,2 δισεκατομμυρίων ευρώ. Πιστεύω ότι αυτό δείχνει την κατεύθυνση.

Κυρίες και κύριοι, η ανασυγκρότηση της κοινωνίας, η επιστροφή των εκατοντάδων χιλιάδων συμπολιτών μας που μετανάστευσαν, όλα περνούν μέσα από την οικονομική, εκπαιδευτική και πολιτιστική αναγέννηση της υπαίθρου.

Αυτή η Κυβέρνηση αυτή η μεγάλη πατριωτική και δημοκρατική συμμαχία που σήμερα είναι σημείο αναφοράς για την προοδευτική Ευρώπη, θα δώσει και θα κερδίσει τη μάχη της βιώσιμης ανάπτυξης και της ευημερίας των πολλών. Η υπερψήφιση αυτού του προϋπολογισμού σηματοδοτεί την έναρξη αυτής της νέας νικηφόρας πορείας. Είναι στο χέρι μας να το πετύχουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό.

Η συνάδελφος από την Κοινοβουλευτική Ομάδα του ΣΥΡΙΖΑ κ. Θελερίτη έχει τον λόγο για επτά λεπτά.

**ΜΑΡΙΑ ΘΕΛΕΡΙΤΗ:** Αγαπητοί συνάδελφοι, αγαπητές συναδέλφισσες, πριν ξεκινήσω την ομιλία μου για τον προϋπολογισμό, θα ήθελα να αναφέρω ότι έχει συνταχθεί ένα κείμενο, το οποίο απευθύνεται προς όλες τις Κοινοβουλευτικές Ομάδες του δημοκρατικού τόξου και αφορά τη μηδενική ανοχή που πρέπει να έχουμε και ως μέλη του Κοινοβουλίου απέναντι στη βία κατά των γυναικών, στην έμφυλη βία και στις γυναικοκτονίες.

Αυτό το κείμενο που έχει συνταχθεί έχει υιοθετηθεί από την Κοινοβουλευτική Ομάδα του ΣΥΡΙΖΑ, όπου έχουν υπογράψει όλοι οι Βουλευτές και οι Βουλεύτριες, έχει συμφωνήσει και η Κοινοβουλευτική Ομάδα του ΚΙΝΑΛ μέσω της κ. Χριστοφιλοπούλου και αναμένουμε να συμφωνήσουν και οι υπόλοιπες Κοινοβουλευτικές Ομάδες, έτσι ώστε τα μέλη του Κοινοβουλίου να έχουν αυτή την ανακοίνωση και προς δημοσίευση, με αφορμή τις συγκεντρώσεις και τις διαμαρτυρίες που διοργανώνουν οι φεμινιστικές και γυναικείες οργανώσεις για τον βιασμό και τη δολοφονία της Έλενας Τοπαλούδη.

Θα διαβάσω το κείμενο αλλά όχι πολύ αναλυτικά, καθώς το έχω στείλει προς όλες τις Κοινοβουλευτικές Ομάδες. Θα πω μόνο ότι ως μέλη του ελληνικού Κοινοβουλίου, έχουμε κυρώσει τη Σύμβαση του Συμβουλίου της Ευρώπης για την πρόληψη και την καταπολέμηση της βίας κατά των γυναικών και της ενδοοικογενειακής βίας και η οποία έχει γίνει νόμος πια, δηλαδή ο ν.4531/2018. Σύμφωνα με το άρθρο 70 της σύμβασης προβλέπεται ότι τα κοινοβούλια, παρακολουθούν και λαμβάνουν αντίστοιχα μέτρα για την εφαρμογή της.

«Με αφορμή αυτό και επειδή η βία κατά των γυναικών συνιστά παραβίαση ανθρωπίνων δικαιωμάτων, είναι μορφή διάκρισης κατά των γυναικών και περιλαμβάνει όλες τις πράξεις βίας που βασίζονται στο φύλο και οι οποίες έχουν ή ενδέχεται να έχουν ως αποτέλεσμα τη σωματική, ψυχολογική, σεξουαλική, οικονομική βλάβη ή πόνο για τις γυναίκες είτε συμβαίνει στον δημόσιο είτε στον ιδιωτικό χώρο και επειδή η βία κατά των γυναικών συνιστά έναν από τους σημαντικότερους κοινωνικούς μηχανισμούς μέσω των οποίων οι γυναίκες οδηγούνται σε ανισότιμη θέση και οι γενοκτονίες συνιστούν ακραία μορφή σεξιστικής και πατριαρχική βίας, εκφράζουμε την οργή μας και καταδικάζουμε τον βιασμό και τη δολοφονία της Ελένης Τοπαλούδη, όλους τους βιασμούς και όλες τις γενοκτονίες γυναικών και νεαρών κοριτσιών στη χώρα μας και διεθνώς. Εκφράζουμε την οργή μας και καταδικάζουμε την κουλτούρα ανοχής της έμφυλης βίας, την πατριαρχία, τον σεξισμό, που κακοποιούν, τραυματίζουν, βασανίζουν, βιάζουν και δολοφονούν γυναίκες και κορίτσια, επειδή είναι γυναίκες και κορίτσια.

Δηλώνουμε απερίφραστα ότι δεν θα σιωπάσουμε άλλο. Δηλώνουμε ότι για εμάς η πρόληψη και η εξάλειψη βίας κατά των γυναικών είναι κατεξοχήν πολιτικό ζήτημα και κορυφαία πολιτική προτεραιότητα και είμαστε αποφασισμένες και αποφασισμένοι, στο πλαίσιο του θεσμικού μας ρόλου, να εργαστούμε συστηματικά για την προστασία των γυναικών από όλες τις μορφές βίας για την πρόληψη και εξάλειψη της έμφυλης βίας και της κουλτούρας του βιασμού, που προβάλλει την αντρική βία ως κάτι αναμενόμενο και κανονικό.

Είμαστε αποφασισμένες και αποφασισμένοι, να συμβάλλουμε στην αλλαγή των κοινωνικών και πολιτιστικών προτύπων συμπεριφοράς, με σκοπό την εξάλειψη προκαταλήψεων, εθίμων, παραδόσεων και όλων των πρακτικών οι οποίες βασίζονται στην ιδέα της κατωτερότητας των γυναικών ή στους στερεότυπους ρόλους…».

Το κείμενο συνεχίζεται. Είναι –νομίζω- καθαρά κατά των διακρίσεων των ανθρωπίνων δικαιωμάτων. Τελειώνει λέγοντας: «Να μη χαθεί ξανά άλλη ζωή, για να μπορούν οι γυναίκες να ζουν ελεύθερες, ανεξάρτητες και χωρίς φόβο».

Θα θέλαμε, λοιπόν, να υπογραφεί αυτό το κείμενο και από τις υπόλοιπες Κοινοβουλευτικές Ομάδες. Νομίζω ότι θα ήταν πολύ καλό, να συμπαρασταθούμε και σήμερα και τη Δευτέρα στις εκδηλώσεις διαμαρτυρίας που διοργανώνουν οι γυναικείες, φεμινιστικές οργανώσεις.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Κυρία συνάδελφε, να ξέρετε ότι το περισσότερο κομμάτι του χρόνου σας το έχετε αναλώσει σε αυτό. Δεν μπορεί να έχει αντίστοιχη ανοχή και το Προεδρείο.

**ΚΩΝΣΤΑΝΤΙΝΟΣ ΜΠΑΡΚΑΣ:** Μπορεί, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Δεν θα μου πείτε εσείς, κύριε Μπάρκα.

**ΜΑΡΙΑ ΘΕΛΕΡΙΤΗ:** Τουλάχιστον τρία λεπτά, όπως και οι άλλοι, θα μπορούσατε να μου τα δώσετε.

**ΠΡΟΕΔΡΕΥΩΝ (Μάριος Γεωργιάδης):** Ένα με δύο λεπτά θα σας δώσω όμως.

**ΜΑΡΙΑ ΘΕΛΕΡΙΤΗ:** Ωραία. Ευχαριστώ, κύριε Πρόεδρε.

Αγαπητές συναδέλφισσες και συνάδελφοι, θα ήθελα να ξεκινήσω την ομιλία μου για τον προϋπολογισμό του 2019, απαντώντας στον κ. Σταϊκούρα περί των αχρείαστων ετών διακυβέρνησης του ΣΥΡΙΖΑ και την προσπάθεια που έγινε για συμψηφισμό των προηγούμενων ετών, δηλαδή τα σαράντα χρόνια με τα τελευταία τέσσερα χρόνια, απαντώντας παράλληλα και σε όσους τάσσονται με την πολιτική αντίληψη για τη διακυβέρνηση από μόνιμους κατόχους της εξουσίας, οι οποίοι παρά τις ρητορείες τους δυσκολεύονται, πραγματικά, πολύ να αποδεχτούν τους δημοκρατικούς όρους του παιχνιδιού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κατ’ αρχάς, λοιπόν, ο κρατικός προϋπολογισμός για το 2019 αφορά μια χρονιά που σηματοδοτεί την επανένταξη της χώρας στο διεθνές οικονομικό σύστημα και εγκαινιάζει τη σταδιακή στροφή της δημοσιονομικής πολιτικής από την πολυετή προσαρμογή στη λελογισμένη επέκταση.

Επειδή αργά αλλά σταθερά παρακολουθούμε τα μακροοικονομικά μεγέθη της ελληνικής οικονομίας να βελτιώνονται, το 2019 είναι μια χρονιά κατά την οποία και η δημοσιονομική πολιτική σταδιακά στρέφεται σ’ ένα νέο μείγμα πολιτικών που έχουν τριπλό στόχο. Να ενισχύσουν τα εισοδήματα των νοικοκυριών, να υποστηρίξουν τη βιώσιμη ανάπτυξη και να αντιμετωπίσουν χρόνια ελλείμματα στον τομέα της κοινωνικής προστασίας.

Αυτό το επιτρέπουν τα τέσσερα χρόνια διακυβέρνησης του ΣΥΡΙΖΑ, που συνέβαλαν αποφασιστικά στο να φτάσουμε σήμερα στην έξοδο από τα μνημόνια, στο να μειώσουμε την ανεργία και να οικοδομήσουμε ένα κοινωνικό κράτος. Φυσικά όλη αυτή η προστασία του κοινωνικού κράτους που μεγάλη προσπάθεια έγινε κατά την περίοδο των τεσσάρων χρόνων, έγινε με πολιτικές του ΣΥΡΙΖΑ, αν και δεν ήμαστε εμείς, αυτοί που εντάξαμε τον ελληνικό λαό στα μνημόνια, αλλά εσείς η κυβέρνηση της Νέας Δημοκρατίας και του ΠΑΣΟΚ.

Παρά το αφήγημά σας, λοιπόν, περί του αντιθέτου δεν θα παραδώσουμε στη λήθη όσα πράξετε και, κυρίως, δεν θα παραδώσουμε στη λήθη τις συνέπειες που είχαν αυτές οι πολιτικές.

Άρα όπως προανέφερα, η Κυβέρνηση του ΣΥΡΙΖΑ που κατάφερε να αλλάξει το μείγμα της δημοσιονομικής πολιτικής και δεν θα ήταν αυτό δυνατό χωρίς τις δημοσιονομικές επιδόσεις των τελευταίων τριών ετών αλλά, κυρίως, δεν θα ήταν αυτό εφικτό, αν δεν υπήρχαν οι θυσίες των Ελλήνων πολιτών, σήμερα πραγματοποιεί αυτή την αλλαγή. Μειώνει φορολογικά βάρη και εισφορές και ενισχύει μέτρα και δράσεις για την κοινωνική προστασία.

Επειδή έχουν ειπωθεί πάρα πολλά και από τους συναδέλφους και δεν θέλω να τα επαναλάβω, θα ήθελα δύο σημεία μόνο να θίξω, όσον αφορά τον προϋπολογισμό που αφορά τις προσλήψεις στο δημόσιο.

Τι ισχυρίζεται, αγαπητοί συνάδελφοι, η Νέα Δημοκρατία; Ότι υπάρχει διόγκωση του κράτους, του δημόσιου τομέα.

Ας δούμε, λοιπόν, τι λέει ο προϋπολογισμός για αυτό. Τον Δεκέμβριο του 2014 το τακτικό προσωπικό ήταν πεντακόσιες εβδομήντα έξι χιλιάδες οχτακόσιοι πενήντα έξι υπάλληλοι και τον Αύγουστο του 2018 πεντακόσιες εξήντα έξι χιλιάδες πεντακόσιοι έντεκα.

Επίσης σύμφωνα με τα στοιχεία του μητρώου ο αριθμός των προσλήψεων προσωπικού με σχέση εργασίας ιδιωτικού δικαίου ορισμένου χρόνου και συμβάσεων μίσθωσης έργου που επιβαρύνουν τον κρατικό προϋπολογισμό, διατηρήθηκε στα προβλεπόμενα έτη στα όρια των προηγούμενων ετών και σημείωσε και μείωση. Εδώ μπορείτε πολύ αναλυτικά να δείτε τη μείωση αυτή και στον προϋπολογισμό.

Πώς συμβαίνει, λοιπόν, ενώ έχουμε αυτά, εμείς να τάζουμε ότι ενισχύουμε ένα πελατειακό κράτος;

Αγαπητοί συνάδελφοι, θα έχει πάρα πολύ ενδιαφέρον να δούμε την περίοδο αυτή τι γίνεται. Τελικά αυτά που αναφέρει η Νέα Δημοκρατία είναι λάθος ή είναι η συνειδητή παραποίηση της πραγματικότητας; Κάθε διορισμός στο δημόσιο αυτή τη στιγμή εξυπηρετεί άμεσες και επείγουσες ανάγκες, για να μπορέσει να σταθεί το δημόσιο και να λειτουργήσει στα χρόνια των μνημονιακών δεσμεύσεων με τον κανόνα μία πρόσληψη για κάθε πέντε αποχωρήσεις; Και εδώ θα πρέπει πάλι να μην παραδώσουμε στη λήθη ότι η δημόσια διοίκηση κατά τη μνημονιακή περίοδο υπέστη οριζόντια μείωση, που δεν έχει προηγούμενο σε άλλη ευρωπαϊκή χώρα και αγγίζει το 20% με αποτέλεσμα τη μεγάλη δυσλειτουργία της.

Άρα, τελικά, αυτό που ισχυρίζεται η Νέα Δημοκρατία για διόγκωση του δημόσιου τομέα, είναι αληθές ή είναι ψέμα;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Μάριος Γεωργιάδης):** Κυρία συνάδελφε, σας παρακαλώ, ολοκληρώστε.

**ΜΑΡΙΑ ΘΕΛΕΡΙΤΗ:** Τελειώνω, κύριε Πρόεδρε.

Επίσης υπάρχουν προσλήψεις τελικά εκτός της ΠΥΣ; Ναι, υπάρχουν. Ποιες είναι αυτές οι προσλήψεις, όμως; Να τις δούμε; Είναι προσλήψεις που αφορούν τις υπηρεσίες ανταποδοτικών τελών;

**ΠΡΟΕΔΡΕΥΩΝ (Μάριος Γεωργιάδης):** Μην αναφέρετε, σας παρακαλώ, τις προσλήψεις, γιατί είναι μεγάλο θέμα.

**ΜΑΡΙΑ ΘΕΛΕΡΙΤΗ:** Δύο λεπτά δώστε μου, κύριε Πρόεδρε, να τελειώσω την πρότασή μου.

**ΠΡΟΕΔΡΕΥΩΝ (Μάριος Γεωργιάδης):** Δεν μπορώ να σας δώσω δύο λεπτά, κυρία Θελερίτη. Δεν γίνεται.

**ΜΑΡΙΑ ΘΕΛΕΡΙΤΗ:** Ωραία, τελειώνω.

**ΠΡΟΕΔΡΕΥΩΝ (Μάριος Γεωργιάδης):** Δεν μπορείτε να μιλήσετε δώδεκα λεπτά στο σύνολο. Σας το είπα από την αρχή. Δύο λεπτά ανοχή είχατε ήδη και έχετε φτάσει στα δέκα λεπτά.

**ΜΑΡΙΑ ΘΕΛΕΡΙΤΗ:** Για τη δημόσια διοίκηση είναι πάρα πολύ σημαντικό να αναφέρουμε ότι όντως, κρατούμε αυτή τη στιγμή τη μνημονιακή πρόβλεψη, αλλά καταφέραμε τον κανόνα 1 προς 5, δηλαδή μία πρόσληψη για κάθε πέντε αποχωρήσεις, να τον κάνουμε 1 προς 1, μία πρόσληψη για κάθε μία αποχώρηση, και στόχος μας είναι να επιταχύνουμε και να ολοκληρώσουμε όλες τις θεσμικές αλλαγές, για να έχουμε μια αξιοκρατική και διάφανη δημόσια διοίκηση.

Αυτό το κάνουμε όχι διορίζοντας, όπως ο κ. Μητσοτάκης πριν το 2014, όλους τους διευθυντές στο δημόσιο, αλλά αυτή τη στιγμή έχουμε ένα σύστημα κρίσεων. Και εμείς με αυτούς τους διορισμένους διευθυντές κάναμε πολιτική όλα αυτά τα χρόνια, τα τέσσερα χρόνια, και τώρα φτιάξαμε ένα σωστό σύστημα, αξιοκρατικό, για να μπορούμε να έχουμε δημόσια διοίκηση με διαφάνεια και αξιοκρατία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Θελερίτη.

Και εμείς, ως Προεδρείο, βέβαια, καταδικάζουμε κάθε είδους μορφή βίας. Είναι πάρα πολύ σημαντικό το θέμα που θίξατε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί τους από το 2ο Γυμνάσιο Ναυπλίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει εκ μέρους της Δημοκρατικής Συμπαράταξης ο Ε΄ Αντιπρόεδρος της Βουλής κ. Κρεμαστινός, για επτά λεπτά.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, αγαπητές και αγαπητοί συνάδελφοι, δεν θα χρησιμοποιήσω ακαδημαϊκή γλώσσα που απευθύνεται σε λίγους ούτε τη ξύλινη πολιτική γλώσσα, η οποία υποβιβάζει τους πολίτες σε οπαδούς. Θα προσπαθήσω να μιλήσω απλά και κατανοητά.

Ο προϋπολογισμός αυτός είναι ο πρώτος προϋπολογισμός ύστερα από τρία μνημόνια. Είναι ένας προϋπολογισμός, που καλύπτει τη χρονιά των εκλογών και είναι αυτονόητο. Είναι ένας προϋπολογισμός, ο οποίος προσπαθεί να ανακουφίσει τα θύματα και των τριών μνημονίων ανεξάρτητα πώς συμμετέχουν στη θυματοποίηση στο κάθε μνημόνιο.

Δηλαδή είναι ένας προϋπολογισμός επιδοματικός, που κυρίως στηρίζεται στο υπερπλεόνασμα. Όμως, είναι υπερπλεόνασμα, που προέρχεται κυρίως από την υπερφορολόγηση και τη μείωση των δημοσίων επενδύσεων κατά ένα ποσοστό, που αποτελούν το οξυγόνο για την ανάπτυξη κάθε χώρας.

Το ερώτημα που προκύπτει είναι για πόσο καιρό μπορεί η χώρα να συνεχίσει να κινείται μέσα σε αυτό το οικονομικό πλαίσιο, με αυτές τις αρχές. Πώς είναι δυνατόν να υπάρξουν ανάπτυξη και επενδύσεις, όταν υπάρχει τόσο υψηλή φορολογία και όταν οι τράπεζες αδυνατούν, στην πράξη, να δώσουν δάνεια στις υγιείς επιχειρήσεις για να κινηθεί η οικονομία; Γνωρίζετε κάποια χώρα στον πλανήτη να παρουσιάζει ανάπτυξη με capital controls -βελτιωμένα βέβαια- και υπερφορολόγηση; Μην ψάχνετε. Δεν υπάρχει τέτοια χώρα πουθενά. Η ανταγωνιστικότητα θέλει χαμηλή φορολογία, θέλει δανειοδότηση από τις τράπεζες.

Όμως, η μεγαλύτερη αγωνία που πρέπει να μας διακατέχει όλους είναι αν, υπό αυτές τις συνθήκες, οι αγορές θα δανειοδοτήσουν την Ελλάδα με χαμηλά επιτόκια, γιατί αν δεν υπάρξει δανειοδότηση με χαμηλά επιτόκια, τότε η πολυπόθητη ανάπτυξη για τη χώρα θα αποτελέσει όνειρο θερινής νυκτός, με απρόβλεπτες συνέπειες για την περαιτέρω οικονομία της χώρας.

Είναι επιτέλους καιρός, η Κυβέρνηση και η Αξιωματική Αντιπολίτευση να αντιληφθούν τις ευθύνες τους και να συμφωνήσουν, χωρίς κομματικούς υπολογισμούς, στα βασικότερα σημεία, για να εξέλθει επιτέλους η χώρα από αυτήν την οικονομική κρίση. Δεν θα πρέπει να επαναληφθεί η κακή εικόνα του παρελθόντος, όπου το πολιτικό σύστημα σχεδόν στο σύνολό του συμπεριφέρθηκε –ας μου επιτραπεί η έκφραση- ανάλογα με την αλληγορία των μωρών παρθένων του Ευαγγελίου. Η Ελλάδα, σε αντίθεση με όλες τις άλλες χώρες, μηδέ της Κύπρου εξαιρουμένης, που είχαν πρόβλημα οικονομικό, συμπεριφέρθηκε δυστυχώς, όπως οι μωρές παρθένες.

Ο Γιώργος Παπανδρέου πίστεψε ότι μόνος του θα μπορούσε να βγάλει τη χώρα από τη χρεοκοπία, με την εφαρμογή του πρώτου μνημονίου, μέσα σε έναν χρόνο, γι’ αυτό και δεν έκανε ούτε δημοψήφισμα ούτε εκλογές τον Μάιο του 2010.

Όμως, οι αγανακτισμένοι πολίτες στο Σύνταγμα και σε όλη τη χώρα, μαζί με όλα σχεδόν τα κόμματα, εμπόδισαν την εφαρμογή του πρώτου μνημονίου, για να έρθει μετά από λίγους μήνες ο Αντώνης Σαμαράς, ο οποίος είχε διαγράψει –σημειωτέον- τη Ντόρα Μπακογιάννη, επειδή ψήφισε το πρώτο μνημόνιο, να στηρίζει την Κυβέρνηση Παπαδήμου, που υποχρεώθηκε από τους δανειστές να εφαρμόσει το PSI, το οποίο δεν υπήρχε στο πρώτο μνημόνιο ή τουλάχιστον δεν είχε εφαρμοστεί.

Εν συνεχεία, ο ίδιος εφάρμοσε κατ’ ανάγκη ένα δεύτερο μνημόνιο, που δεν ήταν καλύτερο από το πρώτο, αλλά ήταν χειρότερο.

Τέλος, ακολούθησε η περίοδος της αυταπάτης, όπως τη χαρακτήρισε ο Πρωθυπουργός, με Υπουργό Οικονομικών τότε τον Γιάνη Βαρουφάκη, κατά τη διάρκεια του πρώτου εξαμήνου του 2015. Ήταν η περίοδος που έφερε, δυστυχώς, το τρίτο μνημόνιο, που υπήρξε χειρότερο και από τα δυο πρώτα, γιατί αναγκάστηκε να δεχθεί το βάρος των προηγουμένων και επιπλέον, να επιβάλει τα capital controls στις τράπεζες, δηλαδή ουσιαστικά να τις κλείσει.

Αναγκάστηκε, αντί να αυξήσει, όπως υποσχόταν ο ΣΥΡΙΖΑ, να μειώσει και άλλο τις συντάξεις -τις ήδη μειωμένες- και να οδηγήσει τη μεσαία τάξη, σχεδόν σε εξαφάνιση με τη βαριά φορολογία, που επακολούθησε, αλλά το χειρότερο από όλα, ήταν ότι αναγκάστηκε να παραχωρήσει προς εκμετάλλευση τη δημόσια περιουσία, τουλάχιστον για έναν αιώνα, που δεν διανοήθηκε να το πράξει κανείς ποτέ. «Ούτε μια βραχονησίδα», έλεγε ο Ανδρέας Παπανδρέου στον Κωνσταντίνο Μητσοτάκη, «δεν πρέπει να παραχωρηθεί για εκμετάλλευση στους ξένους».

Έτσι, ακόμα και η Κύπρος, που υπέστη το κούρεμα στις τράπεζές της, αλλά που εφάρμοσε ένα και μοναδικό μνημόνιο, είναι σήμερα εκτός κρίσης, με ανάπτυξη περί το 4% του ΑΕΠ της. Δηλαδή, νικητές και νικημένοι όλοι χάσαμε μαζί.

Αυτή, δυστυχώς, είναι η πραγματικότητα για τη χώρα και από δω και μπρος, οι ευθύνες Κυβέρνησης και Αντιπολίτευσης, που θα προκύψουν μετά τις εκλογές, θα είναι τεράστιες για τις επόμενες γενιές, αν δεν πράξουν το αυτονόητο, να καταλάβουν δηλαδή αυτό που γρήγορα κατάλαβαν οι αδελφοί μας στην Κύπρο, ότι για να εξέλθει η χώρα από αυτή την οικονομική κατάσταση, που βρίσκεται σήμερα υπάρχει ένας και μόνος δρόμος, μονόδρομος: Στην Κύπρο, κομμουνιστές, σοσιαλιστές, συντηρητικοί, δεξιοί και ακροδεξιοί συμφώνησαν στο αυτονόητο, στον μονόδρομο. Το ίδιο έπραξαν και οι Πορτογάλοι και οι Ιρλανδοί και σήμερα απολαμβάνουν καλύτερες μέρες από εμάς.

Ο λαϊκισμός και η δημαγωγία δεν οδηγούν ποτέ σε καλύτερες μέρες και τα σκληρά αστυνομικά μέτρα, προκειμένου να επιβληθεί η τάξη σε μια χώρα, που οικονομικά υποφέρει δεν αποδίδουν. Αυτά που αντιμετωπίζει σήμερα ο Πρόεδρος Μακρόν στη Γαλλία, θα αντιμετωπίσει και εδώ οποιαδήποτε κυβέρνηση στο μέλλον θελήσει να επιδιώξει την ευρεία συναίνεση με την Αντιπολίτευσή της με σκληρά μέτρα. Σκληρά μέτρα δεν είναι δυνατόν να γίνουν δεκτά από αυτή την κοινωνία που υποφέρει.

Η χώρα χρειάζεται πολιτική ωριμότητα. Δείτε το παράδειγμα της Αγγλίας: Οι μισοί είναι υπέρ του Brexit και οι άλλοι μισοί κατά. Τεράστιο πρόβλημα για τη χώρα. Κανένας, όμως, δεν διανοείται να αποκαλέσει τον άλλο «προδότη». Οι πρωθυπουργοί των μικρών χωρών είναι υποχρεωμένοι να ελίσσονται στην εξωτερική πολιτική, προκειμένου να διασφαλίσουν καλύτερες μέρες για τη χώρα τους, μέσα στο πλαίσιο της παγκοσμιοποιημένης οικονομίας και των υπερδυνάμεων. Λάθη μπορεί να γίνουν, αλλά δεν υπάρχουν προδότες και πατριώτες. Δυστυχώς, είναι μια κακή συνήθεια του λαού μας, που έρχεται από πολύ μακριά, από την αρχαιότητα και θα έπρεπε να σταματήσει σήμερα και όχι, δυστυχώς, να συνεχίζεται, αν θέλουμε να μας αποκαλούν Ευρωπαίους και να μη μας αποκαλούν Βαλκάνιους.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Πρόεδρε και εμείς.

Τον λόγο έχει η Υπουργός Πολιτισμού και Αθλητισμού κ. Ζορμπά.

Κυρία Υπουργέ, έχετε δέκα λεπτά στη διάθεσή σας. Για να ετοιμάζονται και οι επόμενοι, αμέσως μετά είναι ο κ. Σαρακιώτης. Έχει ζητήσει τον λόγο ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Λοβέρδος και ο κ. Κεφαλογιάννης, που ακολουθούν.

Ορίστε, έχετε τον λόγο.

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρίες και κύριοι Βουλευτές, ο φετινός προϋπολογισμός του Υπουργείου Πολιτισμού και Αθλητισμού έχει μια αύξηση κατά 10,5 εκατομμύρια ευρώ. Έχει φτάσει στα 350 εκατομμύρια ευρώ από τα περσινά 339 εκατομμύρια ευρώ. Από αυτά, 45 εκατομμύρια ευρώ προέρχονται από το Πρόγραμμα Δημοσίων Επενδύσεων και ο τομέας του πολιτισμού βρίσκεται στα 250,4 εκατομμύρια ευρώ, ενώ του αθλητισμού στα 54,58 εκατομμύρια ευρώ.

Προβλέπονται, όμως, παράλληλα και έσοδα από το ΤΑΠ, τα οποία είναι σταθερά αυξανόμενα κάθε χρόνο και άρα, για το 2019 ο προϋπολογισμός βρίσκεται σχεδόν πάνω από τα 55 εκατομμύρια ευρώ. Πρόκειται επομένως, για έναν προϋπολογισμό που, μετά από τα χρόνια της συρρίκνωσης στη διάρκεια της κρίσης, επιτρέπει μια ανάσα, έναν καλύτερο σχεδιασμό.

Σημαντική εξέλιξη για το 2018 αποτέλεσε η εφαρμογή του ηλεκτρονικού εισιτηρίου, που εφαρμόστηκε σε αρχαιολογικούς χώρους, μνημεία και μουσεία της χώρας και επομένως, εργαζόμαστε -και συνεχίζουμε- συστηματικά για την επέκταση της εφαρμογής του. Παράλληλα, η εύρυθμη λειτουργία των χώρων ενισχύει την προβολή και την τουριστική ανάπτυξη της χώρας, αξιοποιώντας τις δυνατότητες της πολιτιστικής κληρονομιάς, με σταθερό γνώμονα το δημόσιο συμφέρον.

Για την επόμενη χρονιά, θα συνεχίσουμε σταθερά την προσπάθειά μας για την καλύτερη διαχείριση σε έργα και δράσεις, που εξυπηρετούν, τόσο την πολιτιστική κληρονομιά, όσο και την ενίσχυση των δυνατοτήτων, που διαθέτει η σύγχρονη, δημιουργική πολιτιστική και καλλιτεχνική παραγωγή της χώρας. Εστιάζουμε σε προγράμματα ικανά να συνδεθούν με την ανάπτυξη, έτσι ώστε η στρατηγική του Υπουργείου να εκδιπλωθεί παραγωγικά μέσω του Προγράμματος Δημοσίων Επενδύσεων και της αξιοποίησης της δημιουργικής βιομηχανίας και των ψηφιακών εφαρμογών στον πολιτισμό.

Στη νέα, μετά την κρίση, περίοδο, στην οποία εισέρχεται η χώρα υπάρχουν ορισμένα σημαντικά διακυβεύματα, για τα οποία θα ήθελα να μιλήσω. Συνολικότερα, θα λέγαμε ότι βρισκόμαστε μπροστά στις προκλήσεις ενός νέου παραδείγματος, στο οποίο είναι εμφανείς οι ευρύτερες συνεργατικές πρωτοβουλίες, η εξωστρέφεια και η προσπάθεια του κόσμου του πολιτισμού να ανασυγκροτηθεί μετά την κρίση και παράλληλα, να συγκροτήσει ένα νέο όραμα. Ως κόσμο του πολιτισμού, εννοούμε τον κόσμο των δημιουργών, των καλλιτεχνών, των παραγωγών, αλλά και όσων εργάζονται στο ευρύτερο πεδίο της πολιτισμικής διαχείρισης, όπου και τα πανεπιστήμια και τα μεταπτυχιακά τους τμήματα παίζουν έναν σημαντικό ρόλο, όπως και η πολιτιστική βιομηχανία και κάθε ζωντανό κύτταρο πολιτισμού, που βρίσκεται στην επικράτεια.

Από τη μεριά μας, τα σημεία αναφοράς, τα οποία επεξεργαζόμαστε είναι πρώτα από όλα η διεύρυνση της έννοιας του πολιτισμού σε πεδία πέραν των κατακτημένων. Και λέγοντας κατακτημένα εννοώ την πολιτισμική κληρονομιά, τα γράμματα και τις τέχνες. Το Υπουργείο δεν θα πρέπει να αγνοεί, αλλά να παρεμβαίνει στα κοινωνικοπολιτισμικά φαινόμενα της καθημερινής ζωής, αυτά που εμπεριέχουν τη βιωμένη κουλτούρα των ανθρώπων και που συχνά είναι πεδία συγκρούσεων, επιτρέποντας να βρίσκει έδαφος η επιθετικότητα και η βία, η μισαλλοδοξία, η θρησκευτική δυσανεξία, ο σεξισμός, ο ρατσισμός, η ξενοφοβία. Είναι ακριβώς αυτό το πεδίο, στο οποίο κρίνεται η σχέση πολιτικής δημοκρατίας και πολιτισμικής δημοκρατίας, εκεί όπου η κοινωνία μας θεμελιώνει το νόημα και όχι μόνο τις τυπικές διαδικασίες της δημοκρατίας, εκεί που πρέπει να είμαστε σε καθημερινή εγρήγορση και να υπερασπιζόμαστε τα πολιτισμικά δικαιώματα, να μην ανεχόμαστε τις κάθε είδους ανισότητες και διακρίσεις -φυλής, φύλου, θρησκευτικές, σεξουαλικού προσανατολισμού, κοινωνικής ή εθνοτικής καταγωγής- ώστε ως κοινωνία -και με πολιτικές παρεμβάσεις- να βρισκόμαστε αποφασιστικά απέναντι στον απολυταρχισμό και τις φασίζουσες συμπεριφορές, που προσπαθούν να διχάσουν, που προκαλούν συγκρούσεις και εγκλήματα ακόμη, εγκλήματα ρατσισμού και μίσους.

Πολιτισμός είναι οι τέχνες και τα μουσεία και τα βιβλία, αλλά και το να υπερασπιστούμε σταθερά και αποφασιστικά, για όλους και όχι επιλεκτικά και με μισόκλειστα μάτια, τη νομιμότητα, την ελεύθερη έκφραση και τα δικαιώματα, που είναι δείκτες μέτρησης της πολιτισμικής δημοκρατίας.

Δεν θα σταθώ ιδιαίτερα στα έργα, που βρίσκονται σε εξέλιξη και είναι πολλά, εκατοντάδες ούτε στους εποπτευόμενους φορείς, διότι η κατάσταση εκεί έχει σταθεροποιηθεί και έχει περάσει η περίοδος της μεγάλης πίεσης και κρίσης. Ένα ξεχωριστό, όμως, κομβικό σημείο, στο οποίο θέλω να αναφερθώ, είναι η οργάνωση και ο ρόλος της Ειδικής Γραμματείας Σύγχρονου Πολιτισμού, που θα αποτελέσει σύντομα καθοριστικό παράγοντα στον σχεδιασμό και την εφαρμογή της πολιτιστικής πολιτικής για τον σύγχρονο πολιτισμό στην περιφέρεια. Προς τούτο, βρισκόμαστε σε φάση σχεδιασμού και άμεσης δρομολόγησης της περιφερειακής πολιτισμικής πολιτικής, που αφορά τον σύγχρονο πολιτισμό, γιατί, όπως ξέρετε, η πολιτισμική κληρονομιά ήδη έχει μεγάλη περιφερειακή διάρθρωση. Είμαστε με το βλέμμα στραμμένο σε ορίζοντα δεκαετίας, για τη συγκρότηση ενός νέου και σαφούς μοντέλου ανάπτυξης και κοινωνικής-πολιτισμικής συνοχής, που να αφορά όλες τις περιφέρειες της χώρας.

Σε αυτό το πλαίσιο, στόχος είναι η ανασυγκρότηση της ταυτότητας και της ανάδειξης των πόλεων και των περιφερειών, με κεντρικούς άξονες τη συμπερίληψη όλων των ομάδων του πληθυσμού, την πολιτισμική συνοχή μέσα από τη μείωση των ανισοτήτων, τις συμμετοχικές διαδικασίες, την παραγωγική και οικονομική ανασυγκρότηση και επίσης αναζωογόνηση.

Είμαστε σε διαβούλευση, πολύ σύντομα. Σε αυτήν τη διαβούλευση, εκτός από τους θεσμικούς δρώντες, δήμους και περιφέρειες, που εκ των πραγμάτων έχουν σημαντικό ρόλο, όλα τα κύτταρα πολιτισμού -βιβλιοθήκες, οργανισμοί, πανεπιστημιακές σχολές, λέσχες κινηματογράφου, μουσεία, σύλλογοι- θα έχουν έναν σημαντικό ρόλο.

Ένα δεύτερο σημείο, στο οποίο θέλω να σταθώ, είναι ο πολιτισμός για παιδιά και νέους. Η σχέση των ανηλίκων με τον πολιτισμό, τις υπηρεσίες και την κατανάλωση πολιτιστικών προϊόντων και αγαθών, αλλά και με τα μέσα μαζικής ενημέρωσης και τις ψηφιακές εφαρμογές και όλες οι νέες πολιτιστικές πρακτικές που έχουν αυτές οι ηλικίες και που πολλές φορές μας ξενίζουν, βρίσκονται στο επίκεντρο του ενδιαφέροντός μας. Μετά από σχετική έρευνα, που σύντομα ολοκληρώνεται, θα είμαστε σε θέση να υποστηρίξουμε μια πολιτική, με πρόγραμμα στοχευμένο σε δράσεις για τα παιδιά. Θέλουμε η τέχνη και η επικοινωνία, αλλά και η γενικότερη δημιουργικότητα, που τρέφει το φαντασιακό και διαμορφώνει την ταυτότητα των παιδιών και των νέων, να βρίσκεται στο κέντρο της ζωής τους δυναμικά, προσφέροντάς τους τη συνθήκη της ελεύθερης έκφρασης και τα δημιουργικά εφόδια, που συγκροτούν νέα υποκείμενα με κριτική σκέψη, νέους πολίτες με δημοκρατική συνείδηση, ελευθερία γνώμης και έκφρασης.

Το Υπουργείο Πολιτισμού αναγνωρίζει το μερίδιο της δικής του ευθύνης απέναντι στα πολιτισμικά δικαιώματα των παιδιών και των νέων. Το παιδί-πολίτης είναι ένα υπό διαμόρφωση μέλος της δημοκρατικής κοινωνίας, δικαιούται να έχει ισότιμη πρόσβαση στις κοινωνικές διεργασίες, στην πληροφόρηση, τη γνώση και τον πολιτισμό, να συμμετέχει και να παίζει ενεργό ρόλο στην πορεία της ζωής και του μέλλοντός του. Δεν είναι ένα άβουλο αντικείμενο διαμόρφωσης κατά τη βούληση των ενηλίκων, αλλά είναι ένα αναπτυσσόμενο υποκείμενο, που ωριμάζει και οφείλουμε να του παρέχουμε τα εχέγγυα μιας ασφαλούς ζωής και τις συνθήκες δίκαια κατανεμημένων όρων ανάπτυξής του.

Έχουμε, όμως, και μια ιδιαίτερη υποχρέωση να υποστηρίξουμε τα παιδιά, που ανήκουν σε ευάλωτες ομάδες, όπως είναι τα παιδιά σε κατάσταση φτώχειας, τα έγκλειστα σε ιδρύματα και κέντρα κράτησης, τα παιδιά με αναπηρίες, τα παιδιά Ρομά, τα παιδιά πρόσφυγες και μετανάστες και άλλες ομάδες, που κινδυνεύουν με αποκλεισμό. Σε αυτό το πεδίο, πιστεύουμε σε δράσεις μαζί, σε δράσεις από κοινού, ικανές να προκαλούν συνάφειες και να επηρεάζουν εξίσου όλες τις πλευρές που συμμετέχουν: άλλες υποστηρικτικά στις ευάλωτες ομάδες, άλλες ευαισθητοποιώντας τες, αυτές που έρχονται σε επαφή με την ευαλωτότητα των άλλων, των διαφορετικών. Είναι εκεί που πρέπει να οικοδομήσουμε γέφυρες επικοινωνίας, κοινών δράσεων και μιας νέας στάσης ζωής, που θα υπερβαίνει την ευαισθησία και την αναγνώριση της ιδιαιτερότητας και θα μετατρέπεται σε ενεργητική στάση κατά των διακρίσεων.

Οι κοινωνικές παροχές για την υποστήριξη των παιδιών και νέων ήταν σημαντικές και σταθερά, εντυπωσιακά, θα έλεγα, αυξανόμενες τα τρία τελευταία χρόνια. Ήταν σωτήριες για πολλές οικογένειες και παιδιά, αλλά χάρη σε αυτές και μετά από αυτές είναι η στιγμή να τις συμπληρώσουμε με πολιτικές πολιτισμικής υποστήριξης.

Όσον αφορά τους νέους δημιουργούς και καλλιτέχνες, σχεδιάζουμε ένα πρόγραμμα για τις δημιουργικές ομάδες των νέων παραγωγών και καλλιτεχνών, που βγαίνοντας από την κρίση, πρέπει να έχουν εργαλεία και δυνατότητες να δείξουν τι μπορούν, πιο δυναμικά και πιο ευδιάκριτα. Γι’ αυτό και το κέντρο για τη σύγχρονη πολιτιστική δημιουργία, που θα στεγαστεί στο «ΑΚΡΟΠΟΛ» θεωρούμε ότι είναι ένας ανοικτός, δημόσιος, δημιουργικός, νεανικός χώρος - κόμβος για την ανάπτυξη και ενίσχυση της σύγχρονης δραστηριότητας και καλλιτεχνικής δημιουργίας.

Τέλος, -αλλά όχι έσχατο ως προς τη σημασία του- αναφέρομαι στον νέο οργανισμό βιβλίου και πολιτισμού, τον οποίο έχουμε υποσχεθεί και ο οποίος βρίσκεται σε διαβούλευση και σύντομα πιστεύουμε ότι θα μπορεί να έχει ολοκληρωμένο το σχέδιό του.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ κι εγώ με τη σειρά μου την κυρία Υπουργό για την ακρίβεια στο χρόνο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, κόψατε για δεύτερη φορά τη φόρα στον κ. Σαρακιώτη, ο οποίος είναι ο επόμενος ομιλητής και ξεκίνησε να έλθει στο Βήμα.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Μια ερώτηση, κυρία Υπουργέ. Το έκανα και χθες και προχθές. Μια απλή ερώτηση θέλω να σας κάνω.

Απ’ ό,τι ανέδειξε προ ημερών η συνάδελφός μου κ. Χαρά Κεφαλίδου -η οποία σας έχει υποβάλει μια σχετική ερώτηση- η προκάτοχός σας ή μάλλον όχι ακριβώς η ίδια, αλλά οι υπηρεσίες σας επί της προκατόχου σας, είχαν κοστολογήσει την «τιμή πώλησης» μνημείων της αρχαιότητας ή και νεοτέρων. Διαβάσαμε ότι όταν εσείς το είδατε αυτό, αντιδράσατε πολύ έντονα. Πιστεύω ότι το κάνατε αυτό.

Σας παρακαλώ πάρα πολύ, μπορείτε να μας πείτε τι ακριβώς έχει συμβεί, με μια λέξη και αν είχαν υπάρξει ή αν κατά τη θητεία σας θα υπάρξουν εξαιρέσεις; Είναι άθλιο από μόνο του γεγονός, αν έχει υπάρξει, ότι είχε κοστολογηθεί ένα προς ένα κομμάτι η περιουσία του ελληνικού λαού από πλευράς πολιτιστικής κληρονομιάς.

**ΠΡΟΕΔΡΕΥΩΝ (Μάριος Γεωργιάδης):** Κυρία Υπουργέ, έχετε τον λόγο, αν το επιθυμείτε.

**ΜΥΡΣΙΝΗ ΖΟΡΜΠΑ (Υπουργός Πολιτισμού και Αθλητισμού):** Κύριε Λοβέρδο, θεωρώ πολύ ρητορική την ερώτηση. Ήδη υπάρχουν διαδικασίες, οι οποίες έχουν προχωρήσει. Η ταυτοποίηση των μνημείων και η υπαγωγή τους στην εξαίρεση είναι δεδομένη από την αρχή. Δεν αντιλαμβάνομαι τι εννοείτε με τον όρο «κοστολόγηση» για μνημεία και χώρους πολιτιστικής κληρονομιάς, οι οποίοι ούτε κοστολογούνται ούτε πωλούνται ούτε μπορεί κανείς να αμφισβητήσει ότι ανήκουν στο δημόσιο.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε…

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, σας παρακαλώ πολύ. Να μην μπούμε σε διαδικασία. Σας έδωσα τον λόγο για να μιλήσετε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, δεν απάντησε. Απέφυγε την ερώτηση.

**ΠΡΟΕΔΡΕΥΩΝ (Μάριος Γεωργιάδης):** Έχει ανέβει στο Βήμα ο κ. Σαρακιώτης. Αμέσως μετά, θα μιλήσετε από το Βήμα. Έχετε ομιλία αμέσως μετά.

**ΑΝΔΡΕΑΣ ΛΟΒΕΡΔΟΣ:** Όχι, κύριε Πρόεδρε. Δεν απάντησε στην ερώτηση.

**ΠΡΟΕΔΡΕΥΩΝ (Μάριος Γεωργιάδης):** Δεν έχει σημασία. Απάντησε.

**ΑΝΔΡΕΑΣ ΛΟΒΕΡΔΟΣ:** Να λέτε την αλήθεια, κυρία Υπουργέ. Όχι κόλπα!

**ΠΡΟΕΔΡΕΥΩΝ (Μάριος Γεωργιάδης):** Αυτή ήταν η απάντησή της.

**ΑΝΔΡΕΑΣ ΛΟΒΕΡΔΟΣ:** Υπήρξε κοστολόγηση ή όχι;

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, δεν ακούγεστε. Έχει ανέβει στο Βήμα ο επόμενος ομιλητής.

**ΑΝΔΡΕΑΣ ΛΟΒΕΡΔΟΣ:** Όχι κόλπα!

**ΠΡΟΕΔΡΕΥΩΝ (Μάριος Γεωργιάδης):** Κύριε Λοβέρδο, σας παρακαλώ πολύ. Σεβαστείτε τον συνάδελφο, που ανέβηκε στο Βήμα και για τρίτη φορά τού κόψαμε τη φόρα, στην ουσία.

Κύριε Σαρακιώτη, έχετε τον λόγο και χίλια συγγνώμη.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, αντιλαμβάνομαι την ανάγκη της Αξιωματικής Αντιπολίτευσης να εφεύρει ένα αφήγημα, μια σανίδα σωτηρίας η οποία να αφορά την οικονομική της πολιτική. Σίγουρα, δεν είναι εύκολο να πείσετε τους πολίτες μιας χώρας, που χρεοκοπήσατε, καθώς έχουν βιώσει στην καθημερινότητά τους τα τραγικά αποτελέσματα των πράξεων και των ενεργειών σας. Είμαι σίγουρος ότι το σκεφτήκατε πολύ σοβαρά, συμβουλευτήκατε τους ακριβοπληρωμένους σας επικοινωνιολόγους, πιστέψατε ότι ο ελληνικός λαός έχει πολύ κοντή μνήμη και μας το παρουσιάσατε.

Πώς τιτλοφορείται, λοιπόν, το αφήγημά σας; Μόνο με δύο λέξεις: Αχρείαστη λιτότητα. Το επαναλαμβάνετε διαρκώς, το τόνισε στην ομιλία του και ο εισηγητής σας και είναι η μόνιμη επωδός σας σ’ όλες τις τοποθετήσεις.

Ας δούμε, όμως, τι κρύβεται πίσω από την αχρείαστη λιτότητα, που δήθεν έφερε η σημερινή Κυβέρνηση. Επιδιώκετε πρωτίστως, να αποκρύψετε τεχνηέντως τις ευθύνες σας. Η κρίση και η χρεοκοπία της χώρας, βεβαίως, δεν ήταν ουρανοκατέβατη, δεν την έφεραν οι εξωγήινοι, οι προνομιακοί συνομιλητές του Προέδρου σας.

Εσείς, προφανώς, κυρίες και κύριοι της Νέας Δημοκρατίας, είστε οι αποκλειστικοί υπεύθυνοι των δεινών των Ελλήνων πολιτών και αυτό δεν είναι η προσωπική μου άποψη. Ο πρώην Επίτροπος, αρμόδιος επί των οικονομικών της Ευρωπαϊκής Ένωσης κ. Χοακίν Αλμούνια, προνομιακός κάποτε συνομιλητής σας τον Απρίλιο του 2009 με αφορμή την είσοδο της ελληνικής οικονομίας, για πολλοστή φορά, σε επιτήρηση για υπερβολικό έλλειμμα, ανέφερε ότι μας έδωσαν το φθινόπωρο του 2008 έναν προϋπολογισμό, που προέβλεπε για το 2009 έλλειμμα 1,8. Τον πρώτο κιόλας μήνα είχε ξεπεράσει το 3% του ΑΕΠ και τον Απρίλιο του 2009 το έλλειμμα ήταν πάνω από 5%, σύμφωνα με τις εκτιμήσεις μας. Όπως όλοι γνωρίζουμε, το έτος 2009 έκλεισε με έλλειμμα 15,5%. Αυτά ήταν τα πεπραγμένα σας κι έτσι οδηγήθηκε η χώρα στην καταστροφή και στα μνημόνια.

Τι άλλο, όμως, κρύβει αυτή η περίφημη αχρείαστη λιτότητα; Προφανώς, προσπαθείτε να δικαιολογήσετε τα 65 δισεκατομμύρια επώδυνων μέτρων, που ελήφθησαν από το 2010 μέχρι το 2014. Αυτά για εσάς σίγουρα, ήταν η χρήσιμη λιτότητα. Οι περικοπές μισθών, οι περικοπές συντάξεων, οι απολύσεις, τα λουκέτα στις επιχειρήσεις, η εκτόξευση της ανεργίας, η φυγή των νέων επιστημόνων στο εξωτερικό, η θέσπιση του υποκατώτατου μισθού, η μείωση του κατώτατου, το πεντάευρω στα νοσοκομεία, ο ΕΝΦΙΑ, οι πολλοί φόροι που επιβάλατε, όλα αυτά ήταν για εσάς χρήσιμα. Ήταν η χρήσιμη λιτότητα της Νέας Δημοκρατίας, η αναγκαία προσαρμογή στην κατάρρευση, που προκαλέσατε.

Ένα τρίτο και έρχομαι στο σήμερα. Στόχος του αφηγήματος σας είναι, βεβαίως, η ταύτιση η δική μας με τις πολιτικές σας. Χρήσιμη η λιτότητα εσείς, αχρείαστη λιτότητα ο ΣΥΡΙΖΑ. Άρα είμαστε όλοι ίδιοι.

Δυστυχώς, όμως, για εσάς η χώρα βγήκε από τα μνημόνια και έχει χαράξει νέα αναπτυξιακή πορεία, στ’ αλήθεια και όχι στη φαντασία και στα Ζάππεια, με πράξεις και όχι με λόγια.

Η ανάκαμψη αποτυπώνεται σταδιακά στην πραγματική οικονομία και έχει πάψει να αποτελεί έναν ευσεβή πόθο, όπως τον εξέφραζαν τα προηγούμενα χρόνια οι λάτρεις των μνημονίων. Η ανεργία μειώνεται. Οι εξαγωγές εκτοξεύονται. Το ισοζύγιο στις διαγραφές και εγγραφές στα επιμελητήρια είναι τα τελευταία χρόνια θετικό. Ασκείται μία πολιτική, η οποία βάζει ως στόχο, ως προτεραιότητα, τον άνθρωπο. Αποκαθίστανται αδικίες, όπως με τους επιτυχόντες του ΑΣΕΠ του 1998, με τους πενταετείς πυροσβέστες, με τους εργαζόμενους στο «Βοήθεια στο Σπίτι», με τους εργαζόμενους στην καθαριότητα, στους δήμους.

Όσο, λοιπόν, εσείς ψάχνετε και αναζητείτε εναγωνίως αφηγήματα, εμείς θα επιστρέφουμε στους συμπολίτες μας όλα όσα τους στερήσατε με τις πολιτικές σας.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ήσασταν και σύντομος. Εμείς ευχαριστούμε, κύριε Σαρακιώτη.

Κύριε Λοβέρδο, έχετε το λόγο για δώδεκα λεπτά, που τόσο θέλατε.

**ΑΝΔΡΕΑΣ ΛΟΒΕΡΔΟΣ:** Έπρεπε να έρθετε στο γήπεδο, κύριε Πρόεδρε!

**ΠΡΟΕΔΡΕΥΩΝ (Μάριος Γεωργιάδης):** Η μισή Ελλάδα είναι χαρούμενη, κύριε Λοβέρδο. Κανονικά, έπρεπε να είναι όλη η Ελλάδα, γιατί μιλάμε για μια ελληνική επιτυχία.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Αν συνεχίσετε έτσι, θα πάρουμε τον λόγο επί προσωπικού.

**ΠΡΟΕΔΡΕΥΩΝ (Μάριος Γεωργιάδης):** Αμέσως μετά, έχετε εσείς τον λόγο, κύριε Κεφαλογιάννη.

**ΑΝΔΡΕΑΣ ΛΟΒΕΡΔΟΣ:** Ορισμένοι, σαν τον κ. Κεφαλογιάννη, φαρμακώθηκαν χθες το βράδυ. Θα τους περάσει, όμως.

Κύριε Πρόεδρε, κυρίες και κύριοι Βουλευτές, κυρίες και κύριοι Υπουργοί, πριν από τέσσερα χρόνια, ο ΣΥΡΙΖΑ με βιτριολικές επιθέσεις εναντίον όσων θεωρούσαν ότι στέκονταν εμπόδιο στο δρόμο του και με τον εύκολο δρόμο του λαϊκισμού και της δημαγωγίας, τον εύκολο δρόμο μέσα στη δυσκολία της χώρας, κατάφερε να αποσπάσει την αποδοχή μιας μερίδας του ελληνικού λαού και του εκλογικού σώματος κι έτσι, με συμπαραστάτη τους ΑΝΕΛ, ως ΣΥΡΙΖΑΝΕΛ, άρχισαν, το ένα μετά το άλλο, τα άλματα στο σκοτάδι, για να χρησιμοποιήσω έναν όρο, που μας έρχεται από την βικτωριανή εποχή.

Το κόστος αυτής της περιόδου ήταν συνολικά, να περάσει η Ελλάδα μία δεύτερη φάση κρίσης, ένα επιπλέον αχρείαστο μνημόνιο και 86 δισεκατομμύρια ευρώ, όπως ο κεντρικός τραπεζίτης της χώρας, ο κ. Στουρνάρας, αποτύπωσε σε μεγέθη κόστους εύστοχα τη «γενναία» διαπραγμάτευση Τσίπρα-Βαρουφάκη.

Οι αριθμοί είναι αμείλικτοι. Τους αριθμούς τους αποτύπωσαν ο συνάδελφός μου κ. Γιάννης Κουτσούκος, ειδικός εισηγητής, ο κ. Γιώργος Αρβανιτίδης, ειδικός εισηγητής, ο κ. Κώστας Σκανδαλίδης, ο γενικός μας εισηγητής, που επένδυσε και πολιτικά τη γλώσσα των αριθμών κι έκανε μία, νομίζω πανθομολογουμένως, εξαιρετική κριτική στο κυβερνητικό έργο.

Οι αριθμοί είναι αμείλικτοι. Η Ευρωπαϊκή Επιτροπή και το ΔΝΤ προέβλεπαν για την τετραετία 2015-2018 υψηλούς ρυθμούς ανάπτυξης. Τι έγινε εξαιτίας σας; Το 2015, αντί ανάπτυξης 2,9%, είχαμε ύφεση 0,3%.Το 2016, αντί ανάπτυξης 3,7% είχαμε ύφεση 0,2%. Το 2017, αντί ανάπτυξης 3,5%, είχαμε ανάπτυξη 1,5%. Και για το 2018 υπήρχε πρόβλεψη 3,3% και είχαμε ανάπτυξη τελικά 2,1%, αν κλείσουν έτσι τελικά οι αριθμοί, που σχετίζονται με τους ρυθμούς ανάπτυξης. Θα καταθέσω οκτώ πίνακες, όλους μαζί για να μην καθυστερώ.

Επιπλέον, έχουν υπολογίσει οι αρμόδιοι Υπουργοί ποια είναι η κατ’ έτος απώλεια του δυνητικού ΑΕΠ της χώρας; Είναι 58 δισεκατομμύρια ευρώ. Εσείς και μάλιστα, αποκλειστικά εσείς, είστε εκείνοι που μετατρέποντας ως δημόσιο λόγο, δήθεν, τις άναρθρες κραυγές, προκαλέσατε τη δεύτερη φάση της οικονομικής κρίσης. Είμαστε η μοναδική χώρα, από τις χώρες που μπήκαν σε κρίση, που έκανε και δεύτερη φάση, για πολιτικούς λόγους.

Και έτσι, δεν ίσχυσαν όσα ευοίωνα προβλέπονταν από την Ευρωπαϊκή Επιτροπή και το ΔΝΤ. Το 2015 είχαμε 6 δισεκατομμύρια απώλεια. Αντί 191 δισεκατομμυρίων ευρώ, είχαμε ΑΕΠ 185 δισεκατομμύρια ευρώ. Το 2016 είχαμε 13 δισεκατομμύρια ευρώ απώλεια, με την ίδια λογική. Το 2017 είχαμε 18 δισεκατομμύρια απώλεια και φέτος έχουμε 20 δισεκατομμύρια απωλειών.

Ακόμη και αν επιτευχθούν, κυρίες και κύριοι της Κυβέρνησης, οι στόχοι για ανάπτυξη γύρω στο 2% για την περίοδο 2019-2022, ακόμα και τότε δεν πρόκειται η χώρα να πλησιάσει τις προβλέψεις για το 2014 και μετά. Ομιλούν και πάλι οι αριθμοί.

Η πρόβλεψη για το 2018 για το ΑΕΠ ήταν 212 δισεκατομμύρια ευρώ. Η πρόβλεψη, όπως εσείς διαμορφώνετε τα πράγματα και τις προβλέψεις σας, για το 2022 είναι 208 δισεκατομμύρια ευρώ. Αυτά καταδεικνύουν ότι, ακόμη και αν όλα αυτά που λέτε είναι σωστά, όταν προβλέπετε, το 2022, η χώρα δεν θα φτάσει εκεί που θα μπορούσε να έχει φτάσει το 2018.

Δεν έχω χρόνο να κάνω γενικότερες αναφορές, όπως συνηθίζεται στον προϋπολογισμό, μιλώντας για γενικότερα θέματα. Δεν μπορώ να απαριθμήσω ένα προς ένα τα κεφαλικά σας αμαρτήματα. Θα αναφερθώ, όμως, με μία φράση για τα όσα τα επιχειρούσατε να κάνετε -και επιχειρείτε ακόμα- στον τομέα της ενημέρωσης, που ευτυχώς το δημιούργημά του Ελευθερίου Βενιζέλου, με πρώτη Προεδρεία του Κωνσταντίνου Ρακτιβάν, το Συμβούλιο της Επικρατείας σάς σταμάτησε το 2016 και αυτά τα οποία έγιναν το καλοκαίρι στο Μάτι, τα οποία δεν έχουν σταματήσει να παράγουν αποτελέσματα και για τα οποία θα μιλήσετε ενώπιον της δικαιοσύνης. Δεν έχω χρόνο να αναφερθώ ειδικά σε αυτά. Πρέπει να μένω στα θέματα του προϋπολογισμού.

Η λογική σας: ψευτο-Ρομπέν των Δασών και δήθεν. Πρώτος την εφαρμόζει ο Πρωθυπουργός, αλλά και ο Υπουργός Οικονομικών από πίσω. Παίρνουμε χρήματα από αυτούς που έχουν και τα δίνουμε στους φτωχούς. Αυτή είναι λογική ψευτο-Ρομπέν των Δασών. Συντρίψατε τη μεσαία τάξη με απολύτως αντιαναπτυξιακές φορολογικές και εισφορολογικές παρεμβάσεις.

Θα δώσω, κυρίες και κύριοι Βουλευτές, ένα παράδειγμα, από τα πάρα πολλά που έχω δώσει στην Εθνική Αντιπροσωπεία, ένα τελευταίο, που μου έφερε διαμαρτυρόμενος δικηγόρος, σύμφωνα με τον οποίον, δικηγόρος παρ’ Αρείω Πάγω και Συμβουλίου της Επικρατείας, πενήντα εννέα ετών, με εισόδημα από ελεύθερο επάγγελμα, δηλαδή τη δικηγορία του, σαράντα μία χιλιάδες ευρώ -καθαρή φορολογική δήλωση, γιατί οι πελάτες του είναι εταιρείες και τίποτα δεν μπορεί να κρυφτεί- έχει λειτουργήσει ήδη ως φοροεισπράκτορας, έχοντας εισπράξει φυσικά το ΦΠΑ 9.500 χιλιάδες ευρώ και το αποδίδει. Καταβάλλει 9.000 ευρώ προκαταβολή φόρου, λόγω του ότι οι πελάτες του είναι εταιρείες. Πληρώνει 5.000 ευρώ ΕΦΚΑ, αθροιστικά 2.500 ευρώ τέλος επιτηδεύματος και εισφορά αλληλεγγύης, τουλάχιστον 12.000 ευρώ έξοδα γραφείου, εκ των οποίων πολλά από αυτά πηγαίνουν στη δημόσια ωφέλεια και δεν έχει ακόμα ακριβή εικόνα, ποιος θα είναι ο φόρος εισοδήματος μετά την εκκαθάριση, συν τον ΕΝΦΙΑ, τα δημοτικά τέλη και τα άλλα. Τα τρία τέταρτα του εισοδήματός τους, οι άνθρωποι αυτοί αποδίδουν στο κράτος, σύμφωνα με τη λογική σας. Δεν είστε Ρομπέν των Δασών. Είστε παραβάτες του Συντάγματος, που υποχρεώνει αναλογική φορολογική ισότητα και ταυτοχρόνως, εχθροί της εργασίας και της ανάπτυξης.

Τι κάνατε; Εδώ, μιλάει και η εμπειρία δεκάδων ανθρώπων από εμάς. Την πρόταση να χτυπήσουμε τη μεσαία τάξη και να διανέμονται εισοδήματα μας την έκαναν από την πρώτη στιγμή. Είναι μία πολιτική αυτή, η πιο ακραία νεοφιλελεύθερη. Χτυπάς τη μεσαία τάξη. Κατεβάζεις ανθρώπους από εκεί στους χαμηλά αμειβόμενους ή στους ανήμπορους να ζήσουν και διανέμεις επιδόματα. Αυτή είναι μία πολιτική, που από το 2009, με το που μπήκε η χώρα στην περιδίνηση, μας την πρότειναν ως εναλλακτική και την αρνηθήκαμε. Τινές εξ υμών, που έζησαν τα γεγονότα από κοντά τότε, μπορούν να σας διαβεβαιώσουν γι’ αυτό. Εσείς υπακούσατε απολύτως σε αυτή την πολιτική κατεύθυνση, σε αυτή την οικονομική κατεύθυνση και τα κάνατε έτσι ακριβώς, κατά τις υπαγορεύσεις.

Στοιχείο ότι η πολιτική σας δεν είναι καθόλου υπέρ των χαμηλών στρωμάτων, είναι οι σχετικοί πίνακες, που προκύπτουν από τον προϋπολογισμό σας για τις αυξήσεις των έμμεσων φόρων.

Κύριε Κουτσούκο, πήρατε ποτέ απάντηση για την καταγραφή, που ζητήσατε στην επιτροπή -ήμουν και μπροστά- απολύτως συγκεκριμένα, τον κατάλογο των φορολογικών εσόδων; Δεν πήρατε. Και δεν θα πάρετε, Κύριε Κουτσούκο, παρ’ότι ήμουν μπροστά, όταν σας υπόσχονταν ότι αυτήν την κατάσταση, αυτόν τον πίνακα θα τον καταθέσουν.

Είχαμε, λοιπόν, μειώσει τους έμμεσους φόρους μέσα στην κρίση κατά 7,1 ποσοστιαίες μονάδες ως ποσοστό φορολογικών εσόδων και εσείς από το 2015 έως τώρα την αυξήσατε κατά 6,3 ποσοστιαίες μονάδες ως ποσοστό και πάλι των φορολογικών εσόδων. Εμείς είχαμε μείωση 7,1, εσείς είχατε αύξηση 6,3. Και μην με ρωτήσετε πού το βρήκαμε. Ψάχνοντας μέσα στην εισηγητική σας έκθεση και στους αριθμούς, καταγράφουμε αυτά τα νούμερα. Αν θεωρείτε ότι κατά μια κεραία πέφτουμε έξω, δώστε τους πίνακες, που σας ζητάει ο κ. Κουτσούκος, τουλάχιστον να μιλάμε πολιτικά στηριγμένοι όλοι στους ίδιους αριθμούς.

Μιλάτε για υπερπλεόνασμα. Κυρίες και κύριοι Βουλευτές, το έχουμε πει πολλές φορές και στην Επιτροπή Οικονομικών και στην Ολομέλεια, με ευκαιρία ειδική θεματολογία, όπως παραδείγματος χάρη το ασφαλιστικό.

Αληθεύει ότι τα υπερπλεονάσματα προκύπτουν από την υπερφορολόγηση; Το ομολογείτε. Αληθεύει ότι έχετε υποεκτελέσει το Πρόγραμμα των Δημοσίων Επενδύσεων; Ανέφερε ο κ. Κουτσούκος για 1,3 δισεκατομμύρια ευρώ. Αληθεύει ότι υπάρχει μείωση στις επιστροφές του φόρου κατά 750 εκατομμύρια ευρώ;

Αληθεύει ότι 6 δισεκατομμύρια από τα 7 δισεκατομμύρια του υπερπλεονάσματος προκύπτουν από τις κατασχέσεις λογαριασμών; Αληθεύει αυτός ο αριθμός; Προκύπτει. Προκύπτει οπωσδήποτε από τις σχετικές καταστάσεις, που ανά τρίμηνο καταθέτει η Γενική Γραμματεία Δημοσίων Εσόδων, 6 δισεκατομμύρια ευρώ από εκεί. Να συλλογιστείτε τους αριθμούς αυτούς, πριν κομπάζετε από το Βήμα της Βουλής εσείς της Πλειοψηφίας.

Εδώ στη Βουλή, κυρίες και κύριοι Βουλευτές, είμαι σχετικώς έμπειρος και ξέρω να χειρίζομαι τα θέματα, όταν ρωτώ πραγματικά. Μου έκανε εντύπωση αυτή η πολύ μεγάλη αύξηση του αριθμού των οφειλετών και του ποσού των οφειλετών στον ΕΦΚΑ το 2014, όταν παραδώσαμε και ο αριθμός που προκύπτει τώρα, εξαπλάσιοι οφειλέτες, τριπλάσιο οφειλόμενο ποσό επί την ημερών σας.

Και ρώτησα τη παρουσία πολλών Υπουργών εχθές τον κ. Πετρόπουλο, γιατί είναι αυτός ο αριθμός έτσι; Δεν προσέθεσα κριτική, ρώτησα απλώς. Και μου απάντησε, διότι το ΚΕΑΟ, το δημιούργημα του κ. Βρούτση, δεν είχε συμπεριλάβει το 2014 όλα τα ταμεία που πήγαν στον ΕΦΚΑ και άρα οι αριθμοί συμπληρώνονται. Δεν υπάρχει αύξηση, μου λέει, υπάρχει απλώς συμπλήρωση, είναι στατιστική η διαφορά.

Δεν αντέδρασα, γιατί, κύριε Πρόεδρε, όπως και με την κ. Ζορμπά ρωτάω, όταν η απάντηση, όμως, είναι αυτή που είναι σήμερα, που αρνηθήκατε να μου πείτε πόσο κοστολόγησε η προκάτοχός σας συγκεκριμένα μνημεία και αναφερθήκατε κατά της κοστολόγησης. Όλοι μαζί είμαστε κατά της κοστολόγησης, μόνο επί των ημερών σας, όμως, κοστολογήσατε αρχαιότητες.

Ο χθεσινός ερωτηθείς Υπουργός, μου είπε αυτό που σας είπα. Προκύπτει όμως, γιατί τι κάνει; Ό,τι προκύπτει ως πρόβλημα σε έναν οφειλέτη προς τον ΕΦΚΑ το 2015 δεν το καταγράφουν αμέσως, το ετεροχρονίζουν κατά την καταγραφή του, το πάνε το 2017 και λένε «παλαιά». Δεν λένε ότι το «παλαιά» αναφέρεται στο 2015 -το σπρώχνουν προς τα πίσω- ότι δήθεν, αναφέρεται στη δική μας περίοδο.

Μόνο όταν αναλάβει η καινούργια ηγεσία στο Υπουργείο αυτό, θα καταστούν σαφείς οι αριθμοί. Θα σας καταθέσω δύο στοιχεία από εργαζομένους στον τομέα: από επτακόσιες χιλιάδες οφειλέτες κατέστησαν ένα εκατομμύριο τετρακόσιες χιλιάδες τετρακόσιοι και από 22 δισεκατομμύρια οφειλές κατέστησαν 34 δισεκατομμύρια οφειλές.

Ο κύριος Υπουργός χθες δεν είπε την αλήθεια. Η αλήθεια, όμως, προκύπτει από τους αριθμούς. Και όταν θα πέσετε, οι αριθμοί αυτοί θα γίνουν γνωστοί στους Έλληνες πολίτες, γιατί τους κρύβετε σήμερα.

Δεν έχω χρόνο να μιλήσω για το Ελληνικό, να μιλήσω για συμβολικές και πολύ σημαντικές μεγάλες επενδύσεις. Θα κάνω μια αναφορά ακόμη σε έναν αριθμό, στα ληξιπρόθεσμα. Παραλάβατε 74 δισεκατομμύρια -το έχουν πει πολλοί συνάδελφοι- στα 103 δισεκατομμύρια είμαστε σήμερα. Και στα αντίθετα ληξιπρόθεσμα του δημοσίου προς εταιρείες πήρατε 6,6 δισεκατομμύρια για να εξαφανίσετε τις οφειλές αυτές του δημοσίου. Και ξαφνικά, έχουμε 2,6.

Εγώ ρωτάω εμπειρότερους συνάδελφους τι έγινε; Τα ψειρίσανε αυτά ή δημιουργήθηκαν αυτομάτως και τόσο πολύ γρήγορα οφειλές 2,6; Πρέπει για όλα αυτά να δώσετε κάποιες πολύ συγκεκριμένες απαντήσεις.

Και για τη σταθερότητα των τραπεζών, που μιλάτε εδώ, είχαμε λόγω της πολιτικής σας, Βαρουφάκη-Τσίπρα, απώλεια από το τραπεζικό σύστημα δεκάδων δισεκατομμυρίων ευρώ και από τις επιστροφές, που προέκυψαν μετά με τη σχετική ομαλότητα δεν ισοφαρίστηκε το ποσό, αλλά υπολείπεται περίπου κατά 35 δισεκατομμύρια. Αυτοί οι άνθρωποι δεν εμπιστεύτηκαν το σύστημα, έτσι όπως το έχετε διαμορφώσει.

Κυρίες και κύριοι, για να κλείσω, μου έκανε πάρα πολλή εντύπωση, την καταχειροκρότησα, η τοποθέτηση του συνάδελφού μου, του κ. Σκανδαλίδη. Καταθέτω παράλληλες ανησυχίες, ανησυχίες τις οποίες εξέφρασα στην μοναδική μου ομιλία στην Επιτροπή Οικονομικών, όταν συζητούσαμε το προσχέδιο και όχι το σχέδιο νόμου του προϋπολογισμού.

Είχα πει ότι ανησυχούμε για έτος 2019. Ανησυχούμε γιατί το ευρωπαϊκό περιβάλλον δεν είναι θετικό. Ανησυχούμε, γιατί τα όσα συμβαίνουν στην Ιταλία, στην Τουρκία, τα όσα συμβαίνουν στη Γαλλία δημιουργούν οικονομικά και πολιτικά προβλήματα, που δεν καθιστούν ευχάριστο και θετικό το περιβάλλον, μέσα στο οποίο η χώρα προσπαθεί να σηκώσει κεφάλι.

Ανησυχούμε, γιατί η πορεία των μετοχών των τραπεζών οδηγεί σε πολύ προβληματικές καταστάσεις και συνεπώς, τα οικονομοπολιτικά συμπεράσματα είναι πάρα πολύ δυσάρεστα. Και, επίσης, στο χρηματοπιστωτικό σύστημα, ακόμη και αν είχε χρήματα για μεταβιβάσεις, οι διώξεις των στελεχών του, που έχετε προκαλέσει καθιστούν διστακτικό κάθε στέλεχος τραπεζικού συστήματος να βάλει υπογραφή. Τους καταλαβαίνω. Αλλά αυτό δεν μπορεί να αφορά την οικονομία και την αναπτυξιακή της φάση.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, σας παρακαλώ, ολοκληρώστε.

**ΑΝΔΡΕΑΣ ΛΟΒΕΡΔΟΣ:** Τελειώνω, κύριε Πρόεδρε.

Για την έξοδο στις αγορές καταθέτουμε και εμείς και εγώ προσωπικά τις ανησυχίες μας. Δεν προδικάζω. Εύχομαι και ελπίζω όταν η χώρα βγει στις αγορές, έχουμε και μια σχετική πληροφόρηση για το πώς σκοπεύετε να βγείτε, εύχομαι και ελπίζω η έξοδος της χώρας στις αγορές να έχει θετικά αποτελέσματα. Συμφέρει τους πάντες. Δεν μπορεί κανείς από εμάς να λέει «σας ευχόμαστε να αποτύχετε εκεί», γιατί η αποτυχία σας θα αφορά όλη την ελληνική κοινωνία.

Ήδη δικαιολογούνται τα συμπεράσματα τρίτων εκτός Ελλάδος, ότι η Ελλάδα διστάζει να βγει, φοβάται να βγει γιατί τα επιτόκια δανεισμού των κρατικών ομολόγων στην αγορά των δημοσίων ομολόγων, που είναι η μοναδική αγορά από την οποία ένα κράτος παίρνει χρήματα, είναι πάρα πολύ απογοητευτικά.

Και, επίσης, δεν βλέπουμε αυτό που χρειαζόμαστε, δηλαδή τους σοκαριστικούς ρυθμούς ανάπτυξης. Για να αντιμετωπίσεις τα υπερβολικά πλεονάσματα είσαι υποχρεωμένος να προκαλέσεις με τη διευκόλυνση που θα δώσεις στην οικονομία -δεν έχουμε κρατική οικονομία εδώ, αλλά μπορούμε να ξεσφίξουμε λίγο την αγκαλιά του κράτους πάνω στην οικονομία- με πολιτικές διευκόλυνσης της οικονομίας να ευνοήσεις σοκαριστικούς ρυθμούς ανάπτυξης. Ούτε και αυτό.

Και αντί να απαιτείτε και να δοκιμαζόμαστε όλοι με αυτό το κριτήριο, στο πώς το πολιτικό σύστημα έστω και μετά απ’ όλες τις αθλιότητες που κάνατε μπορεί να βρει μια πορεία συνεννόησης των μεγάλων και των μικρότερων κομμάτων, εσείς ακολουθείτε με τα πρωτοσέλιδα και με τα διάφορά σας μια πολιτική διχασμού. Συνεχίζετε στον εύκολο δρόμο με τον οποίο έχετε ξεκινήσει.

Δεν είμαστε, κύριε Πρόεδρε, και κλείνω, διατεθειμένοι να συμπράξουμε στην υιοθέτηση αυτού του σχεδίου νόμου, του σχεδίου νόμου για τον προϋπολογισμό του 2019. Καταψηφίζουμε.

Το σημαντικότερο, όμως, πέρα από αυτήν την ψήφο μας, που είναι αυτονόητη, είναι κάτι άλλο. Είναι οι σοβαρές μας ανησυχίες που με υπευθυνότητα, σοβαρότητα, επίγνωση της κατάστασης που περνάει η χώρα, της ανάγκης για μια επόμενη μέρα, της προσδοκίας του λαού για κανονικότητα και αξιοπρέπεια, με επίγνωση όλων αυτών, είμαστε από την πλευρά εκείνων των ανθρώπων και των πολιτικών που ανησυχούν.

Καταθέτουμε κριτική και ανησυχίες και περιμένουμε επιτέλους από κάποιες ομιλίες υπευθύνων ακόμη και σήμερα, λίγο πριν την τελική τους πτώση και ήττα σε λίγο καιρό στις εκλογές, κάποιες υπεύθυνες τοποθετήσεις στην Εθνική Αντιπροσωπεία.

Ευχαριστώ πολύ

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Λοβέρδο.

Τον λόγο έχει ο κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Νομίζω, κυρίες και κύριοι συνάδελφοι, ότι η συζήτηση για τον κρατικό προϋπολογισμό είναι πάντοτε μία πάρα πολύ καλή ευκαιρία προκειμένου να συζητήσουμε για την πραγματική κατάσταση της οικονομίας και της κοινωνίας όχι, όμως, γενικά και αόριστα, αλλά επί πραγματικών δεδομένων. Και μάλιστα επί δεδομένων τα οποία δεν προέρχονται από στοιχεία της αντιπολίτευσης, αλλά από στοιχεία τα οποία καταθέτει η ίδια η Κυβέρνηση.

Και ευτυχώς, νομίζω, ότι στις δημοκρατίες αυτά τα δεδομένα δεν αλλάζουν και δεν πρέπει να αλλάζουν ανάλογα με την κομματική ταυτότητα του καθενός ή ενδεχομένως με τους ευσεβείς πόθους που μπορεί να έχει ο καθένας μας. Γιατί όσες ανακρίβειες και αν ακούγονται, όση παραπληροφόρηση και αν παράγεται από διάφορες πλευρές, νομίζω, ότι η σκληρή πραγματικότητα δεν μπορεί να αλλάξει. Και η πραγματικότητα στις δημοκρατίες μπορεί να αποτυπωθεί. Το μόνο που αποτυπώνει ο συγκεκριμένος προϋπολογισμός για το έτος 2019 είναι το πόσο ανέξοδη υπήρξε η αριστερή ρητορική της Κυβέρνησης και το πόσο κενή περιεχομένου υπήρξε η δήθεν κοινωνική ευαισθησία τα τελευταία τέσσερα χρόνια. Μάλιστα, η Κυβέρνηση διά στόματος Πρωθυπουργού μάς ενημέρωσε πρόσφατα ότι η πολιτική της διακρίνεται από ταξικότητα.

Άρα παίρνουμε, λοιπόν, ως δεδομένο ότι έχουμε να κάνουμε, κατ’ αρχάς, με έναν ταξικό προϋπολογισμό. Και βεβαίως, ως ταξικό προϋπολογισμό και ταξική πολιτική φαντάζομαι ότι έχει στο μυαλό του τη μείωση κατά 20 με 60 ευρώ του ΕΝΦΙΑ και της παροχής επιδομάτων της τάξεως των 200 με 300 ευρώ. Για να δούμε, όμως, κυρίες και κύριοι συνάδελφοι, αν πραγματικά αυτή η ταξική κοινωνική πολιτική αποτυπώνεται και στα νούμερα του ίδιου του προϋπολογισμού.

Τις προηγούμενες ημέρες η Ευρωπαϊκή Στατιστική Υπηρεσία δημοσίευσε τα στοιχεία για τις κοινωνικές παροχές στα κράτη-μέλη της Ευρωπαϊκής Ένωσης. Σύμφωνα, λοιπόν, με τα στοιχεία της Ευρωπαϊκής Στατιστικής Επιτροπής, οι κοινωνικές δαπάνες στην Ελλάδα αντιστοιχούν στο 26,6% του ΑΕΠ.

Όσον αφορά τους ανέργους, η Ελλάδα δίνει μόνο το 3,7% των κοινωνικών δαπανών για τη στήριξή τους, όταν στην Ισπανία, μια αντίστοιχη χώρα με πολύ μεγάλο πρόβλημα ανεργίας, αυτό είναι στο υπερδιπλάσιο, στο 8,1%.

Όσον αφορά την κατηγορία αναπήρων και υγείας, οι δαπάνες περιορίζονται στο 26,4% του κοινοτικού μέσου όρου, όταν για παράδειγμα αντίστοιχα στα είκοσι επτά κράτη-μέλη της Ευρωπαϊκής Ένωσης είναι δέκα μονάδες παραπάνω.

Όσον αφορά τις δαπάνες για στέγαση και κοινωνικό αποκλεισμό, η Ελλάδα αφιερώνει μόλις το 0,9% του συνόλου των κοινωνικών δαπανών, το οποίο, βέβαια, δεν θα το συγκρίνω με το 4,9% του κοινοτικού μέσου όρου, αλλά μπορώ να το συγκρίνω με το 1,6% -σχεδόν υπερδιπλάσιο- το οποίο αφιερώνει η γειτονική μας Βουλγαρία για τις αντίστοιχες δαπάνες.

Άρα αντιλαμβάνεστε, κυρίες και κύριοι συνάδελφοι, ότι όχι μόνο κοινωνικά ευαίσθητος ή ταξικός, όπως τον όρισε ο Πρωθυπουργός, δεν είναι ο προϋπολογισμός, αλλά αντίστοιχα όλο αυτό το αφήγημα περί δήθεν αποκατάστασης κοινωνικών αδικιών, τις οποίες υπέστησαν αυτά τα στρώματα τα τελευταία χρόνια, πέφτει στο κενό. Θυμίζω, επίσης, ότι όλο αυτό το αφήγημα οικοδομήθηκε πάνω σε κάποια συγκεκριμένα δεδομένα, τα οποία επίσης δεν αμφισβητούνται.

Όταν παραλάβατε, κυρίες και κύριοι συνάδελφοι, το 2014 τη διακυβέρνηση της χώρας -το είπαν και οι προηγούμενοι ομιλητές- τα ληξιπρόθεσμα τόσο σε ταμεία όσο και στην εφορία συνολικά ήταν γύρω στα 75 δισεκατομμύρια ευρώ. Τώρα που μπαίνει το 2019, μετά από τέσσερα χρόνια διακυβέρνησης ΣΥΡΙΖΑ, έχετε προσθέσει γύρω στα 60 δισεκατομμύρια ευρώ, πράγμα το οποίο δείχνει ότι στην ουσία έχετε αφαιμάξει τα μεσαία και μικρομεσαία στρώματα. Και νομίζω ότι είναι ξεκάθαρο και είναι κάτι το οποίο δεν αμφισβητείται.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Και βεβαίως, όλη αυτή η ταξική πολιτική, σύμφωνα με τα λεγόμενα του Πρωθυπουργού, είναι να προσφέρετε κοινωνικά μερίσματα, συμβάσεις και μονιμοποιήσεις και βεβαίως να υπερφορολογείτε –επαναλαμβάνω- τη ραχοκοκαλιά της ελληνικής οικονομίας, τη ραχοκοκαλιά της ελληνικής κοινωνίας, που είναι η μικρομεσαία και η μεσαία τάξη, δηλαδή περίπου το 90% του ελληνικού πληθυσμού.

Και δυστυχώς, αυτή τη στιγμή ακούμε πολλούς συναδέλφους να μιλούν για μια Ελλάδα εικονικής πραγματικότητας, γιατί, αν βγει κανείς έξω στην κοινωνία και περπατήσει, θα δει ότι στην ουσία αυτή η Ελλάδα, την οποία εσείς προσπαθείτε να παρουσιάσετε, δεν υπάρχει. Είναι ένα περίφημο αριστερό success story. Θέλετε να έχετε στο πλαίσιο της προεκλογικής περιόδου, που ατύπως έχει ξεκινήσει, μια ρητορική, ένα αφήγημα, προκειμένου να έχετε και εσείς κάτι να πείτε στους εκλογείς.

Θυμίζω ένα πολύ βασικό στοιχείο –νομίζω- το οποίο ίσως είναι και το πιο ισχυρό από όλα. Πριν από λίγες ημέρες είχε βγει μία έκθεση του ΟΟΣΑ. Ξέρετε τι λέει, κυρίες και κύριοι συνάδελφοι, η έκθεση του ΟΟΣΑ; Λέει ότι μόλις το 2019 τα εισοδήματα των ελληνικών νοικοκυριών θα φτάσουν στο επίπεδο του 2014, όχι του 2007 ή του 2008, δηλαδή προ κρίσης, αλλά του 2014. Σας λέει, λοιπόν, με απλά λόγια ότι τέσσερα χρόνια συν το 2019, δηλαδή τεσσεράμισι χρόνια διακυβέρνησης ΣΥΡΙΖΑ, στην ουσία αφαίρεσαν αναπτυξιακή προοπτική της χώρας, αφαίρεσαν εισόδημα από τα νοικοκυριά και μόλις το 2019 θα επιστρέψουμε στο επίπεδο που ήμασταν το 2014. Νομίζω ότι αυτό αποτυπώνει με τον καλύτερο τρόπο την εικόνα που πραγματικά αυτή τη στιγμή βιώνει η ελληνική οικονομία και η ελληνική κοινωνία.

Θα μου επιτρέψετε να κλείσω, κυρίες και κύριοι συνάδελφοι, με μία παρατήρηση που δεν είχα σκοπό να την κάνω, αλλά άκουσα πολλούς συναδέλφους να κάνουν αναφορά και βεβαίως δεν μπορώ να την παραλείψω. Άκουσα προηγουμένως τον αγαπητό συνάδελφο κ. Μαντά, αναφερόμενος στο θέμα των εθνικών θεμάτων, απαντώντας και στην κ. Βούλτεψη, να λέει ότι πρέπει να κάνουμε έναν νηφάλιο διάλογο για τα εθνικά θέματα και ότι κακώς ανεβάζουμε τις κορώνες.

Αυτό πράγματι, κυρίες και κύριοι συνάδελφοι, ήταν ένα δεδομένο σωστό, αν γινόταν πριν ακριβώς από έναν χρόνο. Σε μερικούς μήνες, όταν θα έλθει η κύρωση της Συμφωνίας των Πρεσπών στην Ελληνική Βουλή, δεν θα έχουμε τη δυνατότητα να αλλάξουμε το κείμενο, δεν θα έχουμε τη δυνατότητα να συζητήσουμε πραγματικά στην ουσία του κειμένου. Έρχονται τετελεσμένα, έχετε ένα κείμενο, που εσείς έχετε συμφωνήσει ως Κυβέρνηση, και θα κληθεί ο καθένας από εμάς να το απορρίψει ή να συμφωνήσει με αυτό.

Πάμε, όμως, στην ουσία μιας προσθήκης που έχει γίνει μέσα στο κείμενο. Βεβαίως και το γεγονός ότι αυτήν τη στιγμή ο συνδυασμός παραχώρησης μακεδονικής γλώσσας και μακεδονικής ιθαγένειας οδηγεί μοιραία στην αναγνώριση μακεδονικής εθνότητας και επομένως ανοίγει ο δρόμος, δυστυχώς, για διεκδικήσεις και αλυτρωτισμούς από το γειτονικό κρατίδιο. Είναι ένα δεδομένο το οποίο δυστυχώς θα το βρούμε μπροστά μας, όσο και να κανείς εθελοτυφλεί. Εμείς κρούουμε το καμπανάκι αυτήν τη στιγμή και έχουμε πει ότι είναι μία εθνικά επιζήμια συμφωνία και μάλιστα εδώ δεν χωράνε διαφορετικές νομικές ερμηνείες. Είναι πολύ συγκεκριμένη η νομική ερμηνεία. Θα έχουμε τη δυνατότητα να τα πούμε και όταν θα έρθει η συμφωνία στη Βουλή. Μπορεί να είναι κάτι δυσάρεστο για εσάς, αλλά δυστυχώς ανοίγετε τον δρόμο για μακεδονικό αλυτρωτισμό και για αναγνώριση δήθεν μακεδονικής μειονότητας. Θα το βρούμε μπροστά μας.

Να προσθέσω και κάτι άλλο, κύριε Πρόεδρε: Πολλές φορές ακούω ως τελευταίο επιχείρημα από πλευράς ΣΥΡΙΖΑ τον εναγκαλισμό της Νέας Δημοκρατίας με μία ακροδεξιά ρητορική. Να σας θυμίσω, κυρίες και κύριοι συνάδελφοι, ότι η δική μας παράταξη -και είμαι περήφανος που ανήκω σε αυτήν την παράταξη- έκανε ό,τι ήταν θεσμικώς σωστό, προκειμένου αυτό το ακροδεξιό μόρφωμα που λέγεται Χρυσή Αυγή να καταπολεμηθεί. Αντίθετα, να θυμίσω ότι εσείς χέρι με χέρι ρίξατε την προηγούμενη κυβέρνηση Σαμαρά. Εσείς χέρι με χέρι ήσασταν στο δημοψήφισμα του 2015 και εσείς χέρι με χέρι, ύστερα από πρόσκληση του κ. Καμμένου, πήγατε στο Καστελόριζο και βγάζατε φωτογραφίες μαζί τους. Μάλιστα, να θυμίσω ότι τότε η κίνηση των «53+» μίλαγαν για ξέπλυμα της Χρυσής Αυγής, όταν κάποιοι συνάδελφοι από τον ΣΥΡΙΖΑ και τους Ανεξάρτητους Έλληνες πηγαίνατε στο Καστελόριζο με τον κ. Καμμένο για να βγάζατε φωτογραφίες.

Ευχαριστώ πολύ.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Ψυχογιός, Βουλευτής του ΣΥΡΙΖΑ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Θα ξεκινήσω την ομιλία μου προσυπογράφοντας και εγώ το ψήφισμα κατά της βίας σε βάρος των γυναικών, που παρουσίασε η συνάδελφός μου από την Κορινθία η κ. Θελερίτη. Χαιρετίζουμε και τη σημερινή κινητοποίηση στις 18.00΄ για τη δολοφονία της φοιτήτριας στη Ρόδο, της Ελένης Τοπαλούδη.

Κυρίες και κύριοι Υπουργοί, κυρίες και κύριοι συνάδελφοι, μετά από μία σκληρή δεκαετία, ερχόμαστε σήμερα με έναν κρατικό προϋπολογισμό για πρώτη φορά επεκτατικό.

Γιατί άραγε είναι τόσο σημαντικός ο χαρακτηρισμός «επεκτατικός» που σε άλλες περιπτώσεις θα είχε αρνητικό πρόσημο, τουλάχιστον στη διεθνή πολιτική σκηνή. Εδώ έχει ένα θετικό πρόσημο, γιατί θα αποτυπώσει και κοινωνικά και στην πράξη αυτό το διαφορετικό μείγμα πολιτικής που φέρνουμε.

Η αλλαγή του μείγματος δημοσιονομικής πολιτικής που είμαστε πλέον σε θέση να προτείνουμε μετά τη λήξη των προγραμμάτων, αλλά που προσπαθήσαμε να κάνουμε και μέσα στα μνημόνια με το παράλληλο πρόγραμμα, θα επιφέρει αλλαγή και στις παραπάνω στρεβλώσεις και πληγές.

Και πώς αποτυπώνονται αυτά; Με τη μείωση του ΕΝΦΙΑ κατά 30% μεσοσταθμικά, με τη μείωση ασφαλιστικών εισφορών ελεύθερων επαγγελματιών, αυτοαπασχολούμενων και αγροτών από 1-1-2019, με τη σταδιακή μείωση του φόρου εισοδήματος νομικών προσώπων από 29% σε 25%, με μείωση 1% κατ’ έτος, με την επιδότηση των ασφαλιστικών εισφορών για νέους μέχρι είκοσι πέντε ετών, με την ενίσχυση και τις προσλήψεις στην ειδική αγωγή, με την ενίσχυση του προγράμματος «Βοήθεια στο Σπίτι» με πάνω από τρεις χιλιάδες διακόσιες προσλήψεις.

Και βέβαια δεν πρέπει να ξεχνάμε ότι καταφέραμε να αποτρέψουμε το άδικο και επαχθές μέτρο της περικοπής των συντάξεων που επιβλήθηκε από το ΔΝΤ στη δεύτερη αξιολόγηση. Και βέβαια το γεγονός ότι δίνουμε και φέτος κοινωνικό μέρισμα, ότι καταργούμε τον φόρο στο κρασί, ότι καταβάλλουμε τα αναδρομικά, ότι επαναφέρουμε τις συλλογικές διαπραγματεύσεις και τις συλλογικές συμβάσεις εργασίας και την επικείμενη αύξηση του κατώτατου μισθού με την κατάργηση του υποκατώτατου.

Εμείς, λοιπόν, κυρίες και κύριοι συνάδελφοι, σε όλους τους τομείς προσπαθούμε να έχουμε στο κέντρο της πολιτικής μας τον άνθρωπο, τις ανάγκες και τα δικαιώματά του. Σε αυτό το πλαίσιο η ελληνική Κυβέρνηση έχει αποδείξει με τις πρωτοβουλίες της ότι η παραπάνω θέση αποτελεί απόλυτη προτεραιότητα γι’ αυτήν και στο προσφυγικό – μεταναστευτικό.

Σήμερα πια, σχεδόν μόνοι μας σε μία Ευρώπη που έχει σκοτεινιάσει επικίνδυνα από τα σύννεφα ακροδεξιών, αντιμεταναστευτικών, ξενοφοβικών, αντιλαϊκών πολιτικών, παλεύουμε να προτάξουμε την αλληλεγγύη, την ανθρωπιά και την ένταξη, αλλά και τον σεβασμό στο διεθνές δίκαιο. Και όλα αυτά χωρίς να παραγνωρίζουμε τις δυσκολίες, τις καθυστερήσεις, τα κωλύματα και τις κακές συνθήκες που συνεχίζουν και παραμένουν σε κάποιες δομές στα νησιά, έχοντας βέβαια προχωρήσει σε μία ισχυρή αποσυμφόρηση το τελευταίο διάστημα.

Επίσης, δεν λέμε ότι τα κάνουμε όλα καλά, γνωρίζοντας ότι έχουν γίνει βήματα που είναι πολύ σημαντικά τόσο στη νομοθεσία όσο και στην εκπαίδευση, στην πρόσβαση στην υγεία, στην εργασία και την κοινωνική πρόνοια.

Όμως για να δούμε ποιες λέξεις χρησιμοποίησε η Αξιωματική Αντιπολίτευση, διά του εισηγητή της, του κ. Σταϊκούρα, μιλώντας για το προσφυγικό - μεταναστευτικό στρεφόμενος στην Κυβέρνηση του ΣΥΡΙΖΑ; Μίλησε για ανικανότητα, για ιδεοληψία και για αδιαφάνεια. Για πάμε λοιπόν να δούμε μία-μία αυτές τις λέξεις.

Είναι άραγε ανικανότητα, όταν το 2015 με την έρευνα και διάσωση που έγινε στη θάλασσα και την ασφαλή μεταφορά στην ενδοχώρα, πάνω από ένα εκατομμύριο άνθρωποι πέρασαν στην ελληνική επικράτεια και στην υπόλοιπη Ευρώπη; Είναι άραγε ανικανότητα της ελληνικής Κυβέρνησης το κλείσιμο των συνόρων από δικούς σας συμμάχους και η μετατροπή της Ελλάδας σε αποθήκη ψυχών; Ή μήπως είναι ανικανότητα των Ενόπλων Δυνάμεων και του Μηχανικού συγκεκριμένα που έστησε τις δομές μέσα σε ελάχιστο χρόνο;

Για να δούμε τώρα την ιδεοληψία. Είναι ιδεοληψία η Συνθήκη της Γενεύης, κυρίες και κύριοι συνάδελφοι, που προβλέπει ότι κάθε άνθρωπος που έρχεται στο ελληνικό έδαφος έχει δικαίωμα να κάνει αίτημα ασύλου και να εξεταστεί η διεθνής προστασία του; Ή μήπως η ίδρυση του Υπουργείου Μεταναστευτικής Πολιτικής, που ένας συνάδελφός σας χαρακτήρισε αχρείαστο, δημιουργεί προβλήματα; Τέλος, αν είναι ιδεοληψία το ότι εμείς δεν έχουμε πολίτες Α΄, Β΄ και Γ΄ κατηγορίας, πράγματι είμαστε ιδεοληπτικοί, γιατί βάζουμε στο κέντρο τον άνθρωπο χωρίς αστερίσκους.

Πάμε τώρα και στην αδιαφάνεια, η οποία έχει γίνει καραμέλα από την πλευρά σας το τελευταίο διάστημα. Έφτασε μάλιστα και ο Αρχηγός της Αξιωματικής Αντιπολίτευσης από αυτό το Βήμα να αναφερθεί στο πόρισμα-φωτιά της OLAF περί κακοδιαχείρισης της ελληνικής Κυβέρνησης στα κονδύλια.

Τι ήταν όμως τελικά όλο αυτό; Με πηχυαίους τίτλους είδαμε αυτό το πόρισμα-φωτιά και ω, του θαύματος μέσα στο κυρίως κείμενο των δημοσιευμάτων δεν αναφερόταν πουθενά η ελληνική Κυβέρνηση, αλλά η Ευρωπαϊκή Υπηρεσία Υποστήριξης Ασύλου, η EASO -που ξέρετε και τα ευρωπαϊκά υποτίθεται καλύτερα από εμάς- στην οποία διαπίστωσε κάποιες παρατυπίες. Επομένως, ούτε καν από τα προσφιλή σας Μέσα η δική μας Κυβέρνηση εμπλέκεται πουθενά. Όμως είναι το αγαπημένο σας παιχνίδι να ρίχνετε λάσπη στον ανεμιστήρα.

Το χαρακτηριστικότερο βέβαια παράδειγμα είναι οι συνεχείς αναφορές σας στο περιβόητο ποσό των 1,6 δισεκατομμυρίων ευρώ, που υποτίθεται ότι πήρε το ελληνικό κράτος για τη διαχείριση του προσφυγικού, παρ’ όλες τις επανειλημμένες απαντήσεις μας με επίσημα στοιχεία.

Αυτό που θέλω μόνο να τονίσω είναι ότι δεν μιλάμε για 1,6 δισεκατομμύρια ευρώ εκταμίευση στο ελληνικό κράτος, αλλά για συνολικό προϋπολογισμό δράσεων της τάξης των 1,6 δισεκατομμυρίων ευρώ. Από αυτές τις δράσεις λοιπόν αυτή τη στιγμή έχουν εγκριθεί 1,41 δισεκατομμύρια ευρώ από την DG HOME, έχουν εκταμιευθεί μόλις κάποια από αυτά και πάνε στο ελληνικό κράτος, σε διεθνείς οργανισμούς κλπ. Υπάρχουν επίσης 650 εκατομμύρια ευρώ που διατίθενται από την DG ECHO κατευθείαν σε διεθνείς οργανισμούς και ΜΚΟ, χωρίς να μπορούν αυτά τα χρήματα να υπαχθούν σε οποιονδήποτε έλεγχο από εμάς.

Και επειδή εδώ μιλάμε για τον κρατικό προϋπολογισμό, πρέπει να γνωρίζετε ότι ο προϋπολογισμός του Υπουργείου Μεταναστευτικής Πολιτικής το 2019 θα ανέλθει σε 41,3 εκατομμύρια ευρώ και σε 40 εκατομμύρια ευρώ από το Πρόγραμμα Δημοσίων Επενδύσεων, ώστε να καλύψει τις πολύπλευρες ανάγκες των υπηρεσιών και δράσεών του.

Θα ήθελα όμως να αναφερθώ και σε κάτι άλλο, κυρίες και κύριοι συνάδελφοι, διότι ναι, μεν ξεπεράστηκαν τα όρια πολλές φορές σε αυτήν την Αίθουσα αυτές τις μέρες, ένα όμως δεν μπορεί να μείνει αναπάντητο. Νομίζω ότι ο συνάδελφος από τη Νέα Δημοκρατία, ο κ. Αθανασίου, δεν δίστασε να συνδέσει μέχρι και τον Γκαίμπελς με την Κυβέρνηση αυτή.

Κατ’ αρχάς, κάνω έκκληση και για το υπόλοιπο του προϋπολογισμού σε όλα τα κόμματα του δημοκρατικού τόξου να αντιπαρατεθούμε με επιχειρήματα και όχι με τέτοιες αναφορές ή και με άλλες λεκτικές επιθέσεις μέσα στον χώρο του Κοινοβουλίου απέναντι σε συναδέλφους μας.

Επίσης, πρέπει να είστε πολύ προσεκτικοί -και ελπίζω να μην το ενστερνίζεστε όλοι αυτό που είπε ο κ. Αθανασίου- όταν αναφέρεσθε στο κόμμα, την Κοινοβουλευτική Ομάδα και την Κυβέρνηση του ΣΥΡΙΖΑ με τέτοιον τρόπο, διότι αποτελούνται από ανθρώπους που έχουν αγωνιστεί για δεκαετίες στον δρόμο, στη Βουλή και τώρα στην Κυβέρνηση απέναντι στον φασισμό με όλες τις μορφές του. Έχουν φυλακιστεί, εξοριστεί, στιγματιστεί και υποφέρει αυτοί και οι οικογένειές τους για τις ιδέες τους.

Εμείς θα συνεχίσουμε να υπηρετούμε με συνέπεια τις αρχές αυτές, τη στιγμή που η κεντρική γραμμή της Νέας Δημοκρατίας -και όχι επιμέρους συνάδελφοι- ρίχνει όλο και περισσότερο νερό στον μύλο της ακροδεξιάς.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Στεργίου.

**ΚΩΝΣΤΑΝΤΙΝΟΣ ΣΤΕΡΓΙΟΥ:** Ευχαριστώ, κύριε Πρόεδρε.

Η Κυβέρνηση παρουσιάζει ως φιλολαϊκό τον κρατικό προϋπολογισμό που όχι μόνο ενσωματώνει όλα τα αντιλαϊκά μέτρα των προηγούμενων χρόνων και τους στόχους για τα ματωμένα πλεονάσματα, αλλά φορτώνει και νέα βάρη στον λαό, ενώ την ίδια στιγμή μπουκώνει με νέα προνόμια το μεγάλο κεφάλαιο. Έτσι, λοιπόν, για άλλη μια χρονιά οι εργαζόμενοι θα είναι τα μεγαλύτερα θύματα αυτού του ταξικού προϋπολογισμού σε βάρος τους. Γιατί ταξικός είναι ο προϋπολογισμός, αλλά σε όφελος των επιχειρηματικών ομίλων του μεγάλου κεφαλαίου.

Να βάλουμε μερικά ερωτήματα: Τι είναι αυτό που εμποδίζει, όμως, και δεν ικανοποιεί σήμερα έστω και τις στοιχειώδεις ανάγκες των εργαζομένων; Γιατί η νέα γενιά να ζει και να ζήσει χειρότερα από την προηγούμενη και να γυρνάει η ζωή πίσω δεκαετίες; Γιατί να μην έχουν όλοι οι εργαζόμενοι δουλειά με σταθερό ημερήσιο χρόνο εργασίας και μάλιστα μειωμένο, λόγω της εξέλιξης της επιστήμης; Γιατί να μην απολαμβάνουν δωρεάν αναβαθμισμένες παροχές υγείας, παιδείας, πρόνοιας; Γιατί να μην έχουν επαρκή ελεύθερο χρόνο για ξεκούραση, ψυχαγωγία, να απολαμβάνουν τον πολιτισμό και τον αθλητισμό; Γιατί να μην μπορούν να κάνουν διακοπές αυτοί μαζί με τις οικογένειές τους; Άραγε, θα ικανοποιηθεί κάτι από όλα αυτά με το μέρισμα των πεντακοσίων ευρώ το πολύ το οποίο δίνετε και πανηγυρίζετε σε νοικοκυριά που έχουν εισόδημα πέντε, έξι, επτά, οκτώ ή εννιά χιλιάδες ευρώ; Όχι.

Αυτά και άλλα πολλά «γιατί» προβληματίζουν τους εργαζόμενους. Και τους καλούμε να μας ακούσουν. Το εμπόδιο για όλα αυτά τα «γιατί» είναι η οργάνωση της οικονομίας και το σύστημά της, που λειτουργεί με βασικό κριτήριο και γνώμονα το κέρδος και όχι την ικανοποίηση όλων των παραπάνω αναγκών. Είναι οι επιχειρηματικοί όμιλοι, οι βιομήχανοι, οι εφοπλιστές που έχουν τα κλειδιά της οικονομίας στα χέρια τους και φορτώνουν στον λαό για χάρη της κερδοφορίας τους μια ζωή γεμάτη βάσανα, φτώχεια και εξαθλίωση. Είναι ένα σύστημα, το οποίο σαπίζει και θυσιάζει τις ανθρώπινες ζωές για την κερδοφορία του, με αποτέλεσμα το 10% να ζει στη χλιδή και το 90% να αγκομαχάει για να τα βγάλει πέρα.

Το ΚΚΕ λέει στον λαό μας να αμφισβητήσει εν πρώτοις και να απορρίψει αυτό που του λανσάρετε ως σωτηρία, με το οποίο ούτε στη Δευτέρα Παρουσία δεν πρόκειται να δει χαΐρι. Να ακουμπήσει πάνω στην πρότασή μας που συμβαδίζει απόλυτα με την εποχή. Δηλαδή ποιο; Να απολαμβάνει ο λαός αυτό, το οποίο παράγει για να έχει μια ζωή με χαμόγελο και μάτια γεμάτα ευτυχία.

Αυτό μπορεί να γίνει μόνο όταν όλα τα οικονομικά εργαλεία μπουν στη διάθεση και στην υπηρεσία του λαού μας, με την κοινωνικοποίηση των συγκεντρωμένων μέσων παραγωγής, όταν όλες οι πλουτοπαραγωγικές πηγές γίνουν κοινωνική περιουσία, απελευθερώνοντας έτσι τις μεγάλες αναπτυξιακές δυνατότητες που έχει σήμερα η χώρα μας και οι οποίες με επιστημονικό κεντρικό σχεδιασμό θα δώσουν δύναμη και ώθηση σε όλους τους κλάδους της οικονομίας, εξαλείφοντας έτσι οριστικά την αναρχία στην παραγωγή που χαρακτηρίζει το καπιταλιστικό σύστημα και γεννά τις βαθιές αυτές οικονομικές κρίσεις, τις οποίες πληρώνει ο λαός μας. Αυτή η λαϊκή εξουσία μπορεί να εξαλείψει πραγματικά όλα τα βάσανα του λαού μας.

Κύριοι της Κυβέρνησης, πανηγυρίζετε ότι καταφέρατε να κατεβάσετε την ανεργία στο 18%, ενώ την παραλάβατε στο 26%. Πέρα από το ότι ανταγωνίζεσθε με τη Νέα Δημοκρατία και το ΠΑΣΟΚ ποιος έφερε πιο μεγάλη δυστυχία σε εργαζόμενους και άνεργους, ας δούμε την πραγματικότητα και μάλιστα με στοιχεία δικά σας.

Πρώτον, δεν γνωρίζετε ότι πεντακόσιες χιλιάδες εργαζόμενοι δουλεύουν στο εξωτερικό και δεν προσμετρώνται στους αριθμούς; Δεν ξέρετε ότι οι ελαστικές μορφές απασχόλησης σπάνε κόκκαλα σε κάθε χώρο δουλειάς, αφού παραμένει σε πλήρη ισχύ και έχει ενισχυθεί από εσάς όλο το αντεργατικό πλαίσιο εργασιακών σχέσεων, γιατί αυτό απαιτεί η ανταγωνιστικότητα και η κερδοφορία των βιομηχάνων;

Με τα δικά σας στοιχεία, δεν το ξέρετε ότι το 45% των προσλήψεων είναι πλήρους απασχόλησης και το 55% ελαστικές μορφές απασχόλησης; Γι’ αυτό λοιπόν, πανηγυρίζετε; Τι να πούμε.

Για τους ανέργους τι επιφυλάσσετε; Ένα χρόνο επιδότησης με το άθλιο 363 ευρώ τον μήνα και μετά άσε τον άνθρωπο να πεθαίνει στο κρεβάτι του. Αποτέλεσμα αυτής της πολιτικής είναι μόνο το 10% των ανέργων να επιδοτείται. Επιδοτείτε, όμως, αδρά τους βιομήχανους με ζεστό χρήμα για να προσλαμβάνουν εργαζόμενους με μισθούς άθλιους. Γι’ αυτούς έχετε χρήμα. Για τους ανέργους όχι.

Παράλληλα έχετε επιδοθεί σε ένα παραμύθι ότι ανεβάζετε τον κατώτερο μισθό. Το είπε ο προηγούμενος ομιλητής του ΣΥΡΙΖΑ. Για να δούμε, όμως, πώς και πόσο.

Ενεργοποιήσατε τον νόμο Βρούτση -που τον κάνατε και δικό σας, ενώ τον καταγγέλλατε κατά τα άλλα- με τον οποίον ο κατώτερος μισθός δεν θα είναι αποτέλεσμα αγωνιστικής διεκδίκησης των συνδικάτων με τον ΣΕΒ, αλλά θα καθορίζεται με υπουργική απόφαση, παίρνοντας υπόψη μόνο την κερδοφορία και ανταγωνιστικότητα των επιχειρήσεων, όπως ακριβώς λέει ο ΣΕΒ, και όχι τις ανάγκες των εργαζομένων. Τώρα πόσο θα τον ανεβάσετε; Κατά πως διαρρέετε εσείς οι ίδιοι 20-30 ευρώ το μήνα. Πολύ κουβαρντάδες είστε για τους εργαζόμενους!

Πανηγυρίζετε, επίσης, ότι επαναφέρετε τις συλλογικές συμβάσεις εργασίας. Τι ακριβώς επαναφέρετε; Ας πούμε ότι μια συνδικαλιστική οργάνωση υπογράφει συλλογική σύμβαση εργασίας με την αντίστοιχη κλαδική εργοδοτική οργάνωση.

Πρώτον, δεν έχετε θωρακίσει εκ των προτέρων νομοθετώντας ότι για να γίνει υποχρεωτική μια συλλογική σύμβαση πρέπει προαιρετικά η εργοδοτική οργάνωση να προσκομίσει στο Υπουργείο Εργασίας μητρώο μελών με το οποίο να αποδεικνύει ότι καλύπτει το 51% του κλάδου; Ρωτάμε. Ποιος θα το κάνει; Αφού είναι προαιρετικό. Θα βγάλουν τα μάτια τους μόνοι τους;

Δεύτερον, σε όλους τους κλάδους πάνω από τους μισούς εργαζόμενους δεν το ξέρετε ότι είτε δουλεύουν με ελαστικές μορφές είτε είναι ενοικιαζόμενοι σε εργολάβους; Αυτοί καλύπτονται από τις συλλογικές συμβάσεις εργασίας; Όχι. Ένα παράδειγμα είναι ο κλάδος του τουρισμού, όπου η συλλογική σύμβαση εργασίας εφαρμόζεται μόνο στο 10% των εργαζομένων, αφού ισχύουν δεκαπέντε διαφορετικές μορφές απασχόλησης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή σας παρακαλώ.

Επιεικώς θα πούμε μόνο ότι κοροϊδεύετε τους εργαζόμενους ασύστολα. Αν πραγματικά θέλατε να επαναφέρετε τον κατώτερο μισθό, τις συλλογικές συμβάσεις εργασίας, την κατάργηση όλων των αντεργατικών νόμων, δεν έχετε παρά να ψηφίσετε την πρόταση νόμου των πεντακοσίων τριάντα συνδικαλιστικών οργανώσεων που σας έχουμε καταθέσει. Αλήθεια, πού την έχετε αυτή; Δυο χρόνια σας την έχουμε καταθέσει. Εμείς και το Πανεργατικό Αγωνιστικό Μέτωπο δεν θα πάψουμε να διεκδικούμε την επαναφορά όλων των δικαιωμάτων των εργαζομένων.

Κύριοι της Κυβέρνησης και των άλλων κομμάτων που στηρίζετε με τα μπούνια αυτό το βάρβαρο σύστημα, το έχετε Ευαγγέλιο και το προσκυνάτε –καπιταλισμός λέγεται- τα γνωρίζετε αυτά. Τα λέμε ιδιαίτερα στους εργαζόμενους. Στο όνομα της δίκαιης ανάπτυξης, της ανταγωνιστικότητας και της κερδοφορίας του έχει δημιουργήσει κάτεργα στους χώρους δουλείας με αποτέλεσμα χιλιάδες εργατικά ατυχήματα με δεκάδες νεκρούς. Πιο συγκεκριμένα, με στοιχεία του ΣΕΠΕ, το 2016 έγιναν έξι χιλιάδες πεντακόσια δεκαπέντε εργατικά ατυχήματα εκ των οποίων εβδομήντα πέντε θανατηφόρα. Δηλαδή, κάθε πέντε μέρες είχαμε και έναν εργάτη νεκρό. Για το 2017 και το 2018 που φεύγει δεν υπάρχουν στοιχεία του ΣΕΠΕ. Αυτό και μόνο λοιπόν το στοιχείο επιβεβαιώνει ότι το κεφάλαιο που όλοι σας πιστά υπηρετείτε σκοτώνει και δεν υπολογίζει ούτε την ίδια τη ζωή του εργάτη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελείωσα, κύριε Πρόεδρε. Αυτή την ανάπτυξη που γίνεται για τα κέρδη του κεφαλαίου, που κλείνει το μέλλον στη ζωή και την ανθρώπινη εξέλιξη την παρουσιάζετε ως διέξοδο από την κρίση, τάχαμου τάχατες. Ποτέ και πουθενά δεν υπήρξε δίκαιη ανάπτυξη και δίκαιη κατανομή στο έδαφος της καπιταλιστικής οικονομίας και μάλιστα σε περίοδο κρίσης.

Επιδίωξη όλων σας, ιδιαίτερα της Κυβέρνησης, είναι να κάνετε τον λαό μας συνένοχο, να τον κάνετε να σιωπήσει, να τον έχετε σε αναμονή, να ανέχεται να ζει στη φτώχεια και στην εξαθλίωση, περιμένοντας τάχαμου από τη δίκαιη ανάπτυξη κάποια ψίχουλα που του δίνετε στο τέλος του χρόνου, περίπου 300 ευρώ. Όμως όσο η οικονομία είναι σχεδιασμένη για να υπηρετεί τα κέρδη και όχι την ικανοποίηση των αναγκών μας, ο λαός μας δεν πρόκειται να δει άσπρη μέρα.

Καλούμε, λοιπόν, τους εργαζόμενους, τον λαό μας, να κλείσουν τα αυτιά τους στους παλιούς και νέους σωτήρες και με οδηγό πάντοτε τις δικές τους σύγχρονες ανάγκες να αγωνιστούν μαζί με τα ταξικά συνδικάτα, συμπορευόμενοι με τη γραμμή του κόμματός μας, για να επανακτήσουν όλα όσα τους έκλεψαν και να ανοίξουν τον δρόμο για την οριστική απαλλαγή από τα δεινά τους, ανατρέποντας αυτόν τον σάπιο εκμεταλλευτικό τρόπο οργάνωσης της οικονομίας, που γεννά φτώχεια, εξαθλίωση, πόλεμο και προσφυγιά. Να συμπορευτούν μαζί μας, με το ΚΚΕ, που έχουμε τη μοναδική πρόταση διεξόδου σε όφελός τους, κρατώντας παράλληλα τα κλειδιά της οικονομίας και της εξουσίας στα χέρια τους.

Καλούμε όλους τους εργαζόμενους στις 18 του Δεκέμβρη, την Τρίτη δηλαδή, να πάρουν μέρος στα συλλαλητήρια του Πανεργατικού Αγωνιστικού Μετώπου ενάντια στον προϋπολογισμό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής των Ελλήνων, είκοσι επτά μαθητές και μαθήτριες και τρεις συνοδοί εκπαιδευτικοί από το 3ο Γενικό Λύκειο Χαλανδρίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Δημαράς, ο Υφυπουργός Περιβάλλοντος και Ενέργειας, έχει τον λόγο για επτά λεπτά κατά τον Κανονισμό.

**ΓΕΩΡΓΙΟΣ ΔΗΜΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ήθελα να πω στον συνάδελφο του ΚΚΕ, που μόλις μίλησε, ότι και εμείς έχουμε την ίδια αγωνία για τους εργαζόμενους, για τους εργάτες, για τα εργατικά ατυχήματα, για τη φτώχεια, για τη δυστυχία, απλώς πρέπει να τα λύσουμε μέσα στις σημερινές δεδομένες συνθήκες και, αν θέλετε, να σχεδιάσουμε από κοινού και τις αλλαγές που πρέπει να γίνουν στο κοινωνικο-οικονομικό σύστημα για το μέλλον. Πρέπει, όμως, να τα δούμε σήμερα μέσα στις δεσμεύσεις της χώρας που έχουμε, τα χρέη, τους γείτονες, τους κινδύνους, μέσα σε όλα αυτά πρέπει να κινούμαστε.

Θα ξεκινήσω με μερικά στοιχεία του προϋπολογισμού για το Υπουργείο Περιβάλλοντος και Ενέργειας, πώς είναι το 2018 σε σχέση με το 2019. Έχουμε μείωση κατά 55% των δαπανών που αφορούν πάγια περιουσιακά στοιχεία, υπερδιπλασιασμό κατά 120%, από 5 εκατομμύρια σε 11 εκατομμύρια ευρώ των αποδόσεων στον Ελληνικό Οργανισμό Ανακύκλωσης, τον ΕΟΑΝ, από έσοδα που προκύπτουν από την εφαρμογή της υπουργικής απόφασης για τη μείωση κατανάλωσης της πλαστικής σακούλας. Έχουμε πρόβλεψη κονδυλίου 17,5 εκατομμυρίων ευρώ για τη μεταβίβαση σε παρόχους ηλεκτρικής ενέργειας, για τη χορήγηση έκπτωσης σε οικιακούς καταναλωτές της Περιφέρειας Δυτικής Μακεδονίας και του Δήμου Μεγαλόπολης της Αρκαδίας, λόγω της λειτουργίας λιγνιτικών ορυχείων και σταθμών ηλεκτροπαραγωγής. Έχουμε διατήρηση κονδυλίου ύψους 6,2 εκατομμυρίων ευρώ για δαπάνες δασοπροστασίας. Έχουμε τετραπλασιασμό των πόρων που αφορούν επιχορήγηση φορέων διαχείρισης προστατευόμενων περιοχών, από 450.000 ευρώ σε 2,2 εκατομμύρια ευρώ.

Πίσω από τους αριθμούς, κυρίες και κύριοι συνάδελφοι, είναι η ζωή των ανθρώπων, είναι η ανεργία των νέων, η κατάσταση στο σύστημα υγείας, η ζωή στον πλανήτη, ο ανθρώπινος πολιτισμός. Όλα αυτά πρέπει να τα σκεφτόμαστε, όταν συζητάμε για τους αριθμούς και της οικονομίας, αλλά και του προϋπολογισμού κάθε χρόνο.

Η συζήτηση για τον προϋπολογισμό είναι ευκαιρία να αναλυθούν τα πολιτικά σχέδια των κομμάτων για την οικονομία και όχι μόνο γι’ αυτήν, δηλαδή και για την κοινωνία.

Μια συστηματική παράθεση των προτάσεων των κομμάτων και μια τεκμηρίωση θα έκαναν κατανοητές τις διαφορές των πολιτικών προγραμμάτων, για να ενημερωθούν οι πολίτες και να τοποθετηθούν με την ψήφο τους. Δυστυχώς, όμως, οι περισσότερες τοποθετήσεις των συναδέλφων δεν είναι σ’ αυτήν τη βάση, αλλά γινόμαστε σχολιαστές, βάζουμε και το μακεδονικό στη συζήτηση και ό,τι μας έρθει.

Η χώρα μας, όπως και κάθε χώρα, χρειάζεται ένα στρατηγικό σχέδιο για την οικονομία και την οργάνωση της κοινωνίας, με προβολή στο μέλλον. Οι συνθήκες αλλάζουν ταχύτατα. Τα δεδομένα του προβλήματος καθορίζουν την προσέγγιση και την κατεύθυνση σχεδιασμού της οικονομίας, μακροπρόθεσμα, μεσοπρόθεσμα και βραχυπρόθεσμα. Συνήθως στεκόμαστε στο βραχυπρόθεσμα. Οι αλλαγές που αποτυπώνονται στους προϋπολογισμούς αφορούν τον προσανατολισμό των διαθέσιμων οικονομικών πόρων, τη φορολογική πολιτική και γενικά τις προτεραιότητες των πολιτικών επιλογών.

Διαμορφώνονται νέες συνθήκες. Μιλάμε για την ανάκτηση της ανεξαρτησίας της χώρας και δεν προσδιορίζουμε τα βήματα απεξάρτησης που πρέπει να γίνονται για έναν μακροπρόθεσμο σχεδιασμό για κάθε έτος και σε κάθε τομέα. Για παράδειγμα, σήμερα η χώρα μας εισάγει περίπου το 75% της ενέργειας. Από τις διεθνείς συμβάσεις για τις κλιματικές αλλαγές –Συμφωνία του Παρισιού κ.λπ.- αλλά και την ταχύτητα εξάντλησης των αποθεμάτων πετρελαίου, λιγνίτη και φωταερίου στον πλανήτη, θα πρέπει το 2050, κύριοι συνάδελφοι, το 90%-95% της ενέργειας να παράγεται και στη χώρα μας από Ανανεώσιμες Πηγές Ενέργειας. Δηλαδή, κανένα σπίτι δεν θα πρέπει ή δεν θα μπορεί να θερμαίνεται τότε με πετρέλαιο και φωταέριο.

Πόσο συζητήθηκε, λοιπόν, το σχέδιο μετάβασης της χώρας στη λεγόμενη «απανθρακοποίηση» στον ενεργειακό τομέα; Πόσο έχει καθοριστεί η απόλυτη ανάγκη προσαρμογής των πόλεων στον στόχο αυτό; Πόσο έχουμε κατανοήσει τα νέα δεδομένα, για τα οποία οι επιστήμονες μας διαβεβαιώνουν;

Όταν έχουμε αύξηση της θερμοκρασίας στον πλανήτη κατά ενάμιση βαθμό Κελσίου, κύριοι συνάδελφοι της Νέας Δημοκρατίας, στα κέντρα των πόλεων θα έχουμε συν πεντέμισι βαθμούς Κελσίου τα καλοκαίρια και η ενέργεια που θα απαιτείται για τον δροσισμό το καλοκαίρι θα είναι πολλαπλάσια σ’ αυτές τις περιοχές από τις άλλες περιοχές με πράσινο και απ’ αυτό που είναι σήμερα.

Πόσο, λοιπόν, έχει κατανοηθεί ότι πρέπει να πρασινίσουμε τις πόλεις και ιδιαίτερα τα κέντρα των πόλεων, όπως η Αθήνα; Όμως πρασίνισμα σημαίνει διασπορά του πρασίνου μέσα στην πόλη, αλλά και πράσινες διαδρομές με λωρίδες πρασίνου ικανού πλάτους.

Πόσο έχει κατανοηθεί, επίσης, ότι το σχέδιο ενεργειακής απεξάρτησης συνδυάζεται με επανασχεδιασμό της πόλης για την ανθεκτικότητα σε υψηλές θερμοκρασίες, αλλά και σε σεισμούς και ότι πρέπει να ασχοληθούμε σοβαρά με τα παλαιά κτήρια; Αυτό το λέω, διότι ταυτόχρονα πρέπει να λύσουμε τρία τουλάχιστον προβλήματα, ήτοι να βρούμε χώρο και χώμα να φυτέψουμε δέντρα, να αποκτήσουμε περισσότερους κοινόχρηστους χώρους στα πυκνοκατοικημένα τμήματα της πόλης, να αναβαθμίσουμε ενεργειακά τα παλαιά κτήρια, από τα οποία όσα κατασκευάστηκαν πριν από το 1980, δεν έχουν ούτε στοιχειώδεις μονώσεις. Πρέπει, επίσης, να αντιμετωπίσουμε το πρόβλημα της στατικής αντοχής των κτηρίων σε μεγάλους σεισμούς. Ταυτόχρονα, αν λύσουμε αυτά τα προβλήματα, δίνουμε και δουλειά στους οικοδόμους, στους μηχανικούς, στους τεχνίτες, που στη μεγάλη τους πλειοψηφία σήμερα είναι άνεργοι.

Μιλάμε για κτήρια τα οποία κατασκευάστηκαν πριν από το 1980 με τον παλαιό αντισεισμικό κανονισμό, ενώ παράλληλα έχουμε και μείωση της αντοχής του οπλισμένου σκυροδέματος, που αρχίζει μετά τα σαράντα ή πενήντα χρόνια να χάνει την αντοχή του. Πολλές φορές γίνεται συζήτηση για την ενεργειακή αναβάθμιση των κτηρίων και αγνοούμε τον άλλο παράγοντα, δηλαδή την αντοχή των κτηρίων, στα οποία επενδύουμε χρήματα για ενεργειακή αναβάθμιση.

Μπορούμε, όμως, να ενισχύσουμε θεμέλια ή σκελετό κτηρίων στο συνεχές οικοδομικό σύστημα που το ένα κτήριο κολλά πάνω στο άλλο και συνήθως είναι και σε διαφορετικά βάθη η θεμελίωσή τους; Μήπως πρέπει να κατανοήσουμε την ανάγκη για ένα μακροπρόθεσμο πρόγραμμα για τις πόλεις μας, που θα προβάλλεται στο 2030, το 2040 και το 2050, για επανασχεδιασμό των πόλεων που θα προβλέπει και απόσυρση κτηρίων, λύνοντας ταυτόχρονα όλα τα κοινωνικά προβλήματα;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα ήθελα μια ανοχή, κύριε Πρόεδρε.

Αυτό το σχέδιο για τις πόλεις το 2030, το 2040 και 2050, με ενδιάμεσα στάδια υλοποίησης, σχεδιάζουμε στο Υπουργείο και αρχίσαμε τον δημόσιο διάλογο για τούτο. Η Κυβέρνηση παρουσίασε τον προηγούμενο μήνα, τον Νοέμβριο του 2018, το εθνικό σχέδιο για την ενέργεια και το κλίμα. Το σχέδιο κινείται στο πλαίσιο των διεθνών συνθηκών για την κλιματική αλλαγή. Παρουσιάζονται αναλυτικά οι στόχοι για κάθε τομέα που προανέφερα, όπως τα κτήρια, οι μεταφορές, οι Ανανεώσιμες Πηγές Ενέργειας. Μέχρι τώρα είμαστε μέσα στους στόχους που θέτει η Ευρωπαϊκή Επιτροπή.

Θα ήθελα κάτι να πω ακόμα για τη δίκαιη ανάπτυξη και το σχέδιο επιβίωσης. Όσον αφορά τη λεγόμενη δίκαιη ανάπτυξη, παρ’ όλο που η λέξη ανάπτυξη με τη συνήθη εννοιολογία είναι αδόκιμος όρος οικολογικά, για να είναι δίκαιη δεν αρκεί να μοιράζει σήμερα τον παραγόμενο πλούτο δικαιότερα –αυτό πρέπει να γίνεται- αλλά ταυτόχρονα για να είναι δίκαιη, πρέπει να μην αδικεί τις επόμενες γενιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως, μια ανάπτυξη, έστω με δίκαιη κατανομή του πλούτου, με τα χαρακτηριστικά του καταναλωτισμού, όπως τον ζούμε στον δυτικό κόσμο, έχει οικολογικό αποτύπωμα που αποτυπώνεται σε δυόμισι ή τρεις πλανήτες για το επίπεδο ζωής που έχει ο δυτικός κόσμος. Δυστυχώς, η ανθρωπότητα βαδίζει χωρίς σχέδιο επιβίωσης και το κυρίαρχο πολιτικό σύστημα δεν βλέπει μακριά. Ενδιαφέρεται για την ανάπτυξη με εφήμερα χαρακτηριστικά, που φέρνει κέρδη και καταναλωτισμό, με ταυτόχρονη φτώχεια και δυστυχία.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Παρακαλώ την κ. Κοζομπόλη, Βουλευτή του ΣΥΡΙΖΑ, να λάβει τον λόγο.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ευχαριστώ, κύριε Πρόεδρε.

Κυρίες και κύριοι Βουλευτές, η Κυβέρνηση κλήθηκε την τελευταία τριετία να διαχειριστεί τα οικονομικά της χώρας που βρίσκονταν σε μια πολύ άσχημη κατάσταση που μπορεί κανείς να την παρομοιώσει μόνο με εκείνη του Β΄ Παγκοσμίου Πολέμου.

Μίλησε νωρίτερα ο Κοινοβουλευτικός Εκπρόσωπος του ΚΙΝΑΛ για προβλέψεις που δεν επιβεβαιώθηκαν στους υπολογισμούς. Εγώ θέλω να ρωτήσω το εξής: Η πρόβλεψη του 2014 που ήταν για 1,7% ανάπτυξη μήπως έγινε 0,2% και γι’ αυτό φταίει η Κυβέρνηση ΣΥΡΙΖΑ; Ήδη, λοιπόν, είχε εκτροχιαστεί όλο το πρόβλημα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αυτό έγινε.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ακριβώς, κύριε συνάδελφε. Κάνετε πολιτική με προβλέψεις. Μην κοροϊδεύουμε τον κόσμο. Ας πάμε παρακάτω.

Ανέλαβε, λοιπόν, αυτή η Κυβέρνηση να διαχειριστεί τα οικονομικά της χώρας, χωρίς χρηματοδότηση, χωρίς εργαλεία σταθεροποίησης, με ένα ευάλωτο τραπεζικό σύστημα και την κοινωνία διαλυμένη. Οι επιλογές ήταν ελάχιστες. Ο δανεισμός γινόταν με πολύ δύσκολους όρους, γιατί η αξιοπιστία της χώρας είχε χαθεί και, επομένως, οι δανειακές συμβάσεις έθεταν αυστηρούς όρους, τους οποίους έπρεπε να τους τηρήσουμε. Η άλλη λύση ήταν η έξοδος από την Ευρωζώνη, με τα χρέη της χώρας να παραμένουν στο ευρώ και ακέραια.

Φυσικά, δεν ήταν μόνο το οικονομικό κόστος τεράστιο, αλλά ανυπολόγιστο ήταν και το κοινωνικό κόστος σ’ αυτήν την περίπτωση, όχι για εκείνους που εν τω μεταξύ είχαν κερδοσκοπήσει και είχαν βγάλει τα κεφάλαιά τους στο εξωτερικό, αλλά για εκείνους που θα έβλεπαν απλήρωτους την άλλη μέρα τους μισθούς και τις συντάξεις τους, για τους μικρούς καταθέτες που θα έβλεπαν τις καταθέσεις τους να εξανεμίζονται, που θα έβλεπαν την καταστροφή στη ζωή τους να ολοκληρώνεται.

Επιλέχθηκε ο δύσκολος δρόμος και σήμερα είμαστε σε θέση να κάνουμε απολογισμό τριετίας και να αισθανόμαστε δικαίωση. Έτσι, και ο προϋπολογισμός του 2019 που συζητάμε σήμερα σχεδιάστηκε με άλλους όρους. Τόσο η διαδικασία κατάρτισής του, όσο και το περιεχόμενό του σηματοδοτούν την πορεία της χώρας στην κανονικότητα μετά από δέκα χρόνια.

Η βούληση υπήρχε. Με συντονισμένες προσπάθειες και όχι τυχαία προέκυψε η δυνατότητα και έτσι τα δημοσιονομικά μεγέθη της χώρας επιτρέπουν με ασφάλεια να έχουμε ένα νέο μείγμα δημοσιονομικής πολιτικής που στοχεύει στην ενίσχυση του διαθέσιμου εισοδήματος των νοικοκυριών, στην υποστήριξη της βιώσιμης ανάπτυξης και στη θωράκιση της κοινωνικής προστασίας.

Έτσι, στον προϋπολογισμό του 2019 περιλαμβάνονται μέτρα που έχουν ήδη ψηφιστεί και που είναι μέτρα ελάφρυνσης, μόνιμης μείωσης φορολογικών βαρών και ασφαλιστικών εισφορών των νοικοκυριών και των επιχειρήσεων, μέτρα που αποσκοπούν στην τόνωση της κοινωνικής προστασίας και της απασχόλησης των νέων.

Είδαμε αυξημένους τους επιμέρους τομείς του προϋπολογισμού στο κοινωνικό κράτος. Το ίδιο είδαμε και στην υγεία, αλλά και στην παιδεία χαρακτηριστικά, που την παραλάβαμε με μια φθίνουσα πορεία. Μάλιστα, με εκείνες τις προδιαγραφές ήταν να έχει φθάσει το 2018 στο 1,6% του προϋπολογισμού και τη βλέπουμε υπερδιπλασιασμένη. Να μην αναφερθώ αναλυτικά. Τα είπαν και οι άλλοι συνάδελφοι. Φυσικά, βλέπουμε ενισχυμένη και την κοινωνική αλληλεγγύη.

Θα ήθελα, ενδεικτικά, να σταθώ σ’ έναν δύσκολο τομέα, που δεν είναι και πολύ ευχάριστος, σ’ αυτόν της αντεγκληματικής πολιτικής.

Σ’ αυτόν τον τομέα έχουν γίνει τομές πραγματικά. Η πολιτική αυτής της Κυβέρνησης έχει θέσει στο επίκεντρο την επανένταξη των αποφυλακισμένων. Και εδώ με καταστήματα κράτησης που βρίσκονται διάσπαρτα και στο πουθενά, άναρχα δομημένα και άλλα κατασκευασμένα εκατόν πενήντα χρόνια και πλέον για άλλους σκοπούς από αυτούς που χρησιμοποιούνται σήμερα, η Κυβέρνηση έκανε παρεμβάσεις. Περίσσεψαν χώροι και έτσι δημιούργησε δομές, σχολεία δεύτερης ευκαιρίας, χώρους για δημιουργική απασχόληση. Έκανε ΙΕΚ στα περισσότερα από αυτά τα καταστήματα και έτσι πολλοί παρακολουθούν –ψυκτικοί, ΙΕΚ μαγειρικής, διάφορες άλλες ειδικότητες-, έτσι ώστε ο κρατούμενος να μπορέσει να επανέλθει στην κοινωνία, στην εργασία. Αυτό θα είναι καλό για εκείνον, αλλά και για την κοινωνία. Εν τέλει, θα είναι ασφάλεια και για την κοινωνία.

Παρέλειψα να πω κάτι πολύ σημαντικό που έχει δρομολογηθεί ήδη από το 2008, που ο κ. Δένδιας ήταν τότε Υπουργός Δικαιοσύνης, δηλαδή την ένταξη των υπηρεσιών υγείας του ΕΣΥ, κάτι που δεν γινόταν γιατί σκόνταφτε στο οικονομικό κομμάτι και που σήμερα είναι πλέον γεγονός. Ήδη δημοσιεύθηκε στο Φύλλο Εφημερίδας της Κυβέρνησης η σχετική υπουργική απόφαση και με όλη την οικονομική δυσκολία έγινε και αυτό, η επιμόρφωση του φυλακτικού προσωπικού και αλλά με ελάχιστους πόρους.

Τώρα στον προϋπολογισμό του 2019 υπάρχει για πρώτη φορά αλλαγή διάρθρωσης. Για πρώτη φορά η Γενική Γραμματεία Αντεγκληματικής Πολιτικής έχει δικό της προϋπολογισμό, που ανέρχεται στα 134 εκατομμύρια έναντι 127 πέρυσι, που κυρίως ήταν για μισθολογικό κόστος.

Έτσι, έχουμε τη δυνατότητα να γίνει, ενώ δεν είχε γίνει κάτι τέτοιο επί πολλά χρόνια, πρόσληψη σωφρονιστικών υπαλλήλων. Η τελευταία φορά που στελεχώθηκαν τα σωφρονιστικά καταστήματα ήταν με όσους τέθηκαν σε διαθεσιμότητα από τη Δημοτική Αστυνομία. Και τώρα ήδη έχουν προκηρυχθεί σχετικοί διαγωνισμοί.

Επίσης, θα βελτιωθεί η φαρμακευτική περίθαλψη, οι γιατροί, η στελέχωση και άλλα για να μην τα αναφέρω αναλυτικά

Κυρίες και κύριοι Βουλευτές, η υλοποίηση των μέτρων που εξήγγειλε ο Πρωθυπουργός στη Θεσσαλονίκη έχει υποβάλει σε μεγάλη δοκιμασία τη Νέα Δημοκρατία. Κατά τα ειωθότα, οι εξαγγελίες γίνονταν πριν τις εκλογές και δεν υλοποιούνταν. Εδώ έχουμε το αντίθετο. Το προεκλογικό πρόγραμμα του Σεπτεμβρίου του 2015, όχι μόνο υλοποιήθηκε, αλλά υπερκεράστηκε και τώρα δεν υπάρχει μεγαλύτερος πολιτικός ευτελισμός για την ηγεσία της Νέας Δημοκρατίας και όσους είχαν επενδύσει στο αφήγημα της καταστροφολογίας από το να ψηφίζουν μέτρα που παρακαλούσαν γονυπετείς να μην εφαρμοστούν. Μάλιστα, η Νέα Δημοκρατία ομολόγησε επισήμως ότι έσπευσε να προσαρμόσει το πρόγραμμά της στα συγκεκριμένα μέτρα.

Όταν είδαν τις ιστορίες καταστροφής τη μία μετά την άλλη να καταρρέουν, οι ηγεσίες της Νέας Δημοκρατίας, αλλά και του ΚΙΝΑΛ, μπροστά στο προφανές αδιέξοδο, επιχειρούν να απαξιώσουν τα μέτρα της Κυβέρνησης, να τα αξιολογήσουν ως δευτερεύοντα και να τα αποδώσουν με τον όρο «παροχολογία», να τα εντάξουν σε μια άλλη ευτελή, πελατειακή σχέση, δεδομένου ότι το 2019 είναι ούτως ή άλλως χρονιά εκλογών, όπως ακριβώς απέδωσαν ως σκανδαλολογία τη σειρά των μεγάλων υποθέσεων διαφθοράς, στις οποίες έχουν εμπλακεί κυβερνητικά και μη στελέχη των δύο άλλοτε μεγάλων κομμάτων, του ΠΑΣΟΚ και της Νέας Δημοκρατίας.

Το ορθό θα ήταν να παραθέσει ευθαρσώς το πρόγραμμά της η Νέα Δημοκρατία και να μας εξηγήσει πώς ακριβώς θα προσελκύσει τις επενδύσεις που επαγγέλλεται και τι ακριβώς θα κάνει στο ασφαλιστικό, στην παιδεία που επαγγέλλεται περιορισμούς των δαπανών.

Τα μέτρα της Κυβέρνησης δεν αποτελούν πελατειακές παροχές. Ένα προς ένα, όπως τα αναδρομικά, η μη περικοπή συντάξεων, η μείωση ασφαλιστικών εισφορών, η επιδότηση ασφαλιστικών εισφορών νέων, η κατάργηση ειδικού φόρου κατανάλωσης στο κρασί, έχουν σαφή κοινωνικό και αναπτυξιακό χαρακτήρα, αποβλέπουν στην αποκατάσταση της κοινωνικής συνοχής που επλήγη βάναυσα τα χρόνια της κρίσης και στην τόνωση της κατανάλωσης.

Η Νέα Δημοκρατία, αφού κατέρριψε και το τελευταίο της αφήγημα, επέστρεψε στην αγαπημένη της καταφυγή, την καταστροφολογία. Και τι δεν ακούσαμε αυτές τις μέρες από Βουλευτές της Νέας Δημοκρατίας και της Αντιπολίτευσης. Μέχρι κάποιος συνάδελφός μας αποκάλεσε τον φετινό προϋπολογισμό ζουρλομανδύα. Και μη χειρότερα!

Κυρίες και κύριοι συνάδελφοι της Αντιπολίτευσης, δεν σας ακούει κανένας, δεν σας πιστεύει κανένας, γιατί όπλο μας είναι η αλήθεια και οι πράξεις μας, όχι τα λόγια. Όπλο μας είναι οι ζωές των πολιτών που σιγά-σιγά βρίσκουν την κανονικότητά τους και που αργά, αλλά σταθερά, καλυτερεύουν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Κόνσολας, Βουλευτής της Νέας Δημοκρατίας, για επτά λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι αλήθεια ότι τα έργα και οι ημέρες σας, τα λόγια της αλήθειας, αποτυπώνονται στις πράξεις σας και αυτό κρίνει ο ελληνικός λαός. Ειλικρινά είναι άξιον απορίας, γιατί η διαστρέβλωση της πραγματικότητας αποτυπώνεται στο σύνολο σχεδόν των ομιλητών της κυβερνητικής παράταξης.

Άκουσα με προσοχή -όπως θα ακούσατε και εσείς- τους εισηγητές της Νέας Δημοκρατίας, τον κ. Σταϊκούρα, τον κ. Βεσυρόπουλο, τον κύριο Υπουργό. Τους ακούσατε όλους. Ε, αυτή η τοποθέτηση, η δική σας, είναι εντελώς εξωπραγματική και είναι στην άλλη όχθη από αυτά που η Νέα Δημοκρατία λέει αυτές τις μέρες στη Βουλή. Σε συνδυασμό, μάλιστα, με την παροχολογία που η Κυβέρνηση το τελευταίο διάστημα καταθέτει και ανακοινώνει, δείχνει την εικόνα μιας κυβέρνησης που διανύει τις τελευταίες ημέρες της. Αυτή είναι η αλήθεια. Ουσιαστικά ο κ. Τσίπρας οργανώνει την αποχώρησή του.

Εμείς λέμε, λοιπόν, ότι όσο πιο γρήγορα αποχωρήσει, τόσο καλύτερα για τον τόπο και πρέπει να το καταλάβετε. Αν το έχετε καταλάβει, πιθανόν να έχει ακόμα προοπτική σωτηρίας και ανάπτυξης ο τόπος αυτός.

Γιατί εκ των προτέρων έχει ναρκοθετήσει τον δρόμο -αυτό που σας αναφέρω- της επόμενης κυβέρνησης. Γιατί το λέω αυτό; Δεσμεύοντας τη χώρα η Κυβέρνηση σε πρωτογενή πλεονάσματα μέχρι το 2022 ύψους 3,5% και 2,2% μέχρι το 2060 και εκχωρώντας τη δημόσια περιουσία στους δανειστές για τα ενενήντα εννέα χρόνια. Και δεν έχετε την τόλμη, κυρία Υπουργέ Οικονομικών, να απαντήσετε στην ερώτηση της Νέας Δημοκρατίας, πολλές φορές τώρα, ποια είναι τα ακίνητα που έχετε εκχωρήσει. Θα το κάνετε επιτέλους;

Ο κ. Τσίπρας υπέγραψε ό,τι του έβαζαν μπροστά αυτά τα τέσσερα χρόνια. Για αυτό φτάσαμε εδώ. Τις υπογραφές αυτές τις πληρώνουμε πολύ ακριβά και τις πληρώνει η χώρα. Ο λογαριασμός άνοιξε με ένα επώδυνο και αχρείαστο μνημόνιο, με είκοσι εννέα νέους φόρους -τα κατέθεσε ο Πρόεδρος της Νέας Δημοκρατίας στην ομιλία του και ο κ. Βεσυρόπουλος- και μέτρα 9,9 δισεκατομμύρια ευρώ. Ποιος το ξεχνάει αυτό; Συνεχίστηκε με τη διάλυση του τραπεζικού συστήματος και τη φτωχοποίηση της μεσαίας τάξης και κορυφώνεται με επώδυνες και απαράδεκτες υποχρεώσεις και παραχωρήσεις στα εθνικά ζητήματα, όπως ακούσατε από τους προηγούμενους ομιλητές και τον κ. Κεφαλογιάννη.

Ξέρετε, κυρία Υπουργέ και κύριοι Υπουργοί, προέρχομαι και εγώ και ο Πρόεδρος, ο κ. Κρεμαστινός, από τα Δωδεκάνησα, την αρχή της Ευρώπης. Ο κ. Λοβέρδος το γνωρίζει πολύ καλά. Έχω ακούσει την τοποθέτησή του. Εκεί χτυπά η καρδιά της Ελλάδας, εκεί είναι η πραγματική Ελλάδα, εκεί που ζούμε καθημερινά τις επιβουλές της γειτονιάς μας.

**ΔΗΜΗΤΡΙΟΣ ΣΕΒΑΣΤΑΚΗΣ:** Και όχι μόνο τα Δωδεκάνησα.

**ΕΜΜΑΝΟΥΗΛ ΚΟΝΣΟΛΑΣ:** Βεβαίως, σωστά και εσείς, ο Σάμιος.

Εκεί, λοιπόν, ζείτε τις επιβουλές της Τουρκίας, την επιθετικότητά της. Η απάντηση σε αυτήν την επιθετικότητα, όμως, κύριοι συνάδελφοι της Κυβέρνησης, - βλέπω ότι μειδιάτε για αυτήν την αναφορά, να μην μειδιάτε- προϋποθέτει αποτρεπτική ισχύ, αλλά και μια σοβαρή και αξιόπιστη κυβερνητική προσέγγιση στα θέματα. Πόσο, όμως, σοβαρή μπορεί να είναι μια κυβέρνηση που αναγγέλλει την επέκταση των υδάτων σε 12 μίλια για το Ιόνιο, χωρίς προηγουμένως να συνυπολογίσει την αντίδραση της γείτονος χώρας και κάνει πίσω, μπροστά στις τουρκικές αντιδράσεις; Είναι σοβαρή κυβέρνηση; Δεν αντιλαμβάνεται η Κυβέρνηση ότι εξαγγέλλοντας την επέκταση των 12 μιλίων για το Ιόνιο και με την άτακτη υποχώρηση που έκανε μετά την ανακοίνωση κυβερνητικών παραγόντων της Τουρκίας, ουσιαστικά νομιμοποιεί τις αιτιάσεις της Τουρκίας περί ειδικών συνθηκών στο Αιγαίο; Πόσο σοβαρή και αξιόπιστη είναι μια Κυβέρνηση που μετατρέπει τα νησιά του Αιγαίου, τον πιο ευαίσθητο χώρο, σε τόπο εγκλωβισμού παράνομων μεταναστών και προσφύγων;

Άκουσα συνάδελφο προηγουμένως να κρίνει την τοποθέτηση του κυρίου Σταϊκούρα σε σχέση με το μεταναστευτικό. Εκεί, λοιπόν, σας καλούμε, αγαπητοί συνάδελφοι, στο Ανατολικό Αιγαίο, στα Δωδεκάνησα να δείτε τι συμβαίνει με τα προσφυγονήσια.

Και μια που είναι και η κ. Παπανάτσιου εδώ, επιτρέψτε μου με όλον τον σεβασμό, κυρία Υπουργέ, να σας κάνω την εξής ερώτηση: Αλήθεια, τι θα κάνετε με τους μειωμένους συντελεστές ΦΠΑ για τα πέντε νησιά που έχουν πληγεί από το προσφυγικό; Θα τα παρατείνετε; Γιατί σε δεκαπέντε ημέρες, κυρία Υπουργέ, λήγει αυτό το μέτρο.

Δεν δεχθήκατε την τροπολογία της Νέας Δημοκρατίας. Δεν δεχθήκατε για δύο φορές τη συνυπογραφή των Βουλευτών της Νέας Δημοκρατίας για το Αιγαίο. Εάν τυχόν τα παρατείνετε, ομολογείτε εμμέσως ότι το μεταναστευτικό πρόβλημα υπάρχει. Σας λέω ότι υπάρχει πραγματικά. Αν δεν το παρατείνετε, τι θα προσφέρετε ως αντίμετρα, τα λεγόμενα αντίμετρα, στα νησιά αυτά;

Όσον αφορά τους συναδέλφους που έχουν ενστάσεις, θα τους πρότεινα να ρωτήσουν στη Λέσβο, στη Χίο, στη Σάμο, στη Λέρο, στην Κω τι συμβαίνει με τον τουρισμό, τι συνέβη τον Αύγουστο. Ο κ. Τσίπρας είπε ότι αυξήθηκε ο τουρισμός στη Λέσβο. Μάλλον μετράει τους μετανάστες. Γιατί η Τράπεζα της Ελλάδος και το ΙΝΣΕΤΕ καταθέτουν άλλα στοιχεία.

Κυρίες και κύριοι συνάδελφοι, δυστυχώς η Κυβέρνηση γνωρίζει μόνο έναν δρόμο, να διχάζει τους πολίτες. Τρέφεται από τον διχαστικό λόγο, αναζητεί έναν λόγο ύπαρξης μέσα απ’ αυτόν. Διαστρεβλώνει την πραγματικότητα με τρόπο εξοργιστικό, αλλά και κυρίως με τρόπο που υποτιμά τη νοημοσύνη των πολιτών.

Η έξοδος από το μνημόνιο και η επιστροφή της χώρας στην κανονικότητα συνδέεται με δύο προϋποθέσεις -το ακούσαμε εδώ από την Αξιωματική Αντιπολίτευση-, την αποκλιμάκωση της υπερφορολόγησης και της πολιτικής της λιτότητας και κυρίως την έξοδο από τις αγορές.

Δυστυχώς, καμμία από τις δύο προϋποθέσεις δεν πληρούνται σήμερα, αφού συνεχίζεται η φρενίτιδα της υπερφορολόγησης, ενώ η χώρα δεν μπορεί να βγει στις αγορές.

Σας το ρώτησε και ο κ. Λοβέρδος. Θα τολμήσετε να βγείτε στις αγορές; Για να δούμε τι θα συμβεί, γιατί τα επιτόκια του δανεισμού είναι απαγορευτικά και κινούνται σε υψηλά επίπεδα και παράλληλα οι αγορές δεν εμπιστεύονται τη χώρα, δεν εμπιστεύονται αυτήν την Κυβέρνηση, όπως δεν την εμπιστεύονται και οι Έλληνες πολίτες. Έχετε χάσει την κοινωνική πλειοψηφία, όπως, επίσης, δεν σας εμπιστεύονται όσοι θέλουν να επενδύσουν στην χώρα. Οι επενδύσεις έχουν πάει στο πυρ το εξώτερο και καμμία δεν έχει έρθει.

Πριν από δύο χρόνια, η Κυβέρνηση ΣΥΡΙΖΑ - ΑΝΕΛ ψήφισε έναν αναπτυξιακό νόμο. Δύο χρόνια μετά δεν έχει υλοποιηθεί καμμία επένδυση απ’ αυτές τις προβλέψεις του νόμου αυτού.

Και ως τομεάρχης τουρισμού της Νέας Δημοκρατίας, που έχω την τιμή να υπηρετώ την παράταξη, έχω το δικαίωμα να κάνω μερικές αναφορές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω σε ένα λεπτό.

Γνωρίζετε ακόμα ότι όλοι οι ποιοτικοί δείκτες επιβεβαιώνουν ότι παρά τη θριαμβολογία της Κυβέρνησης και της ηγεσίας του Υπουργείου Τουρισμού σπάει το ένα ρεκόρ μετά το άλλο, εντούτοις δεν συνάδει αυτή η άφιξη των επισκεπτών με τα έσοδα. Το λέει η Τράπεζα της Ελλάδος, το λέει το ΙΝΣΕΤΕ, το λένε οι ανεξάρτητες αρχές. Οι ποιοτικοί δείκτες επιβεβαιώνουν ότι η αύξηση του αριθμού των επισκεπτών δεν μεταφράζεται με μια αντίστοιχη αύξηση των εσόδων σε όλα τα επίπεδα.

Υπάρχουν ευρήματα ερευνών, όπως αυτή του ΙΝΣΕΤΕ, που δείχνει ότι η κατά κεφαλή δαπάνη ανά τουρίστα για τη φετινή χρονιά είναι στα 522 ευρώ, ενώ το 2017, τώρα δηλαδή, απέχει πάρα πολύ από το μακρινό 2005 που ήταν 750 ευρώ. Δηλαδή, η Κυβέρνηση επαίρεται για επισκέπτες, όταν δέκα χρόνια σχεδόν μετά η κατά κεφαλή δαπάνη είναι πολύ πίσω.

Ανάλογα ευρήματα υπάρχουν και σε άλλους ποιοτικούς δείκτες, όπως η μέση διάρκεια παραμονής ανά επισκέπτη. Επίσης, μειώθηκαν και οι διανυκτερεύσεις.

Όλα τα παραπάνω, η Κυβέρνηση κάνει ότι δεν τα καταλαβαίνει. Η Ελλάδα ως τουριστικός προορισμός έχει πρόβλημα ανταγωνιστικότητας και το λένε οι άνθρωποι της αγοράς, οι άνθρωποι του τουρισμού.

Οι φόροι που επέβαλε η Κυβέρνηση στον τουρισμό από το καλοκαίρι του 2015 έχουν αρνητική επίπτωση στον τουρισμό μας. Ουσιαστικά, η Κυβέρνηση στοχοποίησε τον τουρισμό με νέους φόρους. Ο ΦΠΑ στην εστίαση έχει πάει στα ύψη. Στη διαμονή έχει πάει από το 6,5% στο 13%. Η διανυκτέρευση που έχει επιβληθεί με τον νέο φόρο έχει γίνει προβληματική, είναι κεφαλικός φόρος.

Επίσης, να σας θυμίσω ότι ο ΕΝΦΙΑ έχει δημιουργήσει τεράστιο πρόβλημα στις μικρές τουριστικές επιχειρήσεις και στα ενοικιαζόμενα δωμάτια, ενώ στην Ιταλία, στην Ισπανία, στην Πορτογαλία, μιλάμε για συντελεστές του 6%, του 9%. Αποτέλεσμα όλων αυτών, οι έμμεσοι φόροι. Διότι τα έσοδα από τους έμμεσους φόρους -που είναι οι πιο άδικοι και έχουν κόστος στις χαμηλές εισοδηματικές τάξεις για την κατανάλωση- είναι υψηλότερα από τα έσοδα των άμεσων φόρων που έχετε επιβάλλει, κυρία Υπουργέ. Με αυτές τις λογικές δεν πάμε πουθενά.

Κλείνοντας, θέλω να πω, κύριε Πρόεδρε, ότι αν πιστεύουμε σε μια προοπτική ανάπτυξης, πρέπει να δούμε την αποκλιμάκωση των φορολογικών συντελεστών άμεσα, πρέπει να δούμε ένα νέο χωροταξικό. Η χώρα γίνεται δυνατή αν έχει ελπίδα και προοπτική μέσα από ένα νέο χωροταξικό που, δυστυχώς, μέχρι τώρα η Κυβέρνηση δεν έχει κατανοήσει. Το χωροταξικό έχει αναχθεί στο 2003. Το μόνο που μπορείτε να κάνετε είναι γρήγορα προσφυγή στις κάλπες. Αυτό είναι αίτημα των πολιτών. Αυτό είναι και το αίτημα της κοινωνίας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Κόνσολα.

Προτού σας δώσω τον λόγο, κυρία Παπανάτσιου, θα ήθελα να πω το εξής, γιατί το έχω συζητήσει και με τον Υπουργό τον κ. Τσακαλώτο. Πράγματι, υπάρχει ένα μεγάλο πρόβλημα, ότι στις αεροπορικές συγκοινωνίες με τα Δωδεκάνησα, την πιο απομακρυσμένη περιοχή, το κόστος του εισιτηρίου είναι τεράστιο. Να φανταστείτε ότι μπορεί να πάτε στο Λονδίνο με πολύ φθηνότερο εισιτήριο από ότι στη Ρόδο, παραδείγματος χάριν και η «AEGEAN» επισήμως ανακοίνωσε ότι αυτό οφείλεται στο ότι ο ΦΠΑ από 10%, που ήταν το 2010, πήγε στο 13% με την προηγούμενη κυβέρνηση και τώρα έχει πάει στο 24%, δηλαδή το 1/4 περίπου του εισιτηρίου είναι ΦΠΑ.

Συνεπώς, η παράκληση είναι -να μην απαντήσετε τώρα- να δείτε το θέμα σοβαρότερα, διότι πέραν του ότι οι πολίτες δεν μπορούν, θα συρρικνωθεί και ο τουρισμός, διότι είναι απαγορευτική αυτή η τιμή για τις αεροπορικές εταιρείες, δεδομένου ότι η Turkish Airlines χρηματοδοτείται, επιχορηγείται δηλαδή, από την τουρκική Κυβέρνηση. Δεν είναι θέμα επιχορήγησης -κανένας δεν θα το πει αυτό- αλλά πρέπει να αντιμετωπιστεί, κατά τη γνώμη μου, ο ΦΠΑ των αεροπορικών συγκοινωνιών διαφορετικά για λόγους ουσιαστικούς για τους πολίτες και για τον τουρισμό.

Παρακαλώ, κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε αυτές τις μέρες στη Βουλή το πρώτο σχέδιο προϋπολογισμού μετά την έξοδο της χώρας από τα προγράμματα λιτότητας. Είναι μια εξέλιξη που έχει τη σφραγίδα της Κυβέρνησης της Αριστεράς. Ο προϋπολογισμός αυτός είναι ένας διαφορετικός προϋπολογισμός. Είναι η πρώτη φορά μετά το 2010, όταν η χώρα μπήκε στα προγράμματα που ένας προϋπολογισμός περιλαμβάνει επεκτατικά μέτρα 910 εκατομμυρίων ευρώ, τα οποία θα διατεθούν για την ενίσχυση της κοινωνικής πλειοψηφίας, για την ανακούφιση του κόσμου από βάρη που φορτώθηκε στην περίοδο των μνημονίων.

Η μείωση του ΕΝΦΙΑ για το 2019, η μείωση του φόρου στις επιχειρήσεις, η κατάργηση του τέλους επιτηδεύματος σε αγρότες - μέλη συνεταιρισμών, αγροτικούς συνεταιρισμούς και ΚΟΙΝΣΕΠ, είναι μέτρα που δεν επιβλήθηκαν από κάπου. Τα αποφάσισε η Κυβέρνησή μας, με γνώμονα να επιστρέψει ένα κομμάτι της υπεραπόδοσης της οικονομίας πίσω στον λαό. Αυτό είναι το διαφορετικό στον φετινό προϋπολογισμό. Γίνεται ένα σημαντικό βήμα για την ανάσχεση της λιτότητας.

Παρά τα όσα λέει η Νέα Δημοκρατία και όσοι ποντάρουν στο αφήγημα της καταστροφής, η ελληνική οικονομία δείχνει σαφή σημάδια ανάκαμψης. Φέτος είναι η τρίτη συνεχόμενη χρονιά που καταφέρνουμε να έχουμε θετικό προϋπολογισμό, να έχουμε δημοσιονομικό πλεόνασμα. Με βάση το υπερπλεόνασμα που πετύχαμε και φέτος, μπορέσαμε να δώσουμε πάλι το κοινωνικό μέρισμα σε αυτούς που το έχουν περισσότερο ανάγκη.

Υπάρχουν, βέβαια και άλλα σημαντικά στοιχεία που δείχνουν τη βελτίωση του κλίματος. Πρώτα από όλα, είναι η μείωση της ανεργίας. Η ανεργία μειώνεται σταθερά. Τον Αύγουστο του 2018, η ανεργία ανήλθε σε 18,9% έναντι 20,8% τον Αύγουστο του 2017. Ας μη θυμίσουμε, βέβαια, πόσο είχε πάει η ανεργία επί Νέας Δημοκρατίας. Το 2013 είχε φτάσει το 27,6%. Επίσης, με στοιχεία από το «ΕΡΓΑΝΗ», το πρώτο δεκάμηνο του 2018 έχουμε εκατόν εξήντα οκτώ χιλιάδες διακόσιες ογδόντα δύο νέες θέσεις εργασίας. Είναι η καλύτερη επίδοση που καταγράφεται στη χώρα από το 2001, δηλαδή από όταν ξεκίνησαν να υπάρχουν τα στοιχεία.

Ας δούμε τώρα την ανάπτυξη. Το 2018, ο ρυθμός ανάπτυξης αναμένεται να κλείσει σε επίπεδα υψηλότερα από τα προβλεπόμενα, στο 2,1% του ΑΕΠ έναντι στόχου 2%.

Επίσης, φέτος το πρώτο εξάμηνο του 2018, σύμφωνα με στοιχεία της Τράπεζας της Ελλάδος, οι άμεσες ξένες επενδύσεις αυξήθηκαν κατά 2 δισεκατομμύρια ευρώ, σε σχέση με το πρώτο εξάμηνο του 2017.

Επιπλέον, με στοιχεία από την Ανεξάρτητη Αρχή Δημοσίων Εσόδων το 2017, οι επιχειρήσεις που έκαναν έναρξη εργασιών ήταν περίπου δεκαοκτώ χιλιάδες περισσότερες από αυτές που διέκοψαν. Το 2018, με τα μέχρι τώρα στοιχεία, οι επιχειρήσεις που άνοιξαν ήταν είκοσι έξι χιλιάδες πεντακόσιες εξήντα οκτώ παραπάνω από αυτές που έκλεισαν. Η βελτίωση αυτού του ισοζυγίου για δεύτερη χρονιά δείχνει σαφώς ότι βρισκόμαστε σε αναπτυξιακή τροχιά. Δεν φτιάχνουμε βέβαια κανένα success story, χρειάζονται να γίνουν πολλά ακόμη. Σίγουρα, όμως, η πραγματικότητα και η ανάκαμψη της οικονομίας που καταγράφεται καθημερινά δεν έχει καμμία σχέση με το δικό σας αφήγημα της μιζέριας και της καταστροφής.

Κυρίες και κύριοι συνάδελφοι, σε ό,τι αφορά τη φορολογική πολιτική μπορούμε να πούμε ότι τα τελευταία χρόνια κάναμε αρκετά βήματα μπροστά εντός ενός Προγράμματος Δημοσιονομικής Προσαρμογής και έχοντας κληρονομήσει πολλές αδικίες από τις προηγούμενες κυβερνήσεις, αλλά και ένα κατεδαφισμένο ΑΕΠ. Καταφέραμε να μεταστρέψουμε το μείγμα της πολιτικής, ώστε τα φορολογικά βάρη να κατανεμηθούν πιο δίκαια. Με τις παρεμβάσεις που κάναμε στο φορολογικό και το ασφαλιστικό σύστημα το 80% με 85% των επαγγελματιών πληρώνει λιγότερους φόρους και εισφορές από ό,τι στο προηγούμενο καθεστώς. Η μεσαία τάξη, άραγε, δεν είναι μέσα σε αυτό το 80%; Απορούμε.

Τα τελευταία χρόνια παρατηρήθηκε σαφής αύξηση στα φορολογικά έσοδα, την οποία η Αντιπολίτευση επιμένει να χρεώνει πάντα στην υπερφορολόγηση. Το αφήγημα αυτό το στηρίζει με επιλεκτική παρουσίαση της πραγματικότητας. Βλέπω, για παράδειγμα, με ενδιαφέρον ότι το ΠΑΣΟΚ, νυν Κίνημα Αλλαγής, μας κάνει κριτική ότι αυξήσαμε τον ΦΠΑ κατά μία μονάδα. Να θυμηθούμε λίγο τι είχε γίνει επί των δικών τους ημερών: Τον Μάρτιο του 2010 ο ΦΠΑ ήταν στο 19%. Τον Ιούλιο του 2010 ο ΦΠΑ έφτασε στο 23%, αυξήθηκε τέσσερις ποσοστιαίες μονάδες σε μια μόνο χρονιά.

Ακούμε επίσης, συνεχώς για νέους φόρους που επέβαλε ο ΣΥΡΙΖΑ. Μάλλον ξεχνούν οι συνάδελφοι της Αντιπολίτευσης ότι τους πιο σκληρούς φόρους τους επέβαλαν αυτοί στην περίοδο που κυβερνούσαν. Πότε επιβλήθηκε ο φόρος επιτηδεύματος; Το 2011. Πότε επιβλήθηκε η εισφορά αλληλεγγύης; Το 2011. Και ο βαρύτερος φόρος όλων ο ΕΝΦΙΑ -ένας από τους πιο άδικους φόρους της μνημονιακής περιόδου- πότε επιβλήθηκε; Το 2013. Το ξεχνάτε αυτό. Ο ΕΝΦΙΑ ήταν ίσως το μεγαλύτερο δώρο που κάνατε στους δανειστές, γιατί με την εισπραξιμότητά του δέσμευσε την Κυβέρνηση μας. Επομένως, κυρίες και κύριοι της Αντιπολίτευσης, λίγη αυτοκριτική δεν θα έβλαπτε.

Ας δούμε λιγάκι και τα νούμερα για τις ληξιπρόθεσμες οφειλές, γιατί πολλά έχουν ακουστεί για τους μικροοφειλέτες, που υποτίθεται ότι πολλαπλασιάσαμε. Ας πάρουμε, λοιπόν, τα στοιχεία των συμπολιτών μας που οφείλουν έως 3.000 ευρώ. Τρία εκατομμύρια τριακόσιες ογδόντα έξι χιλιάδες εκατόν σαράντα πέντε μικροοφειλέτες με συνολικό αριθμό οφειλών 1.650.000.000, υπήρχαν, γνωρίζετε πότε; Στις 31-12-2014, σύμφωνα με στοιχεία της ΑΑΔΕ. Επί των ημερών σας υπήρχαν αυτά. Υπήρχαν τρία εκατομμύρια τριακόσιοι εβδομήντα επτά τετρακόσιοι πενήντα τρεις μικροοφειλέτες με σύνολο οφειλών 1.626.000.000 στις 31-10-2018. Πού είναι η εκτόξευση για την οποία μιλάτε; Προφανώς και δεν πανηγυρίζουμε για την εικόνα αυτή. Μειωμένα είναι, λίγο μειωμένα. Γνωρίζουμε την κατάσταση και αντί να προβαίνουμε σε ανυπόστατες κατηγορίες, προχωράμε, επεξεργαζόμαστε μέτρα για την ανακούφιση των συμπολιτών μας. Άμεσα θα δείτε και περισσότερα.

Η αύξηση των φορολογικών εσόδων που σημειώθηκαν επί δικής μας διακυβέρνησης, συνδέεται άμεσα με θετικά αποτελέσματα που πετύχαμε από τη μείωση της φοροδιαφυγής. Κεντρικός παράγοντας σε αυτό είναι η κατακόρυφη αύξηση της χρήσης πλαστικού χρήματος στην Ελλάδα, η οποία προσέγγισε τα ευρωπαϊκά δεδομένα, κάτι που συνέβη επί δικής μας διακυβέρνησης.

Με στοιχεία της Ευρωπαϊκής Κεντρικής Τράπεζας, η αξία των συναλλαγών με κάρτες ως ποσοστό του ΑΕΠ εκτινάχθηκε από το 5% το 2015 στο 12,1% το 2017, προσεγγίζοντας τον μέσο όρο της ευρωζώνης που διαμορφώθηκε πέρυσι στο 14,8%. Αυτό δεν θα γινόταν βέβαια αυτόματα. Χρειάστηκε να ληφθούν συγκεκριμένες πολιτικές πρωτοβουλίες και θεσμικές παρεμβάσεις, ώστε οι πολίτες να παρακινηθούν να χρησιμοποιούν περισσότερο το πλαστικό χρήμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Το επόμενο διάστημα έρχεται η επέκταση αυτών των δράσεων. Μιλάμε με στοιχεία. Σύμφωνα με πρόσφατες μελέτες οργανισμών, ανάμεσα στους οποίους το ΙΟΒΕ, το 2017 τα συνολικά έσοδα από τον ΦΠΑ αυξήθηκαν κατά 5,2% ή 780 εκατομμύρια, εξαιτίας μεταξύ άλλων παραγόντων της βελτίωσης του μακροοικονομικού περιβάλλοντος της μεγαλύτερης αποτελεσματικότητας των φορολογικών ελέγχων, αλλά και της αύξησης των ηλεκτρονικών συναλλαγών.

Η μελέτη αυτή με το πιο συντηρητικό σενάριο αναφέρει ότι η ποσοτικοποιημένη επίδοση των ηλεκτρονικών συναλλαγών στα έσοδα του ΦΠΑ είναι σημαντική και υπολογίζεται κατά μέσο όρο στα 300 εκατομμύρια ευρώ. Και αυτόματα πιο συντηρητικό σενάριο, γιατί ένα βασικό σενάριο της μελέτης του ΙΟΒΕ λέει ότι το 50% της συνολικής αύξησης εσόδων από το ΦΠΑ το 2017, 400 εκατομμύρια περίπου, προέρχεται από την αύξηση των ηλεκτρονικών συναλλαγών.

Παρατηρούμε ότι αυτή η θετική απόδοση των εσόδων συνεχίζεται και το 2018. Ακόμη σημαντική ως προς την ενίσχυση των φορολογικών εσόδων ήταν και η εφαρμογή της οικειοθελούς αποκάλυψης εισοδημάτων VDI. Σύμφωνα με στοιχεία της ΑΑΔΕ, μέχρι τον Νοέμβριο του 2017 που ίσχυσε το συγκεκριμένο μέτρο, υπεβλήθησαν πάνω από μισό εκατομμύριο δηλώσεις οικειοθελούς αποκάλυψης εισοδημάτων και καταλογίστηκαν πάνω από 795 εκατομμύρια ευρώ. Τα στοιχεία μάλιστα δείχνουν ότι το 2017 το 40,3% των δηλωθέντων ποσών προέρχεται από το εισόδημα που απέφερε το 59,5% των συνολικών φόρων και προστίμων.

Σήμερα, που έχουμε βγει από τα προγράμματα και μπορούμε να διαθέσουμε τον δημοσιονομικό μας χώρο, σύμφωνα με το δικό μας πολιτικό σχέδιο, προχωράμε σε στοχευμένες παρεμβάσεις και φορολογικές ελαφρύνσεις, για να αφαιρέσουμε από τους πολίτες βάρη που φορτώθηκαν τα προηγούμενα χρόνια. Ένα τέτοιο παράδειγμα ήταν και η κατάργηση του ειδικού φόρου κατανάλωσης στο κρασί.

Και εδώ έγκειται η διαφορά μας. Εμείς σήμερα αξιοποιούμε το νέο πλαίσιο στο οποίο βρίσκεται η χώρα και διαθέτουμε τον δημοσιονομικό χώρο για τα κομμάτια της κοινωνίας που έχουν περισσότερο ανάγκη. Στοχευμένα μειώνουμε φόρους, διορθώνουμε αδικίες, αλλά χτίζουμε παράλληλα και ένα σύγχρονο κοινωνικό κράτος. Βάζουμε τα θεμέλια για τη δίκαιη ανάπτυξη. Το ακριβώς αντίθετο είναι το πρόγραμμα της Νέας Δημοκρατίας που κουβαλά τη φιλοσοφία του Διεθνούς Νομισματικού Ταμείου. Ο κ. Μητσοτάκης υπόσχεται ένα σοκ μείωσης φόρων στον ιδιωτικό τομέα, προκειμένου αυτό να αυξήσει, όπως λέει, την απασχόληση. Και αυτό σε συνδυασμό με την ισοπέδωση των εργασιακών σχέσεων και το άνοιγμα του ασφαλιστικού στα ιδιωτικά συμφέροντα.

Η κλασική νεοφιλελεύθερη συνταγή που όχι μόνο δεν οδήγησε σε αύξηση της απασχόλησης ποτέ και πουθενά, αλλά δεν οδήγησε και σε πραγματική ανάπτυξη. Εκτός κι αν εννοούμε ανάπτυξη το όφελος των λίγων και εκλεκτών, μιας συγκεκριμένης ολιγαρχίας που τις προηγούμενες δεκαετίες στην Ελλάδα πρωταγωνίστησε στην καταλήστευση του δημοσίου πλούτου.

Αυτό είναι το σχέδιο της Νέας Δημοκρατίας και όσο περισσότερο το ξεδιπλώνει ο κ. Μητσοτάκης τόσο γίνεται πιο σαφές. Όπως πριν λίγο καιρό που είπε «ότι οι νέοι στη χώρα μας επιλέγουν…-ναι, καλά ακούσατε- «…να δουλεύουν χωρίς ασφάλιση».

Κυρίες και κύριοι συνάδελφοι, το 2019 που έρχεται σε λίγες μέρες μπορεί να γίνει πράξη με το κατάλληλο πολιτικό σχέδιο. Είναι η μετάβαση από την εποχή της λιτότητας στην ανάπτυξη και την απασχόληση. Μετά την κατάργηση του μέτρου για τις συντάξεις και τη μείωση των ασφαλιστικών εισφορών, τώρα στρέφουμε το βλέμμα μας στη νέα γενιά, για να στηρίξουμε τους νέους ανθρώπους που είναι το μέλλον της κοινωνίας και της οικονομίας. Η νέα γενιά, λοιπόν, είναι το στοίχημα για τη νέα χρονιά.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθητές και μαθήτριες και δύο συνοδοί εκπαιδευτικοί από το 2ο Γυμνάσιο Ναυπλίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριοι συνάδελφοι, να σεβαστούμε τον χρόνο. Είναι συνάδελφοι που θέλουν να φύγουν, άλλοι που θέλουν να μιλήσουν, αλλά να μην παραβιάζουμε τον χρόνο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, θα ήθελα τον λόγο για ένα προσωπικό ζήτημα.

**ΑΝΔΡΕΑΣ ΛΟΒΕΡΔΟΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, συγγνώμη που ζητάω τον λόγο, αλλά αν σας είναι εύκολο, θα μπορούσατε να ανακοινώσετε από τον κατάλογο ποιοι Βουλευτές ακόμα πρόκειται να μιλήσουν, διότι υπάρχει μια αδυναμία –με συγχωρείτε που το λέω- όσον αφορά και τον χρόνο και τη συμμετοχή των Βουλευτών; Αν είναι εύκολο, σας παρακαλώ να ανακοινώσετε από την Έδρα ποιοι Βουλευτές απομένουν να μιλήσουν, για να ξέρουμε. Δεν μπορείτε να μας αφήνετε στο όριο.

**ΠΡΟΕΔΡΕΥΩΝ (Δημήτριος Κρεμαστινός):** Θα ολοκληρωθεί ο ένατος κύκλος, του οποίου τελευταίοι Βουλευτές είναι η κ. Κεφαλογιάννη και η κ. Σταματάκη. Παρακαλούν και άλλοι συνάδελφοι Βουλευτές να τελειώσουμε γρήγορα για να μιλήσουν και αυτοί. Πρόκειται για έναν-δύο παραπάνω Βουλευτές. Είπα ότι αυτό εξαρτάται από την παραβίαση του χρόνου. Εάν παραβιάζεται ο χρόνος από όλους, αντιλαμβάνεστε ότι το πρόβλημα είναι μεγάλο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Θα ήθελα να κάνω μια ερώτηση στην κυρία Υφυπουργό.

Κυρία Υφυπουργέ, παίρνω τα στοιχεία από την εισηγητική έκθεση του προϋπολογισμού του 2014. Βλέπω, όπως έχετε παραδεχθεί και αναγράφεται στη σημερινή εισηγητική έκθεση, ότι το πιο ταξικό κομμάτι –να το πούμε με την κυριολεξία του όρου- των άμεσων φόρων ήταν 46,5% τότε και οι έμμεσοι φόροι 53,5%. Αυτή ήταν η σχέση. Από την εισηγητική έκθεση του σημερινού προϋπολογισμού διαβάζουμε ότι για το 2018 οι άμεσοι φόροι είναι 40,8% και οι έμμεσοι φόροι είναι 59,02%. Για του χρόνου, όπως προβλέπεται, οι άμεσοι είναι 40,2% και οι έμμεσοι 59,8%. Αυτό πώς στηρίζει τα επιχειρήματά σας;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Να κάνουμε διάλογο, κύριε Πρόεδρε;

**ΑΝΔΡΕΑΣ ΛΟΒΕΡΔΟΣ:** Ακούστε με.

Αυτό πώς στηρίζει τα επιχειρήματά σας για μια πολιτική υπέρ των ασθενέστερων τάξεων; Με συγχωρείτε πάρα πολύ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Τα εξήγησα στην ομιλία μου.

**ΑΝΔΡΕΑΣ ΛΟΒΕΡΔΟΣ:** Μη συγχύζεστε. Μια απλή ερώτηση κάνω. Γιατί δεν καταθέτετε τους σχετικούς πίνακες με τη δικαιολογία ότι έχετε αλλάξει τη μεθοδολογία;

**ΠΡΟΕΔΡΕΥΩΝ (Δημήτριος Κρεμαστινός):** Υπεβλήθη μια ερώτηση. Παρακαλώ.

**ΑΝΔΡΕΑΣ ΛΟΒΕΡΔΟΣ:** Γιατί δεν καταθέτετε αυτόν τον πίνακα για να είναι σε γνώση όλων των Βουλευτών; Γιατί αποφεύγετε να καταθέσετε τον πίνακα αυτόν;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Να απαντήσω, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Κυρία Παπανάτσιου, να απαντήσετε, με την προϋπόθεση να μην αρχίσει διάλογος. Αυτό το λέω από τώρα για εσάς και για τον κύριο Λοβέρδο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Για λίγα δευτερόλεπτα θα μιλήσω, κύριε Πρόεδρε.

Εξήγησα στην ομιλία μου ακριβώς για ποιον λόγο οι άμεσοι φόροι είναι σε καλύτερο ποσοστό. Αυτό έχει να κάνει με την εισπραξιμότητα και όχι με την επιβολή.

**ΓΙΑΝΝΗΣ ΚΟΥΤΣΟΥΚΟΣ:** Δεν φτάνει που πήγε στο 24%…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κουτσούκο, παρακαλώ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Δεν το πήγαμε εμείς στο 24%. Εσείς το πήγατε στο 23%!

**ΠΡΟΕΔΡΕΥΩΝ (Δημήτριος Κρεμαστινός):** Ψυχραιμία!

Η Βουλευτής του ΣΥΡΙΖΑ κ. Μεγαλοοικονόμου έχει τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Σήμερα είναι μια ιδιαίτερη και σημαντική ημέρα για εμένα προσωπικά. Πέρυσι τέτοιες μέρες ήμουν Ανεξάρτητη Βουλευτής και πρέπει να σας ομολογήσω ότι ήμουν αρκετά επιφυλακτική να ψηφίσω τον προϋπολογισμό του 2018 μ’ αυτά που ισχυριζόταν η Κυβέρνηση. Όμως η ομιλία του Πρωθυπουργού Αλέξη Τσίπρα και η απόλυτη δέσμευσή του ότι αυτός ήταν ο τελευταίος μνημονιακός προϋπολογισμός που ψηφίζει η ελληνική Βουλή, με έπεισαν να ψηφίζω θετικά τον προϋπολογισμό του 2018, χωρίς καν να ανήκω στην Κοινοβουλευτική Ομάδα του ΣΥΡΙΖΑ. Τότε εξήγησα τη θετική ψήφο μου, ότι είναι ψήφος εμπιστοσύνης στα λόγια και το πρόσωπο του Πρωθυπουργού.

Σήμερα, έναν χρόνο μετά, όχι απλώς επιβεβαιώθηκα πλήρως για την τότε θετική ψήφο μου, αλλά και με μεγάλη μου χαρά άκουσα στην ομιλία του ο συνάδελφος της Ένωσης Κεντρώων κ. Γιάννης Σαρίδης, έστω και καθυστερημένα, να λέει ότι θα ψηφίσει τον προϋπολογισμό και οφείλω να ομολογήσω ότι, έστω και καθυστερημένα, υπάρχουν ακόμη Βουλευτές που έχουν ανοιχτό μυαλό, νοημοσύνη, δεν είναι προσηλωμένοι στις ιδεοληψίες του παρελθόντος και αντιλαμβάνονται την μεγάλη επιτυχία της σημερινής Κυβέρνησης.

Ο προϋπολογισμός του 2019 είναι ο πρώτος προϋπολογισμός, μετά από μία δεκαετία, ο οποίος κατατέθηκε στην Ευρωπαϊκή Ένωση χωρίς τη δαμόκλειο σπάθη του Διεθνούς Νομισματικού Ταμείου, των δανειστών και ήταν ισάξιος με όλους τους προϋπολογισμούς των ευρωπαϊκών κρατών. Μας έκανε πραγματικά υπερήφανους το ότι είναι ο πρώτος προϋπολογισμός όπου είμαστε ισάξιοι με τα άλλα κράτη και δεν είμαστε οι «φτωχοί συγγενείς». Αυτό και μόνο, κύριοι συνάδελφοι, είναι μία τεράστια νίκη της Κυβέρνησης και είναι μεγάλη χαρά για όσους ανήκουμε στον ΣΥΡΙΖΑ ότι μπορούμε να κοιτάξουμε τις Ελληνίδες και τους Έλληνες στα μάτια και να τους πούμε ότι όλοι οι κόποι των προηγούμενων χρόνων, όλες οι στερήσεις, όλα τα προβλήματα, επιτέλους έπιασαν τόπο.

Κι επειδή στην αρχή της ομιλίας μου αναφέρθηκα στα όσα είχε πει ο Πρωθυπουργός πέρυσι, δεν θα μπορούσα να αφήσω απ’ έξω και τον Πρόεδρο της Αξιωματικής Αντιπολίτευσης. Μάλιστα ο κ. Μητσοτάκης είχε πει επί λέξει: «Τα μεγαλύτερα θύματα της πολιτικής σας είναι οι οικονομικά ασθενέστεροι, γιατί φτωχοποιούνται καθημερινά». Ακούστε το, «φτωχοποιούνται καθημερινά», δηλαδή εννοούσε ότι οι φτωχοί γίνονται φτωχότεροι και οι πλούσιοι πλουσιότεροι. Δεν μπορέσαμε να το κάνουμε αυτό. Εμείς βοηθήσαμε τους φτωχούς.

Θα συνεχίσω με όσα έχει ισχυριστεί ο Αρχηγός της Αξιωματικής Αντιπολίτευσης, ο οποίος χωρίς καμμία αιδώ, πριν από λίγες μέρες στην Ολομέλεια της Βουλής, είπε ότι η μη περικοπή των συντάξεων είναι προϊόν συναλλαγής με την Ευρωπαϊκή Ένωση, δηλαδή ότι δήθεν εμείς δώσαμε τη Μακεδονία για να πάρουμε τις συντάξεις. Και μάλιστα η δικαιολογία που είπε η Πειραιώς, η Νέα Δημοκρατία, είναι ότι ο κόσμος το έχει τούμπανο κι εμείς κρυφό καμάρι. Ακούστε σοβαρή απάντηση αντιπολίτευσης, να πει ο κόσμος το έχει τούμπανο κι εμείς κρυφό καμάρι. Ούτε στις λαϊκές γειτονιές! Έτσι δεν διαφέρουμε σε τίποτα από τις συζητήσεις των καφενείων. Όχι να ακούγεται μέσα στην Ολομέλεια της Βουλής.

Εμείς, ο ΣΥΡΙΖΑ, αναφερόμαστε στα τεράστια σκάνδαλα διαπλοκής, στις μίζες, στο μεγάλο «φαγοπότι», που αποδεδειγμένα έχουν συμβεί στις προηγούμενες κυβερνήσεις και της Νέας Δημοκρατίας και του ΠΑΣΟΚ. Και παρ’ όλο που έχουμε στοιχεία και γίνονται δικαστήρια και φυλακίζονται, παρ’ όλο που το αποδεικνύουμε, μας λέτε ότι μιλάμε χωρίς στοιχεία. Θα χρησιμοποιήσω και εγώ τη φράση «ο κόσμος βουίζει ότι τα έχετε φάει». Αλλά αυτό που σας πονάει είναι ότι δεν θα ξαναγίνετε ποτέ κυβέρνηση κι έτσι έχετε οδηγηθεί, από απελπισία και μόνο, σε ακρότητες. Όμως οι ακρότητες είναι εξαιρετικά επικίνδυνες.

Είναι απαράδεκτο να μιλά για τέτοιου είδους συμφωνίες ο Αρχηγός της Αξιωματικής Αντιπολίτευσης -και μάλιστα τόσες μέρες πριν- και να μην έχει ανακαλέσει τις έωλες κατηγορίες του.

Διότι δεν επιτρέπεται να αιωρούνται αμφιβολίες, να υπάρχουν θολά νερά και ο ελληνικός λαός να αναρωτιέται αν υπάρχει έστω κι ένα ψήγμα αλήθειας σε αυτά που ειπώθηκαν από τα χείλη του Αντιπροέδρου της Αξιωματικής Αντιπολίτευσης.

Και μάλιστα σήμερα συνεχίστηκε το θέατρο του παραλόγου. Η Βουλευτής της Νέας Δημοκρατίας κ. Βούλτεψη μίλησε για «μακεδονική μειονότητα» και όταν ο Πρόεδρος της Βουλής προσπάθησε να την επαναφέρει στην τάξη και ζήτησε να μη γραφτούν στα Πρακτικά, εκείνη αρνήθηκε, θεώρησε ότι έλεγε κάτι τεκμηριωμένο.

Τώρα, ρωτάω τον εαυτό μου: Πώς θα αντιμετωπίσει ο κ. Μητσοτάκης στο συνέδριό του το Ευρωπαϊκό Λαϊκό Κόμμα και μάλιστα τον κύριο Βέμπερ που είναι επίσημος προσκεκλημένος; Εμένα ως Ελληνίδα πολίτη, πρώτα-πρώτα αλλά και ως εκπρόσωπο του λαού στο ελληνικό Κοινοβούλιο αυτά με έχουν πειράξει πάρα πολύ.

Για αυτό σας ανακοινώνω ότι καταθέτω στις 18-12-2018 μηνυτήρια αναφορά προς τον αρμόδιο εισαγγελέα, για να διερευνηθούν όλα όσα είπε εντός του Κοινοβουλίου ο Αρχηγός της Αξιωματικής Αντιπολίτευσης και το συνέχισε και η κ. Βούλτεψη. Μάλιστα.

Μη με κοιτάτε με το στόμα ανοιχτό. Θα σας μπει καμμία μύγα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Σε εμάς μιλάτε;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:**  Ναι, με κοιτάτε με ένα παράξενο ύφος.

Εγώ θα καταθέσω τη μηνυτήρια αναφορά και ας πάει ο Αρχηγός της Αξιωματικής Αντιπολίτευσης τα αποδεικτικά στοιχεία που έχει στον αρμόδιο εισαγγελέα.

**ΕΜΜΑΝΟΥΗΛ ΚΟΝΣΟΛΑΣ:** Ποια στοιχεία λέτε;

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Δεν είπε ο Αρχηγός της Αξιωματικής Αντιπολίτευσης ότι δώσαμε τη Μακεδονία για να πάρουμε τις συντάξεις; Το είπε ή δεν το είπε;

**ΠΡΟΕΔΡΕΥΩΝ (Δημήτριος Κρεμαστινός):** Κυρία Μεγαλοοικονόμου, μην κάνετε διαλογική συζήτηση.

Παρακαλώ, συνεχίστε.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Δεν κάνω συζήτηση.

Κλείνοντας, θα ήθελα να τονίσω στις Ελληνίδες και τους Έλληνες που με ακούν σήμερα ότι η σημερινή Κυβέρνηση απέδειξε με τον καλύτερο τρόπο ότι ήταν η μόνη ικανή να βγάλει την Ελλάδα από τα μνημόνια μόλις σε τρία χρόνια διακυβέρνησης. Έχει γίνει πια σαφές στη συνείδηση όλων ότι η Κυβέρνηση ΣΥΡΙΖΑ υπό τον Αλέξη Τσίπρα αποτελεί την καλύτερη εγγύηση για το μέλλον της πατρίδας μας, απέναντι στην τρομολαγνεία την οποία προωθεί μονίμως η Νέα Δημοκρατία και ο Αρχηγός της ο Κυριάκος Μητσοτάκης, καθώς και η Δημοκρατική Συμπαράταξη -ή ΚΙΝΑΛ, πώς λέγεται- με την κ. Γεννηματά.

Όμως ο λαός επέλεξε -και θα επιλέξει και στις επόμενες εκλογές- εκείνους που εργάζονται υπεύθυνα και συστηματικά για το κοινό καλό και όχι για τα δικά του συμφέροντα, όπως αποδεικνύεται από τα πάμπολλα σκάνδαλα που έρχονται διαρκώς στην επιφάνεια για το ΠΑΣΟΚ, τη Νέα Δημοκρατία.

Ο ΣΥΡΙΖΑ, κύριοι συνάδελφοί, απέχει χιλιόμετρα από αυτές τις λογικές και αυτό το αποδεικνύει καθημερινά με πράξεις και όχι με λόγια.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο Βουλευτής της Νέας Δημοκρατίας κ. Γεώργιος Κασαπίδης, για επτά λεπτά.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Προσπαθούσα να καταλάβω και από την προλαλήσασα συνάδελφο, αλλά και από την κυρία Υπουργό που μίλησε πριν από την κυρία Μεγαλοοικονόμου, το σχέδιο της Κυβέρνησης για τη νέα οικονομία που είπατε, αλλά το μόνο που κατάλαβα ήταν ένας αντιπολιτευτικός λόγος προς τη Νέα Δημοκρατία, χωρίς να υπάρχει μία πρόταση από σας, η δική σας πρόταση.

Αυτό είναι το ζητούμενο, κυρία Υπουργέ, κυρίες και κύριοι συνάδελφοι, να καταθέσετε κι εσείς, να καταθέσει και η Νέα Δημοκρατία, να καταθέσουν και τα άλλα τα κόμματα τη δικιά τους πολιτική πρόταση εν όψει του προϋπολογισμού, εν όψει της νέας οικονομίας που και εσείς διατείνεστε, ώστε να καταλάβει ο κόσμος προς τα πού πρέπει να στραφεί για να μπορέσει να δώσει λύση στα μεγάλα προβλήματα που υπήρχαν -και δυστυχώς συνεχίζονται- και από ό,τι φαίνεται θα διαιωνίζονται.

Διότι, κυρία Υπουργέ, σας άκουσα να κάνετε μία παράθεση δεδομένων, στατιστικών κυρίως, αλλά δεν είδα να καταθέτετε προτάσεις πολιτικής που να δίνουν μία διέξοδο ελπιδοφόρα, αισιόδοξη, που να λύνουν χρόνια προβλήματα, τα οποία αντί να τα λύνετε, μάλλον επιδεινώνονται με τη δικιά σας πολιτική, είτε το θέλετε είτε δεν το θέλετε, μέσω και της υπερφορολόγησης που ασκείτε τα τελευταία χρόνια.

Και αφού προέρχεστε από τον αγροτικό χώρο, ξέρετε πολύ καλά ότι σήμερα ειδικά η αγροτική παραγωγή στενάζει. Μην απορείτε. Θα δώσω και ένα παράδειγμα. Διότι η πιο παραγωγική τάξη της χώρας, ο μεγαλύτερος εργοδότης στην πατρίδα μας, που είναι η ελληνική κτηνοτροφία, στενάζει. Ουδέποτε τις τελευταίες δεκαετίες έπεσαν οι τιμές του γάλακτος τόσο χαμηλά, εξαιτίας μιας ανικανότητας και μιας ανεπάρκειας χάραξης μιας πολιτικής, αλλά και ελέγχων στα πολλά παράνομα φαινόμενα, που λαμβάνουν χώρα τα τελευταία χρόνια. Και φταίτε εσείς γι’ αυτό, διότι αυτό συμβαίνει τα τελευταία δύο με τρία χρόνια. Είναι ο τρίτος χρόνος που επιδεινώνεται η κατάσταση και δεν κάνετε τίποτα.

Ωστόσο θα ήθελα να κάνω κάποιες επισημάνσεις για να προβληματιστούν, κυρίως, οι συνάδελφοι της Συμπολίτευσης, ώστε να καταθέσουμε τις προτάσεις. Θα ήθελα, λοιπόν, κύριε Πρόεδρε, να θέσω και εγώ κάποια ερωτήματα εν είδει προβληματισμού και κάποιες προτάσεις, για να προκύψει μια γόνιμη συζήτηση ενόψει και του προϋπολογισμού που συζητάμε.

Παίρνοντας κάποιες φράσεις από τον Χαλίλ Γκιμπράν, τον Λιβανέζο ποιητή του περασμένου αιώνα, είναι κάποια ερωτήματα τα οποία μπορούν να μας απασχολήσουν. Και τι λέει ο Λιβανέζος ποιητής; Στο έργο του ο «Ο Κήπος του Προφήτη» γράφει: «Το έθνος να λυπάστε αν φορεί ένδυμα που δεν το ύφανε. Ψωμί αν τρώει αλλά όχι από τη σοδειά του. Κρασί αν πίνει, αλλά όχι από το πατητήρι του». Και θα ήθελα να προσθέσω στους στίχους αυτούς: που γερνάει και μειώνεται πληθυσμιακά και δεν αντιδρά ουσιαστικά.

Αυτά τα ερωτήματα, λοιπόν, κυρία Υπουργέ, είναι καλό να τα απαντήσουμε καταθέτοντας τις προτάσεις μας και τις πολιτικές μας. Πόσοι γνωρίζουν άραγε ότι η Ελλάδα εισάγει το 80% του ψωμιού που τρώει, το 90% του μοσχαρίσιου κρέατος που καταναλώνει, το 65% του χοιρινού κρέατος που καταναλώνει, το 50% των γαλακτοκομικών - τυροκομικών προϊόντων που καταναλώνουμε ετησίως; Συνολικά, η αξία αυτών των εισαγομένων αγροτοδιατροφικών προϊόντων ανέρχεται στα 7 δισεκατομμύρια ευρώ.

Την ίδια στιγμή η Ελλάδα ξοδεύει περίπου 4 δισεκατομμύρια ευρώ κατ’ έτος για να εισάγει ρούχα. Για είδη πρώτης ανάγκης δηλαδή, τρόφιμα και ρούχα, κατ’ έτος η χώρα μας δαπανά 10 δισεκατομμύρια ευρώ για να τα εισαγάγει. Όλα αυτά εις βάρος της εγχώριας παραγωγής. Εάν λάβουμε υπ’ όψιν και τις τεράστιες εισαγωγές, που γίνονται σε καύσιμα για να καλύψουμε τις ενεργειακές μας ανάγκες -και μάλιστα είναι και το θέμα επίκαιρο εν όψει και του μακρόχρονου ενεργειακού σχεδιασμού που ξεκίνησε να λαμβάνει χώρα-, αντιλαμβανόμαστε ότι είμαστε πλήρως εξαρτημένοι σε βασικά είδη διατροφής και σε σημαντικούς παράγοντες της οικονομίας μας, χωρίς να έχουμε να απαντήσουμε σε αυτά τα ερωτήματα με συγκεκριμένες πολιτικές.

Εδώ λοιπόν, εκτός των χρονίων παθογενειών που σαφώς κληρονομήσατε, κυρία Υπουργέ και κύριοι της Κυβέρνησης -δεν τα δημιουργήσατε εσείς όλα αυτά τα φαινόμενα-, ωστόσο με τις πολιτικές σας ειδικά στον πρωτογενή τομέα δεν βελτιώνεται η κατάσταση. Αντιθέτως, οι εισαγωγές στην τελευταία τριετία έχουν μια σαφέστατη αυξητική τάση. Την ίδια στιγμή βέβαια αυξάνονται, αλλά με πολύ χαμηλότερο ρυθμό, και οι εξαγωγές μας.

Εδώ όμως παράμετροι, οι οποίες λειτουργούν ανασταλτικά στην περιβόητη ανάπτυξη και μεγέθυνση του πρωτογενούς τομέα, είναι η αυξημένη φορολόγηση, οι υπερβολικές ασφαλιστικές εισφορές, ο λάθος τρόπος φορολόγησης. Και, κυρία Παπανάτσιου, επειδή προέρχεστε -το ξανατονίζω- από την αγροτική οικονομία γνωρίζετε πολύ καλά ότι είναι μέγα λάθος να εφαρμόζεται η απλή λογιστική στη φορολόγηση των γεωργικών επιχειρήσεων, σε σχέση με τη γεωργική λογιστική που εφαρμόζεται σε όλες τις προηγμένες χώρες του κόσμου, αλλά μόνο στην πατρίδα μας δεν εφαρμόζεται αυτή η μέθοδος.

Και αυτό σας το καταθέτω, ξεκίνησε από το 2011, δεν διορθώθηκε ούτε από τις προηγούμενες κυβερνήσεις, αλλά ούτε και από τη δικιά σας. Είναι, λοιπόν, ένα στοιχείο που πρέπει να το λάβετε σοβαρά υπ’ όψιν, ώστε να μπορέσετε να αλλάξετε αυτήν την προοπτική για τον πρωτογενή τομέα όπου μαζί με τον κλάδο της ένδυσης δαπανώνται για εισαγωγές 10 δισεκατομμύρια ευρώ, ενώ με στοχευμένες πολιτικές μπορούμε να πετύχουμε τη μεγιστοποίηση της αυτάρκειας στη χώρα μας, με εγχώρια παραγωγή. Μέσα σε μια πενταετία περίπου το 80% όλων αυτών των προϊόντων, είδη πρώτης ανάγκης που τα εισάγουμε, μπορούμε να τα παράγουμε στη χώρα μας. Αν το πετύχουμε αυτό μετά από μια πενταετία, έξι χρόνια το πολύ -και αυτό είναι υπολογισμένο-, για την επόμενη δεκαετία, μετά από το 2023 δηλαδή, μπορούμε να ευελπιστούμε ότι θα εξοικονομήσουμε 80 δισεκατομμύρια ευρώ, κύριε Πρόεδρε, στην πατρίδα μας δημιουργώντας εκατοντάδες χιλιάδες νέες θέσεις εργασίας και σαφώς όλο αυτό το πλεόνασμα, το οποίο θα βοηθήσει να μειωθεί και το υπερπλεόνασμα που δεσμευτήκατε να το πετυχαίνετε μέσα από την υπερφορολόγηση.

Ταυτόχρονα, θα ήθελα να καταθέσω και την ανησυχία μου, κύριε Πρόεδρε, με την κατάσταση στο δημογραφικό που επικρατεί στη χώρα μας και ιδιαίτερα στην ιδιαίτερη πατρίδα μου -και τελειώνω με αυτό- στον Νομό Κοζάνης και τη δυτική Μακεδονία καταθέτοντας κάποια στοιχεία που σχετίζονται με την πληθυσμιακή πυκνότητα, όπου η δυτική Μακεδονία, δυστυχώς, είναι η τελευταία μεταξύ των δεκατριών περιφερειών της χώρας με μόλις τριάντα κατοίκους ανά τετραγωνικό χιλιόμετρο.

(Στο σημείο αυτό ο Βουλευτής κ. Γεώργιος Κασαπίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν λάβουμε, δε, υπ’ όψιν ότι ο μεγαλύτερος εργοδότης στην περιφέρεια αυτή, που είναι η ΔΕΗ και η κτηνοτροφία, είναι σε συρρίκνωση και μάλιστα η κτηνοτροφία μπορεί να είναι τα τελευταία τρία χρόνια, αλλά η συρρίκνωση του λιγνίτη είναι προδιαγεγραμμένη στο 17% συμμετοχή στο ενεργειακό μείγμα μέχρι το 2030 και με τα σοβαρά προβλήματα που κλονίζουν τον άλλον μεγάλο εργοδότη της περιφέρειας αυτής, τον κλάδο της γούνας, δεν βλέπω αισιόδοξο το μέλλον.

Γιατί δεν υπάρχει το περιβόητο σχέδιο παραγωγικής ανασυγκρότησης με το οποίο δεσμευτήκατε στον ελληνικό λαό πριν από τις εκλογές του 2014 και υφαρπάξατε την ψήφο του. Αλλά ούτε και τώρα, τέσσερα χρόνια μετά, υπάρχει αυτό το σχέδιο. Πολύ δε περισσότερο όταν και ο ίδιος ο κύριος Πρωθυπουργός πέρασε απ’ όλες τις περιφέρειες της χώρας, ξεκινώντας από την ακριτική Περιφέρεια της Δυτικής Μακεδονίας, υποσχόμενος αυτό το περιβόητο σχέδιο παραγωγικής ανασυγκρότησης που ακόμα το περιμένουμε και στη χώρα και στη δυτική Μακεδονία.

Όλα αυτά, δυστυχώς, κύριε Πρόεδρε, αποτυπώνονται και στον παρόντα προϋπολογισμό και για αυτόν τον λόγο δεν τον ψηφίζω.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθητές και μαθήτριες και τρεις εκπαιδευτικοί συνοδοί τους από το Γυμνάσιο Φιλιατρών Μεσσηνίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η κ. Ξενογιαννακοπούλου, Υπουργός Διοικητικής Ανασυγκρότησης, έχει τον λόγο για δέκα λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, ο προϋπολογισμός του 2019 έχει ιδιαίτερη σημασία και σηματοδότηση. Είναι ο πρώτος προϋπολογισμός της χώρας μας μετά από μία μακρά περίοδο κρίσης και μνημονίων, ένας προϋπολογισμός που έρχεται να σηματοδοτήσει ότι σταδιακά ανακτούμε ως χώρα την κυριαρχία μας, ανακτούμε τη δυνατότητα άσκησης πολιτικής και πολιτικών περιθωρίων στις επιλογές μας.

Αυτό ακριβώς αποτυπώνει και ο προϋπολογισμός του 2019, δηλαδή ένα διαφορετικό μείγμα πολιτικής, το οποίο ξεφεύγει από τη λιτότητα και από μια σειρά υφεσιακές εκφράσεις πολιτικής και έρχεται να αναδείξει μια νέα αναπτυξιακή δυναμική και μία ενίσχυση του κοινωνικού κράτους.

Αυτό φαίνεται και ως δείγμα γραφής αυτής της διαφορετικής στρατηγικής και πολιτικής που εφαρμόζεται από την Κυβέρνηση με τα σημαντικά μέτρα που ανακοίνωσε ο Πρωθυπουργός τον Σεπτέμβριο στη Διεθνή Έκθεση Θεσσαλονίκης, τα οποία ήδη έχουν ψηφιστεί και αποτυπώνονται δημοσιονομικά στον συγκεκριμένο προϋπολογισμό που σήμερα συζητάμε.

Η εξέλιξη αυτή, κυρίες και κύριοι Βουλευτές, δεν ήταν φυσικά ούτε αυτονόητη, ούτε εύκολη, ούτε δεδομένη. Πρώτα απ’ όλα οφείλεται στις μεγάλες, μακροχρόνιες και επώδυνες θυσίες του ελληνικού λαού. Αλλά επίσης -και εδώ οφείλουμε να το αναγνωρίσουμε- οφείλεται σε μία συγκεκριμένη πολιτική που ασκήθηκε τα τελευταία τρία χρόνια, συγκεκριμένης στόχευσης και διεκδίκησης, προκειμένου να ολοκληρωθεί αυτός ο επώδυνος κύκλος των μνημονίων. Μία πολιτική και αποτελέσματα που σήμερα πλέον αναγνωρίζονται και από τους εταίρους μας. Ακούσαμε και πρόσφατα, αυτήν την εβδομάδα, και τις σχετικές δηλώσεις του Επιτρόπου Μοσκοβισί, ο οποίος όχι μόνο αναγνώρισε αυτήν την πορεία, αλλά είπε ότι χαιρετίζεται συνολικά σε ευρωπαϊκό επίπεδο.

Σε αυτήν την προσπάθεια και σε αυτές τις θυσίες που έχουν γίνει τα τελευταία χρόνια θα ήθελα να σταθώ ιδιαίτερα στον χώρο της δημόσιας διοίκησης. Γιατί η δημόσια διοίκηση βρίσκεται στην καρδιά της δημοκρατικής λειτουργίας των θεσμών, στη δυνατότητα να υπάρξει αναπτυξιακή δυναμική στη χώρα σε μια δίκαιη αναπτυξιακή κατεύθυνση και φυσικά να λειτουργεί αποτελεσματικά και για χάρη του πολίτη το κοινωνικό κράτος.

Η δημόσια διοίκηση, όμως, τα τελευταία χρόνια στη χώρα μας, όλη αυτήν τη δεκαετία, στοχοποιήθηκε, υπέστη μια οριζόντια μείωση, η οποία αγγίζει σχεδόν το 20% σε ανθρώπινο δυναμικό.

Βεβαίως, αυτό δεν είναι φαινόμενο που αφορά μόνον την Ελλάδα. Η στοχοποίηση των δημοσίων υπηρεσιών είναι κάτι που το είδαμε σε όλη την Ευρώπη. Το είδαμε ακόμα να χτυπά και την ίδια την ευρωπαϊκή διοίκηση, που και αυτή είναι μία δημόσια διοίκηση σε ευρωπαϊκό επίπεδο, καθώς επικράτησε μέσα από τη λογική αντιμετώπισης της κρίσης μία μονοδιάστατη, μονόπλευρη πολιτική λιτότητας, με καθαρά νεοφιλελεύθερο πρόσημο σε όλη την Ευρώπη, η οποία στον πυρήνα της είχε την απαξίωση της δημόσιας διοίκησης.

Αυτό βέβαια σε καμμία περίπτωση δεν σημαίνει ότι η δημόσια διοίκηση στην Ελλάδα δεν αντιμετώπιζε διαχρονικά μεγάλα προβλήματα και παθογένειες. Οφείλουμε να το αναγνωρίσουμε και οφείλουμε συνεχώς -και αυτό κάνουμε- να προσπαθούμε να το αντιμετωπίσουμε. Ήδη τα τελευταία χρόνια -και ιδιαίτερα από το 2016- με δύο σημαντικούς θεσμικούς νόμους υλοποιούνται μια σειρά από αλλαγές και μεταρρυθμίσεις στη δημόσια διοίκηση που ακριβώς στοχεύουν στην ανεξαρτησία της, στην αυτονομία της, στην αποτελεσματικότητά της και στην αναβάθμιση της λειτουργίας της.

Πρόκειται για μια συνεχή διαδικασία, γιατί και οι προκλήσεις που η δημόσια διοίκηση παγκοσμίως -και φυσικά και στη χώρα μας- καλείται να αντιμετωπίσει μέσα από την ανάγκη ψηφιοποίησης, μετασχηματισμού της, είναι συνεχώς καινούριες και πρέπει να προσαρμόζεται. Θα ήθελα να σημειώσω όμως ότι σε καμμία περίπτωση δεν μιλάμε για μία διογκωμένη δημόσια διοίκηση. Αυτό δεν αληθεύει και το επισημαίνω επειδή γίνεται μία συνεχής συζήτηση που αγγίζει πια την παραφιλολογία.

Και επειδή ακριβώς συζητούμε τον προϋπολογισμό του 2019 και επειδή, όπως ξέρετε, όλες οι διαδικασίες, που αφορούν τη λειτουργία της δημόσιας διοίκησης πηγαίνουν χέρι χέρι με το δημοσιονομικό πλαίσιο και κάτω από πολύ αυστηρούς ελέγχους δημοσιονομικούς, θα ήθελα να καταθέσω για τα Πρακτικά τον πλέον επικαιροποιημένο πίνακα που έχουμε με τα στοιχεία του Σεπτεμβρίου, ο οποίος με σαφήνεια δείχνει -και είναι στοιχεία της απογραφής, που όπως γνωρίζετε τηρείται στο Υπουργείο Διοικητικής Ανασυγκρότησης και δεν έχει αμφισβητηθεί γιατί είναι ένα εργαλείο πάρα πολύ επικαιροποιημένο και χρήσιμο, με ευρωπαϊκή αναγνώριση- ότι αυτά τα δέκα χρόνια της κρίσης, ξεκινώντας από το 2009 μέχρι και τον Σεπτέμβρη του 2018, έχουμε μία συνεχή μείωση των δημοσίων υπαλλήλων και επίσης ότι όσον αφορά τους συμβασιούχους του δημοσίου, για τους οποίους επίσης γίνεται πολύ μεγάλη συζήτηση –και μιλάμε για τους συμβασιούχους που αμείβονται από τον κρατικό προϋπολογισμό, γιατί αυτοί είναι οι συμβασιούχοι της δημόσιας διοίκησης, δεν μιλάμε για συμβάσεις έργου, που αφορούν το ΕΣΠΑ ή ερευνητικά προγράμματα, που έχουν διαφορετική νομική φύση και εργασιακές σχέσεις-, που έπρεπε να καλύψουν κενά, εφόσον δεν υπήρχε η δυνατότητα πρόσληψης μόνιμου προσωπικού και γι’ αυτό είδαμε να υπάρχουν και αυτές οι συμβάσεις του κρατικού προϋπολογισμού, σύμφωνα με τα επίσημα αυτά στοιχεία καταγραφής από το 2015 μέχρι και σήμερα βλέπουμε ότι έχουμε έναν σταθεροποιημένο αριθμό, ο οποίος κυμαίνεται κάποιες φορές ανάλογα με τις εποχικές ανάγκες.

(Στο σημείο αυτό η Υπουργός κ. Μαριλίζα Ξενογιαννακοπούλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς κυρίες και κύριοι Βουλευτές, σήμερα καλούμαστε -και αυτό συνδέεται απόλυτα με τη συζήτηση, που κάνουμε για τον προϋπολογισμό της επόμενης χρονιάς- να συζητήσουμε για τη δημόσια διοίκηση που έχει σήμερα ανάγκη η χώρα μας, ο λαός μας και το δημόσιο συμφέρον.

Γι’ αυτόν τον λόγο θέτουμε τρεις στόχους σε αυτήν τη νέα εποχή που διανύει η χώρα μας μετά τα μνημόνια:

Το πρώτο και κρίσιμο είναι ότι η δημόσια διοίκηση πρέπει να είναι μοχλός και να συμβαδίζει με τη συνολική παραγωγική και κοινωνική πορεία ανασυγκρότησης της χώρας, με τη συνολική στρατηγική μας για τη χώρα.

Το δεύτερο είναι ότι φυσικά συνεχίζουμε τις αλλαγές και τις μεταρρυθμίσεις. Πρέπει συνεχώς να τις ενισχύουμε, να αξιολογούμε την πορεία τους μέσα σε ένα πλαίσιο στρατηγικής.

Τρίτον, χρειάζεται σε αυτή τη νέα περίοδο της χώρας η δημόσια διοίκηση να λειτουργεί για το δημόσιο συμφέρον και την καλύτερη εξυπηρέτηση των πολιτών και κυρίως –και αυτό είναι και θέμα δημοκρατίας συνολικά και των θεσμών και της δημόσιας διοίκησης- αποκαθιστώντας την εμπιστοσύνη και του λαού για τις δομές και τις λειτουργίες της δημόσιας διοίκησης, αλλά και στο εσωτερικό της δημόσιας διοίκησης που, όπως αναφέρθηκα και πριν, οι δημόσιοι υπάλληλοι πολλές φορές άδικα έχουν στοχοποιηθεί και έχουν απαξιωθεί.

Με αυτά τα λόγια, θέλω να πω ότι έχω τη χαρά να ενημερώσω το Σώμα ότι ήδη έχουμε θέσει σε διαβούλευση –ήδη έκανα μια πρώτη ενημέρωση και θα έχουμε βέβαια και την ευκαιρία να συζητήσουμε και στο Κοινοβούλιο από την επόμενη χρονιά, όταν έρθει η συναρμόδια επιτροπή- ένα σχέδιο νόμου που ακριβώς έρχεται σε αυτή τη νέα περίοδο να αποτυπώσει αυτές τις προτεραιότητες για τη δημόσια διοίκηση, δηλαδή και να στηρίξει συνολικά και να αναβαθμίσει τη λειτουργία της, αλλά και να στηρίξει έναν θεσμό αξιοκρατίας και αξιοπιστίας, όπως είναι το ΑΣΕΠ, το οποίο και αυτό πρέπει να μπορέσει να λειτουργήσει κάτω από τα νέα δεδομένα και έχει επιφορτιστεί με τεράστιο βάρος και λόγω των αρμοδιοτήτων του, αλλά και λόγω φυσικά του ότι έχουν διευρυνθεί οι αρμοδιότητες του σε σχέση με τη συμμετοχή του στις κρίσεις προϊσταμένων της δημόσιας διοίκησης.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας της κυρίας Υπουργού)

Θα ήθελα ένα λεπτό επιπλέον του χρόνου που μου αναλογεί, κύριε Πρόεδρε.

Θα κλείσω λέγοντας κάτι που πιστεύω ότι είναι σημαντικό και κρίσιμο. Στην περίοδο που ανακτούμε την κυριαρχία και τις πολιτικές επιλογές αναδεικνύονται και οι πολιτικές και ιδεολογικές διαφορές ξανά. Δεν υπάρχουν πια τα άλλοθι του μνημονίου και ενός επιβεβλημένου μονόδρομου στην πολιτική. Αυτό είναι υγιές για τη δημοκρατία, όπως είναι και η αντιπαράθεση των ιδεών και της πολιτικής και ιδιαίτερα σε ένα Σώμα που αντανακλά και εκφράζει τη λαϊκή κυριαρχία, όπως είναι η Βουλή.

Θέλω όμως να πω ότι δεν μπορεί να μην γίνεται μια συγκεκριμένη συζήτηση με βάση την αποτύπωση των πραγματικών αναγκών της δημόσιας διοίκησης και να γίνεται μια συνολική και ισοπεδωτική αντικυβερνητική πολιτική όσον αφορά τη στήριξη της δημόσιας διοίκησης.

Γιατί για να είμαστε σαφείς, όπως είπα πριν, δεν υπάρχει διόγκωση του κράτους. Ίσα-ίσα με τον κανόνα ένα προς ένα, που πλέον ξεκινάμε από το Γενάρη επειδή είμαστε στην επόμενη μέρα των μνημονίων, δεν γίνεται διόγκωση, αλλά σταματά η περαιτέρω συρρίκνωση του κράτους. Αυτή είναι η πραγματικότητα.

Ο μέσος όρος ηλικίας είναι πάνω των πενήντα ετών. Άνθρωποι οι οποίοι σε λίγα χρόνια θα βγουν σε σύνταξη, οι οποίοι κράτησαν στις πλάτες τους τις δημόσιες υπηρεσίες, δεν μπορούν να σηκώσουν το βάρος μιας ψηφιακής αναγέννησης, ενός ψηφιακού μετασχηματισμού και των αναγκαίων υπηρεσιών που έχει το δημόσιο.

Και εγώ θέτω ένα ερώτημα, με απόλυτα καλόπιστη κριτική προς την Αξιωματική Αντιπολίτευση. Όταν λέτε ότι αυτές οι ανάγκες μπορούν να καλυφθούν με εσωτερικές μόνο μετακινήσεις και με μια επιστροφή σε μια σκληρή μνημονιακή πρόβλεψη του ένα προς πέντε -και για να είμαστε σαφείς τώρα το Δεκέμβρη που θα έχουμε περίπου οχτώ χιλιάδες αποχωρήσεις το οποίο σημαίνει ότι μας δίνει τη δυνατότητα για οχτώ χιλιάδες προσλήψεις την επόμενη χρονιά- το ένα προς πέντε θα σήμαινε, αν εφαρμοζόταν, που φυσικά δεν θα εφαρμοστεί φέτος αλλά του χρόνου, χίλιες πεντακόσιες προσλήψεις. Πρέπει να σας πω ότι οι χίλιες πεντακόσιες προσλήψεις οριακά καλύπτουν τις ανελαστικές δαπάνες των παραγωγικών σχολών του Στρατού, των Σωμάτων Ασφαλείας και του διπλωματικού σώματος.

Εσωτερικές μετακινήσεις. Ξέρετε ότι με το νόμο του 2016 έχετε θεσμοθετηθεί η κινητικότητα, η οποία είναι ένας θεσμός που τώρα έχει πάρει μπρος, τώρα που έχουμε τα οργανογράμματα. Ήδη τον Νοέμβριο εγκρίθηκαν πέντε χιλιάδες τετρακόσιες ογδόντα μία θέσεις για κινητικότητα. Άρα, σωστά πρέπει να κάνουμε εσωτερικές μετακινήσεις.

Εδώ το θεσμοθετήσαμε κιόλας για να μη γίνεται κατά το δοκούν και ανάλογα με το τι θέλει ο εκάστοτε Υπουργός, αλλά μέσα από θεσμικές ανάγκες των φορέων και από αυτά που επιθυμούν οι ίδιοι οι δημόσιοι υπάλληλοι, γιατί μπαίνουν και λόγοι και για το προσόντα τους και οικογενειακοί πολλές φορές. Είναι απαραίτητο αυτή τη στιγμή να στελεχωθεί περαιτέρω η δημόσια διοίκηση.

Κλείνω με ένα ερώτημα. Πώς θα καλύψουμε τους τρεις χιλιάδες γιατρούς που θα έχουν συνταξιοδοτηθεί μέχρι το 2020, επειδή είναι η τριακονταπενταετία από την ίδρυση του Εθνικού Συστήματος Υγείας και συνταξιοδοτούνται; Δεν μπορούμε να κάνουμε μετακινήσεις διοικητικών σε θέσεις ιατρών.

Πώς θα καλύψουμε τους αναπληρωτές καθηγητές; Μπορούμε να κάνουμε εσωτερικές μετακινήσεις, όταν η Ελλάδα έχει 14% αναπληρωτές καθηγητές και ο μέσος όρος πανευρωπαικά –για να γίνουμε μια κανονική δημόσια διοίκηση ευρωπαϊκή πιστεύω ότι παλεύουμε όλοι όσοι είμαστε εδώ και εκπροσωπούμε το δημοκρατικό τόξο της χώρας- είναι στο 4%;

Άρα, κυρίες και κύριοι Βουλευτές, είναι θεμιτή η κριτική και είναι φυσικό να έχουμε διαφορετικές απόψεις. Εμείς πρεσβεύουμε έναν άλλο ρόλο της δημόσιας διοίκησης, κάποιοι άλλοι έχουν μία νεοφιλελεύθερη προσέγγιση. Όμως, οι βασικές ανάγκες και μια στρατηγική για να μπορέσει το δημόσιο να επιτελέσει το έργο του και να εξυπηρετήσει το δημόσιο συμφέρον και τον ελληνικό λαό, πιστεύω ότι είναι πεδίο συναίνεσης και όχι στείρας αντιπαράθεσης.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κύριοι συνάδελφοι, θα ήθελα να παρακαλέσω και τον κ. Γεωργαντά και τους υπόλοιπους συναδέλφους, που θα πάρουν τον λόγο να σεβαστούν τον χρόνο, γιατί θα τελειώσουμε στις 15.30΄ και να μην χρειαστεί να παρατείνουμε τη συνεδρίαση, γιατί είναι εδώ άνθρωποι που περιμένουν να μιλήσουν. Άρα λοιπόν, να σεβαστούμε τον χρόνο, τα επτά λεπτά, για να μπορέσουν να μιλήσουν όλοι.

Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, εάν δεν είχε κάποιος εικόνα και των νομοθετικών πρωτοβουλιών της Κυβέρνησης και των πρακτικών, οι οποίες εφαρμόστηκαν τα τελευταία τέσσερα χρόνια, σ’ ένα επίπεδο ιδεατού ή σ’ ένα επίπεδο ενός περιγράμματος σκοπιμότητας του πώς θα πρέπει να λειτουργεί η δημόσια διοίκηση, θα μπορούσε να είχε συμφωνήσει με την κυρία Υπουργό. Δυστυχώς, όμως, τα πεπραγμένα αυτής της Κυβέρνησης δεν δίνουν, όχι απλώς καμμία τέτοια δυνατότητα, αλλά αντιθέτως θέτουν και αμείλικτα ερωτήματα για το μέχρι πού θα φθάσει αυτή η Κυβέρνηση στη διαχείριση των ζητημάτων της δημόσιας διοίκησης.

Να θυμίσω σε συναδέλφους ότι δύο είναι οι εμβληματικοί νόμοι αυτής της Κυβέρνησης για τη δημόσια διοίκηση. Ο ν.4369/2016 για το μητρώο επιτελικών στελεχών του δημοσίου και την αξιολόγηση και τις επιλογές προϊσταμένων και ο ν.4440/2016 για την κινητικότητα.

Ξέρετε, αυτοί οι δυο νόμοι, μεγάλο μέρος των οποίων ψηφίσαμε και εμείς, ιδίως στην κινητικότητα, ήταν μέσα στα προαπαιτούμενα, μέσα στις δεσμεύσεις της χώρας. Οπότε, σ’ ένα επίπεδο νομοθέτησης φάνηκε ότι υπάρχει μια βούληση από την πλευρά της Κυβέρνησης, όχι μόνο να νομοθετήσει, αλλά και να υλοποιήσει το περιεχόμενο αυτών των νόμων.

Θα σας πω τι έγινε με τον ν.4440/2016, πολύ απλά τον νόμο της κινητικότητας. Αυτός ο νόμος για τις εσωτερικές μετακινήσεις στις υπηρεσίες, έτσι ώστε να μην είναι κάποιες υποστελεχωμένες και κάποιες υπερστελεχωμένες και συγχρόνως να αντιμετωπιστούν και τα κοινωνικά ή προσωπικά κριτήρια των εργαζομένων, είχε μια προϋπόθεση, για να εφαρμοστεί, μια πολύ σημαντική προϋπόθεση, την οποία υπερψηφίσαμε: τη σύνταξη ψηφιακών οργανογραμμάτων και τα περιγράμματα των θέσεων στις υπηρεσίες. Γιατί όλο αυτό; Ακριβώς, για να είναι αποτυπωμένες οι ανάγκες της κάθε υπηρεσίας, το πραγματικό προσωπικό που υπηρετεί ανά πάσα στιγμή σ’ αυτές, έτσι ώστε να θεωρηθεί, εάν όντως έχει τη δυνατότητα, το δικαίωμα, να ζητήσει επιπλέον προσωπικό.

Αυτή, λοιπόν, η απαραίτητη προϋπόθεση, η οποία έπρεπε να υπάρχει, για να μπορέσει να μπει κάποιος στο σύστημα κινητικότητας, στις περισσότερες των περιπτώσεων δεν εφαρμόζεται και ξέρετε γιατί; Γιατί έχει ψηφιστεί τροπολογία από την παρούσα Κυβέρνηση τον Ιούνιο, η οποία αναστέλλει την υποχρέωση για τη σύσταση των ψηφιακών οργανογραμμάτων, πλην όμως επιτρέπει την κινητικότητα. Δηλαδή, κάποιοι μπορούν και μετακινούνται, χωρίς τα κριτήρια που έθετε ο ίδιος ο νόμος, χωρίς να έχει γίνει η περιγραφή των θέσεων στις οποίες θα πάει. Αυτό, εάν δεν δημιουργεί τις υπόνοιες, τις ενδείξεις -πείτε το όπως θέλετε- μιας πελατειακής διαχείρισης του δημοσιοϋπαλληλικού προσωπικού, το οποίο έχει την ανάγκη να μετακινηθεί, τότε τι είναι; Με δική σας τροπολογία έχει ανασταλεί αυτό.

Έρχομαι στον ν.4369/2016. Με αυτόν τον νόμο έπρεπε όλα τα νομικά πρόσωπα δημοσίου δικαίου, όλες οι εταιρείες του δημοσίου, τα διοικητικά συμβούλιά τους, οι διευθυντές τους και οι πρόεδροι, των οποίων κενώνονται οι θέσεις τους, όποια θέση κενώνεται από τον Οκτώβριο του 2016 να καλύπτεται μέσα απ’ αυτό το μητρώο στελεχών δημοσίων υπαλλήλων, δηλαδή με ανώτερα προσόντα.

Εμείς υπερψηφίσαμε τη συγκεκριμένη διάταξη, το άρθρο 8. Ξέρετε τι έχει γίνει από τον Οκτώβριο του 2016 μέχρι τον Δεκέμβριο του 2018 που μιλάμε, κύριοι συνάδελφοι; Ούτε ένας δημόσιος υπάλληλος δεν τοποθετήθηκε μέσα από τη διαδικασία του άρθρου 8, για να καλύψει μια θέση νομικού προσώπου δημοσίου δικαίου. Και όταν λέω νομικά πρόσωπα δημοσίου δικαίου, εννοώ και νοσοκομεία και άλλους οργανισμούς. Ξέρετε γιατί; Με τροπολογία αυτής της Κυβέρνησης όλο αυτό, λέει, θα γίνει από το 2019. Το άφησαν για το 2019, για μια άλλη κυβέρνηση.

Γιατί αυτό; Γιατί υπήρχαν ακόμα πολλοί συγγενείς, πολλοί φίλοι, πολλά στελέχη, ιδιοκτήτες βουλκανιζατέρ ίσως, οι οποίοι δεν είχαν προλάβει οι άνθρωποι να δουν και τη δυνατότητα να ασκείς διοίκηση. Έπρεπε, λοιπόν, να το δουν. Ο ίδιος, λοιπόν, αυτός νόμος, δεν εφαρμόζεται από την ίδια Κυβέρνηση που την ψήφισε.

Θα ήθελα να πω και κάτι σχετικό για την αξιολόγηση. Έχω κάνει συνεχείς ερωτήσεις, σε όλους τους Υπουργούς Διοικητικής Ανασυγκρότησης. Το 2016 έγινε αξιολόγηση. Το 2017 είναι σε εξέλιξη. Για το 2016 ζήτησα να μου πουν πόσοι αξιολογήθηκαν στο δημόσιο ως μη επαρκείς. Με τον δικό τους νόμο, τον ν.4369, υπήρχε συγκεκριμένη διαδικασία, που έλεγε ότι όποιοι αξιολογούνται ως λιγότερο ή περισσότερο ανεπαρκείς υποχρεούνται, υπό την παρακολούθηση του προϊσταμένου, σε συγκεκριμένο πρόγραμμα βελτίωσης της απόδοσής τους. Συμφωνούμε απολύτως. Σίγουρα, στις τριακόσιες, τετρακόσιες χιλιάδες δημοσίους υπαλλήλους που αξιολογήθηκαν, υπάρχουν κάποιοι, που χρήζουν μιας τέτοιας στήριξης από τον προϊστάμενο.

Δεν μου έχει απαντήσει κανείς αν ένας δημόσιος υπάλληλος αξιολογήθηκε ως λίγο ανεπαρκής. Παρακαλώ, αν υπάρχει κάποια απάντηση, να μου δοθεί. Έχω κάνει τρεις ερωτήσεις. Γιατί ξέρετε τι γίνεται μέσα από όλο αυτό; Απαξιώνουμε τελικά όλο το δημοσιοϋπαλληλικό σώμα. Και πράγματι -σε αυτό θα συμφωνήσω- υπάρχει ένας πολύ μεγάλος αριθμός καταρτισμένων και ευσυνείδητων δημοσίων υπαλλήλων οι οποίοι αυτά τα χρόνια που είχαμε λιγότερο προσωπικό, αυτά τα χρόνια της κρίσης που ήταν μειωμένοι οι μισθοί, που ήταν ο κόσμος πιο απαιτητικός, που ήταν ο κόσμος πιο ταλαιπωρημένος, μπόρεσαν και κράτησαν αυτό που λέμε δημόσια διοίκηση, ανταπεξήλθαν στις δομές, κράτησαν τις δομές όρθιες και ανταπεξήλθαν στις υπηρεσίες που έπρεπε να παράσχουν.

Αυτοί, λοιπόν, οι δημόσιοι υπάλληλοι δεν πρέπει να αισθανθούν δικαιωμένοι μέσα από αυτήν τη διαδικασία αξιολόγησης που συμφωνήσαμε όλα τα κόμματα, που έχει συμφωνήσει όλη η ελληνική κοινωνία ότι είναι αναγκαίο να γίνει; Είναι πραγματικά αναγκαίο να γίνει, όμως εγώ δεν βλέπω ότι αυτή η Κυβέρνηση έχει την πρόθεση να το κάνει και γι’ αυτό δεν μου απαντάει στο συγκεκριμένο αυτό ερώτημα.

Βεβαίως, αυτή η Κυβέρνηση έχει επιτύχει κάτι το οποίο είναι τρομερό. Αυτό οφείλω να το πω. Ενώ είχαμε τέσσερα χρόνια περιορισμών στις προσλήψεις και τις αποχωρήσεις, –είχαμε το πέντε προς ένα, το τέσσερα προς ένα, το τρία προς ένα- αυτό κανονικά σήμαινε ότι το δημόσιο έπρεπε να περιοριστεί δραστικά. Ο αριθμός των δημοσίων υπαλλήλων πράγματι είναι περίπου στον ίδιο αριθμό μέσα στην τετραετία -είναι λίγο μειωμένος-, όμως έχουμε για μεγάλη αύξηση των συμβασιούχων, μια μεγάλη αύξηση των μετακλητών. Τη λογική της Υπουργού ότι θεωρούμε συμβασιούχους αυτούς που πληρώνονται από τον προϋπολογισμό, δεν την καταλαβαίνω. Αυτοί που είναι στα ανταποδοτικά, δηλαδή, δεν τους πληρώνει ο Έλληνας φορολογούμενος όλους; Εάν τους πληρώνει μέσα από τον προϋπολογισμό ή εάν τους πληρώνει μέσα από τα δημοτικά τέλη, δεν πληρώνονται από τον Έλληνα φορολογούμενο, ακόμα και αυτοί οι χιλιάδες συμβασιούχοι που μπορεί, για παράδειγμα, να υπηρετούν στην καθαριότητα;

Κατάφερε, λοιπόν, η Κυβέρνηση στα χρόνια αυτά των δήθεν περιορισμών να αυξήσει το μισθολογικό κόστος του δημοσίου. Πώς αυξήθηκε το δημοσιονομικό κόστος του δημοσίου κατά 600 εκατομμύρια ευρώ, αν έχουμε τον ίδιο αριθμό ή λιγότερο αριθμό δημοσίων υπαλλήλων και συμβασιούχων και μετακλητών, όπως έπρεπε να έχουμε; Πώς γίνεται να αυξάνει κατά 600 εκατομμύρια ευρώ το μισθολογικό κόστος του δημοσίου κατά έτος; Αυτό μόνο μια κυβέρνηση ΣΥΡΙΖΑ μπορούσε να το πετύχει. Είναι μαγικό να έχουμε περιορισμό, αλλά να αυξάνεται το μισθολογικό κόστος.

Αυτά τα μαγικά κάποια στιγμή τελειώνουν και όταν τελειώνουν έρχεται και η ώρα της πληρωμής. Σε λίγους μήνες θα την έχετε.

Ευχαριστώ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Για ποιο θέμα θέλετε να μιλήσετε;

**ΑΝΔΡΕΑΣ ΛΟΒΕΡΔΟΣ:** Για ένα θέμα τάξης, που αφορά τη σύνθεση της Αίθουσας.

Χθες, ο κ. Τσακαλώτος, στα ξαφνικά, έκανε μια παρατήρηση για την κατάσταση στην Αίθουσα και αναφέρθηκε στην Αξιωματική Αντιπολίτευση και σε εμάς. Είπε ότι έχουμε από έναν Βουλευτή εδώ και δεν είναι αυτό σωστό κ.λπ..

Πήρα τον λόγο και είπα στον κύριο Υπουργό ότι αναλογικά εμείς και έχουμε μιλήσει πολύ σήμερα και εν πάση περιπτώσει κάθε κόμμα, ανάλογα με την κοινοβουλευτική ομάδα που διαθέτει, έχει και παρουσία.

Ρίξτε μια ματιά στην Αίθουσα, κύριε Πρόεδρε. Δείτε τις Κοινοβουλευτικές Ομάδες. Δείτε την Πλειοψηφία. Σας παρακαλώ πολύ, συντάξτε και ένα πρακτικό και στείλτε το στον κ. Τσακαλώτο για να μην μας ξανακάνει πάλι τέτοιες παρατηρήσεις.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο Βουλευτής του ΣΥΡΙΖΑ κ. Δέδες.

**ΙΩΑΝΝΗΣ ΔΕΔΕΣ:** Κυρία Υπουργέ και κύριοι Υπουργοί, αγαπητές και αγαπητοί συνάδελφοι, καλούμαστε να πρωτοτυπήσουμε όχι για το φαίνεσθαι, αλλά για το είναι στη σημερινή μας συζήτηση επί του προϋπολογισμού, να πούμε τι είναι αυτός και πώς επιμερίζει τις υποχρεώσεις του κράτους απέναντι στους πολίτες.

Το λέω αυτό, διότι γίναμε μάρτυρες των τοποθετήσεων της Νέας Δημοκρατίας και του ΠΑΣΟΚ περί περιορισμού του Προγράμματος των Δημοσίων Επενδύσεων.

Το Πρόγραμμα Δημοσίων Επενδύσεων του 2019 είναι το μεγαλύτερο της οκταετίας με ύψος 6 δισεκατομμυρίων 750 εκατομμυρίων σε τομείς, όπως οι υποδομές, η επιχειρηματικότητα, η απασχόληση, η υγεία και η παιδεία. Το ζήτημα των δημοσίων επενδύσεων είναι παράμετρος υγιούς λειτουργίας μιας εθνικής οικονομίας και, όπως επιμένουμε σ’ αυτό εμπράκτως εθνικά, αντίστοιχα επιμένουμε και ευρωπαϊκά.

Όταν μιλάμε για προϋπολογισμούς, αγαπητοί συνάδελφοι, όλων το μυαλό πηγαίνει σε αριθμούς, ποσοστιαίες αλλαγές, ισοζύγια πληρωμών και μαθηματικές καμπύλες και αυτό συμβαίνει όχι μόνο μέσα στο Κοινοβούλιο, αλλά και σε όλη την ελληνική κοινωνία.

Ο προϋπολογισμός, όμως, δεν στοιχειοθετείται μονάχα από αριθμούς. Πρέπει να προσβλέπει κυρίως στις κοινωνικές ανάγκες και να κρίνεται αν προσπαθεί να ικανοποιήσει όσο το δυνατόν μεγαλύτερο φάσμα του πληθυσμού και αν ανατάσσει παθογένειες και ελλείμματα.

Επειδή λόγω μνημονίων και λιτότητας σε πολλές χώρες της Ευρώπης και ιδιαίτερα στη χώρα μας συρρικνώθηκαν αφ’ ενός οι κοινωνικές δομές και αφ’ ετέρου η κοινωνική ασφάλιση και αυξήθηκε η ανεργία, έρχεται για πρώτη φορά η Κυβέρνησή μας με τον πρώτο μεταμνημονιακό προϋπολογισμό να προσπαθήσει να διορθώσει τα κακώς κείμενα όσο είναι δυνατόν σε πραγματικές συνθήκες. Με μια λέξη περιγράφουμε τον κοινωνικό προϋπολογισμό στην πολιτική οικονομία. Ενέχει, βέβαια, χαρακτήρα αναδιανομής.

Αποτέλεσμα της συνέπειας στους δημοσιονομικούς μας στόχους και της βελτίωσης των δημόσιων οικονομικών μεγεθών, σήμερα κατακτούμε τον στόχο που θέσαμε το 2015 φτάνοντας στο 2018, να προϋπολογίσουμε το 2019 χωρίς νέους δημοσιονομικούς περιορισμούς, χωρίς νέες περικοπές, χωρίς νέα διόγκωση φόρων, αλλά με αύξηση των κοινωνικών δαπανών και με μείωση φόρων και εισφορών.

Εμείς, λοιπόν, την εξαγγελία την πραγματοποιούμε και την πραγματοποιήσαμε ως εξής:

Πρώτον, με τη μείωση του ΕΝΦΙΑ κατά ανώτατο ποσοστό 30% κλιμακωτά από το 2019, με τη μείωση κατά 1/3 των ασφαλιστικών εισφορών ελεύθερων επαγγελματιών, αυτοαπασχολούμενων και αγροτών, με την επιδότηση 50% των εργοδοτικών ασφαλιστικών εισφορών για νέους έως και είκοσι πέντε ετών, με την επιδότηση στέγασης τριακοσίων χιλιάδων νοικοκυριών, τα οποία διαμένουν σε ενοικιαζόμενη κατοικία ή είναι δανειολήπτες με εισοδηματικά και περιουσιακά κριτήρια, με πρόσληψη επτάμισι χιλιάδων εργαζομένων στο πρόγραμμα «Βοήθεια για το Σπίτι», αλλά και στην ειδική αγωγή συνολικά, με την κατάργηση των μέτρων περικοπής προσωπικής διαφοράς κύριων και επικουρικών συντάξεων, με την επιστροφή περικοπών σε ένστολους, δικαστικούς, πανεπιστημιακούς και γιατρούς του ΕΣΥ, μέτρα δίκαια, μέτρα ανακούφισης, μέτρα αναπτυξιακής επέκτασης.

Αγαπητοί συνάδελφοι, η υγειονομική κάλυψη του πληθυσμού είναι για εμάς βασική προϋπόθεση στη σχέση μας με τον πολίτη. Για τον λόγο αυτό συμπληρώσαμε τον ν.1397/1983 περί δημιουργίας του ΕΣΥ. Τώρα, όμως, ήρθαμε εμείς να καλύψουμε εκείνο το τεράστιο κενό που τόσα χρόνια ήταν απαιτητό απ’ όλον τον υγειονομικό κόσμο, να συμπληρώσουμε ολοκληρώνοντας το Εθνικό Σύστημα Υγείας με την πρωτοβάθμια περίθαλψη υγείας, με τις τοπικές μονάδες υγείας, τον οικογενειακό γιατρό, τον ηλεκτρονικό φάκελο του ασθενή.

Αναρωτιέται κάποιος: Τώρα είναι όλα τέλεια; Όχι, βέβαια. Το Υπουργείο Υγείας έχει ακόμα τα σχέδιά του να προχωρήσει ακόμα περαιτέρω. Γι’ αυτό η κοινωνία θα δώσει στην Κυβέρνηση χώρο και χρόνο για να ολοκληρώσει το έργο της.

Κορυφαία είναι, όμως, και η προσφορά των ιδρυμάτων «Σταύρος Νιάρχος» και «Αλέξανδρος Ωνάσης», τα οποία είδαν τις ειλικρινείς προσπάθειες και τον πολιτικό σχεδιασμό του Υπουργείου Υγείας και αποφάσισαν να επενδύσουν στο πρόγραμμα του Υπουργείου εν είδει δωρεών με 200 έως 250 εκατομμύρια και 70 εκατομμύρια ευρώ αντίστοιχα με την κατασκευή νέου νοσοκομείου στην Κομοτηνή, με την κατασκευή νοσοκομείου παίδων στην περιοχή της Θεσσαλονίκης, με συμπληρωματικές δομές στο Νοσοκομείο «Ευαγγελισμός» και ιατροτεχνολογικό εξοπλισμό, όπως, επίσης, με την κατασκευή νέας πτέρυγας στο «Ωνάσειο» που θα στεγάσει μεταμοσχευτικό κέντρο και παιδοχειρουργικό κέντρο.

Αγαπητές κυρίες και κύριοι συνάδελφοι, ο προϋπολογισμός του 2019, όπως και οι προηγούμενοι προϋπολογισμοί της Κυβέρνησής μας, είχαν στόχο την κοινωνική συνοχή.

Μέριμνά μας είναι ο κόσμος που για δεκαετίες είναι στο κοινωνικό περιθώριο, τα νέα παιδιά εφοδιασμένα με πτυχία που αποζητούν ίσες ευκαιρίες απασχόλησης μέσα από αξιοκρατικές μεθόδους και όχι από Μητρώα Στελεχών, την ενίσχυση της δηλωμένης εργασίας και την καταπολέμηση της αδήλωτης εργασίας.

Το Υπουργείο Εργασίας, λοιπόν, με αιχμή του δόρατος τον ΣΕΠΕ, που έχει περάσει σε άλλη εποχή διαρθρωτικής λειτουργίας και στελέχωσης εργάζεται για τη διασφάλιση των δικαιωμάτων των εργαζομένων.

Παράλληλα, υλοποιεί έως το πρώτο τρίμηνο του 2019 έντεκα νέα προγράμματα συνολικού προϋπολογισμού 632 εκατομμυρίων ευρώ σε σύνολο ογδόντα εννέα χιλιάδες ωφελουμένων. Ειδικότερα για τους νέους και τις νέες υλοποιεί πρόγραμμα απασχόλησης πεντέμισι χιλιάδων ανέργων πτυχιούχων ανώτατων εκπαιδευτικών και τεχνολογικών ιδρυμάτων ηλικίας μέχρι είκοσι εννέα ετών, πρόγραμμα επιχορήγησης επιχειρήσεων για την απασχόληση έξι χιλιάδων νέων ανέργων, αποφοίτων τριτοβάθμιας εκπαίδευσης σε κλάδους εξειδίκευσης, παραγωγής και δραστηριότητας.

Παράλληλα, σχεδιάζεται η νέα γενιά ολοκληρωμένων παρεμβάσεων για κατάρτιση, πιστοποίηση και πρακτική άσκηση όλα συνδεδυασμένα με κλάδους της παραγωγικής δραστηριότητας.

Η κοινωνική ασφάλιση, λοιπόν, από ατραπούς στενές και δύσβατες βαδίζει μέσω της δημιουργίας του ΕΦΚΑ και στον πρώτο χρόνο λειτουργίας του έχει μέχρι τώρα θετικό ισοζύγιο με όφελος περίπου 1,5 δισεκατομμύρια ευρώ.

Την ίδια ώρα ενισχύεται η κοινωνική αλληλεγγύη για την οποία κατηγορηθήκαμε αρκετά, με την επέκταση του Κοινωνικού Εισοδήματος Αλληλεγγύης, συνολικά 3 δισεκατομμύρια ευρώ, ενώ οι άλλες κυβερνήσεις από το 2010 μέχρι το 2015 δεν διέθεσαν ούτε ένα ευρώ. Και όλο αυτό ηλεκτρονικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητέ, κύριε Πρόεδρε, την υπομονή σας για ένα λεπτό.

Για να απαλλαγούμε από τις άδηλες πελατειακές σχέσεις. Θα σας υπενθυμίσω τα σχολικά γεύματα σε εκατόν πενήντα τρεις χιλιάδες μαθητές που έχουν επεκταθεί στους δήμους των πυρόπληκτων περιοχών, Μαραθώνα και Ραφήνας, και πλημμυροπαθών Μάνδρας και Μεγάρων.

Επίσης, την αύξηση κατά 60% στην πρόσβαση των εκατόν είκοσι επτά χιλιάδων παιδιών σε βρεφονηπιακούς σταθμούς. Με την ίδρυση -και για πρώτη φορά- ειδικής γραμματείας Ρομά για την ανάπτυξη δράσεων κοινωνικής εντάξεως ειδικά των νέων με την πρόσβαση σε κλειστές για χρόνια κατασκηνώσεις, με τον νόμο για την αναδοχή και την υιοθεσία, με εκατό κέντρα στήριξης οικογένειας και με δράσεις για άτομα με αναπηρία.

Αγαπητοί, κύριοι συνάδελφοι, τελειώνοντας σας λέω ότι παραλάβαμε μια χώρα με οικονομική ασφυξία. Εργαστήκαμε αποτελεσματικά και συστηματικά και καταφέραμε να στηρίξουμε τα νοικοκυριά, τον κόσμο της εργασίας και της καθαρής επιχειρηματικότητας, ενώ αποδείξαμε, όμως, πως έχουμε τα ψυχικά αποθέματα να αναδιατάξουμε την καθημερινότητα και να αναβαθμίσουμε τη ζωή των Ελλήνων με προοδευτικές αλλαγές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σας ευχαριστώ πολύ για την υπομονή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει η κυρία Χριστοφιλοπούλου, Βουλευτής της Δημοκρατικής Συμπαράταξης ΠΑΣΟΚ -ΔΗΜΑΡ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχω ετοιμαστεί να μιλήσω για τον προϋπολογισμό. Όμως, θα μου επιτρέψετε, επειδή πριν λίγο άκουσα την Υπουργό Διοικητικής Ανασυγκρότησης των ΣΥΡΙΖΑ και των Ανεξαρτήτων Ελλήνων κ. Μαριλίζα Ξενογιαννακοπούλου, να αναφέρεται για ορισμένα θέματα της δημόσιας διοίκησης να σχολιάσω λίγο.

Άκουσα την κ. Ξενογιαννακοπούλου να μιλάει για διαχρονικά προβλήματα –το σημείωσα μάλιστα- και παθογένειες οι οποίες –ω, του θαύματος!- αντιμετωπίστηκαν την τελευταία τριετία με σοβαρές μεταρρυθμίσεις!

Και ξέρετε, μου γεννήθηκε η απορία πώς δεν βρήκε σε όσα λεπτά μίλησε λίγο χρόνο να αναφερθεί σε πολύ μεγάλες μεταρρυθμίσεις, που υπηρέτησε η ίδια από διαφορετικές θέσεις, όντας στέλεχος του Πανελληνίου Σοσιαλιστικού Κινήματος. Δεν αναφέρθηκε στο ΑΣΕΠ, στα Κέντρα Εξυπηρέτησης Πολιτών που τα αγκάλιασε όλη η κοινωνία και ήμασταν και είμαστε ακόμα περήφανοι γιατί αυτές τις μεταρρυθμίσεις, τις αγκάλιασαν τελικά και οι δυνάμεις που δεν τις ψήφισαν τότε, όπως και τις αλλαγές στην αυτοδιοίκηση.

Όμως, ούτε καν της γεννήθηκε η απορία…

**ΑΝΔΡΕΑΣ ΛΟΒΕΡΔΟΣ:** Ο Συνήγορος του Πολίτη…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ο Συνήγορος του Πολίτη και πολλά άλλα, κύριε Λοβέρδο.

**ΓΙΑΝΝΗΣ ΚΟΥΤΣΟΥΚΟΣ:** Η «ΔΙΑΥΓΕΙΑ»…

**ΚΩΝΣΤΑΝΤΙΝΟΣ ΜΠΑΡΚΑΣ:** Ένα σωρό νομοθετήματα!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριοι συνάδελφοι, επιτρέψτε μου να συνεχίσω.

Η μεγαλύτερη, όμως, απορία μού γεννήθηκε -και δυστυχώς, δεν είναι εδώ για να μου απαντήσει, γιατί είδα ότι έφυγε πριν από λίγο- όταν δεν αναφέρθηκε σε μεγάλες μεταρρυθμίσεις που έγιναν στην περίοδο που ήταν «μνημονιακή» Υπουργός του ΠΑΣΟΚ η κ. Ξενογιαννακοπούλου. Αναφέρομαι στον μεγάλο θεσμό, που δεν ήταν μνημόνιο, της «ΔΙΑΥΓΕΙΑ», που τελικά και αυτός ο θεσμός της «ΔΙΑΥΓΕΙΑ» έγινε καινοτομία και κεκτημένο και τον υπηρέτησαν όλες οι δυνάμεις. Εντάξει, προσπαθείτε να τον αλλάξετε λίγο τώρα.

Δεν βρήκε τίποτε να πει για την ηλεκτρονική συνταγογράφηση που τη διαδέχτηκε, ως Υπουργός Υγείας, ο Κοινοβουλευτικός μας Εκπρόσωπος σήμερα κ. Λοβέρδος ούτε για τον ΕΟΠΥΥ. Τίποτε απολύτως. Άκουσα ότι κάτι ψέλλισε για την απογραφή. Απέφυγε, όμως, επιμελώς να πει ότι η απογραφή των δημοσίων υπαλλήλων έγινε το 2010. «Ουαί υμίν Γραμματείς και Φαρισαίοι»! Τίποτε άλλο!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Όμως, ας πάμε και σε δυο-τρία σημερινά δεδομένα, έτσι για να της απαντήσουμε λίγο, όχι τίποτε άλλο, αλλά γιατί όλα καλά τα βλέπει.

Είναι αλήθεια, λοιπόν, κυρίες και κύριοι συνάδελφοι, ότι τον Σεπτέμβριο του 2016, έτος που μνημόνευσε η κ. Ξενογιαννακοπούλου, υπηρετούσαν ογδόντα μία χιλιάδες επτακόσιες είκοσι επτά συμβασιούχοι στον ευρύτερο δημόσιο τομέα και αυτοί -ω, του θαύματος!- τον Μάιο του 2018 έγιναν εκατόν είκοσι τρεις χιλιάδες;

Είναι, επίσης, αλήθεια, κυρίες και κύριοι των ΣΥΡΙΖΑ και ΑΝΕΛ, ότι σε ό,τι αφορά τους μετακλητούς υπαλλήλους -που θυμίζω τις προγραμματικές δηλώσεις εδώ και τέσσερα χρόνια του κ. Τσίπρα, που, όπως θα έσκιζε τα μνημόνια, θα καταργούσε και τα μεγάλα γραφεία και τα μεγάλα Υπουργεία και έχουμε τη μεγαλύτερη Κυβέρνηση- και -ω, του θαύματος!- οι μετακλητοί υπάλληλοι, οι οποίοι ήταν τον Δεκέμβρη του 2015 χίλιοι εννιακόσιοι ένας, είναι σήμερα δύο χιλιάδες πεντακόσιοι τριάντα τρεις. Να τους χαίρεστε και αυτούς και τις δήθεν μεταρρυθμίσεις σας! Το μόνο που κάνετε είναι να υπακούετε στις εντολές των μεταρρυθμίσεων που σας φέρνουν οι τροϊκανοί.

Κυρίες και κύριοι συνάδελφοι, ερχόμενη τώρα στον προϋπολογισμό, είναι ο τελευταίος, δήθεν, προϋπολογισμός της κρίσης, γιατί, ναι, το μνημόνιο τελείωσε, η κρίση όμως είναι εδώ και η εποπτεία είναι εδώ και το υπερταμείο είναι εδώ και τα ενενήντα εννιά χρόνια είναι εδώ, όλα είναι εδώ.

Ο τελευταίος, όμως, προϋπολογισμός αυτής της Κυβέρνησης των ΣΥΡΙΖΑ - ΑΝΕΛ είναι και αυτός ένας προϋπολογισμός όπου η φτωχοποίηση είναι προϊούσα, παρά τους μποναμάδες της εποχής, που και πέρυσι και φέτος από τα θηριώδη υπερπλεονάσματα μοιράζετε. Διότι ήσασταν οι μόνοι που, αφού κάνατε και την δήθεν αυτοκριτική σας για «αυταπάτες» και δεν αποτρέψατε μέσω του τρίτου και αχρείαστου μνημονίου τη χρεοκοπία της χώρας και την επιστροφή στη δραχμή, τι κάνατε; Ήσασταν οι μόνοι -σας τα είπε πριν από λίγο ο Κοινοβουλευτικός μας Εκπρόσωπος, ο κ. Λοβέρδος- που υποταχθήκατε στην εσωτερική υποτίμηση, στην υποτίμηση της κοινωνίας, στην υποτίμηση της οικονομίας.

Βρισκόμαστε σήμερα σε έναν ακόμη προϋπολογισμό που πανηγυρίζετε ότι είναι ο προϋπολογισμός της εξόδου. Με συγχωρείτε, αλλά ο κοινωνικός προϋπολογισμός είναι μειωμένος κατά 1,2 δισεκατομμύρια ευρώ. Πέρυσι ήταν 2,3 δισεκατομμύρια ευρώ και φέτος είναι 1,2 δισεκατομμύρια ευρώ λιγότερο. Οι επενδύσεις είναι μόλις το 13% του ακαθάριστου εγχώριου προϊόντος, όταν στην Ευρώπη είναι στο 20%.

Πόσα χαμένα επενδυτικά δισεκατομμύρια είναι αυτά, κυρίες και κύριοι συνάδελφοι; Ένα μόνο δισεκατομμύριο υπολείπεται η αυτοδιοίκηση σε πόρους συνολικά, η αυτοδιοίκηση που στην εποχή της κρίσης σήκωσε βάρη και βοήθησε τους πολίτες.

Βεβαίως, εξεπλάγην και εγώ, ακούγοντας την κυρία Υφυπουργό Οικονομικών που ξέχασε -ω, του θαύματος!- ότι οι φόροι έχουν αυξηθεί κατά 600 εκατομμύρια ευρώ, ότι οι ληξιπρόθεσμες οφειλές του δημοσίου είναι στα 2,62 δισεκατομμύρια ευρώ, ενώ προβλεπόταν ο μηδενισμός τους. Βεβαίως, για τις επενδύσεις δεν μίλησε. Ας θυμηθούμε ότι το ΠΔΕ έχει και αυτό περικοπές της τάξεως των 550 εκατομμυρίων ευρώ.

Για εμάς τρία είναι τα βασικά που χρειάζεται ο πολίτης από το κοινωνικό κράτος, το αποκεντρωμένο, λέμε εμείς: την υγεία, την παιδεία και την ασφάλεια. Τι ακριβώς, κάνατε για το τελευταίο;

Εγώ θα τα θυμίσω γιατί στη «βάρδια» της κ. Δούρου και την δική σας, κατά τα δικά σας λεγόμενα, έτυχε η μεγάλη τραγωδία του Ματιού, αλλά και της Μάνδρας. Και είχαμε, κυρίες και κύριοι συνάδελφοι, στις 9 Αυγούστου εδώ τον κύριο Τσίπρα να βγαίνει και να λέει ότι θα αναβαθμίσει το σύστημα της πολιτικής προστασίας και θα φέρει αλλαγές και μεταρρυθμίσεις. Πού’ ν’ το;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα και εγώ για ένα λεπτό, την ανοχή σας, όπως και άλλοι συνάδελφοι.

Τελειώνω, λέγοντας ότι δεν είναι δυνατόν να συνεχίζεται η εγκατάλειψη των Σωμάτων Ασφαλείας στον βαθμό που γίνεται σήμερα, όχι μόνο στον εξοπλισμό, όχι μόνο στις μισθολογικές αδικίες που τις συνεχίζετε, αλλά και στον τρόπο με τον οποίο διαχειρίζεστε το ανθρώπινο δυναμικό στα Σώματα Ασφαλείας. Και τι κάνετε; Συνεχίζετε, στη μετά Τόσκα εποχή, την ανοχή στη βία, την ανομία και την παραβατικότητα. Οι συλλογικότητες δηλαδή, οι μπαχαλάκηδες, κάνουν ό,τι θέλουν και ο Υπουργός Παιδείας; Προτείνει στους φοιτητές να αυτοδικήσουν. Οι πολίτες, κατά 68%, αισθάνονται ανυπεράσπιστοι και ανασφαλείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Εάν, λοιπόν, όλα αυτά τα βάλει κάποιος μαζί, θα δει επενδυτική ένδεια με φτωχοποίηση, που είναι προϊούσα, διότι η μεσαία τάξη που τσακίζεται πάει στους φτωχούς και περιμένει ένα μέρισμα μόνο για να σας ψηφίσει λέτε. Με αυτές τις συνθήκες η εξίσωση όχι μόνο δεν βγαίνει, αλλά είναι θανατηφόρος για το σπιράλ της οικονομίας και, κυρίως, θανατηφόρος για τις παραγωγικές και ζωντανές δυνάμεις της κοινωνίας.

Εμείς, το Κίνημα Αλλαγής, αντιστεκόμαστε με προτάσεις νόμου συγκεκριμένες. Στο Κίνημα Αλλαγής καταθέτουμε για το δημογραφικό, για το ασφαλιστικό, για τα μέτρα υπερφορολόγησης, όπου έχουμε ελαφρύνσεις συγκεκριμένα θεσμικά μέτρα και, βεβαίως, καταψηφίζουμε αυτόν τον προϋπολογισμό, που θα είναι και ο τελευταίος σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Και προχωρούμε στον επόμενο ομιλητή, ο οποίος είναι ο κ. Τσίρκας από τον ΣΥΡΙΖΑ.

Ορίστε, κύριε Τσίρκα, έχετε τον λόγο για επτά λεπτά.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, κατά την περσινή συζήτηση για τον προϋπολογισμό αντιμετωπίσαμε, είναι αλήθεια, επιθέσεις, χλεύη και ειρωνεία από την πλευρά της Αντιπολίτευσης όταν μιλούσαμε για τον τελευταίο κρατικό προϋπολογισμό στο πλαίσιο του προγράμματος μακροοικονομικής προσαρμογής.

Σήμερα, λοιπόν, είμαστε εδώ και συζητάμε τον προϋπολογισμό του 2019, τη στιγμή που η χώρα έχει βγει οριστικά και αμετάκλητα από τα μνημόνια και τη σκληρή επιτροπεία. Είναι ο πρώτος προϋπολογισμός μετά από οκτώ χρόνια, που προβλέπει δημοσιονομική επέκταση, περιέχει σημαντικές ελαφρύνσεις, μέτρα ανακούφισης και αναπτυξιακά μέτρα, με δεδομένη την κάλυψη των στόχων και τη θετική πορεία της οικονομίας.

Πού είναι, λοιπόν, το τέταρτο μνημόνιο; Το επιχείρημα της Αντιπολίτευσης για τις περικοπές των συντάξεων έχει χαθεί. Τώρα μας λένε ότι δεν εφαρμόζονται οι περικοπές, γιατί η Κυβέρνηση έδωσε ως αντάλλαγμα το μακεδονικό. Αν ο κ. Μητσοτάκης πιστεύει στα σοβαρά ότι η Κυβέρνηση παζάρεψε το μακεδονικό με τις συντάξεις, προφανώς θεωρεί ότι οι Ευρωπαίοι θέλουν να λυθεί το μακεδονικό σε βάρος της Ελλάδας. Θα το καταγγείλει αυτό, όταν πάει στην Ευρώπη; Και τέλος πάντων, γιατί ψήφισε η Νέα Δημοκρατία την άρση της περικοπής των συντάξεων;

Ο κ. Μητσοτάκης στρέφεται στην πατριδοκαπηλία, επειδή έχει καταρρεύσει το αφήγημα του περί τέταρτου μνημονίου. Είναι πραγματικά, να απορεί κάποιος με τη στάση της Νέας Δημοκρατίας, που όσο έβλεπε ότι ο ΣΥΡΙΖΑ πάλευε σοβαρά για την ακύρωση των περικοπών, αντί να αλλάξει τακτική, δούλεψε σκληρά για την επιβολή του μέτρου. Το αποτέλεσμα ήταν να εκτεθεί ανεπανόρθωτα στα μάτια της κοινωνίας.

Δεν έχει περάσει, βέβαια, πολύς καιρός που η Νέα Δημοκρατία είχε χαρακτηρίσει το πακέτο των μέτρων της ΔΕΘ «καταστροφική παροχολογία». Τώρα, αναγκάζεται να ψηφίσει όλα αυτά τα μέτρα, ένα προς ένα, στη Βουλή, διότι δεν μπορεί να κάνει διαφορετικά. Δεν σας έχουν μείνει επιχειρήματα να στηρίξετε τον αντιπολιτευτικό σας λόγο. Θυμάστε κάποια άλλη φορά να εφαρμόζονται οι εξαγγελίες ενός Πρωθυπουργού στη ΔΕΘ σε διάστημα τριών μηνών;

Κυρίες και κύριοι Βουλευτές, αυτή η Κυβέρνηση αντιμετώπισε μια δύσκολη κατάσταση τα πρώτα χρόνια διακυβέρνησης, όπου η οικονομική κρίση, η δυσθεώρητη αύξηση της ανεργίας, οι ανύπαρκτοι ρυθμοί ανάπτυξης, η μείωση των μισθών και η χειροτέρευση των συνθηκών εργασίας ήταν δεδομένα και κληροδοτούμενα από την πολιτική της λιτότητας και του κοινωνικού οικονομικού νεοφιλελευθερισμού, που εφαρμόστηκε από τις κυβερνήσεις της Νέας Δημοκρατίας και του ΠΑΣΟΚ.

Η χώρα άλλαξε σελίδα και ήδη μετράμε τις πρώτες μέρες της μεταμνημονιακής εποχής. Με επίπονες προσπάθειες, σωστό σχεδιασμό, ρεαλιστική προσέγγιση των πραγμάτων, η Κυβέρνηση κατάφερε να αναστρέψει το κλίμα και να βελτιώσει όλους τους οικονομικούς δείκτες. Καταφέραμε παρά τις δυσκολίες να κρατήσουμε την κοινωνία όρθια και να σταθούμε δίπλα στους αδύναμους. Αυτή είναι η πολιτική που μας επιτρέπει σήμερα να συζητάμε τον πρώτο μεταμνημονιακό κρατικό προϋπολογισμό, χωρίς καμμία μείωση, με την ελληνική κυβέρνηση να αποφασίζει το μείγμα της πολιτικής, μέσα από το οποίο θα πιάνουμε τους στόχους.

Στους πολίτες έχει επιστρέψει η αισιοδοξία, αλλά και η εμπιστοσύνη προς τη σημερινή Κυβέρνηση. Για τρίτη συνεχόμενη χρονιά φέτος, διανέμουμε με μορφή κοινωνικού μερίσματος, μέρος του υπερπλεονάσματος που προέκυψε από την υπέρβαση του δημοσιονομικού στόχου σε σχέση με το πρωτογενές πλεόνασμα. Τριάμισι εκατομμύρια συμπολιτών μας θα δουν σήμερα και στις 28 του μήνα από 200 έως 1.200 ευρώ στον λογαριασμό τους μέρισμα, από το συνολικό ποσό 710 εκατομμυρίων ευρώ που εξασφαλίσαμε χάρη στην υπεραπόδοση της οικονομίας.

Η μείωση της ανεργίας κατά επτά ποσοστιαίες μονάδες και η δημιουργία τριακοσίων χιλιάδων θέσεων εργασίας είναι γεγονός. Δεν λύνει βέβαια το πρόβλημα της ανεργίας, φανερώνει όμως μία δυναμική που αναπτύσσεται και μας κάνει να αισιοδοξούμε ότι με την πολιτική που ακολουθούμε θα μειωθεί ακόμη περισσότερο.

Οι πρωτοβουλίες που έχουμε λάβει, αμέσως μετά την έξοδο της χώρας από τον βραχνά των μνημονίων και τα μέτρα που έχουν ψηφιστεί, αποτελούν ένα δείγμα γραφής για την πολιτική που θέλουμε να ακολουθήσουμε. Πρόκειται για μέτρα ελάφρυνσης και στήριξης μεγάλης μερίδας των πολιτών, τα οποία παρά τις κενού περιεχομένου αντιδράσεις υπερψήφισε και μεγάλο μέρος της Αντιπολίτευσης. Θα ήταν άλλωστε αδιανόητο να μην το πράξει. Και βέβαια, έπεται και συνέχεια, γιατί χρωστάμε ακόμη ως πολιτεία στους πολίτες που σήκωσαν το βάρος της κρίσης και των μνημονίων.

Η επαναφορά των συλλογικών διαπραγματεύσεων, η μείωση του ΕΝΦΙΑ, αλλά και η μείωση των ασφαλιστικών εισφορών σε ελεύθερους επαγγελματίες και αγρότες δεν γίνονται βέβαια για να κερδίσει πόντους ο ΣΥΡΙΖΑ απέναντι στη Νέα Δημοκρατία. Γίνονται γιατί το έχει ανάγκη η κοινωνία και η πραγματική οικονομία, μετά από μια δεκαετία σκληρού δημοσιονομικού καταναγκασμού.

Έχουμε να κάνουμε, λοιπόν, με ένα νέο μείγμα δημοσιονομικής πολιτικής, που φανερώνει εκτός των άλλων την εκ διαμέτρου διαφορετική πολιτική αντίληψη που έχουμε σε σχέση με τη Νέα Δημοκρατία. Το νέο αυτό μείγμα, εκτός από τα παραπάνω, περιλαμβάνει την επιδότηση ασφαλιστικών εισφορών για νέους κάτω των είκοσι τεσσάρων ετών, την εισαγωγή ενός νέου επιδόματος στέγασης στη βάση οικονομικών και οικογενειακών κριτηρίων, την ενίσχυση των σχολικών μονάδων ειδικής αγωγής και εκπαίδευσης, την ενίσχυση του προγράμματος «Βοήθεια στο Σπίτι».

Η νέα δημοσιονομική πολιτική έχει διττή στόχευση: Από τη μια την οικονομική ελάφρυνση νοικοκυριών και επιχειρήσεων, μέσα από τη μόνιμη μείωση φορολογικών βαρών και ασφαλιστικών εισφορών, και από την άλλη την ενίσχυση της κοινωνικής προστασίας και τη μείωση της ανεργίας των νέων, μέσα από τη δρομολόγηση στοχευμένων δράσεων.

Η Νέα Δημοκρατία του κ. Μητσοτάκη υπόσχεται μια ανάπτυξη καθρέπτη των πολιτικών λιτότητας των τελευταίων οκτώ χρόνων και της άγριας λεηλασίας στα θεμέλια της κοινωνίας. Το νεοφιλελεύθερο μοντέλο που ενστερνίζεται η Νέα Δημοκρατία αδιαφορεί για τις κοινωνικές δαπάνες και τις εργασιακές σχέσεις και επιδιώκει να απαξιώσει δημόσιους τομείς, όπως είναι η υγεία και η παιδεία, που με πολύ μεγάλο αγώνα αυτή η Κυβέρνηση κατάφερε να στηρίξει σε πολύ δύσκολες συνθήκες.

Να είστε σίγουροι, λοιπόν, πως οι πολίτες στο τέλος της τετραετίας θα κληθούν να αποφασίσουν, όχι στη βάση εξαγγελιών και υποσχέσεων, αλλά με δεδομένες πολιτικές παρεμβάσεις, που θα έχουν ήδη βελτιώσει την καθημερινότητα τους. Και αυτοί που έχουν επενδύσει στην καταστροφολογία και τα fake news θα ηττηθούν.

Από σήμερα προετοιμαζόμαστε για μια νέα τετραετία, γιατί ο λαός δεν θα επιτρέψει την παλινόρθωση όσων οδήγησαν τη χώρα στη χρεοκοπία και άνοιξαν τον δρόμο σε μνημόνια. Ο λαός δεν θα ξαναγυρίσει στα παλιά. Όραμά μας παραμένει και είναι η Ελλάδα της δημοκρατίας και της κοινωνικής δικαιοσύνης. Και αυτήν την Ελλάδα, θα μας δώσει ξανά την εντολή ο ελληνικός λαός να συνεχίσουμε να την οικοδομούμε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ο Βουλευτής της Νέας Δημοκρατίας κ. Καλαφάτης έχει τον λόγο για επτά λεπτά.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, περηφανεύεται η Κυβέρνηση ότι ο προϋπολογισμός αυτός είναι ο πρώτος μετά τα μνημόνια. Εκείνο που παραλείπει να πει είναι ότι παραμένει η δέσμευση για υψηλά πρωτογενή πλεονάσματα, παραμένει η αυστηρή εποπτεία, παραμένει και η υπαγωγή στο Υπερταμείο της δημόσιας περιουσίας ακόμα και μνημείων του πολιτισμού μας.

Περηφανεύεται η Κυβέρνηση ότι τελείωσε το πρόγραμμα στήριξης. Ναι, τελείωσαν τα φθηνά δανεικά από τους εταίρους μας, όμως η χώρα δεν μπορεί να βγει στις αγορές και τα επιτόκια δανεισμού είναι σχεδόν στο ύψος που επέβαλε την προσφυγή στα μνημόνια. Είναι σταθερά πάνω από το 4%. Αυτό δεν είναι απλώς και μόνο μια απόδειξη αποτυχίας. Είναι προπάντων μια δραματική προειδοποίηση. Είναι «καμπάνα» για τους κινδύνους που επιφυλάσσει η συνέχιση της ίδιας πολιτικής, της ίδιας αντίληψης, της ίδιας νοοτροπίας.

Περηφανεύεται ουσιαστικά η Κυβέρνηση ότι γίνεται τώρα αυτό που μπορούσε να γίνει το 2015. Δεν λέει, όμως, ότι η χώρα και οι πολίτες βρίσκονται ήδη σε πολύ χειρότερη κατάσταση, ότι στα τέσσερα αυτά χρόνια επέβαλε τριάντα νέους φόρους, ότι προχώρησε σε είκοσι περικοπές συντάξεων και αυξήσεις εισφορών, ότι έκοψε δραματικά τις συντάξεις για όλους τους νέους συνταξιούχους, ότι πετσόκοψε τις συντάξεις χηρείας, ότι έκοψε βασικές κοινωνικές παροχές. Έκοψε το ΕΚΑΣ, έκοψε τα πολυτεκνικά επιδόματα, έκοψε το επίδομα για το πετρέλαιο θέρμανσης, έκοψε ακόμα και την έκπτωση φόρου για ιατρικές δαπάνες.

Περηφανεύεται η Κυβέρνηση ότι έβαλε ξανά την οικονομία στις ράγες. Προσποιείται, όμως, ότι ξεχνά τον εκτροχιασμό που προκάλεσε. Αρνείται το κόστος που επέφερε το έγκλημα του 2015. Επαναστατεί όταν ο Κλάους Ρέγκλινγκ υπολογίζει τη ζημιά σε 100.000.000.000 ευρώ.

Μη λέτε ψέματα, κύριοι συνάδελφοι της Συμπολίτευσης. Υπάρχουν ακόμα και δικοί σας Βουλευτές που μιλούν για κόστος 35.000.000.000 ευρώ. Υπάρχουν επίσημα στοιχεία που πιστοποιούν την αλήθεια. Μόνο από το κλείσιμο των τραπεζών χάθηκαν 40.000.000.000. Έχασαν 15.000.000.000 ευρώ οι μικρομέτοχοι και άλλα 25.000.000.000 το ελληνικό δημόσιο. Το Χρηματιστήριο Αθηνών απαξιώθηκε και έχασε το 45% της αξίας του. Η οικονομία βυθίστηκε ξανά στην ύφεση και μέσα σε τρία χρόνια χάθηκε εθνικό εισόδημα 26.000.000.000 ευρώ. Η Ελλάδα και ιδίως οι ασθενέστεροι φορτώθηκαν επιπλέον μέτρα λιτότητας 10.000.000.000 ευρώ.

Το συμπέρασμα είναι ξεκάθαρο: Η Ελλάδα το 2015 υπέστη τεράστια ζημιά και η ζημιά αυτή δεν προήλθε ούτε από λάθος ούτε από αυταπάτη. Προήλθε από έγκλημα, προήλθε από αποφάσεις που είχαν αναπόφευκτες συνέπειες και τις συνέπειες αυτές τις γνώριζε καλά, πολύ καλά η Κυβέρνηση, όταν αποφάσιζε τη διενέργεια δημοψηφίσματος. Είχε προειδοποιηθεί από τον διοικητή της Τράπεζας της Ελλάδος, από τον επικεφαλής του Eurogroup, από τον Πρόεδρο της Ευρωπαϊκής Επιτροπής, ακόμα και από τον συντάκτη του Plan X.

Μη ξεχνάμε ότι ο ίδιος ο Πρωθυπουργός, αμέσως μόλις αποφάσισε το δημοψήφισμα, έστειλε τον Αντιπρόεδρό του στην Ευρωπαϊκή Κεντρική Τράπεζα για να συζητήσει το κλείσιμο των τραπεζών και την επιβολή ελέγχων στην κίνηση κεφαλαίων.

Περηφανεύεται ο Πρωθυπουργός ότι το καλοκαίρι του 2015 έσωσε την κατάσταση, διότι είχε καθαρό μυαλό. Και ποιος την πήγε την κατάσταση ως εκεί; Ποιος πήγαινε τη χώρα εκτός Ευρωζώνης; Ποιος έλεγε στην Αγία Πετρούπολη ότι θα ανοιχτεί σε καινούργιες θάλασσες για να φτάσει σε νέα λιμάνια;

Γιατί τρεις μέρες πριν από το δημοψήφισμα ο Υπουργός Άμυνας διαβεβαίωνε τον Πρωθυπουργό ότι οι Ένοπλες Δυνάμεις διασφαλίζουν τη σταθερότητα στο εσωτερικό; Γιατί δύο μέρες αργότερα Βουλευτής των ΑΝΕΛ διακήρυσσε πως ο Στρατός είναι έτοιμος να τροφοδοτήσει την αγορά με τρόφιμα και φάρμακα;

Τι σημαίνει η ομολογία Λαφαζάνη ότι είχε καταθέσει σχέδιο για την επιστροφή στη δραχμή; Τι σημαίνει η δήλωση κορυφαίου τότε Υπουργού ότι η πρόταση αυτή είχε συζητηθεί σε δύο υπουργικά συμβούλια; Τι σημαίνουν οι αποκαλύψεις του Γιάνη Βαρουφάκη για τη συζήτηση της πρότασης δημοψηφίσματος και εξόδου από το ευρώ, που έκανε ο Σόιμπλε; Τι σημαίνουν οι αποκαλύψεις του Αμερικανού συντονιστή του Plan X για προετοιμασίες εξόδου από το ευρώ, για εμπλοκή του Στρατού, για τυπογραφεία εκτύπωσης δραχμής; Τι σημαίνει, προπάντων, η ομολογία του Πρωθυπουργού ότι έψαχνε συναλλαγματικά αποθέματα, που είναι, όπως έλεγε, αναγκαία για την επιστροφή στη δραχμή;

Μπορεί, κυρίες και κύριοι συνάδελφοι, την τελευταία στιγμή να αποτράπηκε η έξοδος από το ευρώ. Μπορεί, όπως λέει ο Βαρουφάκης, να επικράτησε ο φόβος για πιθανή εξέγερση και ανατροπή της Κυβέρνησης. Μπορεί, όπως είπε πρόσφατα ο Αντιπρόεδρος της Κυβέρνησης, να ήταν ο φόβος μιας χαοτικής κατάστασης που δεν θα μπορούσε να ελεγχθεί με δημοκρατικά μέσα. Το έγκλημα, όμως, είχε ήδη δρομολογηθεί και οι συνέπειες του εγκλήματος υπήρξαν επώδυνες.

Χωρίς αυτό, ο πρώτος μεταμνημονιακός προϋπολογισμός θα ήταν το 2015. Χωρίς αυτό, η πατρίδα μας θα είχε ήδη σηκωθεί ψηλότερα. Χωρίς αυτό, οι Έλληνες θα ζούσαμε ήδη καλύτερα.

Κυρίες και κύριοι συνάδελφοι της συγκυβέρνησης, μην πανηγυρίζετε, λοιπόν. Μην προσπαθείτε φεύγοντας να κάψετε τα σπαρτά και να τινάξετε τις γέφυρες. Μην κάνετε άλλο λάθος. Δεν μπορείτε με μια μονοκοντυλιά να διαγράψετε όσα διαπράξατε. Δεν μπορείτε «με νερό μισό δράμι να γλυκάνετε το πέλαγος».

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Επόμενος ομιλητής είναι ο κ. Λαμπρούλης, Αντιπρόεδρος της Βουλής και Βουλευτής του Κομμουνιστικού Κόμματος Ελλάδας.

Παρακαλώ, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ο λεγόμενος μεταμνημονιακός προϋπολογισμός αποτελεί άλλη μία επιτυχία δικαίωσης των μνημονίων, δηλαδή, εφαρμογής της βάρβαρης αντιλαϊκής και βαθύτατα ταξικής πολιτικής υπέρ του κεφαλαίου της Κυβέρνησης ΣΥΡΙΖΑ - ΑΝΕΛ. Φέρει τη σφραγίδα συνέχισης της λεηλασίας του λαϊκού εισοδήματος, του σφαγιασμού των κοινωνικών δαπανών, αλλά και ενίσχυσης των επιχειρηματικών ομίλων. Αποτελεί μία ακόμα απόδειξη που επιβεβαιώνει ότι οι σύγχρονες εργατικές λαϊκές ανάγκες δεν χωράνε στα στενά όρια της καπιταλιστικής κερδοφορίας και της ανάπτυξης για λογαριασμό του κεφαλαίου.

Και ακριβώς αυτή η κατεύθυνση, μέσω του προϋπολογισμού, σηματοδοτεί πως η επιδείνωση των όρων παροχής, πρόληψης, θεραπείας και ιατροφαρμακευτικής περίθαλψης του λαού όχι μόνο δεν είναι προσωρινή, αλλά έχει μόνιμο χαρακτήρα.

Έτσι η καθαρή έξοδος της Ελλάδας από τα προγράμματα οικονομικής προσαρμογής, που συνδέεται με μεταρρυθμίσεις και διαρθρωτικά μέτρα που έχουν ήδη υιοθετηθεί, όπως αναφέρεται στην εισηγητική έκθεση του προϋπολογισμού, στον τομέα της υγείας αφορούν:

Πρώτον, στη συνέχιση ανατροπής των εργασιακών σχέσεων με τη διατήρηση και ενίσχυση των κακοπληρωμένων και πρόσκαιρων ευέλικτων μορφών εργασίας και όχι τη σταθερή και μόνιμη εργασία. Ακόμα και η εφαρμογή στις προσλήψεις της αναλογίας «ένα προς ένα» για την υγεία και την πρόνοια, την πρωτοβάθμια φροντίδα υγείας, σημαίνει τη διατήρηση και χειροτέρευση της σημερινής άθλιας κατάστασης, με τις τεράστιες ελλείψεις σε προσωπικό ενώ δεν είναι τυχαίο ότι στον προϋπολογισμό δεν προβλέπονται κονδύλια για νέες προσλήψεις.

Δεύτερον, στη συνέχιση λειτουργίας των δημόσιων νοσοκομείων με ίδια έσοδα και με ιδιωτικοοικονομικά κριτήρια, δηλαδή ως επιχειρήσεις, και τις ιδιωτικές εταιρείες να αλωνίζουν στο χώρο.

Τρίτον, στη συνέχιση του πλαφόν στα φάρμακα και στις διαγνωστικές εξετάσεις.

Τέταρτον, στη συνέχιση της δραστικής μείωσης των κρατικών δαπανών. Για παράδειγμα, μειώνεται για το 2019 η επιχορήγηση των νοσοκομείων κατά 65.000.000 από τον κρατικό προϋπολογισμό και μετακυλίονται όλα αυτά στους εργαζόμενους είτε έμμεσα, στα ασφαλιστικά ταμεία, είτε άμεσα, με απευθείας πληρωμές.

Με βάση τα ανωτέρω, για παράδειγμα, κράτος και ασφαλιστικά ταμεία πληρώνουν για φάρμακα 57,7% λιγότερα ενώ οι ασφαλισμένοι πληρώνουν κατά 43,1% περισσότερο σε σχέση με το 2009. Με τα στοιχεία του οκταμήνου το 2018, ο ΕΟΠΥΥ θα έπρεπε να πληρώσει 85% της δαπάνης για τα φάρμακα της θετικής λίστας, αυτών που αποζημιώνει δηλαδή, και οι ασφαλισμένοι το 15%. Με τα κόλπα, όμως, της ασφαλιστικής τιμής και του χαρατσιού του 1 ευρώ ανά συνταγή, η αναλογία έφτασε στο 66% το κομμάτι που αφορά στην αποζημίωση του ΕΟΠΥΥ και 34% για τους ασθενείς.

Συγχρόνως, αυξάνονται οι πληρωμές στον ιδιωτικό τομέα για εξετάσεις και θεραπείες ενώ αυξάνονται περαιτέρω οι προληπτικές και θεραπευτικές πράξεις που δεν καλύπτονται από τον κρατικό προϋπολογισμό ή έχουμε την επιβολή συμμετοχής των ασθενών, όπως για παράδειγμα, με το 10% στις φυσιοθεραπείες ή την ειδική αγωγή που αφορά στις λογοθεραπείες και άλλα.

Αλήθεια, κόβετε την επιδότηση των αποζημειούμενων φαρμάκων όσων έπαιρναν το ΕΚΑΣ, το οποίο κόβεται και αυτό μέσα στο 2019, το τελευταίο μέρος του. Καταργείται αυτό. Προβλέπεται ή δεν προβλέπεται στο μεσοπρόθεσμο πρόγραμμα η μη εφαρμογή -αν θέλετε- της μηδενικής συμμετοχής; Έχουμε 240 εκατομμύρια κατ’ έτος για την τετραετία 2019 έως και 2022. Ναι ή όχι; Και αυτά τα μέτρα, όπως και άλλα, αποτελούν στόχο της πολιτικής όλων των κυβερνήσεων, δηλαδή ο περιορισμός της κρατικής χρηματοδότησης σε ένα βασικό πακέτο ελάχιστων παροχών, αναντίστοιχο των πραγματικών και σύγχρονων αναγκών του λαού, που θα πρέπει να πληρώνει και να ξαναπληρώνει ενώ θα έπρεπε να τα απολαμβάνει δωρεάν.

Ενδεικτικό αυτής της κατεύθυνσης αποτελούν τα ευρήματα της ΕΛΣΤΑΤ που αφορούν στις δαπάνες υγείας των οικογενειακών προϋπολογισμών για το 2017 που έφτασαν το 7,3% με τη μέση μηνιαία δαπάνη να φτάνει τα 102,44 ευρώ ενώ ακόμα μεγαλύτερη είναι η επιβάρυνση των μονοπρόσωπων νοικοκυριών, ειδικά όσων έχουν χαμηλό εισόδημα κάτω από 4.876 ευρώ, άνεργοι, ανασφάλιστοι, συνταξιούχοι άνω των εξήντα πέντε χρόνων με την επιβάρυνσή τους να φτάνει στο 13,4% του εισοδήματός τους.

Συνεπώς, παραμένει και ενισχύεται το πρόβλημα, οι ασθενείς να εξαναγκάζονται να πηγαίνουν στον ιδιωτικό τομέα και να πληρώνουν εξετάσεις, θεραπείες κ.τ.λ., ενώ μεγάλο μέρος παροχών μέσω του ΕΟΠΥΥ στην πράξη δεν ισχύει. Να πως με την πολιτική της και η σημερινή Κυβέρνηση στρώνει το έδαφος για την αύξηση της κερδοφορίας των ιδιωτικών επιχειρήσεων υγείας, που κατά τα άλλα κομπορρημονεί ότι στηρίζει τη δημόσια υγεία και τη δωρεάν περίθαλψη.

Έτσι, μέσω του κρατικού προϋπολογισμού, όχι μόνο δεν σηματοδοτείται αντιστροφή της πορείας της υγείας προς όφελος του λαού, αλλά αντίθετα έχουμε συνέχιση της σημερινής άθλιας κατάστασης με νέα κλιμάκωση και επιδείνωση της επίθεσης σε βάρος των εργατικών και λαϊκών αναγκών. Και αυτή θα συνεχίζεται και θα εντείνεται με όποια κυβέρνηση υπηρετεί την ανάπτυξη με ατμομηχανή τους επιχειρηματικούς ομίλους και την κερδοφορία τους.

Διότι η αντιλαϊκή πολιτική και στην υγεία, την πρόνοια, το φάρμακο δεν είναι κακή ή λαθεμένη επιλογή, είτε κυβερνήσεων είτε Υπουργών είτε επιτελείων κ.ο.κ. ούτε στρέβλωση των αρχών και αξιών της Ευρωπαϊκής Ένωσης, αλλά πηγάζει ακριβώς από τον ίδιο τον χαρακτήρα της Ευρωπαϊκής Ένωσης ως διακρατικής ένωσης καπιταλιστικών κρατών, με στόχο την προάσπιση των συμφερόντων των ευρωπαϊκών μονοπωλίων. Σ’ αυτόν τον στρατηγικό στόχο υπάρχει ταύτιση των αστικών κομμάτων όλων σας, ενώ οι όποιες διαφορές σας περιορίζονται στον τρόπο υλοποίησης αυτού του στόχου, προσπαθώντας να εγκλωβίσετε τη λαϊκή δυσαρέσκεια στα όρια της πιο αποτελεσματικής διαχείρισης. Η όποια αντιπαράθεση μεταξύ σας αφορά στην ικανότητα, στην αποτελεσματικότητα, στο καλύτερο σχέδιο στην υλοποίηση, όμως, αυτής της αντιλαϊκής πολιτικής.

Έτσι και τα ζητήματα του εξορθολογισμού των δαπανών, το νοικοκύρεμα, η καταπολέμηση της σπατάλης και της διαφθοράς αποτελούν τον προπαγανδιστικό μανδύα, προκειμένου να ενοχοποιήσετε ακόμα και τις προηγούμενες παροχές και τα δικαιώματα των εργαζομένων, επιβάλλοντας επιπλέον περικοπές και πληρωμές σε φάρμακα, ιατρικές, εργαστηριακές εξετάσεις, θεραπείες, υγειονομικό υλικό.

Αυτή την πολιτική δεν τη δεχόμαστε, αλλά την απορρίπτουμε. Και αυτό καλούμε να πράξουν οι εργαζόμενοι, οι άνεργοι, οι συνταξιούχοι, τα λαϊκά στρώματα, να ενισχύσουν την πάλη τους για ένα αποκλειστικά κρατικό σύστημα υγείας, σύγχρονο, καθολικό και απολύτως δωρεάν, χωρίς καμμία επιχειρηματική δράση, έτσι ώστε οι υπηρεσίες υγείας-πρόνοιας να αποτελούν κατοχυρωμένο κοινωνικό δικαίωμα και όχι ακριβοπληρωμένο εμπόρευμα.

Γιατί ρεαλιστικό σήμερα δεν είναι οι μειωμένες απαιτήσεις ή η δημιουργία ανεδαφικών ελπίδων και προσμονής ότι η επίτευξη των στόχων για αναθέρμανση των επιχειρηματικών κερδών θα δώσει χώρο για σταδιακή βελτίωση των όρων ιατροφαρμακευτικής περίθαλψης.

Ρεαλιστικό δεν μπορεί να είναι οι τεράστιες ελλείψεις σε προσωπικό, τεχνολογικά μέσα και δομές, οι σχεδόν ανύπαρκτες κρατικές υπηρεσίες εξωνοσοκομειακής περίθαλψης, επείγουσας βοήθειας, πρόληψης, υπηρεσίες για την υγιεινή και την ασφάλεια των εργαζομένων στους χώρους δουλειάς.

Ρεαλιστικό δεν είναι να πληρώνουν οι ασθενείς δεκάευρα για μία συνταγή, να θρηνούμε νεκρούς από τα θανατηφόρα εργατικά ατυχήματα, να μην καταγράφονται οι επαγγελματικές ασθένειες, να είναι σπάνιο είδος οι παιδίατροι σε πολλές περιοχές της χώρας, όπως και άλλες ειδικότητες.

Ρεαλιστικό για το ΚΚΕ από τη σκοπιά των λαϊκών αναγκών είναι οι τεράστιες δυνατότητες της επιστήμης, της τεχνολογίας, της παραγωγικότητας της εργασίας και του μεγάλου αριθμού υγειονομικού προσωπικού να μπουν σχεδιασμένα στην υπηρεσία για την προάσπιση, βελτίωση και αποκατάσταση της υγείας του λαού.

Και η επίτευξη αυτού του στόχου προϋποθέτει η λαϊκή πάλη, πέρα από τη διεκδίκηση μέτρων ανακούφισης και απόσπασης λύσεων, να κατευθυνθεί στην προοπτική βαθύτερων πολιτικών, οικονομικών και κοινωνικών αλλαγών για μια ανάπτυξη που θα έχει κριτήριο την ικανοποίηση των σύγχρονων και συνεχώς διευρυνόμενων κοινωνικών αναγκών. Και η υλοποίηση αυτού του στόχου μπορεί να πραγματοποιηθεί με ένα ισχυρό ΚΚΕ παντού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε με τον κ. Μπάρκα, Βουλευτή του ΣΥΡΙΖΑ, από τους πλέον συνεπείς Βουλευτές, από το πρωί περιμένει τη σειρά του μέσα στην Αίθουσα.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, αποτελεί ευθύνη του Προεδρείου να προστατεύει τη διαδικασία όσον αφορά τους ομιλητές, τους χρόνους των ομιλητών και τις τοποθετήσεις και την υπεράσπιση των δικαιωμάτων των Βουλευτών, γιατί σ’ αυτήν την Αίθουσα κυρίαρχο ρόλο έχουν οι Βουλευτές και όχι οι Υπουργοί.

Και επειδή από το 2012 που εκπροσωπώ τον νομό μου, τη Πρέβεζα, σε αυτήν τη Βουλή συμβαίνει, θα ήθελα, σας παρακαλώ πάρα πολύ, να μεταφέρετε στο Προεδρείο την αγωνία μου για το γεγονός ότι αυτήν τη στιγμή βρίσκονται ελάχιστοι Βουλευτές στην Αίθουσα. Από την Κοινοβουλευτική Ομάδα δε του ΠΑΣΟΚ - ΔΗΜΑΡ είναι ένας βουλευτής εδώ πέρα, ο οποίος κάνει και αστεϊσμούς γι’ αυτό. Θα έπρεπε κατά την άποψή μου αυτά τα πράγματα να τα προστατεύουμε.

Δεν μπορεί να μην δίνεται ο λόγος στους Βουλευτές, αλλά όλοι να διεκδικούν να μιλήσουν, λες και επτά λεπτά είναι αρκετά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Τι είπατε; Δεν κατάλαβα.

**ΚΩΝΣΤΑΝΤΙΝΟΣ ΜΠΑΡΚΑΣ:** Λέω ότι από την Κοινοβουλευτική Ομάδα του ΠΑΣΟΚ ένας Βουλευτής βρίσκεται στην Αίθουσα, δεν είπα κάτι άσχημο. Να ακούτε τι λέω.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Εντάξει.

**ΚΩΝΣΤΑΝΤΙΝΟΣ ΜΠΑΡΚΑΣ:** Από το ξεκίνημα της συζήτησης για τον προϋπολογισμό, κύριε Πρόεδρε, υπάρχουν δύο κατηγορίες Βουλευτών. Είναι αυτοί οι οποίοι συζητάνε για την ουσία του νομοσχεδίου, δηλαδή τον προϋπολογισμό του 2019 και το τι θα συμβεί, αλλά υπάρχουν και αυτοί οι οποίοι θεωρούν ότι μπορούν να χρησιμοποιήσουν ένα τέτοιο κορυφαίο κοινοβουλευτικό γεγονός για να ενισχύσουν τα εθνικιστικά τους αντανακλαστικά.

Και αναφέρομαι στο γεγονός ότι υπάρχουν Βουλευτές της Συμπολίτευσης, οι οποίοι αναφέρονται στον προϋπολογισμό, αλλά οι Βουλευτές της Αξιωματικής Αντιπολίτευσης κυρίως είναι αυτοί οι οποίοι αναφέρονται μόνο σε ένα ζήτημα το οποίο θεωρούν οι ίδιοι ότι θα τους βοηθήσει πολιτικά. Αυτή η αναφορά, αυτή η πολιτική κατεύθυνση, αυτές οι τοποθετήσεις των Βουλευτών της Νέας Δημοκρατίας, κατά την άποψή μου, αποτελούν την αναγνώριση της πλήρους κατάρρευσης της πολιτικής γραμμής της Νέας Δημοκρατίας, διότι ο τελευταίος ομιλητής, Βουλευτής της Νέας Δημοκρατίας, ήρθε εδώ και αναφέρθηκε στο 2015 και προσπαθούσαμε όλοι μας να καταλάβουμε τι ακριβώς λέει, σε τι αναφέρεται.

Ανέφερε διάφορους Υπουργούς, οι οποίοι όντως υπουργοποιηθήκαν επί ΣΥΡΙΖΑ το 2015. Αυτήν τη στιγμή, όμως, μπροστά μας έχουμε έναν προϋπολογισμό, ο οποίος θα ισχύσει για το 2019.

Και είναι, νομίζω, άτολμο οι Βουλευτές να αναφέρονται σε ένα ζήτημα εξωτερικής πολιτικής που, κατά την άποψή μου, είναι αυτοί οι οποίοι δημιούργησαν και έχουν απόλυτη ευθύνη για το θέμα αυτό.

Τι κάνουν οι Βουλευτές της Νέας Δημοκρατίας; Οξύνουν τα δεξιά αντανακλαστικά τους, θεωρώντας ότι μ’ αυτόν τον τρόπο θα μπορέσουν να υπερβούν το ποσοστό στο οποίο έχουν κωλύσει. Θα αναφερθώ και στις δημοσκοπήσεις, τις οποίες οι ίδιοι αγαπούν πολύ. Και είναι αυτοί οι οποίοι αγκαλιάζουν ό,τι πιο ακροδεξιό υπάρχει αυτήν τη στιγμή στην πολιτική σκηνή της χώρας.

Ακόμα-ακόμα, δυστυχώς για την Αξιωματική Αντιπολίτευση, κύριε Υπουργέ, φτάσαμε στο σημείο ο χρυσαυγίτης, φασίστας, αρχηγός της Χρυσής Αυγής να καλεί την Αξιωματική Αντιπολίτευση και να λέει ότι «Ναι, με αυτά που λέει έχουμε έναν κοινό τόπο όσον αφορά στα εξωτερικά ζητήματα της χώρας». Προσέξτε, είναι πολύ σοβαρό αυτό το πράγμα και η Νέα Δημοκρατία ακόμα δεν το έχει απαντήσει.

Εγώ, όμως, επειδή δεν είμαι λωτοφάγος και θυμάμαι ορισμένα πράγματα, θα πω το εξής παρενθετικά. «Ο κύριος Πρόεδρος», αναφέρεται στον Πρόεδρο της Ένωσης Κεντρώων, «προφανώς δεν θυμάται. Υπάρχει επίσημη θέση της ελληνικής κυβέρνησης επικυρωμένη δις από την Εθνική Αντιπροσωπεία για σύνθετη ονομασία με γεωγραφικό προσδιορισμό για όλες τις χρήσεις erga omnes. Αυτή είναι η επίσημη θέση της Εθνικής Αντιπροσωπείας, όπως αυτή αποτυπώθηκε και στις προγραμματικές δηλώσεις της κυβέρνησης Καραμανλή το 2007, όπως επικυρώθηκε αργότερα στις διαπραγματεύσεις του Βουκουρεστίου», 1η Ιουλίου 2017, Κυριάκος Μητσοτάκης, ο οποίος απαντά στον κ. Κοτζιά.

Αυτά, κύριοι Υπουργοί, και κύριοι της Νέας Δημοκρατίας, ήταν η επίσημη θέση του κ. Μητσοτάκη μέχρι το 2017. Τι άλλαξε τότε; Άλλαξε ότι ο κ. Μητσοτάκης, προφανώς, έχασε την πολιτική γραμμή στο κόμμα του. Την κέρδισε το ΛΑΟΣ του 2008 και η Πολιτική Άνοιξη του 1994, ο κ. Σαμαράς και ο κ. Καρατζαφέρης.

Αυτές είναι, λοιπόν, οι χυδαιότητες τις οποίες εκστομίζει ο κ. Μητσοτάκης από Βήματος Βουλής, λέγοντας ότι η Κυβέρνηση έχει δώσει το ονοματολογικό σε σχέση με τις συντάξεις.

Εγώ θα έλεγα να έχετε περισσότερη ευθύνη σ’ αυτά που λέτε, γιατί θα πρέπει να ονομάσετε το επόμενο διάστημα και τους ηγέτες της Ευρώπης οι οποίοι συμμετείχαν σε αυτήν τη συναλλαγή.

Πάμε τώρα στον προϋπολογισμό.

Υπάρχει μία παραδοχή την οποία όλοι αναγνωρίζουμε, ακόμη και η Αξιωματική Αντιπολίτευση, ότι αυτός ο προϋπολογισμός είναι ο πρώτος προϋπολογισμός εκτός μνημονίων, είναι ο πρώτος προϋπολογισμός ο οποίος εγγράφηκε από την ελληνική Κυβέρνηση, ο οποίος στηρίχθηκε από την ελληνική Κυβέρνηση και αναφέρεται μόνο σε εμάς. Δεν έχουμε κάποια δέσμευση να κάνουμε το επόμενο έτος όσον αφορά συζητήσεις με τροϊκανούς ή Ευρωπαίους.

Με την έννοια αυτή, προφανώς και αυτός ο προϋπολογισμός είναι απόλυτα ταξικός. Γιατί; Γιατί στην Κυβέρνηση είναι ο ΣΥΡΙΖΑ και ο ΣΥΡΙΖΑ έχει μια ταξική πολιτική. Θεωρεί ότι πρέπει να βάλει πάλι στο προσκήνιο όλους αυτούς τους οποίους εσείς την περίοδο 2010-2015 αφήσατε στο περιθώριο, τις γυναίκες, τους νέους, τους εργαζόμενους, τους συνταξιούχους. Γι’ αυτό πετύχαμε τη μη περικοπή των συντάξεων το 2019. Διότι θα είστε μόνο εσείς αυτοί οι οποίοι κόψατε δώδεκα φορές οριζοντίως τις συντάξεις.

Είμαστε εμείς αυτοί οι οποίοι στηρίζουμε τους εργαζόμενους σ’ αυτήν τη χώρα. Γι’ αυτό επαναφέρουμε τις συλλογικές συμβάσεις εργασίας, ακυρώσαμε τον νόμο του υποκατώτατου μισθού, τον οποίο εσείς φέρατε στη Βουλή και τον ψηφίσατε, και από 1-1-2019 αυξάνουμε κατά τι τον κατώτατο μισθό. Είναι ο προϋπολογισμός ο οποίος έχει εγγραφεί στο Υπουργείο Οικονομικών. Από εκεί απορρέει, εκεί αναφέρεται, εκεί στηρίζεται.

Αν διαβάσει κάποιος οριζοντίως ή ακροθιγώς τον προϋπολογισμό αυτό, μπορεί με πολλά πράγματα να διαφωνήσει. Μπορεί ακόμα-ακόμα, για να σας βοηθήσω, να βρει πολλά πράγματα για να ασκήσει κριτική. Σε αυτό, όμως, που δεν μπορεί κάποιος να αμφιβάλλει είναι ότι είναι ο πρώτος μεταμνημονιακός προϋπολογισμός, ο μόνος ελεύθερος προϋπολογισμός.

Κυρίες και κύριοι Βουλευτές, για να ολοκληρώσω, κύριε Πρόεδρε, η χώρα -είναι γεγονός, αναγνωρίζεται απ’ όλους- αλλάζει σελίδα. Όχι, είναι βέβαιο ότι δεν τα κάναμε όλα καλά. Είναι βέβαιο ότι δεν δώσαμε λύσεις σε όλα. Όμως η χώρα αλλάζει, γυρίζει σε μια κανονικότητα. Προστατεύεται η κοινωνία, οι νέοι, οι νέες, οι εργαζόμενοι, οι γυναίκες, τα παιδιά, οι συνταξιούχοι.

Γι’ αυτό καταθέτουμε και ψηφίζουμε αυτόν τον ταξικό προϋπολογισμό. Ταξικό για εσάς που σας ενοχλεί πολύ. Όμως είναι υπέρ του συμφέροντος του ελληνικού λαού.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Μπάρκα, επειδή είπατε ορισμένα πράγματα που μεταδίδονται και από την τηλεόραση και αναφερθήκατε στο Προεδρείο γενικότερα, πρέπει να σας πω ότι η εφαρμογή του Κανονισμού γίνεται ελαστικότερη, γιατί αυτό το θέλει η Βουλή. Θα μπορούσε στα επτά λεπτά να σταματάει αυτόματα από τα μηχανήματα ο χρόνος και να έχουν όλοι το άγχος των επτά λεπτών. Δεν το κάνουμε. Είδατε κάποιον αρχηγό κόμματος να έχει άγχος για τον χρόνο και να ζητάει εφαρμογή του Κανονισμού; Όλοι παραβιάζουν τον χρόνο. Το ίδιο και οι Υπουργοί το ίδιο και οι Βουλευτές. Εμείς, λοιπόν, εδώ έχουμε μια εφαρμογή του Κανονισμού κατά το δυνατόν χαλαρή και όχι αυστηρή.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, επιτρέψτε μου. Το αντιλαμβάνομαι. Είναι άλλο όμως το ένα λεπτό, είναι άλλο τα τέσσερα λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει. Ωραία. Αυτό το καταλαβαίνω.

Τον λόγο έχει η κ. Καραμανλή, Βουλευτής της Νέας Δημοκρατίας, έχει τον λόγο για επτά λεπτά.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση για τον φετινό προϋπολογισμό διεξάγεται μέσα σε ένα κλίμα τεχνητής αισιοδοξίας και εντελώς παράταιρου ενθουσιασμού από την πλευρά της Κυβέρνησης.

Μόνο που αυτό το πανηγυρικό κλίμα βρίσκεται σε απόλυτη δυσαρμονία με τα συναισθήματα της συντριπτικής πλειονότητας των Ελλήνων. Βρίσκεται σε πλήρη αναντιστοιχία με όσα βιώνει το κάθε νοικοκυριό και η κάθε επιχείρηση. Γι’ αυτό και δεν υπάρχει πια ακροατήριο για το αφήγημά σας. Κανείς δεν συγκινείται από τις θριαμβολογίες σας, όταν η πραγματικότητα είναι αδυσώπητη. Και η πραγματικότητα λέει ότι οι οφειλές των φορολογουμένων αυξήθηκαν τον Σεπτέμβριο κατά 1.400.000.000 ευρώ. Ανήκει και αυτό στο μικρό θαύμα που πέτυχε ο κ. Τσίπρας στην οικονομία, μαζί με τις ένα εκατομμύριο κατασχέσεις λογαριασμών και τα τέσσερα εκατομμύρια Ελλήνων που χρωστούν στο δημόσιο; Και περιμένετε από τον κόσμο να σας εκφράσει την ευγνωμοσύνη του και να σας πει και «ευχαριστώ», όταν του μοιράζετε ψίχουλα, που του τα έχετε ήδη πάρει στο πολλαπλάσιο.

Ούτε όμως και στο εξωτερικό βρίσκει οπαδούς το «success story» σας. Οι αγορές κρατούν αποστάσεις από τη χώρα μας και τα επιτόκια παραμένουν στα ύψη, δείγμα και αυτό της αναποτελεσματικότητας και της αναξιοπιστίας σας.

Στον φετινό προϋπολογισμό εμμένετε σε μία συνταγή που έχει αποτύχει παταγωδώς, που δεν δίνει καμμία έμφαση στην ανάπτυξη και τις επενδύσεις, που τελικά φέρνει και άλλη φτώχεια και μας βυθίζει στη στασιμότητα. Η εισηγητική έκθεση θέτει ως προτεραιότητα αυτού του προϋπολογισμού την κοινωνική συνοχή, μία επιδίωξη μάλλον αντιφατική σε σχέση με τα πεπραγμένα σας, γιατί είναι οξύμωρο να το υποστηρίζει αυτό μία Κυβέρνηση που τα τελευταία τέσσερα χρόνια επέβαλε είκοσι εννέα νέους φόρους και μετέτρεψε τη χώρα σε πρωταθλήτρια στην υπερφορολόγηση, όπως δείχνουν και τα πρόσφατα στοιχεία του ΟΟΣΑ. Αυτός ο καταιγισμός φόρων, σε συνδυασμό με τις περικοπές των συντάξεων, ανέβασε τον λογαριασμό της λιτότητας στα 9.500.000.000 ευρώ από το 2015.

Αυτά τα επιτεύγματα προσπαθεί να σβήσει από τις μνήμες όλων ο Πρωθυπουργός, όταν μιλάει για Κυβέρνηση εκατό ημερών. Πέρα από τη δυσανεξία σας στις ιδιωτικές επενδύσεις, κουτσουρεύετε και το πρόγραμμα δημοσίων επενδύσεων, το οποίο επί των ημερών σας βαίνει συνεχώς συρρικνούμενο, ακυρώνοντας ουσιαστικά ένα σημαντικό επενδυτικό εργαλείο που θα επέτρεπε σε μία οικονομία που ξεψυχά να αποκτήσει ξανά σφυγμό. Αγνοείτε την ευεργετική επίδραση που μπορεί να έχουν οι επενδύσεις στην οικονομία και την αγορά εργασίας και προτάσσετε την επιδοματική πολιτική που ουσιαστικά ανακυκλώνει τη φτώχεια.

Τα στοιχεία της EUROSTAT μαρτυρούν ότι η Ελλάδα είναι ουραγός στην αποτελεσματικότητα των κοινωνικών μεταβιβάσεων. Όλοι, δηλαδή, οι μποναμάδες που προσφέρετε χωρίς καμμία στόχευση έχουν μηδαμινό αποτέλεσμα και εξυπηρετούν μόνο την ψηφοθηρική σας λογική. Τα θηριώδη υπερπλεονάσματα που δημιουργείτε δεν λύνουν κανένα ζωτικό πρόβλημα της κοινωνίας και δεν δημιουργούν καμμία προοπτική. Χρησιμεύουν για να συντηρείται το πελατειακό κράτος και να γίνονται κομματικοί διορισμοί. Οι συμβασιούχοι στο δημόσιο και οι στρατιές μετακλητών είναι ο βασικός άξονας της πολιτικής σας για την απασχόληση. Η μερική απασχόληση και οι μισθοί μέχρι 500 ευρώ τείνουν να γίνουν ο κανόνας στην αγορά εργασίας.

Υπάρχουν βεβαίως και φωτεινές εξαιρέσεις που είδαν την καριέρα τους να εκτοξεύεται. Μιλάω για τους κολλητούς φίλους. Αυτά, βλέπετε, πετυχαίνει κανείς όταν έχει το «ηθικό πλεονέκτημα της Αριστεράς».

Το κομμάτι του αθλητισμού, που είμαι η αρμόδια τομεάρχης, δεν θα μπορούσε να μείνει αλώβητο από τις πολιτικές σας, με το σχετικό κονδύλι που αφορά στη ΓΓΑ να μειώνεται, με το Πρόγραμμα Δημοσίων Επενδύσεων να χρησιμοποιείται κατά κανόνα για πασαλείμματα και μπαλώματα, με γνώμονα όχι την ανάπτυξη του αθλητισμού.

Και βλέπουμε τον Υφυπουργό Αθλητισμού ως άλλο «Μαυρογιαλούρο» να υπογράφει ανά την Ελλάδα προγραμματικές συμβάσεις που δεν μπορεί και δεν θα κληθεί να υλοποιήσει, όταν για παράδειγμα το καταδυτήριο του ΟΑΚΑ έμεινε για μήνες ολόκληρους χωρίς βατήρες. Παρ’ όλα αυτά, ακούσαμε νωρίτερα τον κ. Βασιλειάδη να αυτοπροβάλλεται περίπου ως ο μεγάλος ευεργέτης του ελληνικού αθλητισμού, να κάνει τον απολογισμό του και ελάχιστα να αναφέρει το τι θα πράξει.

Καμμία έμφαση στα προγράμματα «Άθληση για όλους». Καμμία μέριμνα για τον σχολικό αθλητισμό. Από πού να πιάσει όμως κανείς και τα πεπραγμένα σας στον αθλητισμό; Από τον πολυδιαφημισμένο και χιλιοταλαιπωρημένο αθλητικό νόμο, ο οποίος, αφού εξαγγέλθηκε καμιά δεκαριά φορές, παραπέμφθηκε τελικά στις καλένδες, για να θέσει τελικά πρόσφατα ο κ. Βασιλειάδης σε διαβούλευση ένα νομοθετικό συνονθύλευμα που στρέφεται ευθέως κατά του ερασιτεχνικού και σωματειακού αθλητισμού, που κλείνει το μάτι σε μικρά και μεγάλα συμφέροντα αγνοώντας την αθλητική κοινότητα.

Από το θέμα του σχολικού αθλητισμού; Ο κ. Βασιλειάδης μας είπε για τη διδασκαλία του μαθήματος της κολύμβησης, όταν αυτή η Κυβέρνηση ανέθεσε τη διδασκαλία της Φυσικής Αγωγής σε δασκάλους, απαξιώνοντας τους γυμναστές και όταν έρχεται με το νέο νομοθέτημα να εξισώσει τους γυμναστές με εμπειρικούς εκπαιδευτές.

Από το θέμα της χρηστής διοίκησης για το οποίο μας μίλησε ο κ. Υφυπουργός, με τους εκλεκτούς της Κυβέρνησης διορισμένους στη διοίκηση του ΣΕΦ να στήνουν σκανδαλώδεις δουλίτσες και να αναλαμβάνουν την εκμετάλλευση εγκαταστάσεων του σταδίου προσωπικές τους εταιρείες; Ποιο είναι το δόγμα της χρηστής σας διαχείρισης; «Γιάννης κερνάει, Γιάννης πίνει».

Από τους διακριθέντες αθλητές και την επιβράβευσή τους, που μας είπε ο κ. Βασιλειάδης; Αν ήθελε να τους κοιτάζει στα μάτια, θα έπρεπε να τηρήσει τη δέσμευσή του και να νομοθετήσει για τη μοριοδότηση των αθλητών, μετά τη σχετική απόφαση του Σ.τ.Ε.. Αυτό είναι ουσιαστικό κίνητρο για τους αθλητές.

Να το πιάσουμε από το θέμα της βίας; Θυμόμαστε τον κ. Βασιλειάδη τον περασμένο Μάρτιο, με την απειλή του ποδοσφαιρικού Grexit να αιωρείται, να κάνει πομπώδεις εξαγγελίες για την πάταξη της βίας και να ζητά από όλες τις ομάδες να συμφωνήσουν. Περιμένουμε ακόμα να θεσμοθετηθούν και να εφαρμοστούν και μάλλον θα περιμένουμε για πολύ. Την ίδια στιγμή η χώρα παραμένει ξέφραγο αμπέλι σε θέματα αθλητικής βίας και εσχάτως εισάγει και χούλιγκαν από κάθε γωνιά της Ευρώπης.

Συνοψίζοντας, η ηγεσία του Υφυπουργείου Αθλητισμού αποδεικνύεται συνεχώς «ακριβή στα πίτουρα και φθηνή στο αλεύρι». Υπόσχεται πυρηνικά όπλα και εμφανίζει νεροπίστολα και με νεροπίστολα, ως γνωστόν, κανείς δεν κέρδισε καμμία μάχη.

Κυρίες και κύριοι συνάδελφοι, κλείνοντας, ο τελευταίος προϋπολογισμός αυτής της Κυβέρνησης, όσο και αν πασχίζετε να εξωραΐσετε την κατάσταση, έχει καθαρό το αποτύπωμα των καταστροφικών σας πολιτικών που στέρησαν από την πατρίδα μας την ανάπτυξη που μπορούσε να έχει.

Οι πολίτες δεν αξίζουν και δεν αντέχουν άλλα χαμένα χρόνια. Γι’ αυτό και αναζητούν προοπτική και ελπίδα. Γι’ αυτό και εμπιστεύονται την κυβερνητική πρόταση της Νέας Δημοκρατίας και τον Κυριάκο Μητσοτάκη. Γι’ αυτό και σας γυρίζουν μαζικά την πλάτη.

Δεν ξέρω αν η μέθη της εξουσίας σάς επιτρέπει να δείτε ότι βρίσκεστε στην πόρτα της εξόδου. Σύντομα θα διαβείτε το κατώφλι της και θα αποτελέσετε μια θλιβερή ανάμνηση για την ελληνική κοινωνία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Τον λόγο έχει η κ. Σταματάκη, Βουλευτής του ΣΥΡΙΖΑ.

**ΕΛΕΝΗ ΣΤΑΜΑΤΑΚΗ:** Ευχαριστώ πολύ, κύριε Πρόεδρε.

Νομίζω ότι είμαι η τελευταία ομιλήτρια, γι’ αυτό εκ των προτέρων ζητώ την ανοχή σας.

**ΙΑΣΟΝΑΣ ΦΩΤΗΛΑΣ:** Δεν είστε τελευταία. Υπάρχουν κι άλλοι ομιλητές.

**ΕΛΕΝΗ ΣΤΑΜΑΤΑΚΗ:** Α, δεν είμαι η τελευταία; Συγγνώμη.

Εκ των προτέρων ζητώ κάποια ανοχή από τον κύριο Πρόεδρο, αν χρειαστεί να μου δώσει λίγο παραπάνω χρόνο.

Κυρίες και κύριοι συνάδελφοι, θα ήθελα και εγώ από το Βήμα της Βουλής να αναφερθώ στο ψήφισμα που κατέθεσε η συνάδελφος κ. Θελερίτη, το οποίο καταδικάζει την έμφυλη βία, τη βία ενάντια στις γυναίκες, τη βία ενάντια σε κάθε διαφορετικό, τη ρατσιστική βία και το διασυρμό από μέρους των μέσων μαζικής ενημέρωσης των θυμάτων αυτής της βίας.

Θα ήθελα να υιοθετηθεί αυτό το ψήφισμα από τη Βουλή και να βγει ως ψήφισμα της πλειοψηφίας των Κοινοβουλευτικών Ομάδων και καταλαβαίνετε ποιες Κοινοβουλευτικές Ομάδες εννοώ.

Επίσης, θα ήθελα να συμμετέχουμε όσοι περισσότεροι γίνεται από εμάς στην πορεία που γίνεται σε λίγη ώρα και την οργανώνουν γυναικείες οργανώσεις και η Γενική Γραμματεία Ισότητας στη μνήμη αυτών των θυμάτων, με την ελπίδα να μην έχουμε πλέον τέτοιους θανάτους.

Έρχομαι στο νομοσχέδιο τώρα.

Κυρίες και κύριοι συνάδελφοι, σήμερα μπορούμε να νιώθουμε αισιόδοξοι και να μιλάμε, κοιτώντας τους πολίτες στα μάτια. Σήμερα μπορούμε να μιλάμε για το μεγάλο στοίχημα που βάλαμε και με τους εαυτούς μας και με τους πολίτες της χώρας και με τους θεσμούς. Το μεγάλο στοίχημα ήταν ότι το 2018 θα ήταν η χρονιά της εξόδου από τα μνημόνια και ο προϋπολογισμός του 2019 θα ήταν ο πρώτος μεταμνημονιακός προϋπολογισμός. Και το κερδίσαμε αυτό το στοίχημα.

Επίσης, κερδίσαμε το στοίχημα της ρύθμισης του δημόσιου χρέους, το στοίχημα της ανάπτυξης, το στοίχημα της μακροχρόνιας βιωσιμότητας του ασφαλιστικού συστήματος. Κερδίσαμε το στοίχημα και διαψεύσαμε τις Κασσάνδρες που έλεγαν για περικοπές συντάξεων. Νέα Δημοκρατία και ΠΑΣΟΚ - ΚΙΝΑΛ είχαν επιδοθεί σ’ ένα ρεσιτάλ παραπληροφόρησης, κινδυνολογίας και τρομοκρατίας των συνταξιούχων, παρ’ όλο που εξακόσιες είκοσι χιλιάδες συνταξιούχοι θα δουν έστω και μικρή αύξηση στις συντάξεις τους.

Εγώ, κυρίες και κύριοι της Αντιπολίτευσης, δεν θα πω για το τι κάνατε εσείς και φέρατε τη χώρα στα πρόθυρα της χρεοκοπίας. Αυτά τα έχουμε δει, τα έχουμε πει, τα έχει βιώσει ο ελληνικός λαός στο πετσί του. Θα πω τι κάναμε εμείς και σήμερα νιώθουμε υπερήφανοι, ναι υπερήφανοι, όσο και αν σας ενοχλεί αυτό, για τον προϋπολογισμό που θα ψηφίσουμε.

Ήδη ψηφίσαμε τον νόμο για την κατάργηση των διατάξεων που περικόπτουν τις συντάξεις, κάτι το οποίο δέχτηκαν με πολύ μεγάλη ανακούφιση όλοι οι συνταξιούχοι, που όλο αυτόν τον καιρό τους είχατε τρομοκρατήσει.

Έχουν ψηφιστεί, επίσης, η καταβολή των αναδρομικών στους ενστόλους, στους πανεπιστημιακούς, στους δικαστικούς, στους γιατρούς του ΕΣΥ. Έχει ψηφιστεί η μείωση των ασφαλιστικών εισφορών σε διακόσιους πενήντα χιλιάδες ελεύθερους επαγγελματίες, σε αυτοαπασχολούμενους, σε αγρότες και επιστήμονες. Έχουν ψηφιστεί η επιδότηση των ασφαλιστικών εισφορών για τους νέους, η μείωση του ΕΝΦΙΑ για μεσαία και χαμηλά εισοδήματα, η καταβολή του μερίσματος στους χαμηλοσυνταξιούχους, στους χαμηλόμισθους και στους άνεργους. Καταργήσαμε το τέλος επιτηδεύματος για τους συνεταιρισμούς, για τους συνεταιρισμένους αγρότες, για τους αγροτικούς συνεταιρισμούς, τους σχολικούς συνεταιρισμούς, τις κοινωνικές συνεταιριστικές επιχειρήσεις, τα φυσικά νομικά πρόσωπα που ήταν σε αδράνεια και έπεται συνέχεια.

Δεν είναι προεκλογικές παροχές αυτά που θεσμοθετήσαμε και που υλοποιούνται με αυτόν τον προϋπολογισμό. Είναι μόνιμα και νόμιμα μέτρα για τη συγκρότηση ενός σύγχρονου και διαφανούς κοινωνικού κράτους, που έρχεται να αντικαταστήσει σιγά-σιγά, αλλά σταθερά το σύστημα πολυνομίας και κακονομίας που επικρατούσε μέχρι πρότινος.

Και αφού ναυάγησε το επιχείρημα των περικοπών των συντάξεων, αρχίσατε να λέτε και να αναρωτιέστε εάν θα βγούμε στις αγορές. Στις αγορές, θα βγούμε, κυρίες και κύριοι, βάσει συγκεκριμένου σχεδίου και με ψηλά το κεφάλι, με εντιμότητα και διαφάνεια.

Ο ΣΥΡΙΖΑ ανέλαβε τη διακυβέρνηση σε πολύ δύσκολες συνθήκες. Ο πρώτος νόμος που φέραμε ήταν ο νόμος για την αντιμετώπιση της ανθρωπιστικής κρίσης. Αυτό πρέπει να το θυμίζουμε, γιατί δεν πρέπει να ξεχάσουμε ποιες πολιτικές έφτασαν τον κόσμο σ’ αυτήν την κατάσταση που ήταν το 2014, τη μεγάλη τραγωδία φτωχοποίησης του ελληνικού λαού, που μέχρι το 2015 έχασε έως το 40% των εισοδημάτων του.

Με τους νόμους για την ανθρωπιστική κρίση, το ΚΕΑ και το κοινωνικό μέρισμα δαπανήθηκαν συνολικά 3.055.000.000 ευρώ μέσα σε μία τριετία, όταν από το 2010 έως ο 2015 και για μία πενταετία οι προηγούμενες κυβερνήσεις δεν είχαν δώσει ούτε ένα ευρώ.

Η επιτυχημένη εφαρμογή του ΚΕΑ και ειδικά η πλατφόρμα ενισχύουν τη διαφάνεια και δίνουν τη δυνατότητα, μαζί με τον Εθνικό Μηχανισμό Συντονισμού, μιας ολιστικής αντιμετώπισης των αναγκών των συμπολιτών μας.

Υιοθετήσαμε ένα νέο σχέδιο δράσης για το παιδί, το οποίο όχι μόνο θα συμβάλει στην καλύτερη προστασία αυτής της ευάλωτης ομάδας, αλλά για πρώτη φορά το παιδί αντιμετωπίζεται ως νεαρός πολίτης και όχι ως παρακολούθημα των γονιών του. Επεκτείναμε τα σχολικά γεύματα σε όλα τα σχολεία. Ιδρύσαμε τις υπόλοιπες τριάντα χιλιάδες θέσεις που χρειάζονται για τους βρεφονηπιακούς σταθμούς, για να μη μείνει κανένα παιδί εκτός.

Υλοποιούμε ένα πολύ μεγάλο πρόγραμμα αποϊδρυματοποίησης για όλα τα παιδιά σε μια αγκαλιά. Ενισχύουμε την Ειδική Αγωγή με τις προσλήψεις μόνιμων καθηγητών γι’ αυτήν την ευάλωτη ομάδα. Συνολικά, τη διετία 2019 - 2021 θα προσληφθούν έως δεκαπέντε χιλιάδες μόνιμοι καθηγητές. Ενισχύουμε τους ηλικιωμένους με 200 εκατομμύρια ευρώ στο Πρόγραμμα Ολιστικής Φροντίδας Ηλικιωμένων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα ήθελα λίγο χρόνο παραπάνω.

Με την πρόσληψη τριών χιλιάδων διακοσίων πενήντα επτά μόνιμων εργαζομένων βελτιώσαμε το πρόγραμμα «Βοήθεια στο Σπίτι» και στηρίζουμε τα Κέντρα Εξυπηρέτησης των Πολιτών.

Με μία σειρά νόμους και χρηματοδοτικά εργαλεία, καθώς και με προσλήψεις ειδικών επιστημόνων καλύπτουμε τις αυξημένες ανάγκες των δήμων και των περιφερειών. Την τριετία 2015 - 2018 σχεδόν διπλασιάσαμε σε σχέση με την προηγούμενη περίοδο τις χρηματοδοτήσεις στην τοπική αυτοδιοίκηση για την αντιμετώπιση των φυσικών καταστροφών και της λειψυδρίας και για πρώτη φορά δόθηκε μία ειδική ενίσχυση χρηματοδότησης στους δήμους. Πάνω από 512 εκατομμύρια ευρώ δόθηκαν στους Οργανισμούς Τοπικής Αυτοδιοίκησης με το πρόγραμμα «Φιλόδημος», εκ των οποίων τα 11 εκατομμύρια ευρώ στην Περιφερειακή Ενότητα Νήσων. Το περασμένο καλοκαίρι ψηφίστηκε το μέτρο του μεταφορικού ισοδύναμου που από 1-1-2019 θα ισχύσει για όλα τα νησιά.

Επειδή, μάλιστα, προέρχομαι από μια εκλογική περιφέρεια που περιλαμβάνει και τα νησιά του Αργοσαρωνικού, πρέπει να πω ότι πρώτη φορά το μέτρο αυτό για τη νησιωτική πολιτική δεν αφορά μόνο τις γόνιμες γραμμές, αλλά όλα τα νησιά. Θα ισχύσει και για την περιφέρεια και για τα νησιά του Αργοσαρωνικού που ήταν στην περιφέρεια της Αττικής και είχαν εξαιρεθεί από όλες τις πολιτικές για τα νησιά.

Κυρίες και κύριοι συνάδελφοι, όπως είπαμε, βρεθήκαμε μέσα σε μία πολύ μεγάλη προσφυγική κρίση, με ένα νεοσύστατο Υπουργείο που έπρεπε να διαχειριστεί πολύ μεγάλα προβλήματα και καταφέραμε η Ελλάδα να γίνει θεματοφύλακας των αξιών της αλληλεγγύης και της εθνικής συνύπαρξης για όλη την Ευρώπη.

Όλα αυτά τα προηγούμενα είναι θεσμοθετημένα μέτρα και περιλαμβάνονται στον σημερινό προϋπολογισμό που θα ψηφίσουμε. Το πολιτικό κλίμα έχει αλλάξει. Η χώρα έχει αρχίσει να ξανακερδίζει φερεγγυότητα στο διεθνές πολιτικό επενδυτικό περιβάλλον και μία νότα αισιοδοξίας διαφαίνεται για την ελληνική κοινωνία.

Δεν σας αρέσει, κυρίες και κύριοι της Αντιπολίτευσης, αλλά αυτή είναι η πραγματικότητα, την οποία με βαριά καρδιά θα πρέπει να αποδεχθείτε.

Ευχαριστώ και το Προεδρείο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Αμαλιάδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η κ. Κεφαλογιάννη, Βουλευτής της Νέας Δημοκρατίας, έχει τώρα τον λόγο.

Ακολουθούν ο κ. Γκιουλέκας –που είναι από το πρωί εδώ- και ο κ. Φωτήλας, προκειμένου να ολοκληρώσουμε.

Ορίστε, κυρία συνάδελφε, έχετε τον λόγο.

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, ο πρώτος προϋπολογισμός μετά την λήξη του τρίτου αριστερού μνημονίου σφραγίζει και το τέλος μιας απόλυτα αποτυχημένης κυβερνητικής θητείας. Το ψέμα και οι αυταπάτες κόστισαν πάρα πολύ ακριβά στους πολίτες της χώρας.

Σήμερα συζητάμε για έναν ακόμα αντιαναπτυξιακό προϋπολογισμό, σκληρής λιτότητας, που προδιαγράφει άλλη μία χρονιά οικονομικής ασφυξίας. Συνοδεύεται, βέβαια, από τους γνωστούς παραπλανητικούς σας προεκλογικούς βερμπαλισμούς. Άλλωστε, έτσι σκοπεύετε να πορευτείτε μέχρι τις εκλογές, με τον ελληνικό λαό εξουθενωμένο από τα δυσβάσταχτα οικονομικά βάρη που του φορτώσατε με το τρίτο και αχρείαστο μνημόνιο, αφού πρώτα διαλύσατε τις τράπεζες, επιβάλλατε capital controls και εξαπατήσετε τους Έλληνες με ένα αντισυνταγματικό και παραπλανητικό δημοψήφισμα.

Στην πράξη επιβάλατε 10 δισεκατομμύρια ευρώ πρόσθετα μέτρα και καθηλώσατε τη χώρα σε πρωτογενή πλεονάσματα μαμούθ για πολλά χρόνια. Διαλύσατε τη μεσαία τάξη και κάνατε τους φτωχούς, φτωχότερους, σε συνθήκες πρωτοφανούς υπερφορολόγησης. Υποθηκεύσατε τη δημόσια περιουσία για ενενήντα εννιά χρόνια και η χώρα εξακολουθεί να βρίσκεται εκτός αγορών, με αποκλειστική ευθύνη σας. Και τώρα θέλετε να τα ξεχάσουμε όλα.

Αποπειράστε και πάλι να παραπλανήσετε τους Έλληνες με την άκρατη προεκλογική σας παροχολογία, που στηρίζεται σε αδιέξοδες, επιδοματικές πολιτικές, θυσιάζοντας την ανάπτυξη. Σπεύδετε προεκλογικά να ακυρώσετε αυτά που οι ίδιοι ψηφίζατε τα τέσσερα χρόνια που κυβερνάτε, στη λογική μιας κοντόφθαλμης πολιτικής και κομματικού καιροσκοπισμού, όσο σας επιτρέπεται φυσικά, διότι η πολιτική σας έχει επιβάλει τη χώρα σε καθεστώς ενισχυμένης εποπτείας.

Κυρίες και κύριοι συνάδελφοι, ο φετινός προϋπολογισμός εξακολουθεί να καθηλώνει τη χώρα σε σκληρή μνημονιακή γραμμή. Συγκεκριμένα, προβλέπει δεκαεπτά περικοπές συντάξεων, είκοσι εννέα αυξήσεις φόρων, μόνιμα μέτρα λιτότητας 9,5 δισεκατομμυρίων ευρώ, ανάπτυξη κοντά στο 2% με πλεόνασμα κοντά στο 4%. Και η Κυβέρνηση πανηγυρίζει ότι δήθεν μας έβγαλε από τα μνημόνια;

Να τονίσουμε εδώ ότι από τις αρχές του 2016 μέχρι και σήμερα το Πρόγραμμα Δημοσίων Επενδύσεων είναι κάτω από τον στόχο των 2,6 δισεκατομμυρίων ευρώ, δηλαδή στο χαμηλότερο ύψος της τελευταίας δεκαετίας. Τα μισά από τα μέτρα τα οποία δίνετε ως επεκτατική δημοσιονομική πολιτική το 2019 είναι το Πρόγραμμα Δημοσίων Επενδύσεων, το οποίο περικόπτετε κατά 550 εκατομμύρια ευρώ. Αυτή είναι η ανάπτυξη που θα φέρετε; Δεν μπορείτε να βαπτίζετε επιτυχία το γεγονός ότι παίρνετε 10 δισεκατομμύρια ευρώ από τον ελληνικό λαό και του επιστρέφετε μόλις 1 ευρώ, ούτε φυσικά τις προβλέψεις ότι το 2018 ο ρυθμός ανεργίας προβλέπεται να φτάσει στο 19,6%.

Αυτά είναι τα αποτελέσματα της πολιτικής σας μετά από τέσσερα χρόνια. Είναι ένας ακόμα αντιαναπτυξιακός προϋπολογισμός που στηρίζεται σε υπερπλεονάσματα, τα οποία θα παρατείνουν την ύφεση και την υποαπασχόληση, που επισφραγίζει την εμμονή σας σε φοροεισπρακτικές λογικές. Είναι μια πολιτική που κατέστρεψε τη μεσαία τάξη και δημιούργησε συνθήκες κατάρρευσης των επενδύσεων και υποχώρησης της ανταγωνιστικότητας, γεγονός που επηρεάζει ολόκληρη την ελληνική κοινωνία και σύντομα το μέλλον του ελληνικού τουρισμού, του μεγάλου συγκριτικού πλεονεκτήματος της χώρας. Το 2015 αφήσαμε παρακαταθήκη την αύξηση της ανταγωνιστικότητας του ελληνικού τουριστικού προϊόντος μέσα από ένα στοχευμένο μίγμα αναπτυξιακής πολιτικής.

Η παρούσα Κυβέρνηση, όμως, αρκέστηκε μόνο να απολαμβάνει τα οφέλη αυτής της επιτυχημένης πορείας, χωρίς ουσιαστικά να έχει μια εθνική στρατηγική για τον τουρισμό. Εξελίξεις, όπως το Brexit ή η τουριστική επάνοδος της Τουρκίας, σε συνδυασμό με το καθεστώς υπερφορολόγησης που επιβάλλεται διά του ΦΠΑ, του φόρου διανυκτέρευσης, επηρεάζουν αρνητικά την ανταγωνιστικότητα του εγχώριου τουριστικού προϊόντος. Η επικοινωνιακή διαχείριση των αφίξεων δεν συνιστά στρατηγική για τον τουρισμό, ούτε αποτελεί απάντηση στα προβλήματα που ήδη συσσωρεύονται.

Την ίδια εικόνα απραξίας παρουσιάζει η Κυβέρνηση και στον χώρο του πολιτισμού. Απέτυχε να αξιοποιήσει το ΕΣΠΑ για την ένταξη ή την ολοκλήρωση ενταγμένων έργων πολιτισμού. Απέτυχε στον εκσυγχρονισμό της λειτουργίας ιστορικών και αρχαιολογικών χώρων και μουσείων.

Στο ζήτημα των πνευματικών δικαιωμάτων οι χειρισμοί σας όχι μόνο δεν έλυσαν, αλλά δημιούργησαν περισσότερα προβλήματα μέσα σε ένα πλαίσιο αναξιοκρατίας και αδιαφάνειας.

Τέλος, η ανεύθυνη ολιγωρία της ηγεσίας του Υπουργείου Πολιτισμού και Αθλητισμού οδήγησε στην ένταξη μνημείων και αρχαιολογικών χώρων της ελληνικής πολιτιστικής κληρονομιάς στη λίστα του υπερταμείου ιδιωτικοποιήσεων.

Το μόνο που κάνετε είναι να εκδίδετε δελτία τύπου, που απλώς επιβεβαιώνουν ότι αδυνατείτε να επιλύσετε τα προβλήματα που συνεχώς δημιουργείτε στον χώρο του πολιτισμού.

Τέσσερα χρόνια δεν υπήρξε κανένας σχεδιασμός για την ανάπτυξη και αξιοποίηση της πολιτιστικής μας κληρονομιάς, μόνο αποσπασματικές παρεμβάσεις και αυτές με μεγάλη καθυστέρηση. Ο μύθος της σχέσης Αριστεράς και πολιτισμού κατέρρευσε παταγωδώς. Αφήνει πίσω του συντρίμμια και βαθιά απογοήτευση.

Κυρίες και κύριοι συνάδελφοι, ο προεκλογικός προϋπολογισμός του 2019 σηματοδοτεί το τέλος μιας διακυβέρνησης που πόνταρε στην εξαπάτηση του ελληνικού λαού, που προτάσσει το κομματικό και όχι το εθνικό συμφέρον, που δεν μπόρεσε και δεν μπορεί να ανταποκριθεί στις ανάγκες της ελληνικής κοινωνίας.

Η Ελλάδα, όμως, πρέπει να γυρίσει σελίδα. Χρειάζεται μία νέα ώθηση που να δίνει προοπτικές και ευκαιρίες προόδου, ένα νέο σταθερό περιβάλλον ανάπτυξης ως αντίβαρο της δημοσιονομικής ασφυξίας, που θα σταματήσει την αιμορραγία της χώρας σε ανθρώπινο κεφάλαιο.

Πρέπει να προχωρήσουμε σε καινοτόμες και ουσιαστικές μεταρρυθμίσεις που θα ενισχύσουν την ανταγωνιστικότητα της οικονομίας μας σε όλους τους τομείς, να χαράξουμε μία νέα πολιτική ενίσχυσης των θεσμών που θα θέτει τις βάσεις για ένα νέο, αποτελεσματικότερο κράτος, αρωγό του πολίτη.

Γι’ αυτό και εμείς καταψηφίζουμε τον αντιαναπτυξιακό προϋπολογισμό σας.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Κεφαλογιάννη, ιδιαίτερα για τον σεβασμό του χρόνου.

Ο κ. Γκιουλέκας, Βουλευτής της Νέας Δημοκρατίας, έχει τον λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κυρίες και κύριοι συνάδελφοι, συζητούμε τον τελευταίο προϋπολογισμό αυτής της Κυβέρνησης.

Αυτή η Κυβέρνηση μας ήρθε πανηγυρικά με ένα πρόγραμμα Θεσσαλονίκης και στον πρώτο προϋπολογισμό περιελάμβανε τα πάντα. Δεν έκανε τίποτα. Στον δεύτερο προϋπολογισμό έφερε το παράλληλο πρόγραμμα. Ο τρίτος προϋπολογισμός είχε έρθει μαζί με τα μνημόνια και τώρα επαίρεται ότι ο υπό συζήτηση είναι ένας προϋπολογισμός χωρίς δεσμεύσεις που για πρώτη φορά μπορεί να καταρτίσουμε στον ο τόπος μας μετά τα προγράμματα, τα μνημόνια δηλαδή, που εσείς τα βαφτίζετε προγράμματα, όπως την τρόικα θεσμούς κ.λπ.. Τώρα αυτή είναι η νέα ορολογία του ΣΥΡΙΖΑ.

Ερωτώ: Τι έχετε κάνει; Έχετε περάσει τη θηλειά στον ελληνικό λαό, κύριε Υπουργέ, και την ώρα που είναι έτοιμος να πνιγεί. Τώρα που η κατάσταση έχει φτάσει στο απροχώρητο, του αφήνετε ένα περιθώριο να αναπνεύσει και του λέτε: Δεν είστε ευχαριστημένοι για όλα αυτά;

Παρακολουθώ έκπληκτος το θράσος πραγματικά πολλών ομιλητών από τον κυβερνητικό συνασπισμό, οι οποίοι κάνουν κριτική στη Νέα Δημοκρατία, αλλά και σε όλα τα υπόλοιπα κόμματα. Τους φταίνε όλοι οι υπόλοιποι, φταίει ο ελληνικός λαός που δεν καταλαβαίνει το καλό που του κάνουν. Μόνο εσείς δεν φταίτε για τίποτα.

Να θυμηθούμε πολύ γρήγορα τα έργα και τις ημέρες σας, επειδή με τον προϋπολογισμό επαίρεστε ότι αλλάζουν πολλά;

Ο ΦΠΑ από το 13% που πήγε στο 23% και μετά στο 24% στην εστίαση αλλάζει, κύριε Υπουργέ; Όχι.

Η κατάργηση του μειωμένου ΦΠΑ στα νησιά του Αιγαίου, που εσείς ψηφίσατε για πρώτη φορά -αυτό που διατηρούσε η Ελλάδα από την ένταξή της στην Ευρωπαϊκή Ένωση- αλλάζει, κύριε Υπουργέ; Όχι.

Αλλάζει η μείωση του αφορολόγητου ορίου που θα πλήξει χαμηλόμισθους, χαμηλοσυνταξιούχους, ακόμη και τους ανέργυς, γιατί με το τεκμαρτό θα πρέπει να πληρώνουν για πρώτη φορά φόρο; Όχι! Ξέρουν οι Έλληνες συνταξιούχοι ότι εσείς ψηφίσατε να πάτε το αφορολόγητο από τα 8.600 στα 5.600. Η μείωσή του αφορολόγητου είναι δικό σας μέτρο, αχρείαστο μέτρο και τώρα πρέπει να ξέρουν ότι θα χάσουν μία σύνταξη οι Έλληνες συνταξιούχοι, θα χάσουν έναν μισθό οι χαμηλόμισθοι. Και οι άνεργοι θα πληρώσουν, για πρώτη φορά ,500 και 600 ευρώ φόρο στην πατρίδα μας.

Εσείς τα κάνατε αυτά, η Κυβέρνηση της κοινωνικής ευαισθησίας, η Κυβέρνηση της Αριστεράς.

Προχωρώ. Η αύξηση της προκαταβολής του φόρου και για τους ελεύθερους επαγγελματίες και για τις μικρομεσαίες επιχειρήσεις στο 100%. Τίνος μέτρο ήταν; Δικό σας. Αλλάζει; Όχι.

Η επιβολή του φόρου στην τηλεόραση, στην τηλεφωνία, στο διαδίκτυο, στα τσιγάρα, στην αμόλυβδη βενζίνη, στον καφέ, στα ντίζελ, στα καύσιμα αλλάζει; Όχι.

Δεν καταλαβαίνω γιατί επαίρεστε. Τι κάνετε με αυτόν τον προϋπολογισμό τον «αναπτυξιακό» όπως λέτε; Μήπως βγαίνουμε στις αγορές; Μπορούμε να δανειστούμε με φθηνά επιτόκια. Έστω να πούμε ότι, καταφέρατε αυτό; Όχι. Με τέτοια επιτόκια δεν μπορεί να δανειστεί κανένας.

Η Ιρλανδία ήταν στα μνημόνια και η Πορτογαλία ήταν στα μνημόνια και η Κύπρος, βγήκαν και δανείζονται με πολύ λογικά επιτόκια. Η Ελλάδα με ποιο επιτόκιο μπορεί να δανειστεί; Με 4,5%; Αν είναι δυνατόν!

Να πω άλλα έργα και ημέρες της κυβέρνησής σας. Λέτε: « δεν περικόπτουμε τις συντάξεις.» δεν περικόπτουμε τις συντάξεις. Είναι φοβερό! Αφού περικόψατε δεκαεπτά φορές τις συντάξεις, αφού πετσοκόψατε τους νέους συνταξιούχους, γιατί τους μειώσατε μεσοσταθμικά κατά 30%-35% την σύνταξη και σε μερικές περιπτώσεις και 45% σ’ αυτούς που βγήκαν στην σύνταξη από τον Μάιο του 2016 και μετά, αφού φέρατε τις εισφορές υγείας για πρώτη φορά από το 0% στο 6% στις επικουρικές συντάξεις και από το 4% στο 6% στις κύριες συντάξεις, αφού πετσοκόψατε τις συντάξεις χηρείας, αφού, αφού, αφού… Έρχεστε πλέον και επαίρεστε ότι φέρνετε την ανάπτυξη! Είστε πολύ περήφανοι γιατί πραγματικά για ένα μέτρο που το ψηφίσατε δυο φορές και ήταν αχρείαστο, αυτό της περαιτέρω περικοπής των συντάξεων, και τελικά το παίρνετε πίσω. Και πανηγυρίζετε γι’ αυτό!

Και όταν εμείς εδώ μέσα φωνάζαμε και σας λέγαμε «αφού είστε εθνικά υπερήφανοι για την περικοπή, ελάτε να την ψηφίσουμε όλοι μαζί! Φέραμε τροπολογία», γιατί δεν την ψηφίσατε; Όλος ο πολιτικός κόσμος συμφωνούσε.

Εσείς τώρα έρχεστε να μας πείτε ότι για πρώτη φορά καταφέρνει η Κυβέρνηση του ΣΥΡΙΖΑ να δώσει μια ανάσα. Για πρώτη φορά ειλικρινά η Κυβέρνηση του ΣΥΡΙΖΑ καταφέρνει πάρα πολλά πράγματα που θα σας τα πω παρακάτω, γιατί είναι πολύ σημαντικά. Και σήμερα ειδικά γίνονται ακόμη πιο σημαντικά, γιατί τώρα που μιλάμε ο Πρωθυπουργός της χώρας, ο κ. Τσίπρας, ταξιδεύει για τη Θεσσαλονίκη, για την πρωτεύουσα της Μακεδονίας. Όχι της … νότιας Μακεδονίας, αλλά της μίας Μακεδονίας, της ελληνικής. Γιατί μας έχετε μπερδέψει και σε αυτό.

Όμως, δεν ταξιδεύει μόνος του. Μαζί με τον Πρωθυπουργό ταξιδεύουν και είκοσι εννιά-τριάντα διμοιρίες των ΜΑΤ από την υπόλοιπη βόρεια Ελλάδα, όπως ταξιδεύει και το ειδικό όχημα της Αστυνομίας, η «ΑΥΡΑ», που εκτοξεύει νερό στους διαδηλωτές.

Ο «λαοπρόβλητος» Αλέξης Τσίπρας για να εμφανιστεί στη Θεσσαλονίκη χρειάζεται να επιστρατεύσει όλες τις δυνάμεις των ΜΑΤ γύρω-γύρω από τον χώρο που θα μιλήσει. Χρειάζεται να κουβαλούν τους μεταφερόμενους οπαδούς με πούλμαν -τα είπε ο κ. Παναγούλης εδώ- δείχνοντας τα μηνύματα του ΣΥΡΙΖΑ, «Ελάτε, σας βάζουμε δωρεάν πούλμαν να σας πάμε στη Θεσσαλονίκη γιατί πρέπει να κάνουμε μια μεγάλη συγκέντρωση». Και γι’ αυτό είστε «εθνικά υπερήφανοι»; Καλά κάνετε.

Πάμε να δούμε τι καταφέρατε. Λέτε ότι μειώνετε τις ασφαλιστικές εισφορές. Για ποιους; Μόνο για τους ελεύθερους επαγγελματίες και όχι για τους υπόλοιπους. Πόσο τις μειώνετε; Ελάχιστα.

Από την άλλη, επαίρεστε ότι μειώνετε τον φόρο εισοδήματος. Μα, εσείς, δεν τον πήρατε στο 26% και τον πήγατε στο 29% το 2015 όταν ήρθατε; Εσείς δεν λέγατε ότι θα τον πάτε στο 26% από το 29%; Τελικά χαίρεστε γιατί δεν τον πάτε στο 26%, που τον πήρατε, αλλά θα τον πάτε στο 28% και μέχρι –λέτε- το 2021 θα το φτάσετε εκεί που ήταν επί Κυβέρνησης Σαμαρά το 2014. Και πανηγυρίζετε και γι’ αυτό! Αιδώς Αργείοι! Λίγη ντροπή! Δεν ξέρω ο κόσμος τι πρέπει να πει για όλα αυτά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε. Δεν θα μιλήσω πολύ.

Βυθισμένοι στην ιδεοληψία σας κάνετε έναν προϋπολογισμό ο οποίος βασίζεται στην υπερφορολόγηση από τη μία, στα υπερπλεονάσματα από την άλλη.

Να μην μιλήσω για τις δημόσιες επενδύσεις. Περικοπή και εκεί. Να μην μιλήσω γενικά για το κλίμα των επενδύσεων. Κολλάμε στις ιδεοληψίες σας. Στο Ελληνικό ανακαλύψατε ότι υπάρχουν δάση εκεί που προσγειώνονταν αεροπλάνα. Ξαφνικά, εμφανίστηκαν δάση, εμφανίστηκαν αρχαιολογικοί χώροι, τα πάντα, αρκεί να μην προχωρήσει η επένδυση. Τίποτα να μην προχωρήσει. Να υπάρχει μόνον ένα κράτος το οποίο θα διανέμει την φτώχεια. Αυτό είναι το όραμά σας. Καλά κάνετε.

Όσο για τους οικονομικά ασθενέστερους- επειδή ακούω ότι ενδιαφέρεσθε πολύ για τους αδύναμους- να πω ένα πράγμα: Σ’ αυτούς τους οικονομικά πιο αδύναμους επιφυλάξατε να εξασφαλίσετε τον μισθό των 360 ευρώ. Γιατί η γενιά των 360 ευρώ είναι η γενιά του Αλέξη Τσίπρα και της «για πρώτη φορά» στην Ελλάδα «αριστερής κυβέρνησής» του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω σε τριάντα δευτερόλεπτα.

Κλείνω, λοιπόν, με αυτό το οποίο ανέφερα προηγουμένως. Σήμερα είναι μία σημαδιακή μέρα. Ο Έλληνας Πρωθυπουργός κ. Τσίπρας ανεβαίνει στη Θεσσαλονίκη. Και ανεβαίνει να πει τι; Ότι είναι εθνικά υπερήφανος; Οι μόνοι που πανηγυρίζουν για τη Συμφωνία των Ψαράδων, όχι των Πρεσπών -με τέτοια ιδεοληψία. Πήγατε στους Ψαράδες, εκεί που κάποτε επιχειρήθηκε η αυτονόμηση της Μακεδονίας, εκεί πήγατε να υπογράψετε τη συμφωνία- οι μόνοι που πανηγυρίζουν είναι ο Τσίπρας και ο Ζάεφ.

Όλος ο πολιτικός κόσμος είναι αντίθετος. Δεν έχει σημασία. Η συντριπτική πλειοψηφία του ελληνικού λαού είναι αντίθετη. Δεν έχει καμμία σημασία. Μόνο εσείς είστε υπερήφανοι. Και παραδώσατε τι; Παραδώσατε στους Σκοπιανούς αυτό που όλες οι ελληνικές κυβερνήσεις αρνούνταν να κάνουν: Τους δώσατε ταυτότητα, εθνότητα, μακεδονική τους δώσατε γλώσσα δήθεν μακεδονική και σήμερα έχουμε πλέον, δυστυχώς, φτάσει στο σημείο ακόμα και Έλληνες Βουλευτές -λυπάμαι που το λέω ενώπιον της Εθνικής Αντιπροσωπείας- να λένε ότι πρέπει να γίνουν και κάποιες ΜΚΟ για να διδάσκεται η «μακεδονική» γλώσσα στην Ελλάδα. Στην Ελλάδα σε ποιους; Στους «Μακεδόνες του Αιγαίου», που λέει ο Ζάεφ;

Θα έλεγα ότι με όλα αυτά μόνο περήφανοι δεν μπορεί να είστε. Εν πάση περιπτώσει, αν θέλετε να προσφέρετε μία υπηρεσία στον τόπο, επισπεύστε τις εξελίξεις. Και στην δημοκρατία η μόνη επίσπευση των εξελίξεων είναι το να στήσετε τις κάλπες. Όσο γρηγορότερα τόσο θα πάρετε και πιο γρήγορα, πιο άμεσα την απάντηση του ελληνικού λαού.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Ο επόμενος ομιλητής είναι ο κ. Ιάσονας Φωτήλας από τη Νέα Δημοκρατία.

Έχετε τον λόγο για επτά λεπτά, κύριε συνάδελφε.

**ΙΑΣΟΝΑΣ ΦΩΤΗΛΑΣ:** Τελευταίος και τυχερός, κύριε Πρόεδρε.

Ευχαριστώ.

Κυρίες και κύριοι συνάδελφοι της Συμπολίτευσης, αν και δεν υπάρχει ούτε ένας -θα άξιζε μία πανοραμική της κάμερας να δούμε στο Κοινοβούλιο ποιος είναι και ποιος δεν είναι, ποια πολιτική δύναμη απουσιάζει- όσο λοιπόν και να προσπαθείτε να βαφτίσετε το κρέας ψάρι, ο ελληνικός λαός γνωρίζει ποια είναι η πραγματικότητα. Τη βιώνει καθημερινά. Και η πραγματικότητα ξεπερνάει κάθε φαντασία.

Η πραγματικότητα είναι ότι με ό,τι καταπιάστηκε αυτή η Κυβέρνηση, το κατέστρεψε. Καταπιάστηκε με το σκοπιανό και προωθεί μία Συμφωνία που, πέρα από το αν την πιστεύει πραγματικά ή την προωθεί για άλλους λόγους, σε κάθε περίπτωση αυτό που είναι πραγματικά εντυπωσιακό, είναι ότι στις ακραίες εθνικιστικές κορώνες του κ. Ζάεφ -κορώνες που προκάλεσαν την αντίδραση των πάντων, από τους βόρειους γείτονές μας μέχρι τον «κουμπάρο» της συμφωνίας, τον κ. Νίμιτς- ο μόνος που έμεινε άφωνος, που δεν είχε μία κουβέντα να πει, ήταν ο κ. Τσίπρας.

Καταπιάστηκε με την Εκκλησία, αφ’ ενός για να πετάξει την μπάλα στην εξέδρα από τα φλέγοντα ζητήματα και αφ’ ετέρου για να τάξει χιλιάδες διορισμούς στο δημόσιο. Και τι κατάφερε; Να προκαλέσει στους κόλπους της Εκκλησίας τέτοια διχόνοια και τέτοιον διχασμό, που τους έβαλε όλους να τσακωθούν με όλους: ο Αρχιεπίσκοπος με τους Μητροπολίτες, οι Μητροπολίτες με τον Κλήρο, ο Αρχιεπίσκοπος με τον Κλήρο, η Ελλαδική Εκκλησία με το Φανάρι, η Κρήτη, όλοι τσακώθηκαν με όλους.

Καταπιάστηκε με την ασφάλεια των πολιτών. Και τι έκανε για να εξασφαλίσει την ασφάλεια των πολιτών; Ψήφισε έναν νόμο που -όποιος δεν το ξέρει ας το ακούσει, μας ακούει και ο ελληνικός λαός- όταν η αστυνομική αρχή διαπιστώσει ότι μέσα σε πανεπιστημιακό χώρο διαπράττονται εγκλήματα, όπως μικρή διακίνηση και χρήση ναρκωτικών, κλοπές, καταστροφή δημόσιας ή ιδιωτικής περιουσίας, τι μπορεί να κάνει η αστυνομική αρχή; Μπορεί να επέμβει; Όχι, δεν μπορεί να επέμβει.

Μήπως ο πρύτανης του πανεπιστημίου που διαπιστώνει τα ίδια ως άνω εγκλήματα μπορεί να ζητήσει την άμεση επέμβαση της αστυνομικής αρχής; Όχι, δεν μπορεί να τη ζητήσει. Τι πρέπει να κάνει; Να καλέσει τη Σύγκλητο -κάτι για το οποίο όλοι γνωρίζουμε ότι σε κάποιες των περιπτώσεων χρειάζεται μέρες- και η Σύγκλητος να αποφασίσει, όλοι μαζί, ότι πρέπει να καλέσουν την αστυνομική αρχή να επέμβει. Δεν ξέρω αν είναι για γέλια ή για κλάματα.

Όσο για τους μπαχαλάκηδες, που τους χαϊδεύει από το πρωί μέχρι το βράδυ, με ρωτούν: Γιατί το κάνει; Προσδοκά την ψήφο τους; Όχι, βέβαια. Αυτή τη θεωρεί εξασφαλισμένη. Αυτό που θέλει απ’ αυτούς είναι αύριο που αυτός θα είναι στην Αντιπολίτευση, αυτοί να είναι ρωμαλέοι, δυνατοί, ζωντανοί, στα πεζοδρόμια, στις πλατείες, στα κάγκελα, να καίνε την Αθήνα. Αυτό θέλει απ’ αυτούς και γι’ αυτό τους χαϊδολογάει νυχθημερόν ο κ. Τσίπρας.

Καταπιάστηκε με την οικονομία και τι κατάφερε; Πείτε μου έναν λόγο για τον οποίον θα έπρεπε να του πούμε ένα «μπράβο». Μήπως γιατί μείωσε τις συντάξεις παλαιών και νέων συνταξιούχων κατά 40% μέσο όρο; Γι’ αυτό να του πούμε «μπράβο»; Μήπως γιατί δημιούργησε πολλαπλές κατηγορίες συνταξιούχων, τιμωρώντας πρωτίστως αυτούς που εργάστηκαν περισσότερο και που πλήρωσαν περισσότερα; Μήπως πρέπει να του πούμε «μπράβο», γιατί, όπως λέει, θα μειώσει όλους τους φορολογικούς συντελεστές και υπόσχεται ότι σε βάθος τετραετίας θα τους επαναφέρει εκεί που τους βρήκε το 2014; Δηλαδή, ομολογεί πόσο κακό έκανε τέσσερα χρόνια στη χώρα.

Μήπως για τα υπερπλεονάσματα; Αυτό το υπερπλεόνασμα είναι πιο ψεύτικο και από τις μεγαλύτερες περιπέτειες του Βαρόνου Μινχάουζεν.

Μα πώς μπορείς να έχεις το θράσος να μιλάς για πλεόνασμα όταν έχεις χιλιάδες καθαρίστριες, που είναι καθημερινά στα κανάλια και ζητάνε τα δεδουλευμένα τους δέκα μηνών και δέκα μήνες μένουν απλήρωτες και τους λέει ο ΟΑΕΔ ότι για να πληρωθούν πρέπει να κάνουν ασφαλιστικά μέτρα; Και εσύ έχεις το θράσος να μιλάς για πλεόνασμα; Πώς μπορείς από τη στιγμή που έχεις χιλιάδες εργαζόμενους στον ιδιωτικό τομέα, προσληφθέντες σε μικρομεσαίες επιχειρήσεις με επιδοτούμενα ευρωπαϊκά προγράμματα, όπου η Κυβέρνηση έχει πάρει τα κονδύλια και εδώ και έναν χρόνο δεν τα αποδίδει στις επιχειρήσεις και αυτές με τη σειρά τους δεν τα αποδίδουν στους εργαζόμενους, οι οποίοι για έναν χρόνο εργάζονται και δεν πληρώνονται; Και έχεις το θράσος να μιλάς για πλεονάσματα όταν έχεις χιλιάδες γιατρούς που τους χρωστάς αμέτρητες υπερωρίες και ρεπό, που είναι αυτοί που σου κρατούν το σύστημα υγείας όρθιο -δεν είναι οι καταχραστές, που λέει ο κ. Πολάκης, είναι οι ήρωες της κατάστασης- και τους λες ότι δεν θα σας δώσω εκείνα που σας χρωστάω, αλλά θα τα πάρω και θα πάω να τα κάνω ό,τι γουστάρω, θα τα δώσω εκεί που εμένα με βολεύει; Τέτοιο είναι το θράσος τους!

Για το τέλος αφήνω το μεγάλο, το δυνατό χαρτί της Κυβέρνησης, το «ηθικό πλεονέκτημα». Ήρθατε για να φέρετε την κάθαρση και μιλήσατε για το μεγαλύτερο σκάνδαλο από συστάσεως κράτους, τη «NOVARTIS». Και τελικά, άνθρακες ο θησαυρός! Και δεν το λέω εγώ ότι είναι άνθρακες ο θησαυρός, εσείς το είπατε στο πόρισμα, το οποίο έχει την πλειοψηφία του ελληνικού Κοινοβουλίου. Εσείς είστε η πλειοψηφία του ελληνικού Κοινοβουλίου, εσείς λοιπόν λέτε ότι δεν βρήκατε τίποτε και ξαναστέλνετε τον φάκελο πίσω.

Μιλάτε για ένα σκάνδαλο στο ΚΕΕΛΠΝΟ, αυτούς τους περιβόητους είκοσι τρεις, και προσπαθείτε να σταυρώσετε τον Γεωργιάδη, για τον οποίο -παρεμπιπτόντως- για το συγκεκριμένο σκάνδαλο ο ανακριτής το έχει βάλει στο αρχείο. Όμως σε κάθε περίπτωση, μιλάμε για είκοσι τρεις ανθρώπους οι οποίοι προσελήφθησαν για να δουλέψουν οκτώ μήνες στο ΚΕΕΛΠΝΟ, δούλεψαν αυτούς τους οκτώ μήνες και όλη αυτή η ιστορία είναι 170 χιλιάδες ευρώ. Σιγά τα ωά!

Εγώ ξέρω κάτι άλλους που από σερβιτόροι έγιναν εκατομμυριούχοι και μένουν σε βίλες με πισίνες. Εγώ ξέρω μία κυρία που προσελήφθη ως καθαρίστρια και δούλεψε ως γραμματέας και τώρα την έχουμε Υπουργό και μας λέει ότι είναι περήφανη που προσελήφθη σαν καθαρίστρια. Όχι, κυρία μου! Περήφανη θα ήσασταν εάν είχατε προσληφθεί σαν καθαρίστρια και δουλεύατε σαν καθαρίστρια. Περήφανη δεν μπορεί να είστε που προσληφθήκατε σαν καθαρίστρια και δουλεύετε σαν κάτι άλλο. Αντίθετα, θα έπρεπε να ντρέπεστε για αυτό.

Και τα σκάνδαλα; Πάνε και έρχονται. Για εκείνο το «Ελευθέριος Βενιζέλος» μάς έστειλαν πίσω οι Ευρωπαίοι τη σύμβαση, γιατί λένε: τι λέτε ρε παιδιά; Αυτή είναι επιζήμια. Και την επόμενη ημέρα ο μειοδότης από 300 εκατομμύρια πήγε την προσφορά στο 1.300.000.000. Καταλαβαίνετε, δηλαδή, 1.000.000.000! Δεν είχαμε πάρει χαμπάρι. Ή είχαμε πάρει χαμπάρι, δεν ξέρω, θα δούμε.

Αγοράζουμε φαλιρισμένες εταιρείες, η ΔΕΗ, δύο μήνες πριν τη Συμφωνία των Πρεσπών. Καλά, εκεί στη ΔΕΠΑ πλέον το «πάρτι» είναι υπουργικό, δεν είναι ένας, δύο, τρεις, είναι πολλοί οι Υπουργοί. Είναι μεγάλο το «πάρτι».

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, λίγο την ανοχή σας, παρακαλώ.

Την ίδια καταστροφική πολιτική ακολουθείτε και στην υγεία, για να πω και δύο λόγια για την υγεία. Φτιάξατε μία δήθεν μεταρρύθμιση, τα ΤΟΜΥ, για να σώσετε την Πρωτοβάθμια, μία μεταρρύθμιση την οποία καταδίκασαν από την αρχή της όλοι οι αρμόδιοι φορείς. Ήρθαν στην επιτροπή και μας μίλησαν, ούτε ένας δεν είπε κάτι υπέρ. Την καταδίκασαν οι ίδιοι οι γιατροί και την καταδίκασαν οι ίδιοι οι πολίτες. Και ποιο το αποτέλεσμα; Σήμερα, ενάμιση χρόνο μετά, καλούνται λιγότεροι από χίλιοι γιατροί να καλύψουν περίπου 11 εκατομμύρια ασθενείς. Στην Αχαΐα, όπου εκλέγομαι εγώ, είναι τριάντα δύο γιατροί για 280 χιλιάδες ασθενείς. Κάντε τη διαίρεση, να δείτε πόσους πρέπει να κοιτάζει ο καθένας. Αυτή είναι η μεγάλη μεταρρύθμιση!

Όσο δε για την προληπτική υγείας, γιατί είδα έκτακτες δαπάνες για τον προϋπολογισμό, ακούστε. Είμαστε η μόνη δυτική χώρα που το 2018 είχαμε θανάτους από ιλαρά, χιλιάδες κρούσματα, -εκατοντάδες γιατροί και νοσηλευτές- και νεκρούς από ιλαρά. Μετράμε σαράντα επτά νεκρούς από τον ιό του Δυτικού Νείλου. Και όταν ρώτησα τον κύριο Υπουργό, μου λέει: «τυχαίο, γιατί το 2015 και το 2016 δεν είχαμε». Ε βέβαια, κύριε, δεν είχαμε, γιατί προληπτικά το 2013 και το 2014 είχαμε κάνει εκείνο που έπρεπε, γι’ αυτό το 2015 και το 2016 δεν είχαμε. Όταν εσύ το 2015 και το 2016 πήρες τα λεφτά να τα κάνεις πλεόνασμα αντί να κάνεις προληπτική πολιτική, το 2018 έχουμε σαράντα επτά νεκρούς.

Κυρίες και κύριοι συνάδελφοι, κακά τα ψέματα. Αυτή η Κυβέρνηση δεν επιθυμεί ανάπτυξη. Δεν συνάδει οποιαδήποτε μορφή ανάπτυξης με το όραμα του κ. Τσίπρα και της παρέας του. Ο κ. Τσίπρας δεν θέλει Έλληνες εργαζόμενους σε καλές και καλοπληρωμένες εργασίες, θέλει Έλληνες άεργους, οι οποίοι θα ζητιανεύουν το επίδομα των 300 ευρώ και αυτός θα μπορεί να τους κάνει ό,τι θέλει. Άρα μην περιμένετε καμμία ανάπτυξη.

Ζήστε και απολαύστε τις τελευταίες μέρες της εξουσίας σας, γιατί πολύ σύντομα ο ελληνικός λαός θα σας τοποθετήσει εκεί που πραγματικά σας αξίζει, στο «χρονοντούλαπο της Ιστορίας». Ο κ. Κρεμαστινός ξέρει τη φράση.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 16.32΄ λύεται η συνεδρίαση για την προσεχή Δευτέρα 17 Δεκεμβρίου και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης επί του σχεδίου νόμου του Υπουργείου Οικονομικών «Κύρωση του Κρατικού Προϋπολογισμού οικονομικού έτους 2019».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**